ⵜⴰⵣⵡⴰⵔⵜ ⴰⵙⵏⴼⵍⵓⵍ ⵙ ⵜⵎⴰⵣⵉⵖⵜ ⵉⴳⴰ ⵓⴼⵓⵍⴰⵢ ⵢⴰⵏ ⴳ ⵉⵏⵎⵖⵓⵔⵏ ⵏ ⵉⵎⴰⵔⴰⵜⵏ ⵏ ⵉⵎⴰⵣⵉⵖⵏ ⵏ ⵣⵉⴽⴽ, ⵉⴷⵍⵉⵙⵏ ⵏⵏⵙ ⴳⴰⵏ ⵜ ⵉⵏⵏ ⴳ ⵜⵓⴽⵟⵟ ⵏ ⵉⵎⴰⵔⴰⵜⵏ ⵍⵍⵉ ⴳⴰⵏⵉⵏ ⵉⵎⵖⵍⴰⵍ ⵏ ⵜⴰⵍⵙⴰ ⴰⴽⴽⵯ. ⵉⴳ ⵓⴳⵔⵔⴰⵎ ⵙⴰⵏⵜ ⵓⴳⵉⵙⵜⵉⵏ ⴰⵔⴳⴰⵣ ⵏ ⵓⵙⵖⴰⵏ ⵉⴳⴰⵏ ⴰⵎⴰⵔⴰ ⵉⵅⴰⵜⵔⵏ ⴰⵡⴷ ⵏⵜⵜⴰⵏ, ⴳⵏ ⵉⵙⵡⵉⵏⴳⵉⵎⵏ ⵏⵏⵙ ⵉⵏⵜⵜⵉⵜⵏ ⴳ ⵓⵙⵖⴰⵏ ⴰⵎⴰⵙⵉⵃ ⴰⵔ ⴰⵙⵙ ⴰⴷ. ⵢⴰⵛⴽ ⵉⴷ ⴳ ⵜⴳⵉⵔⴰ ⵉⵡⵉⵙ ⵏ ⵜⵡⵎⵔⵜ, ⴷ ⵍⵢⵓⵙⵉ, ⴷ ⵍⵎⵅⵜⴰⵔ ⵓ ⵙⵓⵙ ⴷ ⵎⵓⵃⵎⵎⴰⴷ ⵅⴰⵢⵔⴷⴷⵉⵏ ⴷ ⵡⵉⵢⵢⴰⴹ ⴳⴳⵓⵜⵏⵉⵏ ⵍⵍⵉ ⵓⵔⴰⵏⵉⵏ ⵀⵍⵍⵉ, ⴰⵊⵊ ⵡⵉⵍⵍⵉ ⴼⴽⴰⵏⵉⵏ ⴰⵏⴰⵡⵏ ⵏ ⵓⵙⵏⴼⵍⵓⵍ ⵢⴰⴹⵏ ⴳ ⴽⵓ ⴰⴱⴰⵔⴰⵣ ⵏ ⵜⵓⴷⵔⵜ. ⴰⵎⴰⵣⵉⵖ ⵏ ⵡⴰⵙⵙ ⴰⴷ ⵉⵖ ⵜⵏ ⵉⴱⴷⵔ ⴰⵔ ⵉⵙⵢⴰⴼⴰ ⵉⵙ ⵉⵍⴰ ⴰⴷⴷⵓⵔ ⵉⵎⵇⵇⵓⵔⵏ, ⴰⵛⴽⵓ ⵡⵉⴷ ⴳⴰⵏ ⵉⵜⵔⴰⵏ ⵙⵓⴼⵓⵏⵉⵏ ⴰⵍⵉⴹ ⴳ ⵢⵉⴳⵏⵏⴰ ⵏ ⵓⵎⵣⵔⵓⵢ ⵏⵏⵙ, ⵎⴰⵛⵛ ⴰⵔ ⴰⵙ ⵉⵙⵙⵕⵥⴰⴳ ⴰⵙⵢⴰⴼⴰ ⴰⵏⵏ ⵢⴰⵏ ⵏ ⵓⵙⵢⴰⴼⴰ ⵢⴰⴹⵏ ⵉⵏⵜⵍ ⵜ ⵉⵏⵏ ⴳ ⵊⴰⵊ ⵏⵏⵙ. ⴰⵔ ⵏⵏ ⵉⵜⵜⴰⴼⴰ ⵉⵙ ⴷ ⵉⵎⴰⵣⵉⵖⵏ ⴰⴷ ⴰⴽⴽⵯ ⵚⴽⴰⵏ ⵜⴰⴷⴷⴰⵔⵉⵏ ⵏⵏⵙⵏ ⴳ ⵉⴳⴳⵉ ⵏ ⵡⴰⴽⴰⵍ ⵏ ⵡⵉⵢⵢⴰⴹ, ⵉⵍⵎⵎⴰ ⴰⵢⴷⴰ ⵏⵏⵙⵏ ⵓⵔ ⵙⵉⵏⵖ ⵉⵥⵍⵉ ⵏⴽⴽⵯⵏⵉ ⵉⵎⴰⵣⵉⵖⵏ, ⵉⵍⵍⴰ ⴱⴷⴷⴰ ⴳⵉⵙ ⵓⵎⵖⴰⵏⴰⵏ ⴳⵔ ⵉⵎⴰⵣⵉⵖⵏ ⴷ ⵉⵊⵓⵔⵉⵜⵏ ⵏⵏⵙⵏ, ⵉⵍⵍⴰ ⴰⴽⴽⵯ ⴳ ⵉⵏⵎⵖⵓⵔⵏ ⴰⴷ ⵡⵉⵍⵍⵉ ⴰⴽⴽⴰⵏⵉⵏ ⵜⵓⴳⴳⵯⴰ ⵅⴼ ⵉⵅⴼⴰⵡⵏ ⵏⵏⵙⵏ ⵉⵙ ⵓⵔ ⴳⵉⵏ ⵉⵎⴰⵣⵉⵖⵏ ⵎⵇⵇⴰⵔ ⵏⴽⵔⵏ ⴳ ⵜⵎⵉⵣⴰⵔ ⵏⵏⵙⵏ ⵉⵍⵉⵏ ⴳⵉⵙⵏⵜ ⴰⵜⵉⴳ. ⵎⴰⵏ ⵉⴷ ⵉⴽⴽⴰ ⵓⵎⵓⴽⵔⵉⵙ ⴰⴷ? ⴰⵛⴽⵓ ⵉⵏⵎⵖⵓⵔⵏ ⴰⴷ ⴰⴽⴽⵯ ⵙⵜⵉⵏ ⴰⴷ ⴳ ⴰⵙⵏⴼⵍⵓⵍ ⵏⵏⵙⵏ ⵙ ⵜⵓⵜⵍⴰⵢⵉⵏ ⵢⴰⴹⵏ ⵍⵍⵉ ⵓⵔ ⴳⵉⵏⵉⵏ ⵜⵉⵏⵙⵏ ( ⵓⴽⴰⵏ ⵉⵙ ⵏⵉⵜ ⵙⵜⵉⵏ ⵏⵖⴷ ⵉⵜⵜⵓⵙⵜⴰⵢ ⴰⵙⵏ? ⵡⴰⵏⵏ ⵉⴳⴰ ⴰⵙⵇⵙⵉ ⵢⴰⴹⵏ! ). ⵎⴰⵛⵛ ⵉⵖ ⴷ ⵉⴽⵯⵜⵉ ⵓⵎⴰⵣⵉⵖ ⴰⵏⴰⵡ ⵏ ⵙⵉⴷⵉ ⵃⵎⵎⵓ ⵓ ⵟⵟⴰⵍⴱ, ⵎⵓⵃⵏⴷ ⵓ ⵎⵓⵃⵏⴷ, ⵎⴰⵄⵜⵓⴱ ⵍⵓⵏⵙ, ⵄⵍⵉ ⴰⵣⴰⵢⴽⵓ ⵓⵔ ⵉⵥⴹⴰⵕ ⵢⴰⵏ ⵀⵍⵍⵉ ⴰⴷ ⴰⵙ ⵉⵏⵏⴰ ⵓⵔ ⴳⵉⵏ ⵉⵎⴰⵣⵉⵖⵏ ⵣⴷⴳⵏⵉⵏ, ⴰⵛⴽⵓ ⵚⴽⴰⵏ ⴰⴷⴷⵓⵔ ⵏⵏⵙⵏ ⵅⴼ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ, ⴰⵢⴷⴰ ⵏⵏⵙⵏ ⵉⵖⴰⵎⴰ ⵉⴳⴰ ⵡⵉⵏⵖ, ⵉⵙⴱⵖⵔ ⵜⴰⵎⴰⴳⵉⵜ ⵏⵏⵖ ⵜⴰⵎⴰⵣⵉⵖⵜ. ⵉⵏⵎⵖⵓⵔⵏ ⴰⴷ ⴽⵯⴼⵉⵙⵏ ⴳ ⵉⴳⵔ ⵏⵏⵖ ⴰⵏⴰⵡⵏ ⵏ ⵉⵊⵊⵉⴳⵏ ⵍⵍⵉ ⴷ ⵓⵛⴽⴰⵏⵉⵏ ⴷ ⵉⵥⵕⵉ ⵏ ⵓⵣⵎⵣ ⴰⴷ. ⵉⵎⵣⵡⵓⵔⴰ ⵙⴱⵓⵖⵍⴰⵏ ⵜⵓⵜⵍⴰⵢⵉⵏ ⵏ ⵡⵉⵢⵢⴰⴹ ⴷ ⵜⵖⵔⵎⴰ ⵏⵏⵙⵏ, ⵉⵎⴳⴳⵓⵔⴰ ⵔⴰⵏ ⴰⵖ ⴰⴷ ⵏⴱⵓⵖⵍⵓ ⵏⴽⴽⵯⵏⵉ ⵙ ⵜⵎⴰⴳⵉⵜ ⵏⵏⵙⵏ, ⴳⴰⵏ ⴰⵢⴷⴰⵜⵏ ⵏⵏⵙⵏ ⴷ ⵡⵉⵏⵖ. ⵉⵊⵓⵔⵉⵜⵏ ⵏⵏⵖ ⵓⵔ ⵔⵉⵏ ⴰⴷ ⵜⴳ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵜⴰⴷ ⵉⵜⵜⵢⴰⵔⴰⵏ, ⵜⵓⵜⵍⴰⵢⵜ ⵏ ⵜⵓⵙⵙⵏⴰ ⵉⵎⵇⵇⵓⵔⵏ, ⴰⵛⴽⵓ ⴽⵚⵓⴹⵏ ⵜⵜ, ⵙ ⵜⵉⴷⵜ ⵜⴳⴰ ⵎⴰⴷ ⵜⵜⵉⴽⵚⵓⴹⵏ. ⵙⵙⵏⵏ ⵉⵙ ⵜⵣⵎⵔ ⴰⴷ ⵜⵏⵏⴰ ⵜⵉⴷⵜ ⵏ ⵉⵎⴰⵣⵉⵖⵏ ⵙ ⴰⵎⴽⵍⵍⵉ ⵜⴳⴰ, ⵓⵔ ⴷ ⵙ ⴰⵎⴽⵍⵍⵉ ⵎⵢⴰⵔⵏ ⴰⵔ ⵜⵜ ⵙⵉⵙ ⵜⵜⵉⵏⵉⵏ. ⵜⴰⵎⵙⵎⵓⵏⵜ ⵜⴰⵎⴰⵢⵏⵓⵜ ⵜⵙⴽⵔ ⵎⴰⴷ ⵉⴳⴳⵓⵜⵏ ⵅⴼ ⴰⴷ ⵜⵉⵍⵉ ⵜⵎⴰⵣⵉⵖⵜ ⵉⵣⵔⴼⴰⵏ ⵏⵏⵙ, ⵜⵙⵙⵍⴽⵎ ⵉ ⵓⵎⴰⴹⴰⵍ ⵉⵙ ⵜⵍⵍⴰ ⵜⵎⴰⵣⵉⵖⵜ ⵉⵍⵉⵏ ⵉⵎⴰⵣⵉⵖⵏ, ⵖⵉⵍⴰⴷ ⵍⵍⴰⵏⵜ ⵜⵏⵣⵎⴰⵔⵉⵏ ⴳⴳⵓⵜⵏⵉⵏ ⴷⴰⵔ ⵜⵎⵙⵎⵓⵏⵜ ⵏⵏⵖ, ⵜⵥⴹⴰⵕ ⵉⵍⵎⵎⴰ ⴰⴷ ⵜⴼⴽ ⴳ ⵎⵏⵏⴰⵡ ⵉⴱⴰⵔⴰⵣⵏ ⵏ ⵓⵙⵏⴼⵍⵓⵍ ⵏ ⵜⵎⴰⵣⵉⵖⵜ ⵍⵍⵉⵖ ⵉⴳⴰ ⵓⴱⴰⵔⴰⵣ ⵏ ⵜⵉⵔⵔⴰ ⵢⴰⵏ, ⵎⴰⵛⵛ ⵢⴰⵏ ⵍⵍⵉ ⵉⴳⴰⵏ ⴰⵖⴱⴰⵍⵓ ⵏ ⵡⵉⵏⵏ ⵢⴰⴹⵏ. ⵉⴽⴽⴰ ⵜⵜ ⵉⵏⵏ ⵡⴰⵢⵢⴰⵡ ⵏ ⵓⴳⴰⴷⵉⵔ ⴳ ⵜⵎⵙⵎⵓⵏⵜ ⵜⴰⵎⴰⵢⵏⵓⵜ ⴰⵔ ⵉⵙⴰⵡⴰⵍ ⵅⴼ ⵓⵙⵏⴼⴰⵔ ⵏ ⵜⵎⵉⴹⵉ ⵏ ⵓⵎⴰⵔⴰ ⵙ ⵜⵎⴰⵣⵉⵖⵜ, ⵎⵏⵏⴰⵡ ⴰⴷ ⵉⵍⵍⴰⵏ ⴰⵙⵙ ⴰⴷ? ⵉⵖ ⵔⴰⵏ ⵉⵎⴰⵢⵏⵓⵜⵏ, ⵔⴰⴷ ⵉⵍⵉⵏ, ⵉⵖ ⵔⴰⵏ ⵉⵎⴰⵣⵉⵖⵏ ⵙ ⵜⵉⴷⵜ ⵔⴰⴷ ⵉⵍⵉⵏ ⵉⴳⵉⵎⴰⵏ ⵏⴱⴹⵏ ⵜⴰⴳⵍⴷⵉⵜ ⵏ ⵡⴰⵡⴰⵍ ⴳ ⵜⵎⵓⵔⴰ ⵏⵏⵙⵏ, ⵓⵔ ⵔⴰⴷ ⵙⵓⵍ ⵖⴰⵎⴰⵏ ⴳⴰⵏ ⵉⵥⵏⵥⴰⵎ ⵍⵍⵉ ⵅⴼ ⴰⵔ ⵙⴰⵡⴰⵍⵏ ⵡⵉⵢⵢⴰⴹ, ⴰⵔ ⴰⵙⵏ ⵙⵟⵟⴰⵏ ⵜⵉⵎⵍⵙⴰ ⵍⵍⵉ ⵔⴰⵏ ⵏⵜⵜⵏⵉ, ⵓⵔ ⴷ ⵜⵉⵍⵍⵉ ⴷ ⴷⴰ ⴳⴰⴷⴷⴰⵏ. ⵜⵉⵔⵔⴰ ⵙ ⵜⵎⴰⵣⵉⵖⵜ ⴳⴰⵏⵜ ⵜⴰⵖⵏⵙⴰ ⵜⴰⵎⵇⵇⵔⴰⵏⵜ ⴰⵙⵙ ⴰⴷ ⵓⵍⴰ ⴰⵙⴽⴽⴰ, ⵉⵎⴰⵣⵉⵖⵏ ⴰⴽⴽⵯ ⵉⵍⵍⴰ ⴼⵍⵍⴰⵙⵏ ⴰⴷ ⵎⵓⵏⵏ ⴰⴷ ⴷ ⴰⵍⵍⵏ ⵓⴳⴳⵓⴳ ⵏ ⵜⵓⵜⵍⴰⵢⵜ ⵏⵏⵙⵏ, ⵉⵇⵇⴰⵏ ⵜⵏ ⴷ ⴰⴷ ⵉⵔⵉⵏ ⴰⴷ ⵣⴷⵖⵏ ⴳ ⵜⴰⴷⴷⴰⵔⵜ ⵏⵏⵙⵏ, ⴰⴷ ⴱⴷⴷⴰ ⵓⵔ ⴳⵏ ⵉⵎⵣⵣⴰ ⴳ ⵜⴰⴷⴷⴰⵔⵉⵏ ⵢⴰⴹⵏ. ⵉⵅⴼⴰⵡⵏ ⴷ ⵉⵙⴰⵙⴰⵏ, ⴰⴷⵍⵉⵙ ⴰⴷ ⴰ ⵔⴰⴷ ⵉⴳ ⴰⵎⵣⵡⴰⵔⵓ ⴳ ⵓⵙⵏⴼⴰⵔ ⴰⵎⴰⵢⵏⵓ ⴳ ⵢⵉⴳⵔ ⵏ ⵜⵉⵔⵔⴰ ⵙ ⵜⵎⴰⵣⵉⵖⵜ ⵍⵍⵉ ⵜⵔⴰ ⵜⵎⵙⵎⵓⵏⵜ ⵜⴰⵎⴰⵢⵏⵓⵜ ⴰⴷ ⵜ ⵜⵙⵎⵓⵔⵙ. ⵉⴳⴰ ⵜⴰⴳⴳⵯⴰ ⵏ ⵜⵉⴷⵜ ⵎⴰⵙ ⵜⵣⵎⵔ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⴰⴷ ⵜⴰⵙⵉ ⵉⵙⵡⵉⵏⴳⵉⵎⵏ ⵉⵎⵇⵇⵓⵔⵏ, ⵜⴳⴳⴰⵔ ⵏ ⵉⵙⵢⴰⴼⴰⵜⵏ ⵙⴷⵉⴷⵉⵏⵉⵏ ⵏ ⵓⴼⴳⴰⵏ. ⴰⵙⵍⵎⴰⴷ ⵎⵓⵃⵎⵎⴰⴷ ⵓⵙⵓⵙ ( ⵎⵓⵏⴰⵜⴰⵙ ) ⵍⵍⵉ ⵎⵉ ⵉⴳⴰ ⵓⵙⵏⴼⵍⵓⵍ ⴰⴷ ⵡⵉⵏⵙ ⵉⵜⵜⵓⵙⵙⴰⵏ, ⵉⴳⴰ ⵢⴰⵏ ⵏ ⵉⴷ ⴱⴰⴱ ⵏ ⵓⵙⵡⵉⵏⴳⵎ, ⵢⴰⵏ ⴳ ⵉⵎⴰⵚⴽⴰⵡⵏ ⵏ ⵜⵉⵔⵔⴰ ⵙ ⵜⵎⴰⵣⵉⵖⵜ. ⵡⵉⵍⵍⵉ ⴷ ⵙⵉⵙ ⴰⵥⵏⵉⵏ ⵙⵙⵏⵏ ⵉⵙ ⵉⴳⴰ ⵢⴰⵜ ⵏ ⵜⵎⴼⴽⵉⵜ ⵉ ⵜⴰⵡⵙⵙⵏⴰ ⵜⴰⵎⴰⵣⵉⵖⵜ, ⵉⴳⴰ ⴳ ⵢⴰⵜ ⵏ ⵜⵎⴷⵔⵓⵙⵜ ⵏ ⵉⵎⴰⵔⴰⵜⵏ ⵍⵍⵉ ⵙⵙⵏⵏⵉⵏ ⵎⴰⵎⴽ ⵙ ⴰⵔ ⵜⵜⴰⵔⴰⵏ ⴰⴹⵕⵉⵚ ⵉⵎⵎⵉⵎⵏ. ⴰⵔ ⴰⵙⵙ ⴰⴷ ⵢⵓⵔⴰ ⵙⵉⵏ ⵏ ⵉⴷⵍⵉⵙⵏ ⵅⴼ ⵓⵎⵉⵢ ⴰⵎⴰⵣⵉⵖ, ⵉⵙⵙⵓⵖⵍ ⴰⴷⵍⵉⵙ ⵏⵏⴱⵉ ⵏ ⵊⴱⵕⴰⵏ ⵅⴰⵍⵉⵍ ⵊⴱⵕⴰⵏ ⵙ ⵜⵎⴰⵣⵉⵖⵜ, ⴷⴰⵔⵙ ⵙⵏⴰⵜ ⵏ ⵜⴰⴷⵍⵉⵡⵉⵏ ⵏ ⵓⵙⵏⴼⵍⵓⵍ, ⵢⴰⵜ ⵏ ⵜⵎⴷⵢⴰⵣⵜ ⴷ ⵢⴰⵜ ⵏ ⵜⴰⵍⵍⴰⵙⵜ, ⵉⵍⵉⵏ ⴷⴰⵔⵙ ⵉⵙⵏⴼⴰⵔⵏ ⵢⴰⴹⵏ ⵅⴼ ⵓⵎⴰⵡⴰⵍ ⴰⵎⴰⵣⵉⵖ. ⴰⵔ ⵜ ⵉⵙⵙⵉⵎⵖⵓⵔ, ⴰⵎⴽⵍⵍⵉ ⵉⵙⵙⵉⵎⵖⵓⵔ ⵜⴰⵎⵙⵎⵓⵏⵜ ⵜⴰⵎⴰⵢⵏⵓⵜ ⴰⴷ ⵉⴳ ⵓⴷⵍⵉⵙ ⵏⵏⵙ ⵉⵅⴼⴰⵡⵏ ⴷ ⵉⵙⴰⵙⴰⵏ ⴰⵎⵣⵡⴰⵔⵓ ⴳ ⵓⵙⵏⴼⴰⵔ ⴰⴷ ⵏ ⵜⵉⵔⵔⴰ. ⵎⵓⵃⵎⵎⴰⴷ ⴰⴽⵓⵏⴰⴹ. ⵜⴰⵎⴰⵢⵏⵓⵜ ⵜⴰⴷⵍⵙⴰⵏⵜ. ⵎⴰ ⵉⵍⵍⴰⵏ ⴳ ⵜⵎⴽⵉⵍⵜ ⵏ ⵡⴰⵔⵔⴰ ⴰⴷ? ⴰⵔⵔⴰ ⴰⴷ ⵓⵔ ⵉⴳⵉ ⴰⵎⴰⵔⴳ, ⵓⵔ ⵉⴳⵉ ⵜⴰⴼⵍⵙⴰⴼⵜ, ⵓⵔ ⵉⴳⵉ ⵜⴰⵍⵍⴰⵙⵉⵏ ⴷ ⵓⵎⵉⵢⵏ, ⵓⵔ ⵙⵙⵏⵖ ⵏⴽⴽⵉ ⵙ ⵢⵉⵅⴼ ⵉⵏⵓ ⵎⴰ ⵉⴳⴰ! ⵎⴰⵛⵛ ⵙⵙⵏⵖ ⵉⵙ ⴳⵉⵙ ⴽⵔⴰ ⵏ ⵜⵎⵇⵇⴰ ⵏ ⵉⵙⵡⵉⵏⴳⵉⵎⵏ, ⴰⴷ ⴷ ⵓⴽⴰⵏ ⵓⴼⴼⵏⵜ ⴳ ⵢⵉⵅⴼ ⵉⵏⵓ, ⴰⵔ ⵜⵜⴰⴷⴷⵓⵎⵏⵜ, ⴰⵔ ⴰⵙⵏⵜ ⵙⵙⵎⴷⴰⵢⵖ ⵜⵉⵎⴽⵉⵍⵜ ⵏ ⵜⵉⵔⵔⴰ, ⴽⵔⴼⵖ ⵜⵏⵜ ⵎⵇⵇⴰⵔ ⵓⵔ ⵏⵏⵉⵖ ⴰ ⴰⵎⴰⵔ ⵉ ⵉⵙⴽⵔⴰⴼ! ⵉⵙⴽⴽⵉⵍⵏ ⵍⵍⵉ ⴳⵉⵙ ⵉⵍⵍⴰⵏ ⴳⴰⵏ ⵉⴳⴹⴰⴹ, ⵔⵡⵍⵏ ⴷ ⵣⴳ ⵢⵉⴳⵏⵏⴰ ⵏ ⵓⵍ ⵉⵏⵓ, ⴷ ⵓⵏⵍⵍⵉ ⵉⵏⵓ, ⴳⵯⵎⵔⵖ ⵜⵏ, ⴳⵖ ⵜⵏ ⴳ ⵉⵥⵉⵟⵉ ⵏ ⵜⴳⵓⵔⵉⵡⵉⵏ! ⵔⵉⵖ ⴳⵉⵙ ⴰⴷ ⵉⴳ ⵓⴳⴳⴰⵔ ⵏ ⵜⵉⵔⵔⴰ ⵏⵏⴰ ⴰⵇⵔⴰⵏⵜ ⵡⴰⵍⵍⵏ ⵓⵔ ⵙⵎⵓⵙⵙⵏⵜ ⴰⵏⵍⵍⵉ, ⴰⵛⴽⵓ ⴰⵔⵔⴰ ⵏⵏⴰ ⵜⵖⵔⵉⴷ ⵓⵔ ⴰⴽ ⴷ ⵉⵙⵙⵓⵙⵙ ⴽⵔⴰ ⵏ ⵉⴽⵯⴹⵕⴰⵕ ⴷ ⵉⵙⴰⵙⴰⵏ ⵏ ⵢⵉⵅⴼ ⵏⵏⴽ, ⵓⵔ ⴰⴽ ⵉⵔⵡⵉ ⵜⴰⵖⴰⵔⴰⵙⵜ ⵍⵍⵉ ⵙ ⵜⵙⵏⵉⵜ ⵜⴰⵣⵔⴰ ⵏ ⵜⵓⴷⵔⵜ, ⵓⵔ ⴰⴽ ⵉⵣⵍⵓⵣⵣⵉ ⴰⵎⴽⵍⵍⵉ ⵙ ⵜⴳⵯⵏⵉⴷ ⵜⵉⵖⴰⵡⵙⵉⵡⵉⵏ ⵖ ⵉⵙⵡⵉⵏⴳⵉⵎⵏ ⵏⵏⴽ, ⵀⴰ ⵏⵏ ⵓⵔ ⴰⴽⴽⵯ ⴱⴰⵀⵔⴰ ⵢⵓⴼ ⴰⵡⴰⵍ ⵏ ⵉⵡⵙⵙⴰⵔⵏ ⴷⴷⵓ ⵉⵖⵔⴱⴰⵏ ⵙ ⵜⵉⵙⵙⵉ ⵏ ⵡⴰⵜⴰⵢ ⴷ ⵡⴰⵇⵇⴰⵢⵏ ⵏ ⵜⵔⵓⴼⵉⵏ! ⴰⵣⴰⵢⴽⵓ.. ⵉⴳⵉⴷⵔ ⵙⴰⵔ ⵓⵔ ⵉⵎⵎⵓⵜⵏ! ⵜⵉⵎⵍⵉⵍⵍⴰⵢ ⵓⵔ ⴰⴷ ⴳⴳⴰⵔⵏⵜ ⵉⴳⵉⴷⵔ ⵎⵇⵇⴰⵔ ⵉⵖⵍⵉ ⴷ ⵉⴳⵏⵡⴰⵏ ⵙⵜⴰⵔⴰⵏ ⴼⵍⵏ ⴰⴷⵔⴰⵔ ⵏⵏⵙ.. ⵄⵍⵉ ⵚⵉⴷⵇⵉ ⴰⵣⴰⵢⴽⵓ ( ⵙⴳ ⵉⵣⵎⵓⵍⵏ ) ⵉⴳⵉⴷⵔ ⴰⴷ ⵜⴳⵉⴷ, ⵜⵙⵜⵉⴷ ⴰⴷ ⵜⴰⵜⵜⵓⵢⴷ ⴰⵔ ⴰⴼⴰ ⵏ ⵢⵉⴳⵏⵡⴰⵏ, ⵜⵙⴽⵔⴷ ⵖ ⵓⵍ ⵏⵏⴽ ⵉⴳⵏⵏⴰ ⵏ ⵜⴰⵢⵔⵉ ⵉ ⵎⵉⴷⴷⵏ, ⵜⵣⵓⵣⵣⵔⴷ ⴳⵉⵙ ⴰⴳⵯⵍⵉⴼ ⵏ ⵉⴳⴰⴷⵔⵏ ⵢⴰⴹⵏ, ⴰⵔ ⴰⵙⵏ ⵜⵙⵙⵍⵙⴰⴷ ⴰⴼⵔⵉⵡⵏ ⵏ ⵓⵎⴰⵔⴳ, ⴰⵔ ⵜⵜⴰⵢⵍⴰⵍⵏ ⵖ ⵓⴳⵯⵏⵙ ⵏ ⵜⴰⵙⴰ ⵏⵏⴽ, ⵙⵓⵙⴷⵏ ⴳⵉⵙ, ⵙⴷⵍⵏ ⴳⵉⵙ ⴼ ⵜⴳⵍⴰⵢ ⵏ ⵜⵎⴷⵢⴰⵣⵉⵏ! ⵜⴳⵉⴷ ⵉⴳⵉⴷⵔ ⵖ ⵜⵓⴷⵔⵜ ⵏⵏⴽ ⵜⴳⴷ ⵜ ⵖ ⵓⵚⵎⴹⵍ ⵏⵏⴽ, ⵓⵔ ⴽ ⵉⴽⵔⴼ ⵓⵣⵎⵣ, ⴽⵉⵢⵢⵉ ⴰⴷ ⵜ ⵉⴽⵔⴼⵏ, ⵎⴰⵅⵅ ⵓⵔ ⵜⵏⵏⵉⴷ: " ⵓⵔ ⴳⵉⵖ ⴰⵊⵊⵉⴳ ⵓⵔ ⵜ ⴳⵉⵖ, ⴰⵔⵔⴰ ⴽⴰ ⴰⴷ ⴳⵉⵖ ⵏⴽⴽ ⵉⵎⵎⵖⵉⵏ ⵖ ⵡⴰⴽⴰⵍ ⴼⵙⵓⵏ, ⴽⵔⴼⵏ ⴰⵣⵎⵣ ⴷ ⵓⵙⵙⴰⵏ " ⵜⴳⵉⴷ ⴰⵔⵔⴰ, ⴰⵔ ⴳⵉⵙ ⵏⴳⵯⵎⵎⵉ ⵉⵅⴼⴰⵡⵏ ⵏⵏⵖ, ⴰⵔ ⴰⵏⵖ ⵜⵙⵙⵍⵎⴰⴷⴷ ⵉⵙ ⵓⵔ ⵏⴳⵉ ⵉⴱⵉⴹⴰⵕⵏ, ⵉⵙ ⵏⵥⴹⴰⵕ ⴰ ⵏⵜⵜⵉⴷⵓ ⵙ ⵉⴹⴰⵕⵕⵏ ⵏⵏⵖ, ⵜⵎⵍⴷ ⴰⵏⵖ ⵉⵙ ⵏⵍⴰ ⴰⵍⵍⵏ, ⵉⵙ ⵓⵔ ⵏⴷⴷⵔⵖⵍ, ⵓⵔ ⵏⴱⵓⴽⴹ, ⵏⴽⴽⵯⵏⵉ ⴷⴰ ⵉⵎⵢⴰⵔⵏ ⴰ ⵏⵇⵇⵏ ⴰⵍⵍⵏ ⴰⵛⴽⵓ ⵙⵖⴰⵍⵏ ⴰⵏⵖ ⵉⵙ ⵏⴳⴰ ⵉⴷ ⵡⴰⵔ ⵉⵥⵕⵉ! ⵜⵎⵍⵉⴷ ⴰⵏⵖ ⵓⴳⴳⴰⵔ ⵏ ⴰⵢⵍⵍⵉ ⵏⵓⴽⵍⴰⵍ ⴰ ⴷⴷⴰ ⵄⵍⵉ! ⵓⵔ ⵜⵎⵎⵓⵜⴷ, ⵏⴽⴽ ⵙⵙⵏⵖ ⵉⵙ ⴰⵏⵖ ⵓⴽⴰⵏ ⵜⴹⵓⴼⴷ, ⴰⵔ ⴷ ⵜⴻⵜⵜⵎⵓⵏⴷ ⴷ ⵜⴰⴼⵓⴽⵜ ⵉⵖ ⴷ ⵜⵓⴳⴳⴰ, ⵜⴼⵙⵉⴷ ⴳ ⵉⵥⵏⵥⴰⵕⵏ ⵏⵏⵙ, ⴰⵔ ⴷ ⵜⵎⵖⴰⵢⴷ ⴷ ⵜⵓⴳⴰ ⵏ ⵜⴼⵙⵓⵜ, ⴽⵓ ⴰⵙⴳⴳⵯⴰⵙ, ⴰⵔ ⴽ ⵜⵜⴰⵙⵉⵏ ⵉⴳⴹⴰⴹ ⵖ ⵜⵣⵍⴰⵜⵉⵏ ⵏⵏⵙⵏ, ⴰⵔ ⵜⵜⵏⵓⵏⵉⵢⴷ ⵖ ⵜⵖⴰⵏⵉⵎⵜ ⵏ ⵉⵎⴽⵙⴰⵡⵏ ⵉⵖ ⴷ ⵓⵍⵙⴰⵏ ⴷ ⵓⵍⵍⵉ ⵏⵏⵙⵏ, ⵜⵍⵍⵉⴷ ⵖ ⵉⵖⵔⵎⴰⵏ ⵏ ⵓⵥⵟⵟⴰ, ⵜⵉⵍⵉⴷ ⵖ ⵜⴰⵢⴷⵔⵉⵏ ⵏ ⵉⴳⵔⴰⵏ, ⴰⵔ ⵥⵕⵕⴰⵖ ⵓⴷⵎ ⵏⵏⴽ ⵖ ⵜⵣⴰⵣⵡⴰⵖⵜ ⵏ ⵜⴰⴼⵓⴽⵜ ⵜⴰⴷⴳⴳⵯⴰⵜ, ⴰⵔ ⵜⵙⵜⴰⵔⴰⴷ ⵉⵏⴰⴹⴰⵏ ⵏ ⵜⵉⵍⵍⴰⵙ, ⵜⵙⴽⵔⴷ ⵜⵉⴳⵍⴳⴰⴹ ⵉ ⵡⵓⵍ ⵏ ⵢⵉⴹ, ⵜⵍⵍⵎⴷ ⵉ ⵜⴰⵣⵣⴰⵏⵉⵏ ⵉⴷⴷ ⵏ ⵓⵎⵉⵢⵏ, ⵜⴳⵔⴷ ⴰⵙⵏ ⵜⴰⵣⵔⴰ ⵏ ⵜⵡⴰⵔⴳⵉⵜ ⵉⵖ ⵟⵟⴰⵚⵏ! ⴰⵔ ⴰⴽ ⵙⵙⴼⵍⵉⴷⵖ ⵖ ⵡⴰⴼⴰⵜⵏ ⵏ ⵓⴷⵔⴰⵔ ⵏ ⴷⵔⵏ, ⴰⵔ ⴳⵉⵙ ⵜⵙⴰⵡⴰⵍⴷ ⴷ ⵉⵜⵔⴰⵏ ⴷ ⵡⴰⵢⵢⵓⵔ! ⴰⵔ ⵉⵢⵉ ⴷ ⵜⵍⴽⴽⵎ ⵜⵖⵍⵖⴰⵍⵜ ⵏⵏⴽ, ⵉⵖ ⴰⵔ ⵜⴰⵇⵇⵔⴰⴷ ⵉ ⵜⴰⵙⵓⵜⵉⵏ, ⴰⵔ ⴷ ⴼⵍⴰⴽ ⵜⵎⵓⵏⵏⴷ, ⵜⴳⵔⵓⴷ ⵜⵏⵜ, ⵜⴳⵏⵓⴷ ⵉⵛⵏⴱⴰ ⵏⵏⵙⵏⵜ ⵙ ⵉⴷⵖⴰⵔⵏ ⵜⴰⵙⴰ ⵏⵏⴽ! ⵓⵔ ⵜⵎⵎⵓⵜⴷ ⴰ ⴷⴷⴰ ⵄⵍⵉ! ⵎⴰⵅⵅ ⴰⵎⴷⵢⴰⵣ ⴰⵔ ⵉⵜⵜⵎⵜⴰⵜ! ⵜⴳⵉⴷ ⴰⵎⴽⵔⴰⵣ, ⴰⵔ ⴱⴷⴷⴰ ⵜⴽⴽⵔⵣⴷ ⵉⴹⵕⴼⴰⵏ ⵏ ⵓⵎⴰⵔⴳ ⵖ ⵉⴳⵔⴰⵏ ⵏⵏⵖ ⵉⵏⵓⵙⴰⵏ, ⵜⴳⵉⴷ ⴰⵏⵥⴰⵕ, ⵜⵉⵎⵇⵇⵉⵜ ⵏⵏⴰ ⴷ ⵉⵙⵍⵉⵏ ⵓⴷⵎⴰⵡⵏ ⵏⵏⵖ ⵜⵉⵍⵉⴷ ⴳⵉⵙ ⵜⵡⴰⵜⵙⴷ ⵓⵍ ⵏ ⵡⴰⴽⴰⵍ, ⵜⴳⵉⴷ ⵜⴰⴳⵓⵜ ⵉⵖ ⵜⴳⴰ ⵜⵉⵡⴰ ⵉ ⵜⵓⴷⵔⵜ, ⵜⵙⵙⵍⴼ ⴰⵙ ⵙ ⵉⴼⴰⵙⵙⵏ ⵉⵍⴳⴳⵯⴰⵖⵏ! ⵜⴳⵉⴷ ⵜⵉⵔⵔⵓⴳⵣⴰ ⵙ ⵢⵉⵅⴼ ⵏⵏⵙ, ⵜⵙⴽⵔⴷ ⵖ ⵡⴰⴳⴳⴰⵙ ⵏⵏⴽ ⴰⵏⵓ ⴷⴰ ⵖ ⵜⵜⴰⴳⵯⵎⵏ ⵡⵉⵍⵍⵉ ⵔⵓⴼⴰⵏⵉⵏ, ⵡⵉⴷⴰ ⵢⴰⵖ ⴼⴰⴷ ⵏ ⵉⵅⴼⴰⵡⵏ ⵏⵏⵙⵏ! ⵉⴳ ⵓⵜⵔⵙ ⵏⵏⴽ ⴰⵊⵊⵉⴳ ⵉⵣⵓⵣⵣⵓⵔⵏ ⵜⵓⵊⵊⵓⵜⵉⵏ! ⵜⴼⵙⵔⴷ ⵉⵣⵎⵓⵍⵏ ⵏ ⵜⴰⵙⴰ ⵏⵏⴽ, ⴰⵔ ⴳⵉⵙⵏ ⵙⵙⴰⵏ ⵡⴰⵢⵍⴰⵍⵏ ⵏ ⵜⵓⴷⵔⵜ, ⴳⵏ ⵉⵙⵓⵔⴰ ⴷ ⵜⴰⵔⴳⵉⵡⵉⵏ ⵉⵙⵙⵡⴰⵏ ⵓⵔⵜⴰⵏ ⵓⴷⵎ ⵏⵏⵖ, ⴷ ⵉⵎⵎⴰⵖⵏ ⵏ ⵜⴼⵔⴰⵙ ⵏⵏⵖ, ⴷ ⵜⵎⵉⵜⴰⵔ ⵏ ⵓⵙⴽⴽⴰ ⵏⵏⵖ! ⵓⵔ ⵜⵎⵎⵓⵜⴷ ⴰ ⴷⴷⴰ ⵄⵍⵉ! ⵉⵙ ⴽⴰ ⵙⵓⵏⴼⴰⵏ ⵉⵅⵙⴰⵏ ⵏⵏⴽ, ⴷⴷⴰⵡ ⵡⴰⴽⴰⵍ, ⵓⵍ ⵏⵏⴽ ⵏ ⵓⵎⴷⵢⴰⵣ, ⵓⵔ ⵙⴰⵔ ⵉⵎⵎⵓⵜ! ⵀⴰⵜ ⵉⵎⵎⵖⵉ ⴷ ⴰⵔ ⵉⵜⵜⵉⵔⵉⵔ ⵉⵙⵍⴰⵏ ⵏ ⵉⵖⵣⵡⴰⵔ! ⵉⵙ ⴽⴰ ⵜⵎⵎⵓⴷⴷⵉⴷ, ⴰⵎⵎⵓⴷⴷⵓ ⵏⵏⴽ ⵢⵉⵡⵉ ⴽ ⵙ ⵉⵖⴰⵙⴰⵏ ⵜⵎⴽⵜⵉⵜ, ⵜⵔⵖⴷ ⴳⵉⵙ, ⵜⴳⴷ ⵜⵉⵔⴳⵉⵜ ⴰⵔ ⵜⵥⵏⵥⴰⵕⴷ ⵉ ⵡⵓⵙⵙⴰⵏ, ⵜⴰⵥⴰⵥⵓⵜ ⵏ ⵓⵎⵣⵔⵓⵢ ⴰⵖ ⵜⵙⵙⵔⵖⵉⴷ ⴰⵙⴰⴼⵓ ⵏⵏⴽ, ⴰⵖⵥⵏ ⵏ ⵜⴰⵜⵓⵜ ⵉⵥⵓⵥⴷ ⴰⴷ ⴽ ⵉⵍⵎⵥ, ⵎⴰⵛⵛ ⴽⵉⵢⵢⵉ ⵜⵔⵏⵉⴷ ⵜ! ⵉⵙ ⴽⴰ ⵜⵎⵎⵓⴷⴷⵉⴷ! ⴰⵡⵍⴽ ⵏⵏⴽ ⵜⴳⵉⴷ ⴳⵉⵙ ⵉⵎⵉⴽ ⵏ ⵜⵓⵖⵔⵉⴼⵉⵏ ⵏ ⵜⴰⵢⵔⵉ, ⵜⵣⵣⵖⵔⴷ ⵜⵏⵜ ⵙ ⵓⴹⵕⵥ ⵏ ⵓⵎⴰⵔⴳ, ⵙⵙⵏⵖ ⵉⵙ ⴷ ⵉⵥⵎⵎⵓⵥⵥⴰⵍ ⵏⵏⴽ ⴳ ⵜⵎⵉⵣⴰⵔ ⵏ ⵡⴰⴳⴳⴰⵙ, ⵓⵔⵓⵏⵜ ⵉⵙⵍⴰⵏ ⵏ ⵉⵜⵔⴰⵏ, ⵔⴰⴷ ⵙⴽⵔⵏ ⵜⴰⵎⵖⵔⴰ, ⵔⴰⴷ ⵢⵉⵍⵉ ⵓⵃⵡⴰⵛ, ⵢⵉⵍⵉ ⵓⵃⵉⴷⵓⵙ, ⵔⴰⴷ ⴳⵉⵙ ⵜⵉⵍⵉⴷ, ⵔⴰⴷ ⴽ ⵥⵕⵖ; ⵔⴰⴷ ⴷⴰⵖ ⵜⵜⴰⵔⴰⴷ, ⵜⵉⵔⵉⴷ, ⵜⴰⵔⵓⴷ ⴰⵎⴰⵔⴳ, ⵡⵉⵏⵏⴰ ⵉⵖⴰⵍⵏ ⵉⵙ ⵜⵎⵎⵓⵜⴷ, ⴽⴰ ⵔⴰⴷ ⵢⴰⵖ ⵓⵎⴰⵔⴳ ⵏⵏⴽ! ⴰⵢⴷⵉ ⴰⴹⵕⴹⵓⵕ ⴰⴷ ⵉⴳ ⵢⴰⵏ ⵡⵉⵏ ⵏ ⵢⵉⵅⴼ ⵏⵏⵙ, ⴰⵔ ⵉⵙⵡⵉⵏⴳⵉⵎ, ⴰⵔ ⵉⵙⴽⴰⵔ ⴰⵎⴽⵍⵍⵉ ⵉⵔⴰ, ⵏⵖⴷ ⴰⴷ ⵉⴳ ⵢⴰⵏ ⵢⴰⵏ ⵏ ⵡⴰⵖⴰⴹ ⵖ ⵓⴳⵯⵣⴷⵉ, ⵉⴹⴼⵕ ⵡⵉⵢⵢⴰⴹ, ⴰⵔ ⵉⵜⵜⵉⵏⵉ ⵎⴰⴷ ⵜⵜⵉⵏⵉⵏ, ⵉⵙⴽⵔ ⵎⴰⴷ ⵙⴽⴰⵔⵏ, ⵣⵓⵏⴷ ⴰⵢⴷⵉ ⴰⴹⵕⴹⵓⵕ, ⴰⵔ ⵉⵜⵜⴰⵖ ⵉⵖ ⵉⵥⵕⴰ ⵉⴹⴰⵏ ⴰⵔ ⵜⵜⴰⵖⵏ ⵏⵖ ⵉⵖ ⴰⵔ ⵜⵜⴼⴰⵏ? ⵡⵉⵍⵍⵉ ⵉⵜⵜⵉⵏⵉⵏ ⵉⵅⴼ ⴳⵔ ⵉⴳⵓⵢⵢⴰ ⵓⵔ ⴰⵔ ⵉⵜⵜⵕⵥⵥⴰ, ⴰⵔ ⵜⵜⴻⵜⵜⵓⵏ ⵉⵙ ⴷ ⵡⴰⵏⵏⴰ ⵉⴳⴰⵏ ⵉⵅⴼ ⵏⵏⵙ ⵖ ⵎⵉⴷⴷⵏ ⵓⵔ ⴰⵔ ⵙⵓⵍ ⵉⵜⵜⴳⴳⴰ ⵉⵅⴼ ⵏⵏⵙ, ⴰⵛⴽⵓ ⴰⵔ ⵉⴽⵛⵛⵎ ⵜⴰⵡⵔⵓⵜ, ⵉⴳ ⵣⵓⵏⴷ ⵢⴰⵏ ⵖ ⵉⵣⴰⵎⵎⴰⵔⵏ ⵏ ⴱⴰⵏⵓⵔⴳ, ⵉⵕⵥⵎ ⵉⵎⵉ, ⵉⴹⴼⵕ ⴰⵏⴳⵉ ⵉⵎⵓⵏ ⴷⵉⵙ, ⵣⵓⵏⴷ ⵡⴰⵍⵍⵉ ⵢⵉⵡⵉ ⵡⴰⵙⵉⴼ, ⵉⵖⴰⵍ ⵉⵙ ⴽⴰ ⵉⵙⵙⵓⴷⴰ. ⴰⵔ ⵉⵜⵜⴰⵍⵙ ⵓⵏⴳⴰⵍ ⴱⴰⵏⵜⴰⴳⵔⵓⵍ ⵏ ⵔⴰⴱⵍⵉⵙ ⵉⵙ ⵉⵎⵎⴰⵖ ⴱⴰⵏⵓⵔⴳ ⴷ ⴷⵉⵏⴷⵓⵏⵏⵓⵡ ( ⵢⴰⵏ ⵏ ⵓⴱⴰⵚⴰⵕⵉ ⵏ ⵓⵍⵍⵉ ), ⴰⵛⴽⵓ ⵉⵙⵙⵉⵎⵥⵉ ⵜ ⴱⴰⵀⵔⴰ, ⵢⵉⵔⵉ ⴰⴷ ⴳⵉⵙ ⵢⴰⵙⵉ ⵜⵉⵖⴰⵡⵜ, ⵉⵙⵖ ⴷⴰⵔⵙ ⵢⴰⵏ ⵏ ⵉⵣⵉⵎⵎⵔ, ⵉⵕⵥⵎ ⴰⵙ ⵖ ⵡⴰⵎⴰⵏ, ⴰⵣⵣⵍⵏ ⵏⵉⵜ ⵉⵣⴰⵎⵎⴰⵔⵏ ⵍⵍⵉ ⴷ ⵉⵖⴰⵎⴰⵏ ⴹⴼⵕⵏ ⵜ ⴰⵔ ⵏ ⵏⴹⴹⵕⵏ ⵢⴰⵏ ⵙ ⵢⴰⵏ ⵖ ⵡⴰⵎⴰⵏ ⴹⴰⵕⴰⵜ ⵏ ⵢⵉⵣⵉⵎⵎⵔ ⴰⵏⵏ. ⵉⵥⵕⴰ ⵜⵏ ⵓⴽⴰⵏ ⴷⵉⵏⴷⵓⵏⵏⴰⵡ ⴰⵔ ⵉⵜⵜⵖⵉⵔ ⴰⴷ ⵢⴰⵎⵥ ⵉⵣⵉⵎⵎⵔ ⵉⴳⴳⵓⵔⴰⵏ, ⵉⵏⴹⵕ ⵏⵏ ⵉⵣⵉⵎⵎⵔ ⵖ ⵡⴰⵎⴰⵏ, ⵉⴹⴼⵕ ⵜ ⴷⵉⵏⴷⵓⵏⵏⴰⵡ ⴰⵡⴷ ⵏⵜⵜⴰ ⵉⵏⴹⵕ ⵏⵏ! ⴰⵔ ⴰⵖ ⵜⴻⵜⵜⵉⵏⵉ ⵜⵏⵇⵇⵉⵙⵜ ⵉⵙ ⴷ ⵡⴰⵏⵏⴰ ⵉⴹⴼⴰⵕⵏ ⵡⵉⵢⵢⴰⴹ ⵓⵔ ⴰⵔ ⵉⵙⵡⵉⵏⴳⵉⵎ, ⴰⵔ ⵏⵏ ⵉⵜⵜⴰⵖ ⴰⵔⵡⴰⵙⵙ, ⴰⵛⴽⵓ ⴰⴳⵯⵣⴷⵉ ⵓⵔ ⴰⵔ ⵉⵙⵡⵉⵏⴳⵉⵎ, ⴰⵔ ⵉⵜⵜⵉⵏⵉ: " ⵡⴰⵏⵏⴰ ⵉⵙⵉⴳⴳⵉⵍⵏ, ⴰⵔ ⵉⵜⵜⴳⵓⵙ, ⵀⴰ ⵏⵏ ⴰⵔ ⵉⵛⵉⵛⴽⵓ ⴰⴱⵔⵉⴷ, ⴰⵔ ⵉⵜⵜⴼⴼⵖ ⴰⵖⴰⵔⴰⵙ ". ⵎⴰⵛⵛ, ⵀⴰ ⵏⵏ ⵡⴰⵏⵏⴰ ⵉⴼⵙⵉⵏ ⵖ ⵓⴳⴷⵓⴷ, ⴰⵔ ⵉⵏⵇⵇⴰ ⵜⵉⴼⴰⵡⵜ ⵏ ⵓⵏⵍⵍⵉ ⵏⵏⵙ, ⴰⵔ ⵉⵜⵜⴽⴽⵙ ⴰⵍⵍⵏ ⵏⵏⵙ ⵉⵍⵙ ⴰⴱⵓⴽⴰⴹ ⵏ ⵓⴳⵔⴰⵡ, ⵉⴳ ⴰⴷⵔⵖⴰⵍ ⵉⵙⵇⵇⵓⵔⵔⵉⵏ ⴰⵍⵍⵏ! ⵎⴰ ⴰⴷ ⴰⴷ ⵉⵡⴰⵜⵙ ⴳⵓⵙⵜⴰⴼ ⵍⵉⴱⵓⵏ ⵍⵍⵉⵖ ⵉⵏⵏⴰ: " ⵉⵖ ⴳⴷⵓⴷⵏ ⵎⵉⴷⴷⵏ, ⵎⵓⵏⵏ, ⴰⵔ ⵜⵜⵉⵖⵣⵉⴼⵏ ⵉⵎⵣⴳⴰⵏ ⵏⵏⵙⵏ ". ⵢⴰⵀ, ⴰⴳⴷⵓⴷ ⵉⴼⵙⵙⵓⵙ ⵓⵙⵡⵉⵏⴳⵎ ⵏⵏⵙ, ⴰⵔ ⵉⵜⵜⵖⴰⵍ ⴰⵢⵏⵏⴰ ⵎⵉ ⵉⵙⵍⵍⴰ ⴰⵔ ⵉⵙⵎⵓⴷⴷⵓ ⴰⵡⴰⵍ ⵎⵇⵇⴰⵔ ⵉⴳⴰ ⵖⴰⵙ ⵉⴱⴰⴹⴰⵏ, ⴰⵔ ⵏⵏ ⵉⵥⵕⵕⴰ ⵖ ⵡⴰⵢⵢⵓⵔ ⵓⴷⵎⴰⵡⵏ ⵏ ⵉⵔⴳⴰⵣⵏ ⵍⵍⵉ ⵉⵔⴰ, ⴳⵏ ⴷⴰⵔⵙ ⵉⵚⴰⵟⵟⵏ! ⴰⴼⴳⴰⵏ ⵉⵖ ⵉⴳⴰ ⵢⴰⵏ, ⵜⵥⴹⴰⵕⴷ ⴰⴷ ⴷⵉⵙ ⵜⵎⵎⵣⵔⵉⴷ ⵖ ⵡⴰⵡⴰⵍ ⴷ ⵉⵙⵡⵉⵏⴳⵉⵎⵏ, ⵎⴰⵛⵛ ⴰⴳⴷⵓⴷ ⵉⵖ ⴷ ⴷⵉⵙ ⵓⵔ ⵜⵎⵛⵓⵛⴽⵉⴷ ⵉⵔⴰ ⴰⴷ ⴽ ⵉⵎⵣⵉ ⵉⴱⴱⵊ ⴽ. ⴰⴳⴷⵓⴷ ⵉⵖ ⵉⴳⵔⴰⵡⵍ, ⵜⴰⴳⵔⴰⵡⵍⴰ ⵏⵏⵙ ⵜⵖⵉ ⴰⴷ ⵜⵊⴷⵔ ⵜⵉⵎⵉⵣⴰⵔ ⵣⵓⵏⴷ ⵜⴰⴽⴰⵜ ⵏⵏⵖ ⴰⵖⴰⴷ ⵉⴼⴷⵓⴷⴷⵔⵏ, ⴰⵎ ⵜⵉⵎⵙⵉ ⵉⵛⵛⴰⵏ ⴰⵍⵉⵎ! ⴰⴼⴳⴰⵏ ⵍⵍⵉ ⵉⵔⴰⵏ ⴰⴷ ⵉⴳ ⵜⵉⴼⴰⵡⵜ ⵉ ⵡⵉⵢⵢⴰⴹ, ⵉⵇⵇⴰⵏ ⴷ ⴰⴷ ⵉⴳ ⵣⵓⵏⴷ ⵉⵜⵔⵉ ⵉⵏⴳⴹⵏ ⵖ ⵉⴼⵙⵙⵉ ⴷ ⵓⵔⴳⴳⵉⴳ ⵏ ⵉⴳⵏⵡⴰⵏ, ⴰⵎⴽⵍⵍⵉ ⵉⵏⵏⴰ ⵏⵉⵜⵛ, ⵢⴰⵀ, ⵜⵉⵖⴰⵡⵙⵉⵡⵉⵏ ⵉⵎⵇⵇⵓⵔⵏ ⴰⵔ ⴷ ⵜⵍⴰⵍⵏⵜ ⵖ ⵎⴰⵏⵉ ⵏⵏ ⵢⴰⴳⴳⵓⴳⵏ ⴼ ⵓⵙⴰⵢⵙ ⵏ ⵓⴳⴷⵓⴷ ⵏ ⵎⵉⴷⴷⵏ, ⴱⴰⴱ ⵏⵏⵙ ⴰⵔ ⵉⵜⵜⴳⴳⴰ ⵣⵓⵏⴷ ⴰⵊⴷⴷⵉⴳ ⵍⵍⵉ ⴷ ⵉⵎⵎⵖⵉⵏ ⵖ ⵡⴰⵔⵔⴰⵙ, ⵉⴳⴳⴰⵍⵍ ⴰⵔ ⴷ ⵉⴼⴽ ⵖ ⵓⵙⵔⵉⵔ ⵏ ⵉⵔⴽⴰⵏ ⴷ ⵜⵓⵊⵊⵓⵜ ⴷ ⵜⵣⴰⵎⵎⴰ! ⴰⵔⴳⴰⵣ ⵍⵍⵉ ⵉⵔⴰⵏ ⴰⴷ ⵢⴰⴽⴽⴰ, ⵢⴰⵔⵓ ⴰⵙⵉⴷⴷ, ⴰⵔ ⵣⵡⴰⵔ ⵉⵏⵇⵇⴰ ⵉⵙⵎⴳ ⵍⵍⵉ ⵜ ⵉⴽⴽⵔⴼⵏ ⵙ ⵉⵣⴰⴽⴰⵔⵏ ⵏ ⵓⴳⴷⵓⴷ ⵖ ⵓⴳⵯⵏⵙ ⴼⴰⴷ ⵉⵙⵙⵔⵖ ⵜⵉⵔⴳⵉⵜ ⵏ ⵜⵍⴻⵍⵍⵉ ⵖ ⵉⵎⴰⵏ ⵏⵏⵙ, ⵉⵇⵇⵏ ⵉⵎⵣⴳⴰⵏ ⵏⵏⵙ ⴰⴷ ⵓⵔ ⵉⵙⵙⴼⵍⵉⴷ ⵉ ⵓⴳⴷⵓⴷ ⵍⵍⵉ ⴰⵙ ⵢⴰⵇⵔⴰⵏ ⵙ ⵡⴰⵙⵉⴼ! ⵜⴰⵙⵔⵜⵉⵜ ⵏ ⵡⴰⵙⵉⴷ ⴽⵔⴰ ⵏ ⵉⴷ ⴱⴰⴱ ⵏ ⵓⵙⵡⵉⵏⴳⵎ ( ⴰⴷ ⴰⵙⵏ ⵏⵙⵙⴰⵖ ⵉⵙⵡⵡⴰⵏⴳⴰⵎⵏ ), ⴰⴽⵓⴷ ⵏⵏⴰ ⵙⴰⵡⴰⵍⵏ ⴼ ⵓⵔⵓⴱⴰ ⴷ ⴰⵢⵜ ⵉⵎⵉⵏⴳ, ⴰⵔ ⵙⴰⵡⴰⵍⵏ ⵙ ⵡⴰⵡⴰⵍ ⵉⵙⵇⵇⴰⵇⵏ ⴼ ⵉⵙ ⴷ " ⵉⵕⵓⵎⵉⵢⵏ " ⴷ " ⵓⴷⴰⵢⵏ " ⴰⴷ ⵢⵉⵡⵉⵏ ⵜⵉⵎⵓⴽⵔⵉⵙⵉⵏ ⵏ ⵜⵎⵜⵜⵉ. ⵉⵖ ⴳⴳⵓⵔⴰⵏ ⵉⵎⵓⵙⵍⵎⵏ ⵉ ⵓⴽⴰⴱⴰⵕ ⵏ ⵜⵖⵔⵎⴰ ⴰⵙⵙ ⴰ, ⵉⵖ ⵙⵓⵍ ⵏⴳⴹⵏ ⵖ ⵜⴷⵉⴽⵜⴰⵜⵓⵔⵉⵜ ⴷ ⵜⵓⴽⵕⴹⴰ ⵏ ⵡⴰⵢⴷⴰ ⵏ ⵜⵎⵉⵣⴰⵔ ⵏⵏⵙⵏ, ⵉⵖ ⴰⵔ ⵙⵓⵍ ⴽⴽⵔⴼⵏ ⵉⵍⵙⴰⵡⵏ, ⴳⵏ ⴰⵍⴳⴰⵎⵓ ⵉ ⵉⵙⵡⵉⵏⴳⵉⵎⵏ, ⴽⴽⵙⵏ ⵉ ⵎⵉⴷⴷⵏ ⵉⵣⵔⴼⴰⵏ ⵏⵏⵙⵏ, ⵀⴰ ⵏⵏ ⴰⵥⵓⵕ ⵏ ⵜⵎⵓⴽⵔⵉⵙⵉⵏ ⴰⴷ ⴰⴽⴽⵯ ⴳⴰⵏⵜ ⵉⵕⵓⵎⵉⵢⵏ. ⴰⵏⴰⵡ ⴰⴷ ⵏ ⵉⵎⵏⴰⴷⵏ ⴰⵔ ⵉⵢⵉ ⴷ ⵉⵙⵙⴽⵯⵜⴰⵢ ⵜⴰⵙⵔⵜⵉⵜ ⵏ ⵡⴰⵙⵉⴷ ⵍⵍⵉ ⵉⵙⵙⴽⵛⵓⵎⵏ ⵉⵅⴼ ⵏⵏⵙ ⵖ ⵉⴳⵉⴷⵉ ( ⴰⵎⵍⴰⵍ ), ⵉⵖ ⵜⴰⵏⵏⵉ ⴰⴼⵏⴰ ⵜⴼⵍ ⴷ ⵜⴰⴼⴽⴽⴰ ⵏⵏⵙ ⵜⵓⴳⵔ ⴰⴷⵓⵣ ⵏⵖ ⵜⴰⵡⵔⵉⵔⵜ ⵜⵖⴰⵍ ⵉⵙ ⵜⴼⴼⵔ, ⵜⵔⴳⵯⵙ ( ⵜⵏⵜⵍ ). ⵜⵓⴳⴷⵜ ⵏ ⵡⵉⵍⵍⵉ ⵉⵜⵜⵔⴳⴰⵎⵏ ⵉⵕⵓⵎⵉⵢⵏ ⴷⴷⵔⵏ ⵖ ⵜⴳⵯⵎⵎⴰ ⵏⵏⵙⵏ ⵜⵓⴷⵔⵜ ⵏ ⵓⵔⵓⴱⴰ, ⴰⵏⴰⵡ ⵏ ⵜⵓⴷⵔⵜ ⵏⵏⵙⵏ ⴰⴽⴽⵯ ⵉⴳⴰ ⵡⵉⵏ ⴰⵢⵜ ⵓⵔⵓⴱⴰ, ⴰⵥⵓⵕ ⵏ ⵜⴳⵓⵔⵉⵡⵉⵏ ⵏ ⵡⴰⵡⴰⵍ ⵍⵍⵉ ⵙ ⵜⵜⴰⵔⴰⵏ ⵉⵎⵎⵖⵉ ⴷ ⵖ ⵉⴳⵔ ⵏ ⵜⵓⵙⵙⵏⴰ ⵏ ⵓⵔⵓⴱⴰ! ⵡⴰⵏⵏ ⵔⴰⴷ ⵉⵔⴳⴳⵎⵏ ⵡⵉⵢⵢⴰⴹ; ⵉⵔⴳⵎ ⵣⵡⴰⵔ ⵉⵅⴼ ⵏⵏⵙ, ⴰⵛⴽⵓ ⵉⵖ ⵉⵎⵎⵥⵕⴰ ( ⵔⵉⵖ ⴰⴷ ⵉⵏⵉⵖ ⵉⵖ ⵉⵥⵕⴰ ⵉⵅⴼ ⵏⵏⵙ ), ⵉⴽⴽⵙ ⴷ ⴰⴳⴰⵢⵢⵓ ⵏⵏⵙ ⵉⵣⵔⵓ ⵜ, ⵔⴰⴷ ⵜ ⵉⵏⵏ ⵢⴰⴼ ⵉⴽⵜⵓⵔ ⵙ ⵜⵍⴽⵉⵏ, ⴰⵛⴽⵓ ⵓⵔ ⵊⵊⵓⵏ ⵜ ⵉⵙⵙⵉⵔⴷ! ⵡⴰⵏⵏⴰ ⵎⵉ ⵜⵏⴼⵜⵓⵜⵉ ⵜⴳⵎⵎⵉ ⵏⵏⵙ ⵙ ⵉⵖⵔⴷⴰⵢⵏ ⵓⵔ ⴰⵔ ⵉⵜⵜⵣⴰⵡⴰⵔ ⵜⵉⴳⵯⵎⵎⴰ ⵏ ⵡⵉⵢⵢⴰⴹ, ⵉⵖ ⴳⵉⵙⵏⵜ ⵉⵥⵕⴰ ⵢⴰⵏ ⵏ ⵓⵖⵔⴷⴰ ⵏⵏⵖ ⴷ ⵓⵔ ⵜ ⴰⴽⴽⵯ ⵉⵥⵕⵉ. ⴰ ⴰⵢⵜ ⵓⵙⵡⵉⵏⴳⵎ ⵉⵎⵓⵙⵍⵎⵏ, ⵥⵕⴰⵜ ⴰⵖ ⵣⵡⴰⵔ ⵉⵎⴰⵍⴰⴷⵏ ⵏⵏⵖ, ⵀⴰ ⵏⵏ ⵣⴳ ⵜⵛⵏⴱⴰ ⵏⵏⵙⵏⵜ ⴰⵖ ⴷ ⵉⴽⵛⵛⵎ ⵡⴰⴹⵓ ⵍⵍⵉ ⴰⵖ ⵉⵙⵎⴷⵓⴷⵉⵏ ⵜⵉⵔⵙⴰⵍ ⵏ ⵜⴰⴷⴷⴰⵔⵜ ⵏⵏⵖ; ⵜⴰⴷⴷⴰⵔⵜ ⴷⴰ ⴰⴷ ⵉⵔⵛⴰⵏ, ⵉⵔⴽⵓⴽⴰ ⵓⵖⵔⴰⴱ ⵏⵏⵙ, ⵓⵔ ⵙⵓⵍ ⵣⴳⴰⵏⵜ ⵜⵉⵔⵙⴰⵍ ⵏⵏⵙ, ⵀⴰ ⵏⵏ ⴰⵔ ⵜⵥⵕⵕⴰⵎ ⴰⵅⵛⵜⵓⵔ ⴳ ⵡⴰⵍⵍⵏ ⵏ ⵡⵉⵢⵢⴰⴹ, ⵓⵔ ⴰⵔ ⵜⵥⵕⵕⴰⵎ ⴰⵙⵓⵍⵉⵍ ⴳ ⵡⴰⵍⵍⵏ ⵏⵏⵓⵏ! ⴳⵔ ⵉⵙⵎ ⵏ ⵓⵊⴷⴷⵉⴳ ⴷ ⵜⵓⵊⵊⵓⵜ ⵏⵏⵙ ⵏⴳⴰ ⵉⵎⴰⵣⵉⵖⵏ, ⵢⵉⵍⵉ ⵎⴰⴷ ⴰⵖ ⵉⵜⵜⵉⵏⵉⵏ ⵍⴱⴰⵕⴱⴰⵕ ⵏⵖ ⵏⵖ ⵛⵛⵍⵓⵃ, ⵜⴰⵎⴰⵣⵉⵔⵜ ⵏⵖ ⵍⵎⵖⵔⵉⴱ ⵏⵖ ⵍⵎⵖⵔⵉⴱ ⴰⵄⵔⴰⴱ ⴰⴼⵍⵍⴰ ⵏ ⵡⴰⵡⴰⵍ, ⴳⴳⵓⵜⵏ ⴰⵖ ⵉⵙⵎⴰⵡⵏ ⵎⴰⵛⵛ ⵏⴽⴽⵉ ⵎⴰⴷ ⴳⵉⵖ? ⵙⵢⴰⴼⴰⵖ ⵜ ⵖ ⵓⴳⵯⵏⵙ ⵉⵏⵓ, ⴷⴷⵔⵖ ⵜ, ⵓⵙⵉⵖ ⵜ ⵣⵓⵏⴷ ⵜⵉⵥⵏⵉⵏⵜ ⵖ ⵉⵎⴰⵏ ⵉⵏⵓ ⴰⵊⵊ ⵡⵉⵍⵍⵉ ⵣⵣⵉⵡⵉⵣⵏ ⵉⵙⵎⴰⵡⵏ, ⴰⵔ ⵜⵏ ⵙⵍⴰⵖⵏ ⵙ ⴰⵎⴽⵍⵍⵉ ⵔⴰⵏ, ⴰⵔ ⵙⴽⴰⵔⵏ ⴰⴳⵯⴷⴰⵍ ⵖ ⵡⵉⵍⵍⵉ ⵓⵔ ⵔⴰⵏ, ⴰⵛⴽⵓ ⵖⴰⵍⵏ ⵉⵙ ⴷ ⵉⵙⵎ ⴰⴷ ⴰⴷ ⴰⵖ ⵉⴳⴰⵏ, ⵉⵙⵎ ⴰⴷ ⴰⴷ ⴰⵖ ⵉⵙⴽⴰⵔⵏ ⵢⴰⵀ, ⵉⵙⵎ ⵉⴳⴰ ⵜⴰⵎⴰⵜⴰⵔⵜ, ⵏⵥⴹⴰⵕ ⴰⴷ ⴰⴽⴽⵯ ⵏⵉⵏⵉ ⵉⴳⴰ ⵢⴰⵜ ⵖ ⵜⴼⵔⴰⵙ ⵏ ⵜⵎⴰⴳⵉⵜ ⴷ ⵜⵉⵏⵜⵜⵉⵜ ⵏ ⵓⴼⴳⴰⵏ ⵏⵖ ⴰⵖⵔⴼ, ⵎⴰⵛⵛ ⵓⵔ ⵉⴳⵉ ⵜⴰⵎⴰⴳⵉⵜ ⴰⴽⴽⵯ. ⵉⵍⵍⴰ ⵢⴰⵏ ⵏ ⵡⴰⵡⴰⵍ ⵏ ⵛⴰⴽⵙⴱⵉⵔ ⴰⵔ ⵉⵜⵜⵉⵏⵉ: " ⴰⵊⴷⴷⵉⴳ ⵉⵖ ⴰⵙ ⵜⴳⵉⴷ ⵙ ⵉⵙⵎ ⴰⵥⵕⵓ ⵏⵖ ⴷ ⵉⵖⴷ, ⵉⵙ ⵓⵔ ⵔⴰⴷ ⵙⵓⵍ ⵢⴰⴽⴽⴰ ⵜⵓⵊⵊⵓⵜ?! " ⵜⵉⴷⵜ ⵏ ⵓⵊⴷⴷⵉⴳ ⵉⴳⴰ ⵜⵜ ⵓⴼⵓⵍⴽⵉ ⴷ ⵉⴽⵯⵍⴰⵏ ⵏⵏⵙ ⴷ ⵜⵓⵊⵊⵓⵜ ⵏⵏⵙ, ⵓⵔ ⴷ ⵉⵙⵎ ⵏⵏⵙ ⴰⵎⴰⵣⵉⵖ ⵉⵍⵎⵎⴰ ⵉⵇⵇⴰⵏ ⵜ ⵉⴷ ⴰⴷ ⵢⴰⴽⴽⴰ ⵜⵓⵊⵊⵓⵜ, ⴰⴷ ⵢⴰⵡⵙ ⵖ ⵜⵖⵔⵎⴰ ⵏ ⵓⴼⴳⴰⵏ, ⴰⴷ ⵏⵏ ⵉⴼⵍ ⵜⵉⵎⵉⵜⴰⵔ ⵏⵏⵙ ⴰⵡⴷ ⵏⵜⵜⴰ ⵖ ⵓⴳⴰⴷⵉⵔ ⵏ ⵜⴼⴼⵓⴳⵏⴰ ⵙ ⵢⵉⵍⵙ ⵏⵏⵙ ⴷ ⵜⵓⵙⵙⵏⴰ ⴷ ⵉⴷⵍⵙ ⵏⵏⵙ ⴼ ⴰⴷ ⵉⵚⴽⵓ ⵜⴰⵎⴰⴳⵉⵜ ⵏⵏⵙ, ⵉⵙⴽⵔ ⵜⵉⴷⵜ ⵏⵏⵙ ⵢⴰⵀ ⵜⵉⴷⵜ ⵏⵏⵖ ⵓⵔ ⵔⴰⴷ ⵜⵜ ⵏⴰⴼ ⵓⵍⴰ ⵔⴰⴷ ⴰⵖ ⵜⵜ ⵉⴼⴽ ⵢⴰⵏ, ⵉⵙ ⵔⴰⴷ ⵜⵜ ⵏⵙⴽⵔ ⵙ ⵢⵉⵅⴼⴰⵡⵏ ⵏⵏⵖ ⵣⵓⵏⴷ ⴰⵥⵟⵟⴰ ⴷⴰ ⵔⴰ ⵏⴳⵏⵓ ⵙ ⵉⴼⴰⵍⴰⵏ ⵏ ⵜⴰⴹⵓⴹⵜ, ⵜⴰⵍⵍⵉ ⵏⵙⵙⵡⴰ ⵙ ⵓⴼⵓⵙ ⵏⵏⵖ ⴷ ⵉⴷⴰⵎⵎⵏ ⵏ ⵉⵙⴼⴰⵙⴽⴰⵜⵏ ⵏⵏⵖ! ⵜⵓⴹⴼⵉⵜ ⴷ ⵡⵉⵥⵓⴳⵏ ⴰⵔ ⵜⵜⵉⵏⵉⵏ ⵉⵎⴰⵣⵉⵖⵏ: ⵜⵣⵡⴰⵔ ⴷ ⵜⵎⴳⵔⴰ ⵜⴰⵎⵖⵔⴰ, ⵜⴰⵡⵡⵓⵔⵉ ⴼⴰⴷ ⵙ ⵓⵃⵡⴰⵛ ⴷ ⵉⵃⵉⴷⴰⵙ, ⴰⵎⴰⵔⴳ ⵉⴳⴳⵓⵔⴰ ⵉ ⵓⵙⴽⴽⵉⵔ, ⵎⴰⵛⵛ ⵉⵙ ⵓⵔ ⵉⴳⵉ ⵓⵎⴰⵔⴳ ⵏⵏⵖ, ⵉⵃⵡⴰⵛⵏ ⴷ ⵉⵃⵓⴷⵉⴳⵏ ⵢⴰⵏ ⵏ ⵓⴷⵎ ⵢⴰⴹⵏ ⵏ ⵜⵡⵡⵓⵔⵉ? ⵏⵎⵢⴰⵔ ⴰⵎⴽⵍⵍⵉ ⴰⵖ ⵙⵙⵍⵎⴷⵏ ⵉⵙⴰⵍⵎⴰⴷⵏ ⵏⵏⵖ ⴰⴷ ⵏⵙⵙⵉⵎⵖⵓⵔ ⵜⵓⴹⴼⵉⵜ ( ⵜⴰⵎⴰⵜⴰⵔⵜ ⵏ ⵜⵡⵉⵣⵉ ⴷ ⵜⵡⵡⵓⵔⵉ ), ⵏⵥⵥⵉⵎⵥⵉ ⴰⵜⵉⴳ ⵏ ⵡⵉⵥⵓⴳⵏ ⴱⵓ ⵜⴳⵉⵜⴰⵔⵜ ⵍⵍⵉ ⴽⴰ ⵉⴽⴽⴰⵜⵏ ⵉⴷⵉⵏⴰⵏⵏ ⴰⵔ ⵉⵙⴽⵉⵊⵊⵉ, ⵓⵔ ⵜⵜ ⵉⵡⵉ ⵖ ⵜⵡⵡⵓⵔⵉ, ⴰⵔ ⵉⵜⵜⵇⵇⵍ ⵙ ⵜⵓⴹⴼⵉⵜ ⴰⴷ ⴰⵙ ⵜⴼⴽ ⵎⴰⴷ ⵉⵛⵜⵜⴰ. ⵏⴽⴽⵉ ⵏⵏⵉⵖ ⵉⵇⵇⴰⵏ ⴷ ⴰⴷ ⵏⵔⴰⵔ ⴰⵜⵉⴳ ⵉ ⵡⵉⵥⵓⴳⵏ ⴰⵡⴷ ⵏⵜⵜⴰ, ⴰⵛⴽⵓ ⵉⴳⴰ ⴰⵎⴰⵔⴳ, ⵉⴳⴰ ⵜⴰⵙⴳⴰ ⵍⵍⵉ ⴳⵉⵏⵖ ⵉⵥⵉⵍⵏ, ⵉⴼⵓⵍⴽⵉⵏ, ⴰⵔ ⵉⵜⵜⴳⴳⴰ ⵜⵉⵙⵏⵜ ⵉ ⵜⵓⴷⵔⵜ ⴷ ⵜⵡⵡⵓⵔⵉ ⵏ ⵜⵓⴹⴼⵉⵜ, ⴰⵔ ⴳⵉⵙ ⵜⴻⵜⵜⴰⴳⵯⵎ ⵜⴰⴷⵓⵙⵉ ⵎⴰ ⵙ ⵜⵥⵥⵉⴹⵕ ⵉ ⵜⵎⵎⴰⵔⴰ ⵓⵔ ⵉⴼⵓⵍⴽⵉ ⴰⵎⴽⵍⵍⵉ ⵥⵕⵕⴰⵖ ⵏⴽⴽⵉⵏ ⴰⴷ ⴰⴽⴽⵯ ⵏⴳ ⵜⵓⴹⴼⵉⵏ, ⴰⵛⴽⵓ ⵉⵎⴰⵏ ⴳⵔ ⵜⵉⵣⵉ ⴰⵔ ⵜⴰⵢⵢⴰⴹ ⴰⵔ ⵉⵙⵖⴰⵡⵙⴰ ⵙ ⵓⵥⴰⵡⴰⵏ, ⵙ ⵜⵎⵇⵇⴰ ⵏ ⵓⵏⵥⴰⵕ ⵏ ⵡⵓⵍ: ⴰⵎⴰⵔⴳ ⴷ ⵉⵔⵉⵔ, ⴷ ⵢⴰⵜ ⴰⵔ ⵙⵏⴰⵜ, ⵓⵍ ⵏ ⵓⴼⴳⴰⵏ ⵓⵔ ⵉⴳⵉ ⴰⴼⵣⴰ ⵏⵏⵖ ⵉⴷⵇⵇⵉ, ⵉⴳⴰ ⵣⵡⴰⵔ ⵜⵓⴽⵎⵉⵙⵜ ⵏ ⵉⵙⵢⴰⴼⴰⵜⵏ ⴷ ⵜⵓⴼⵔⴰⵢⵉⵏ ⵍⵍⵉ ⵉⵔⴰⵏ ⴰⴷ ⵙⵙⴰⵏⵜ ⴼ ⴰⴷ ⵊⵓⵊⵊⴳⵏⵜ, ⴱⵓⵖⵍⵓⵏⵜ, ⴳⵔⵏⵜ ⴰⵎⵓⴷ, ⴰⵥⴰⵡⴰⵏ ⵓⵍⴰ ⴰⵎⵔⴳ ⴰⵔ ⵉⵙⵙⵉⴼⵙⵓⵙ ⵜⴰⴽⵔⵔⴰⵢⵜ ⵏ ⵓⵙⵙⴰⵏ ⴷ ⵉⵖⵏⴰⵏ ⵏ ⵓⵣⵎⵣ, ⴰⵔ ⵉⵙⵎⵓⴷⴷⵓ ⵉⵎⴰⵏ ⵖ ⵉⵍⴰⵍⵏ ⵏ ⵜⵡⴰⵔⴳⵉⵜ. ⵎⴰⵏ ⵡⴰ ⴷⴰ ⵉⵔⴰⵏ ⴰⴷ ⵉⵙⵙⵅⵙⵉ ⵜⴰⵡⴰⵔⴳⵉⵜ ⵖ ⵉⵎⴰⵏ ⵏⵏⵙ? ⵎⴰⵏ ⵡⴰ ⵉⵔⴰⵏ ⴰⴷ ⵉⵏⵖ ⵡⵉⵥⵓⴳⵏ? ⵉⵅⴼ ⵏ ⵜⴰⵡⵡⵓⴽⵜ ⴷ ⵡⵉⵏ ⵏ ⵢⵉⵖⵉⵔⴷⵎ ⵎⴰⵅⵅ ⵓⵔ ⵉⵍⵍⵉ ⵢⵉⵖⵉⵔⴷⵎ ⵉⵅⴼ? ⴰⵔ ⵉⵜⵜⵉⵏⵉ ⵢⴰⵏ ⵓⵎⵉⵢ ⴰⵎⴰⵣⵉⵖ ⵉⵙ ⴷ ⵍⵍⵉⵖ ⴰⵔ ⵢⴰⵟⵟⵓ ⵓⴳⵍⵍⵉⴷ ⵉⵎⵇⵇⵓⵕⵏ ⵉⵅⴼⴰⵡⵏ, ⵉⴳⴳⵯⵔⴰ ⵏⵏ ⵉⵖⵉⵔⴷⵎ, ⵓⵔ ⵉⴷⴷⵉ ⵣⵉⴽⴽ ⴰⴷ ⴷ ⵢⴰⵡⵉ ⵉⵅⴼ ⵏⵏⵙ. ⵖ ⵓⴱⵔⵉⴷ ⵏ ⵜⵡⴰⴷⴰ ⵏⵏⵙ, ⵉⵏⵎⴰⴳⴳⴰⵔ ⵜⴰⵡⵡⵓⴽⵜ, ⵉⵏⵏⴰ ⴰⵙ: " ⵉⵙ ⵙⵓⵍ ⵖⴰⵎⴰⵏ ⵉⵅⴼⴰⵡⵏ? ", ⵜⵔⴰⵔ ⴰⵙ ⴷ: " ⵢⴰⵏ ⵉⵅⴼ ⵣⵓⵏⴷ ⵡⵉⵏⵓ ⴰⴷ ⵙⵓⵍ ⵉⵖⴰⵎⴰⵏ! " ⵢⴰⴹⵓ ⴷ ⵏⵉⵜ, ⵓⵔ ⵙⵓⵍ ⵉⴹⴼⵕ ⴰⵖⴰⵔⴰⵙ ⴰⴷ ⵢⴰⵡⵉ ⵉⵅⴼ ⵏⵏⵙ, ⵉⵏⵏⴰ ⴰⵙ: " ⵉⵖ ⵉⵢⵉ ⴷ ⵉⵇⵇⴰⵏ ⵢⵉⵅⴼ ⵉⴳⴰⵏ ⵣⵓⵏⴷ ⵡⵉⵏⵎ, ⵢⵓⴼ ⵡⴰⵔ ⵉⵅⴼ! " ⵉⵇⵇⵉⵎ ⵉⵍⵎⵎⴰ ⵉⵖⵉⵔⴷⵎ ⴷ ⵡⴰⵔ ⵉⵅⴼ. ⵢⴰⵏ ⵉⵏⵏⴰⵏ ⵜⴰⵡⵡⵓⴽⵜ, ⴰⵔ ⴷ ⵉⴽⵯⵜⵜⵉ ⵉⵅⵔⵜⵓⴼⴼⴰ ⴷ ⵉⵇⵡⵉⵔⵏ ⴷ ⵉⵎⵔⴷⵓⵍⵏ, ⴰⵔ ⴰⵙ ⴷ ⵉⵜⵜⵉⴽⵯⵛⴰⴹ ⵢⵉⵅⴼ ⵏⵏⵙ ⵜⵉⵍⵍⴰⵙ, ⵉⵅⴼ ⵏ ⵜⴰⵡⵡⵓⴽⵜ ⵉⵍⵎⵎⴰ ⵉⴳⴰ ⴷⴰⵔⵉ ⵜⴰⵎⴰⵜⴰⵔⵜ ⵏ ⵓⵙⵡⵉⵏⴳⵎ ⵉⵍⵍⴰⵙⵏⵏ, ⴰⵙⵡⵉⵏⴳⵎ ⵉⵜⵜⴰⵡⵉⵏ ⵙ ⵓⵔⵡⴰⵙⵙ! ⵉⵏⵉ ⵏⵉⵜ ⵜⴰⵎⵜⵜⴰⵏⵜ ⵏ ⵓⵙⵡⵉⵏⴳⵎ, ⴷ ⵓⴱⵓⴽⴹ ⵏ ⵜⴰⵢⵟⵟⵉ ⴷ ⵓⴽⵜⵜⵓⵔ ⵏ ⵎⴰⵍⵅⴼ ⴷ ⵓⵏⵍⵍⵉ ⵙ ⴳⴰⵔ ⵉⵙⵡⵉⵏⴳⵉⵎⵏ! ⵉⵖ ⴷ ⵉⵇⵇⴰⵏ ⴰⴷ ⵉⵙⵜⵉ ⵢⴰⵏ ⴳⵔ ⴰⴷ ⵢⵉⵍⵉ ⵉⵅⴼ ⵏ ⵜⴰⵡⵡⵓⴽⵜ ( ⴰⵙⵡⵉⵏⴳⵎ ⵏ ⵜⵉⵍⵍⴰⵙ ) ⴷ ⴰⴷ ⴰⴽⴽⵯ ⵓⵔ ⵉⵍⵉ ⵉⵅⴼ, ⵢⵓⴼ ⴰⴷ ⵉⴳ ⵡⴰⵔ ⵉⵅⴼ! ⵏⵢⵓⵟⵓⵏ ⴳ ⵜⵎⵉⵣⴰⵔ ⵏⵏⵖ ⴰⴷ ⴷ ⵉⴹⵕ ⴽⵔⴰ ⵣⴳ ⵓⴼⵍⵍⴰ ⵙ ⵓⵣⴷⴷⴰⵔ, ⵉⴳⴰ ⵜⴰⵖⴰⵡⵙⴰ ⵜⴰⵏⵎⵢⵓⵔⵜ, ⵓⵔ ⴰⵔ ⴷ ⵜⴻⵜⵜⴰⵔⵓ ⴰⵙⵇⵙⵉ, ⵓⵍⴰ ⴰⵔ ⵜⵏⵟⵟⵓ ⵙ ⵓⵎⵏⵉⴷ ⵏ ⵓⵙⵡⵉⵏⴳⵎ! ⵎⴰⵛⵛ ⵎⴰⵅⵅ ⵣⴰ ⵏⵢⵓⵟⵓⵏ ⴳⵔ ⵉⴳⵏⴹⴰⴹ ( ⵉⵎⵍⵢⵓⵏⵏ ) ⵏ ⵎⵉⴷⴷⵏ, ⵍⵍⵉⵖ ⵉⵇⵇⵉⵎ ⴷⴷⴰⵡ ⵜⴰⴷⴷⴰⴳⵜ ⵏ ⵓⴷⴼⴼⵓⵢ, ⵜⴹⵕ ⴷ ⵜⴷⴼⴼⵓⵢⵜ, ⵓⵔ ⵜⵉⵡⵏ ⵙ ⵓⴼⵍⵍⴰ? ⵎⴰⵅⵅ ⴰⵢⵢⵓⵔ ⵉⵣⴳⴰ ⵏⵏ ⵖ ⵉⴳⵏⵏⴰ, ⵓⵔ ⴷ ⵉⴹⵕ? ⴰⵙⵇⵙⵉ ⴰⴷ ⵓⵔ ⴰⵔ ⴷ ⴰⴽⴽⵯ ⵉⵙⵍⴰⵢ ⴰⵏⵍⵍⵉ ⵏⵏⵖ, ⵏⴽⴽⵯⵏⵉ ⵍⵍⵉ ⵉⵎⵢⴰⵔⵏ ⴰⵙⵓⵏⴼⵓ ⵏ ⴷⴷⵓ ⵓⵙⴰⵡⵏ, ⵡⴰⵏⵏ ⵉⵙⴰⵇⵙⴰⵏ ⵎⴰⵅ ⵜⴹⵕ ⵜⴷⴼⴼⵓⵢⵜ ⵉⵙ ⵉⵏⵓⴼⵍ! ⵜⴰⴳⵎⵎⵓⵜ ⵏ ⵜⴷⴼⴼⵓⵢⵜ ⵉⵖ ⴷ ⴼⵍⴰⴽ ⵜⴷⵔ, ⵛⵛ ⵜⵜ, ⵕⴱⴱⵉ ⴰⴷ ⴰⴽ ⵜⵜ ⵉⴷ ⵢⵓⵣⵏⵏ, ⵜⴰⵔⵔⴰⴳⵜ ⵏ ⵉⴳⵏⵏⴰ ⴰⵢⵏⵏⴰ! ⵏⵢⵓⵟⵓⵏ, ⵏⵜⵜⴰ ⵓⵀⵓ, ⵜⴳⴰ ⴷⴰⵔⵙ ⴰⵙⵇⵙⵉ ⵉⵣⵣⵉⵡⵉⵣⵏ, ⵜⴳⴰ ⴰⴳⵍⵣⵣⵉⵎ ⵉⵇⵇⴰⵣⵏ ⵉⵙⵡⵉⵏⴳⵉⵎⵏ ⵏⵏⵙ ⵉⵡⵉⵣ, ⴰⵏⵣⴳⵓⵎ, ⴰⵙⵇⵙⵉ ⴰⴷ ⵜ ⵉⴳⵍⵉⵏ ⵙ ⵓⴱⵔⵉⴷ ⵏ ⵜⵉⴷⵜ! ⵉⵙⴽⵔ ⵜⴰⴳⵔⴰⵡⵍⴰ ⵜⴰⵎⵇⵇⵕⴰⵏⵜ ⵖ ⵓⵙⴰⵢⵙ ⵏ ⵜⵓⵙⵙⵏⴰ ⵍⵍⵉⵖ ⵢⵓⴼⴰ ⵉⵙ ⴰⵔ ⵜⵜⵎⵎⵍⴷⵉⵏⵜ ⵜⵖⴰⵡⵙⵉⵡⵉⵏ, ⵜⴰⵏⵏⴰ ⵉⵥⴹⴰⵢⵏ ⵓⴳⴳⴰⵔ, ⴰⵔ ⵜⵍⴷⴷⵉ ⵜⴰⵏⵏⴰ ⴼⵍⵍⴰⵙ ⵉⴼⵙⵙⵓⵙⵏ, ⴰⴽⴰⵍ ⵉⵍⵎⵎⴰ ⴰⵔ ⵉⵍⴷⴷⵉ ⵜⴰⴳⵎⵎⵓⵜ!! ⵉⵜⵔⴰⵏ ⴰⵔ ⵜⵜⵎⵎⵍⴷⵉⵏ, ⵉⵎⵣⵍⵍⴰⵡⵏ ⴰⵔ ⵉⵍⴷⴷⵉ ⴽⵔⴰ ⵏⵏⵙⵏ ⴽⵔⴰ.. ⵎⵔⴰ ⴷ ⵉⵙ ⴷ ⵓⵔ ⴰⵙⵇⵙⵉ ⵏ ⵏⵢⵓⵟⵓⵏ ⵉⵎⵥⵥⵉⵏ, ⵜⴰⵍⵉ ⵜⵓⵙⵙⵏⴰ ⴰⵔ ⵏⵉⵜ ⵙⵓⵍ ⵜⵜⵛⵜⵓⵜⵓⵍ! ⵉⵙⵇⵙⵉⵜⵏ ⵉⵍⵎⵎⴰ ⵉⵎⵥⵥⵉⵢⵏ ⵉⵜ ⴰⵔ ⴷ ⵜⵏ ⵜⴰⴳⵯⵔ ⵜⴰⵙⵙⵓⵢⵜ, ⴰⵔ ⴱⴷⴷⴰ ⵜⵜⴳⴳⴰⵏ ⴰⵎⵓⴷ ⵉⵜⵜⴰⵔⵓⵏ ⵜⵓⵙⵙⵏⴰ, ⵜⵉⵙⵓⵔⴰ ⵉⵜⵜⵏⵓⵕⵥⵓⵎⵏ ⴰⴳⴳⵓⵔⵏ ⵏ ⵜⵉⴷⵜ. ⵖⴰⵙ ⵓⴽⴰⵏ ⵏⴽⴽⵯⵏⵉ ⵏⴻⵏⴽⵔ ⴷ ⵙ ⵜⵖⴰⵔⴰⵙⵜ ⵏ " ⵜⵜⵉⴷⵓ ⵜⴰⴷⵔⵜ ⵉ ⵢⵉⵅⴼ ", " ⵙⴽⴰⵔ ⵉ ⵡⴰⵎⴰⵏ ⵎⴰⵏⵉ ⵖ ⵣⵔⴰⵢⵏ ", " ⴰⴷ ⵓⵔ ⵜⵙⵉⴳⴳⵉⵍⵜ ⵙ ⵜⵉⵜⴰⵔ ⵏ ⵓⵙⵎⵎⴰⵡⴷ! " ⴰⵔ ⴷ ⵏⴻⵏⴽⴽⵔ ⵏⴱⵓⴽⴹ, ⴰⵔ ⵏⵛⵜⵜⴰ, ⴰⵔ ⵏⵇⵇⴰⵣ ⵣⵓⵏⴷ ⵉⵍⴼ! ⴱⴰⴱⴰⵙ ⵏ ⵓⵙⵔⴷⵓⵏ ⵙⵇⵙⴰⵏ ⵉⵎⵓⴷⴰⵔ ⵏ ⵜⴰⴳⴰⵏⵜ ⴳ ⵓⵎⵉⵢ ⴰⵙⵔⴷⵓⵏ: " ⵎⴰ ⵉⴳⴰⵏ ⴱⴰⴱⴰⴽ? ", ⵉⵔⴰⵔ ⴰⵙⵏ: " ⵅⴰⵍⵉ ⵉⴳⴰ ⵜ ⵡⴰⵢⵢⵉⵙ ". ⴰⵙⵔⴷⵓⵏ ⵉⵥⵕⴰ ⴷ ⵢⵉⵅⴼ ⵏⵏⵙ ⵉⵙ ⵙⵉⵙ ⵉⵙⵙⵔⴳⵎ ⴱⴰⴱⴰⵙ, ⵉⵎⵎⴰⵖ ⴰⴷ ⵜ ⵉⵜⵜⵓ, ⵉⵙⵙⵜⵜⵓ ⵜ ⵉ ⵡⵉⵢⵢⴰⴹ, ⵉⵔⵡⵍ ⵣⴳ ⵉⵥⵓⵕⴰⵏ ⵏⵏⵙ, ⵢⴰⵎⵥ ⴳ ⵓⵥⵓⵕ ⵏ ⵉⵙⴰⵏ ⴰⵛⴽⵓ ⵏⵜⵜⴰ ⴰⵙ ⵉⵖⴰⵍ ⵉⵙ ⵉⵔⴰ ⴰⴷ ⴰⵙ ⵉⵙⵙⵍⵙ ⵜⵉⵎⵍⵙⵉⵜ ⵏ ⵡⴰⴷⴷⵓⵔ ⵢⴰⵍⵍ ⴰⵙ ⴰⵜⵉⴳ ⴳⵔ ⵉⵏⴳⴳⵯⴰ ⵏⵏⵙ ⴷ ⵜⴰⵣⴰⵢⵢⴰ ⵏⵏⵙ ⴳ ⵜⴳⵍⴷⵉⵜ ⵏ ⵜⴰⴳⴰⵏⵜ, ⵎⴰⵛⵛ ⵉⵙ ⵔⴰ ⴷ ⵉⵔⵡⵍ ⵓⵙⵔⴷⵓⵏ ⵉ ⵜⵉⴷⵜ? ⵉⵙ ⵉⵥⴹⴰⵕ ⴰⴷ ⵉⵣⵣⵔⵉ ⵜⵓⴷⵔⵜ ⵏⵏⵙ ⴳ ⵜⴽⵔⴽⴰⵙ, ⵉⵙ ⵓⵔ ⴰⵔ ⵉⵚⴽⴽⵓ ⴰⵖⵔⴰⴱ ⵙ ⵉⴼⴽⵔⴰⵏ? ⵉⵙ ⵓⵔ ⵉⴳⵉ ⴰⵙⴹⵚⵓ ⵏ ⵡⵉⵍⵍⵉ ⴷⵉⵙ ⵉⴷⴷⵔⵏ ⴳ ⵜⴰⴳⴰⵏⵜ? ⵉⵙ ⵓⵔ ⵉⵍⵙⵉ ⴰⵀⴷⴷⵓⵏ ⵏ ⵉⴱⴰⴹⴰⵏ? ⵉⵙ ⴰⵔ ⴳⵉⵙ ⵓⵔ ⵉⴹⵚⵚⴰ ⵢⵉⵅⴼ ⵏⵏⵙ? ⴰⵙⵔⴷⵓⵏ ⵉⴳⴰ ⴰⵙⵔⴷⵓⵏ, ⵎⴰⵛⵛ ⵉⵙ ⵓⵔ ⵉⵍⵍⵉ ⴳⵔⴰⵜⵏⵖ ⵓⵙⵡⵉⵏⴳⵎ ⵏ ⵓⵙⵔⴷⵓⵏ? ⵉⵙ ⵓⵔ ⴰⵔ ⵏⵜⵜⴰⵏⵏⴰⵢ ⴰⵎⵓⴷ ⵏⵏⵙ ⴷⴰⵔ ⵎⴰ ⵉⵎⵥⵥⵉⵢⵏ ⵓⵍⴰ ⵎⴰ ⵉⵎⵇⵇⵓⵕⵏ? ⵉⵙ ⴷ ⴰⴽⴽⵯ ⵓⵔ ⴷ ⵜⵉⵏⵎⵍ ⵏⵏⵖ ⴰⴷ ⵜ ⵉⵙⵙⵍⵎⴰⴷⵏ? ⵉⵙ ⵓⵔ ⵉⵙⵔⴷⵏ ⵜⵓⴳⴷⵜ ⵏ ⵜⴰⵔⵡⴰ ⵏ ⵜⵎⵓⵔⵜ ⵏⵏⵖ? ⵉⵙ ⵓⵔ ⵢⵓⵙⵉ ⴰⵜⵉⵍⵉⴱⵉⵣⵢⵓⵏ ⵏⵏⵖ ⵓⵍⴰ ⴰⵔⴰⴷⵢⵓ ⵏ ⵜⴰⵎⴰⵣⵉⵔⵜ ⵏⵏⵖ ⴰⵙⵡⵉⵏⴳⵎ ⵉⵙⵔⴷⴰⵏⵏ? ⵜⵏⵏⴰ ⵙⵉⵎⵓⵏ ⵡⵉⵢⵍ ⵢⴰⵏ ⵏ ⵡⴰⵡⴰⵍ ⵔⴰⴷ ⴱⴷⴷⴰ ⵉⵙⵓⵍ: " ⵡⴰⵏⵏⴰ ⵎⵉ ⴰⴽⵓⴼⵏ ⵉⵥⵓⵕⴰⵏ ⵏⵏⵙ, ⴰⵔ ⵉⵙⵙⵓⴽⵓⴼ ⵡⵉⵏ ⵏ ⵡⵉⵢⵢⴰⴹ. ⵡⴰⵏⵏⴰ ⵎⵉ ⴷⵔⴰⵏ ⵉⵥⵓⵕⴰⵏ, ⵓⵔ ⴰⵔ ⵜⵏ ⵉⵙⵙⵓⴽⵓⴼ! " ⵣⴳ ⵜⵉⵟⵟ ⵏ ⵜⴰⵙⵙⵎⵉ ⵉⴳⵔⴰⵏ ⵏ ⵓⵙⵡⵉⵏⴳⵎ ⵎⵇⵇⵓⵕⵏ ⵙ ⵜⵖⵣⵉ ⵓⵍⴰ ⵜⵓⵔⵔⵓⵜ, ⴰⵎⴰⴹⴰⵍ ⵓⵔ ⵉⵡⵡⵓⵜⵜⴰ, ⵓⵔ ⵉⵍⵉ ⵜⵉⵙⴷⴰⴷ ⴰⴼⴳⴰⵏ ⴳⵉⵙ, ⵉⵎⵥⵥⵉ ⵎⴰⵛⵛ ⵉⵎⵇⵇⵓⵕ ⵙ ⵓⵙⵡⵉⵏⴳⵎ, ⵉⵅⴰⵜⵔ ⵙ ⵓⵏⵍⵍⵉ ⵏⵏⵙ, ⵙ ⵎⴰⵙ ⵉⵥⴹⴰⵕ ⴰⴷ ⵜ ⵢⴰⴽⵯⵣ, ⴰⵙⵡⵉⵏⴳⵎ ⴰⴷ ⵉⴳⴰⵏ ⴰⴷⴷⵓⵔ ⵉ ⵓⴼⴳⴰⵏ, ⵡⴰⵏⵏⴰ ⵉⵙⵉⴳⴳⵉⵍⵏ ⴰⵜⵉⴳ ⵏⵏⵙ ⴳ ⵡⴰⵢⴷⴰ ⴷ ⵡⴰⴽⴰⵍ ⴷ ⵓⵙⴰⵢⵔⵓⵔ, ⵔⴰⴷ ⵜ ⵉⵍⵎⵥ ⵓⵎⴰⴹⴰⵍ ⵢⴰⵎⵓⵜ, ⵉⵙⵙⵓⵎⵎⵜ, ⴰⵛⴽⵓ ⴰⵜⵉⴳ ⵉⵍⵍⴰ ⴳ ⵓⵙⵡⵉⵏⴳⵎ ⴷⴰ ⵙ ⵉⵥⴹⴰⵕ ⵓⴼⴳⴰⵏ ⵏⵜⵜⴰ ⴰⴷ ⵢⴰⵎⵓ ⴰⵎⴰⴹⴰⵍ ⵉⵙⵙⴳⵔⴷ ⵜ. ⵓⵔ ⵉⵥⴹⴰⵕ ⵢⴰⵏ ⴰⴷ ⴰⴽ ⵉⵙⵡⵉⵏⴳⵎ ⴳ ⵉⴷⴰ ⵏⵏⴽ, ⵓⵍⴰ ⴰⴷ ⵜⵙⵎⴰⴳⵍⵜ ⴽⵔⴰ ⵏ ⵢⴰⵏ ⴰⴷ ⵙⵉⵙ ⵜⵙⵡⵉⵏⴳⵉⵎⴷ, ⵏⵏⵖ ⴰⴷ ⴼⵍⵍⴰⴽ ⵉⵣⵣⵓ ⴳ ⵓⵙⵡⵉⵏⴳⵎ ⵏⵏⴽ ⴰⴷ ⴽ ⵉⵥⵍⵉⵏ, ⵉⵙⴽⵔ ⴳⵉⴽ ⴰⵢⵍⵍⵉ ⵜⴳⵉⴷ ⵉⴳ ⵜⴰⵎⴰⵜⴰⵔⵜ ⵏⵏⴽ ⵎⴰⵙ ⵜⵍⵍⵉⴷ. ⵓⴽⴰⵏ ⵉⵖ ⵏⴻⵏⵏⴰ ⴰⵙⵡⵉⵏⴳⵎ, ⵓⵔ ⴷ ⵉⵙ ⵏⴻⵏⵏⴰ ⵀⴰⵜ ⴽⵓ ⵢⴰⵏ ⵔⴰⴷ ⵉⵙ ⴰⴼⵍⵙⴰⴼ ⵉⵎⵇⵇⵓⵔⵏ ⴰⵛⴽⵓ ⴰⵔ ⵉⵙⵡⵉⵏⴳⵉⵎ, ⴰⵎⴽⵍⵍⵉ ⵓⵔ ⵉⵥⴹⴰⵕ ⴽⵓ ⵢⴰⵏ ⴰⴷ ⵉⵙⴽⴰⵔ ⵉⴷⵓⴽⴰⵏ, ⴰⵔ ⵜⵏ ⵉⴳⵯⵏⵏⴰ ⴰⵛⴽⵓ ⵉⵍⴰ ⵉⴹⴰⵕⵕⵏ! ⵉⵙ ⴽⴰ ⵏⵡⴰⵜⵜⵙ ⵙ ⵡⴰⵡⴰⵍ ⴰⴷ ⵏⵎⵍ ⵉⵙ ⵢⵓⴼ ⴰⴷ ⵉⴳ ⵓⵙⵡⵉⵏⴳⵎ ⵜⵉⵔⵎⵜ ⵏ ⴽⵓ ⵢⴰⵏ! ⵎⴰⵛⵛ ⵎⴰⵅⵅ ⵏⴽⴽⵯⵏⵉ ⴳ ⵜⵎⵉⵣⴰⵔ ⵏ ⵉⵎⵓⵙⵍⵎ ⵏⴳⴳⵓⵍ ⴰⵔ ⴷ ⵏⴰⵙⵙ ⴰⵙⵡⵉⵏⴳⵎ ⵏⴽⵔⴼ ⵜ, ⵏⴳ ⴼⵍⵍⴰⵙ ⴰⴹⴰⴼⵏ, ⴰⵔ ⴷ ⵏⵙⵎⵓⵇⵇⵍ ⴰⵎⴰⴹⴰⵍ ⵣⴳ ⵜⵉⵟⵟ ⵏ ⵜⴰⵙⵙⵎⵉ? ⵏⵙⵙⵉⴽⵕⵓⵣ ⴼⵍⵍⴰⵖ ⵜⵓⴷⵔⵜ ⵙ ⵡⴰⵏⴰⵡ ⵏ ⵉⵙⵡⵉⵏⴳⵉⵎⵏ ⵍⵍⵉ ⵏⴽⴽⵓⵙⴰ ⵏⴰⵎⵥ ⴳⵉⵙⵏ ⵣⵓⵏⴷ ⵉⴼⵉⵍⵉ ⵏ ⵢⵉⵎⴰⵏ ⵏⵏⵖ, ⵏⴽⵚⵓⴹ ⴰⴷ ⴰⵙ ⵏⵕⵥⵎ ⵉⴹⵕ ⵉⴱⴱⵉ, ⵎⴰⵅⵅ ⴰⵍⵍⵉⵖ ⵏⴳⴰ ⵉⴼⵕⵟⴻⵟⵟⵏ ⴰⴼⵔⵉⵡⵏ ⵏ ⵜⴽⵉⵔⴰ, ⵉⵥⵓⵥⵓ ^ ⴹⵏ ⴰⵔ ⵥⵓⵥⵓⴹⵏ! ⵜⴰⵏⵎⵎⵉⵔⵜ ⵉ ⵓⴳⵍⵍⵉⴷ ⵉⵎⵇⵇⵓⵔⵏ, ⵉⴼⴽⴰ ⴰⵖ ⵜⴰⵡⴰⵔⴳⵉⵜ ⴰⴷ ⵙⵉⵙ ⵏⵙⵙⵉⴼⵙⵓⵙ ⴰⴳⴳⵯⴰ ⵏ ⵜⵉⴷⵜ ⴰⴽⵓⴷ ⵏⵏⴰ ⴼⵍⵍⴰⵖ ⵉⵥⴹⴰⵢ, ⵏⴽⵍⵓ ⵙⵉⵙ ⵓⴷⵎ ⵏ ⵓⵙⵙⴰⵏ ⵙ ⵉⴽⵯⵍⴰⵏ ⵍⵍⵉ ⵏⵔⴰ! ⵜⴰⵏⵎⵎⵉⵔⵜ ⵉ ⵍⵎⵅⵣⵏ ⵍⵍⵉ ⵓⵔ ⵜⴰ ⴰⵖ ⵉⴳⵉ ⵜⵉⴹⴰⴼ ⵉ ⵜⵡⴰⵔⴳⵉⵜ, ⵏⵥⴹⴰⵕ ⵓⴽⴰⵏ ⴰⴷ ⵏⵏ ⵏⵜⵜⵡⴰⵔⴳⴰ ⵙ ⵓⴳⵯⵏⵙ ⵏⵏⵖ, ⵓⵔ ⴰⵖ ⴷ ⵉⵡⵉⵏ ⵉⵏⵖⵎⵉⵙⵏ! ⵜⴰⵡⴰⵔⴳⵉⵜ ⵜⵣⴰⵣⵡⵍ ⵉ ⵡⵓⴷⵎ ⵏ ⵓⴼⴳⴰⵏ, ⵜⴳⴰ ⵢⴰⵜ ⵖ ⵜⵎⵉⵜⴰⵔ ⵎⴰ ⵙ ⵉⴳⴰ ⴰⴼⴳⴰⵏ ⵎⴰⵅⵅ ⵉⵎⵓⴷⴰⵔ ⴷ ⵉⴹⵓⵕⴰⵚ ⵏ ⵜⴰⴳⴰⵏⵜ ⴰⵔ ⵜⵜⵡⴰⵔⴳⴰⵏ! ⵉⵙ ⵉⵍⵍⴰ ⵓⵖⵢⵓⵍ ⵉⵜⵜⵡⴰⵔⴳⴰⵏ? ⵢⴰⵀ ⵉⵍⵍⴰ ⵡⵉⵏ " ⴰⴱⵓⵍⵢⵓⵙ " ⵎⴰⵛⵛ ⵀⴰⵜⵉ ⵉⴳⴰ ⴰⴼⴳⴰⵏ ⵖ ⵓⴳⵯⵏⵙ! ⵜⴰⵡⴰⵔⴳⵉⵜ ⵜⴳⴰ ⴰⵙⴰⴼⴰⵔ ⵏ ⵡⴰⴳⴳⴰⵙⵏ ⵍⵍⵉ ⵎⵉ ⵏⵣⵎⵔ ⴽⵔⴰ ⵏ ⵜⴽⴽⴰⵍ, ⵜⴳⴰ ⵉⴼⵔⴰⵡⵏ ⵍⵍⵉ ⵙ ⵏⵜⵜⴰⵢⵍⴰⵍ ⵖ ⵉⴳⵏⵡⴰⵏ ⴰⴽⵓⴷ ⵏⵏⴰ ⴼⵍⵍⴰⵖ ⵉⵇⵇⵓⵔ ⵓⵣⵎⵣ ⵉⴳ ⴰⵙⵓⵍⵉⵍ ⵎⴰⵛⵛ ⵉⵇⵇⴰⵏ ⴷ ⴰⴷ ⵏⵜⵜⵡⴰⵔⴳⴰ ⵙ ⴰⵢⵍⵍⵉ ⵎⵉ ⵏⵥⴹⴰⵕ, ⴰⵢⵍⵍⵉ ⵙ ⵏⵖⵉ ⴰⴷ ⵜ ⵏⵍⴽⵎ, ⴷ ⵉⵖ ⴰⵔ ⵏⵜⵜⵡⴰⵔⴳⴰ ⵙ ⴰⵢⵍⵍⵉ ⵎⵉ ⵓⵔ ⵏⵥⴹⴰⵕ, ⴰⴷ ⵏⵉⵙⵙⴰⵏ ⵉⵙ ⴰⵔ ⴽⴰ ⵏⵜⵜⵡⴰⵔⴳⴰ! ⵀⴰ ⵏⵏ ⵜⵉⵡⴰⵔⴳⵉⵡⵉⵏ ⵣⴳⵣⴰⵡⵏⵜ ⵖ ⵢⵉⴳⵏⵏⴰ, ⴰⴽⴰⵍ ⵉⵔⴽⵙ ⴷ ⵉⵖⴷ, ⵉⵥⴹⴰⵕ ⵉⵖ ⵜⵏⵜ ⵉⴷ ⵏⵣⵣⵓⴳⵣ ⴰⴷ ⵊⴷⵔⵏⵜ ⵍⴽⴰⵔⵓⵙ ⵖ ⵓⵎⵉⵢ ⴰⴳⵔⵉⴳⵉ, ⵉⵔⴰ ⴰⴷ ⵉⵍⴽⵎ ⵜⴰⴼⵓⴽⵜ, ⵉⵙⴽⵔ ⵉⴼⵔⴰⵡⵏ ⵖ ⵜⴽⵉⵔⴰ, ⵍⵍⵉⵖ ⵜⵜ ⵉⵏⵏ ⵢⴰⵥ, ⴼⵙⵉⵏ ⵉⴼⵔⴰⵡⵏ ⵉⴹⵕ ⴷ! ⵢⴰⵀ ⵉⴼⵓⵍⴽⵉ ⴰⴷ ⵏⵜⵜⵍⴰⵙ ⵜⴰⴹⵓⴹⵜ ⵏ ⵜⵡⴰⵔⴳⵉⵡⵉⵏ ⵏⵏⵖ ⵙ ⵜⵓⵣⵍⵉⵏ ⵏ ⵜⵥⴹⵓⵕⵉ ⴷ ⵜⵣⵎⵔⵜ ⵏⵏⵖ, ⴷ ⵉⵖ ⴰⵔ ⵏⵜⵜⴰⵢⵍⴰⵍ ⵖ ⵜⵡⴰⵔⴳⵉⵡⵉⵏ ⴰⴷ ⵙⴰⵔ ⵓⵔ ⵏⵜⵜⵓ ⵉⵙ ⴷ ⵜⵉⵍⴰⵡⵜ ⵜⴳⴰ ⴰⵔⵜⵓⵎ ⵏⵏⵖ, ⵜⵜⵢⴰⵔⴰ ⵉⵖⵡⵥⴰⵏ ⵓⵎⴷⵢⴰⵣ ⵍⵍⵉ ⵉⵏⵏⴰⵏ: ⵉⵖ ⵢⴰⴷ ⵉⵍⴰ ⵢⴰⵏ ⵔⵔⵉⵛ ⴰⴷ ⵓⵔ ⵉⵥⵉ ⴷ ⵡⴰⴽⴰⵍ ⵓⵍⴰ ⴰⵙⵓⵍⵉⵍ ⵍⵍⵉ ⴼ ⴰⵔ ⵉⵜⵜⵔⵓⵙ ⵉⵖ ⴷ ⵓⵔⵔⵉⵏ ⴰⵛⴽⵓ ⵜⴰⵎⵎⴰⵔⴰ ⴰ ⵉⵜⵜⴰⵡⵉⵏ ⵢⴰⵏ ⴰⵔ ⴷ ⵉⵜⵜⵔⵙ! ⵓⵔ ⵉⴼⵓⵍⴽⵉ ⴰⴷ ⵏⵜⵜⵢⵉⴳⵉⵍ ⵙ ⵜⵡⴰⵔⴳⵉⵜ, ⵏⵜⵜⵓ ⵎⴰⵏⵉ ⵖ ⵏⵙⵔⵙ ⵉⴹⴰⵕⵕⵏ, ⴰⵔ ⴷ ⵏⴳ ⵣⵓⵏⴷ ⴰⵎⵓⵙⵏ ⵏ ⵓⵥⵢⴰⵕ ⴷ ⵉⵜⵔⴰⵏ, ⵍⵍⵉ ⵉⵜⵜⴷⴷⵓⵏ ⵢⵉⴹ ⵉⴹⵓⴼ ⵉⴳⵏⵏⴰ, ⵀⴰ ⵉⵎⴰⵏⴰⵔⵏ, ⵀⴰ ⵉⵜⵔⵉ ⵏ ⵜⵉⴼⴰⵡⵜ, ⵀⴰ ⴰⵙⵉⴼ ⵏ ⵢⵉⴳⵏⵡⴰⵏ ⴷ ⵓⴱⵔⵉⴷ ⵏ ⵡⴰⵍⵉⵎ, ⵀⴰ ⵜⵉⵏⴹⴰⵚ, ⴰⵍⵍⵉⵖ ⵏ ⵉⴹⵕ ⵖ ⵢⴰⵏ ⵏ ⵓⴳⴹⵉ, ⵓⵔ ⵉⵙⵙⵏⴼⵉ ⵙ ⵉⵜⵔⴰⵏ, ⵓⵍⴰ ⵢⵓⴼⴰ ⵎⴰ ⵜⵜ ⵉⴷ ⴳⵉⵙ ⵉⵜⵜⴰⵍⵏ! ⵓⵔ ⵉⵥⵉⵍ ⴰⴷ ⵏⵙⵙⵍⵙⴰ ⵉ ⵜⵓⴷⵔⵜ ⵏⵏⵖ ⵖⴰⵙ ⵓⴷⵎ ⵏ ⵜⵡⴰⵔⴳⵉⵜ, ⵏⴳⴳⴰⵎⵎⵉ ⴰⴷ ⵏⴷⴷⵔ ⵙ ⴰⵢⵏⵏⴰ ⵉⵍⵍⴰⵏ, ⴰⵛⴽⵓ ⵔⴰⴷ ⵏⴳ ⵣⵓⵏⴷ ⵡⴰⵍⵍⵉ ⵉⵚⴽⴽⵓⵏ ⵙ ⵓⴷⴼⵍ, ⴰⵔ ⵢⴰⵍⵍⴰ ⵉⵖ ⴰⵙ ⴼⵙⵉⵏ ⵉⴳⵉⴷⴰⵔ ⴰⴽⵓⴷ ⵏⵏⴰ ⴷ ⵜⵓⴳⴳⴰ ⵜⴰⴼⵓⴽⵜ! ⴰⴼⵍⵍⴰ ⵏ ⵡⴰⵡⴰⵍ, ⵉⴼⵓⵍⴽⵉ ⴰⴷ ⵏⵜⵜⵡⴰⵔⴳⴰ, ⴰⵛⴽⵓ ⵜⵉⵡⴰⵔⴳⵉⵡⵉⵏ ⴰⵔ ⵙⵙⵉⵍⵡⵉⵖⵏⵜ ⵉⵖⵓⵍⵉⴷⵏ ⵉⵇⵇⵓⵔⵏ ⵏ ⵜⵓⴷⵔⵜ, ⵎⴰⵛⵛ ⴰⴷ ⴱⴰⵀⵔⴰ ⵉⴼⵓⵍⴽⵉⵏ ⴷ ⴰⴷ ⵓⵔ ⵏⵙⵙⵉⴳⵓⵜ ⵜⵓⴳⵯⵎⵉⵎⵉⵏ ⵏ ⵜⵡⴰⵔⴳⵉⵜ ⵉ ⵜⵎⴰⴹⵓⵏⵜ ⵏ ⵓⵣⵎⵣ! ⵉⴼⵓⵍⴽⵉ ⴰⴷ ⵏⵙⵖⴰⵍ ⵜⴰⵡⴰⵔⴳⵉⵜ, ⵏⴳ ⴰⵙ ⵉⵡⵜⵜⴰ ⴰⴷ ⵙⵉⵏⵖ ⵓⵔ ⵜⴳ ⵣⵓⵏⴷ ⵜⴰⴳⵯⵎⴰⵔⵜ ⵏ ⵉⵙⵎⴹⴰⵍ ⴰⴷ ⵓⴽⴰⵏ ⵜⵏⵏⵉⴷ, ⵜⵔⵡⵍ ⵙⵉⴽ ⵜⴰⵡⵉ ⴽ ⵎⴰⵏⵉ ⵖ ⵔⴰⴷ ⴽ ⵉⵏⵏ ⵜⵎⴹⵍ! ⵜⴰⵎⵓⴽⵔⵉⵙⵜ ⵏ ⵓⵏⴰⵎⵉⵔ ⵉⴷⴷⴰ ⵓⵏⴰⵎⵉⵔ ⴳ ⵓⵎⵉⵢ ⴰⵎⴰⵣⵉⵖ ⵢⴰⵡⵏ ⵉ ⵡⵉⵙⵙ ⵙⴰ ⵉⴳⵏⵡⴰⵏ, ⵉⴹⴼⵕ ⵜⴰⵏⵉⵔⵜ, ⵉⴼⵍ ⵎⴰⵙ, ⵉⴼⵍ ⴰⴽⴰⵍ, ⵉⵖⵔⵙ ⵉ ⵡⴰⵢⵢⵉⵙ ⵏⵏⵙ, ⵉⴱⴱⵉ ⴰⴳⵣⵣⵓⵎ ⵏ ⵉⵖⵉⵍ ⵏⵏⵙ, ⵉⵙⴼⴰⵙⴽⴰ ⵙ ⴰⵢⵍⵍⵉ ⴰⴽⴽⵯ ⴷⴰⵔⵙ ⵉⴼⵓⵍⴽⵉⵏ, ⴰⵢⵍⵍⵉ ⵉⵣⴳⴰⵏ ⴷⴷⴰⵡ ⵉⴹⴰⵕⵕⵏ ⵏⵏⵙ, ⴰⵢⵍⵍⵉ ⵉⵏⵜⴰⵏ ⴳ ⵡⴰⵙⴰ ⵏⵜⵓⴷⵔⵜ ⵏⵏⵙ, ⴰⵔ ⵉⵙⵉⴳⴳⵉⵍ ⵉⵥⵓⵕⴰⵏ ⵏ ⵜⴰⴳⵓⵜ ⴰⵎⴽ ⵍⵍⵉ ⵜⵜⵉⵏⵉⵏ ⵉⵎⴰⵣⵉⵖⵏ ⵓⵏⴰⵎⵉⵔ ⵢⵓⴽⵔ ⵜ ⵉⵏⵏ ⵓⴽⵍⵓⵍⵓ ⵏ ⵜⴰⵏⵉⵔⵜ, ⵉⵍⵍⵉⵙ ⵏ ⵜⵎⵉⵣⴰⵔ ⵏ ⵜⵡⴰⵔⴳⵉⵜ, ⵉⴷⴷⵔ ⵏⵏ ⴳ ⵜⵎⴷⴰⵢⵜ ⵏ ⵓⵣⵡⴰⴳ ⵉⵙⵙⵓⴽⵓⴼⵏ ⵉ ⵓⴼⴳⴰⵏ ⵉⵥⵓⵕⴰⵏ. ⵉⵙⵙⵏⵙⵔ ⴰⵙ ⵓⴷⵎ ⵏⵏⵙ ⴰⵎⵣⵡⴰⵔⵓ. ⵉⵖⴰⵍ ⵉⵙ ⵔⴰⴷ ⵉⴱⴱⵉ ⴰⵙⵍⴷⵉ ⵍⵍⵉ ⵜ ⵉⵣⴷⵉⵏ ⴷ ⵢⵉⵅⴼ ⵏⵏⵙ ⴷ ⵎⴰⵙ ⵏⵉⵜ ⵍⵍⵉ ⵜ ⵢⵓⵔⵓⵏ, ⵏⵖ ⵉⵍⵙ ⵏⵏⵙ ⴷ ⵜⵎⵓⵔⵜ ⵏⵏⵙ. ⵓⵎⵉⵢ ⵏ ⵓⵏⴰⵎⵉⵔ ⴰⵔ ⵢⴰⴽⴽⴰ ⵜⵓⴳⴳⴰ ⴼ ⵜⴰⵜⵔⴰⵊⵉⴷⵉⵜ ⵏ ⵓⴼⴳⴰⵏ ⵉⵜⵜⵢⴰⴳⴰⵍⵏ ⴳⵔ ⵙⵉⵏ ⵉⵙⵜⴰⵢⵏ, ⴳⵔ ⵢⵉⵅⴼ ⵏⵏⵙ ⴷ ⵡⵉⵢⵢⴰⴹ, ⴳⵔ ⵜⵎⵓⵔⵜ ⵏⵏⵙ ⴷ ⵜⵉⵏ ⵡⵉⵢⵢⴰⴹ, ⴳⵔ ⵎⴰⵙ ⵉⴳⴰⵏ ⵜⵓⵙⵙⵏⴰ ⴷ ⵡⴰⵡⴰⵍ ⵏⵏⵙ ⴰⵎⵣⵡⴰⵔⵓ, ⴷ ⵉⵥⵏⵥⴰⵕⵏ ⵏ ⵜⵓⵙⵙⵏⴰ ⴷ ⵢⵉⵍⵙ ⵏ ⵡⵉⵢⵢⴰⴹ, ⴰⴼⴳⴰⵏ ⵉⵔⴰⵏ ⴰⴷ ⵉⴳ ⵎⴰ ⵓⵔ ⵉⴳⵉ. ⴰⴷ ⵉⵢⵉ ⵓⵔ ⵜⵎⵍⵜ ⴰⴳⴳⴰⵙ ⵉⵏⵓ! ⵉⴽⴽⴰ ⵜⵜ ⵉⵏⵏ ⴳ ⵎⴰ ⵉⵣⵔⵉⵏ, ⵖ ⵓⵣⵎⵣ ⴰⵏⴰⵎⵎⴰⵙ, ⵎⵉⴷⴷⵏ ⵓⵔ ⴰⴷⴷⵔⵏ ⴰⵣⴷⴰⴷ ⴰⵛⴽⵓ ⴰⵔ ⵜⵜⵉⴽⵚⵓⴹⵏ ⵉⵖ ⵜ ⴽⴰ ⴱⴷⵔⵏ ⴰⴷ ⵜⵏ ⵢⴰⵖ! ⴰⵔ ⵜⵏ ⵉⵙⵙⵉⵡⵉⴷ ⵡⴰⵡⴰⵍ ⴰⵏⵏ! ⴰⵔ ⵙⴽⴰⵔⵏ ⵣⵓⵏⴷ ⵉⵖ ⵓⵔ ⵉⵍⵍⵉ, ⴰⵔ ⵜⵜⵎⴰⵖⵏ ⴰⴷ ⴷⴷⵔⵏ ⵜⵓⴷⵔⵜ ⵏⵏⵙⵏ ⴰⵎⴽⵍⵍⵉ ⵎⵢⴰⵔⵏ, ⵓⵔ ⴰⵔ ⵙⴽⴰⵔⵏ ⵎⵇⵇⴰⵔ ⴷ ⵎⴰⵎⴽ ⵙ ⵜⵜⴰⵔⵉⵏ ⵉⵅⴼⴰⵡⵏ ⵏⵏⵙⵏ ⵣⴳ ⵓⴱⴰⵢⵢⵓⵔ ⴰⵏⵏ, ⴰⵔ ⵜⵏ ⵓⴽⴰⵏ ⵉⵏⵇⵇⴰ, ⴰⵔ ⵜⵏ ⵉⵙⵙⴼⵓⴹ ⵢⴰⵏ ⵙ ⵢⴰⵏ! ⴰⵔ ⵙⵎⵎⵏⵜⴰⵍⵏ ⵉⵙ ⵜⵏ ⵓⵔ ⵢⴰⵖ ⵢⴰⵜ! ⵣⵓⵏⴷ ⵎⴰ ⴰⴷ ⴰ ⵎⵉ ⵜⵜⵉⵏⵉⵏ " ⵟⴰⴱⵓ ", ⵜⴰⴳⵓⵔⵉ ⴰⴷ ⵍⵍⵉ ⴷ ⵉⵜⵜⵢⴰⵙⴰⵢⵏ ⵣⴳ ⵢⵉⵍⵙ ⵏ " ⵉⴱⵓⵍⵓⵏⵉⵣⵉⵢⵏ " ⵜⴳ ⵜⵜ ⵜⵖⴰⵡⵙⴰ ⵏⵏⴰ ⵓⵔ ⵉⴼⵓⵍⴽⵉⵏ ⴰⴷ ⵜⵜ ⵜⴱⴷⵔⴷ, ⵏⵖ ⴰⴷ ⵜⵜ ⵜⵙⵍⵉⴷ, ⴰⴼⵍⵍⴰ ⵏ ⵡⴰⵡⴰⵍ, ⴽⵔⴰ ⵏⵏⴰ ⵉⴳⵯⴷⵍⵏ. ⵓⴽⴰⵏ ⵓⵔ ⵉⵍⵍⵉ ⴽⵔⴰ ⵏ ⵓⴳⴷⵓⴷ ⵏⵏⴰ ⵓⵔ ⵉⵍⵉⵏ " ⵉⵟⴰⴱⵓⵜⵏ " ⵏⵏⵙ, ⵎⴰⵛⵛ ⵉⵍⵍⴰ ⵎⴰ ⵎⵉ ⴳⴳⵓⵜⵏ ⴰⵔ ⴷ ⴰⵙ ⴳⵏ ⵉⵎⴷⵡⴰⵏ ⴷ ⵉⴳⵍⴰⴳⴰⵍⵏ ⵎⵉ ⴱⴷⴷⵏ ⵡⴰⵎⴰⵏ ⵏⵏⵙⵏ, ⴷⵍⵏ ⴰⵙ ⴰⴽⴽⵯ ⵉⴳⵔⴰⵏ ⵏ ⵜⵓⴷⵔⵜ ⵏⵏⵙ, ⵙⴱⴷⴷⵏ ⴰⵙ ⵜⴰⵡⴰⴷⴰ ⵏ ⵓⴽⴰⴱⴰⵕ ⵏⵏⵙ, ⴽⵔⴼⵏ ⴰⵙ ⴰⵎⵓⴷⴷⵓ ⵏⵏⵙ ⵖ ⵓⴱⵔⵉⴷ ⵉⵜⵜⴰⵡⵉⵏ ⵙ ⵓⵙⴽⴽⴰ! ⴰⴳⴷⵓⴷ ⵎⵉ ⴳⴳⵓⵜⵏ ⵉⴳⵯⴷⵍⴰⵏ ⵏ " ⵟⴰⴱⵓ " ⴰⵔ ⵉⵜⵜⴳⴳⴰ ⴰⴳⴷⵓⴷ ⴰⵎⴰⴹⵓⵏ, ⴰⵔ ⴷⵉⵙ ⵉⵜⵜⴰⵙⵉ ⴰⵟⵟⴰⵏ, ⵓⵔ ⵉⵥⴹⴰⵕ ⴰⴷ ⴼⵍⵍⴰⵙ ⵉⵙⴰⵡⵍ, ⵓⵍⴰ ⴰⴷ ⴽⴰ ⵢⴰⵏⵏⵉ ⴰⴳⴳⴰⵙⵏ ⵍⵍⵉ ⴳⵉⵙ ⵉⵙⴽⵔ, ⵓⵍⴰ ⴰⴷ ⴰⵙ ⵉⵙⵉⴳⴳⵍ ⴰⵙⴼⴰⵔ, ⵓⵍⴰ ⴰ ⵜⵜ ⵉⵙⵊⵊⵉ, ⴰⵔ ⵉⵍⵎⵎⴰ ⵉⵜⵜⵉⵎⵖⵓⵔ ⵡⴰⴳⴳⴰⵙ ⵖ ⵜⵓⵔⵔⵓⵜ ⵏⵏⵙ, ⴰⵔ ⴷ ⴰⴽⴽⵯ ⵢⴰⵎⵓ ⵜⵉⴼⵢⵢⵉ ⵏⵏⵙ ⴷ ⵉⵅⵙⴰⵏ ⵏⵏⵙ, ⵓⵔ ⵙⵓⵍ ⵉⴳⵉ ⵎⴰ ⵎⵉ ⵉⵙⵉⵙⴼⵉⵔ! ⵜⵉⵎⵉⵣⴰⵔ ⵏⵏⵖ ⴰⵔ ⵜⵉⵣⵉ ⴰⴷ, ⴳⴰⵏⵜ ⵏⵉⵜ ⵙⵓⵍ ⵜⴰⴷⴷⴰⴳⵉⵏ ⵖ ⴳⴳⵓⵜⵏ ⵉⵙⵖⴰⵔⵏ ⵉⵇⵇⵓⵔⵏ, ⴷ ⵉⵚⵟⵟⵡⴰⵏ ⵉⵎⵎⵓⵜⵏ ⴷ ⵉⴼⵉⵜⵜⵡⴰⵏ ⵉⵙⵍⵍⴰⵡⵏ ⵙ " ⵉⵟⴰⴱⵓⵜⵏ ", ⵎⴰ ⴰⵏⵏ ⴰⴼ ⴳⵉⵙⵏⵜ ⵢⵓⵜⵉ ⵎⴰ ⵉⵎⵎⵓⵜⵏ ⵎⴰ ⵉⴷⴷⵔⵏ, ⴰⵛⴽⵓ " ⵟⵟⴰⴱⵓ " ⵓⵔ ⴰⵔ ⵉⵜⵜⴰⵔⵓ ⵖ ⵉⵅⴼ ⵎⴰⴷ ⵓⵔ ⵉⴳⵉⵏ ⵜⵉⵎⴹⵍⵉⵏ! ⵉⴳⴰ ⵙⵓⵍ ⴷⴰⵔⵏⵖ ⴷⴷⵉⵏ " ⵟⴰⴱⵓ ", ⵜⴳ ⵜ ⵜⵎⴰⵣⵉⵖⵜ, ⴳⵏ ⵜ ⵉⵣⴷⴷⵓⵢⵏ ⴳⵔ ⵉⵔⴳⴰⵣⵏ ⴷ ⵜⵓⵜⵎⵉⵏ, ⵙⵙⵓⵜⵍⵏ ⴰⵖ ⵉⴼⵔⴳⴰⵏ ⵏ " ⵉⵟⴰⴱⵓⵜⵏ " ⵖ ⵓⴳⵯⵏⵙ ⵏ ⵜⴰⵡⵊⴰ ⵓⵍⴰ ⵜⵉⵎⵜⵜⵉ ⵓⵍⴰ ⵊⴰⵊ ⵏ ⵜⵎⵣⴳⵉⴷⴰ ⵓⵍⴰ ⵜⴰⵙⵓⴽⵜ, ⵍⵍⴰⵏ ⵖ ⵉⵍⵙ, ⵉⵍⵉⵏ ⴳ ⵓⵍ, ⵉⵍⵉⵏ ⴳ ⵜⴼⵢⵢⵉ, ⵉⵍⵉⵏ ⴳ ⵓⵍⴰⵡⵏ, ⵉⵍⵉⵏ ⴰⵖ ⴳ ⵢⵉⴹⵚ, ⵉⵍⵉⵏ ⴳ ⵜⵓⵙⵙⵏⴰ! ⴳⴰⵏ ⴰⵖ ⴰⵣⴷⴰⴷ ⵍⵍⵉ ⵙ ⴳⴳⴰⵎⵎⵉⵏ ⵎⵉⴷⴷⵏ ⵢⴰⵏ ⵏ ⵓⵣⵎⵣ ⴰⴷ ⵜ ⴽⴰ ⴰⴷⴷⵔⵏ, ⴰⵔ ⴳⵉⵏⵖ ⵏⵉⵜ ⵉⴼⴼⵔⴷ ⵉⵎⵉⴽ ⵙ ⵉⵎⵉⴽ ⵓⵔ ⴰⵙ ⵏⴼⵔⴽ! ⴰⵣⵎⵣ ⵏ ⵡⵓⵔⵖ ⴷ ⵓⵙⴽⴽⴰ ⵜⴰⵎⵓⴽⵔⵉⵙⵜ ⵏ ⵜⵓⴳⴷⵜ ⵏ ⵡⴰⵄⵔⴰⴱⵏ ⴷ ⵉⵎⵓⵙⵍⵎⵏ ⴰⵙⵙ ⴰⴷ, ⵉⴳⴰ ⵜⵜ ⵓⵣⴷⴷⵓⵖ ⵏⵏⵙⵏ ⴳ ⵜⴳⵎⵎⵉ ⵏ ⵢⵉⴹⴳⴰⵎ, ⴰⵔ ⵜⵜⴱⵏⴷⴰⵇⵏ ⵉ ⵜⴰⵢⵙⵉ ⵏⵏⵙⵏ, ⵓⵔ ⴰⵔ ⵜⵜ ⴼⵔⵓⵏⵏ, ⵙⴽⵔⵏ ⴳ ⵓⵎⵣⵔⵓⵢ ⵏⵏⵙⵏ ⴰⴳⵯⵔⵔⴰⵎ ⴰⵔ ⵙⵉⵙ ⵜⵜⵔⵣⴰⴼⵏ ⵣⵓⵏⴷ ⵜⵉⵡⵙⵙⴰⵔⵉⵏ ⵏ ⵣⵉⴽ ⵉⵖ ⴷⴷⴰⵏⵜ ⵙ ⵜⵎⵣⴳⵉⴷⴰ ⴰⵔ ⵙⵙⵓⴷⵓⵎⵏⵜ ⵉⵖⵔⴱⴰⵏ ⵏⵏⵙ. ⴳⴰⵏ ⵉⵙⵎⴳⴰⵏ ⵏⵏ ⵉⵜⵜⵡⴰⴽⵔⴰⴼⵏ ⵙ ⵉⵣⴰⴽⴰⵔⵏ ⵏ ⵢⵉⴹⴳⴰⵎ, ⴰⵙⵉⵏ ⴰⵖⵓⵍⵉⴷ ⵏ ⵓⵎⵣⵔⵓⵢ ⵏⵏⵙⵏ, ⵉⵙⴰⵏ ⵏⵏⵙⵏ ⵓⵔ ⴰⵔ ⵙⵓⵍ ⵜⵖⵉⵔⵏ ⵙ ⵣⵣⴰⵜ ⵏⵏⵙⵏ, ⴰⵛⴽⵓ ⴰⵔ ⵜⵏ ⵉⵏⵏ ⵍⴷⴷⵉⵏ ⵉⵙⵓⵍⵉⵍⵏ ⵏ ⵣⵉⴽⴽ ⵖⴰⵍⵏ ⵉⵙ ⴷ ⴰⵣⵎⵣ ⵏ ⵡⵓⵔⵖ ⵉⵍⵍⴰ ⴳ ⵎⴰ ⵉⵣⵔⵉⵏ, ⴳⴰⵏ ⵣⵓⵏⴷ ⵉⴼⴼⵉⵖⵔ ⵏ " ⵓⵔⵓⴱⵓⵔⵓⵙ " ⵉⴱⴱⵉⵏ ⵖ ⵉⵎⵖⵉⵍ ⵏⵏⵙ, ⴰⵔ ⵉⵛⵜⵜⴰ ⵉⵅⴼ ⵏⵏⵙ! ⵜⵉⵎⵜⵜⵉⵡⵉⵏ ⵢⴰⴹⵏ ⵙⵙⵏⵏⵜ ⵉⵙ ⴷ ⴰⵣⵎⵣ ⵏ ⵡⵓⵔⵖ ⵉⴽⴽⴰ ⴷ ⵎⵏⵉⴷ ⵏⵏⵙⵏⵜ, ⵔⴰ ⴷ ⵉⵎⵓⵏ ⴷ ⵜⴰⴼⵓⴽⵜ ⵏ ⵓⵙⴽⴽⴰ, ⵓⵔ ⵏⵏ ⵉⵍⵍⴰ ⴳ ⵉⵙⵎⴹⴰⵍ ⵏ ⵉⵎⴰⵔⴰⵡⵏ ⵏⵏⵙⵏ. ⴰⵙⵓⵎⴷ ⵏ ⵎⴰ ⵉⵣⵔⵉⵏ ⵉⴳⴰ ⴰⵟⵟⴰⵏ ⵉ ⵡⵓⵍ ⴷ ⵓⵙⵡⵉⵏⴳⵎ ⵏ ⵉⵎⵓⵙⵍⵎⵏ, ⴰⵛⴽⵓ ⵢⵓⵊⵊⴰ ⵜⵏ ⴰⴷ ⵙⵓⵍ ⵙⵡⵉⵏⴳⵉⵎⵏ ⵙ ⵉⵅⵙⴰⵏ ⵉⵇⵇⵓⵔⵏ ⵏ ⵡⵉⵍⵍⵉ ⵣⵔⵉⵏⵉⵏ, ⴰⵔ ⴷ ⴳⵉⵙⵏ ⵙⴰⵡⴰⵍⵏ ⵉⵎⵣⵡⵓⵔⴰ ⵏⵏⵙⵏ. ⴳⴰⵏ ⵉⵎⵓⵍⴰ ⴷ ⵜⵙⴰⵢⵡⴰⵍⵉⵏ ⵏ ⵢⵉⴹⴳⴰⵎ ⴳ ⵓⵙⴰⵢⵙ ⵏ ⵡⴰⵙⵙⴰ. ⴰⴼⴳⴰⵏ ⵏⵏⴰ ⵉⵖⴰⵍⵏ ⵉⵙ ⵉⵔⴰ ⴰⴷ ⴷ ⵉⵔⴰⵔ ⵎⴰ ⵉⵣⵔⵉⵏ ⵣⵓⵏ ⵉⵖⴰⵍ ⵉⵙ ⵉⵥⴹⴰⵕ ⴰⴷ ⵢⵓⵔⵔⵉ ⵙ ⵓⵙⵉⵔⵡ ⵏ ⵎⴰⵙ, ⵡⴰⵏⵏⴰ ⵉⵖⴰⵍⵏ ⵉⵙ ⵓⴼⵏ ⵉⵎⵣⵡⵓⵔⴰ ⵏⵏⵙ ⵉⵎⴳⴳⵓⵔⴰ ⴰⵔ ⵉⵙⴱⴷⴷⴰⴷ ⴰⵣⵔⴳ ⵏ ⵜⵓⵙⵙⵏⴰ, ⴰⵔ ⵉⵙⴽⴰⵔ ⴳ ⵣⵉⴽ ⵏⵏⵙ, ⴰⵙⵎⴹⵍ ⵏ ⵜⵡⴰⵔⴳⵉⵡⵉⵏ ⵏ ⵜⴰⵔⵡⴰ ⵏⵏⵙ, ⵉⵙⵙⵖⵔⵉ ⵜⵏⵜ, ⵉⵙⴽⵔ ⵏⵏ ⴳ ⵓⵎⵣⵔⵓⵢ ⵏ ⵣⵉⴽ ⵜⴰⵡⴰⵔⴳⵉⵜ ⵏⵏⵙⵏ. ⴰⵔ ⵉⵢⵉ ⴷ ⵉⵙⵙⴽⵜⴰⵢ ⵡⴰⵏⴰⵡ ⴰⴷ ⵏ ⵜⴼⵍⴰⵙ ⵢⴰⵏ ⵉⵖⵔⵎ ⴳ ⵍⴽⵓⵏⴳⵓ ⴽⴽⵙⵏ ⴳⵉⵙ ⵉⵎⵣⴷⴰⵖⵏ ⵜⴰⴷⵓⵍⵉ ⵉ ⵉⵃⵛⴰⵛ ⵏⵏⵙⵏ ⴳ ⵓⵙⴳⴳⵯⴰⵙ ⵏ 1961 ⴰⴼⴰⴷ ⴰⴷ ⵖⵉⵏ ⵓⵔⵖ ⵍⵍⵉ ⵔⴰⴷ ⴷ ⴰⵣⵏⵏ ⵉⵎⵣⵡⵓⵔⴰ ⵏⵏⵙⵏ ⵉⵖ ⴰⴷ ⵉⵟⵟⴰⵕ ⵣⴳ ⵢⵉⴳⵏⵏⴰ! ⴰⵎⵣⵔⵓⵢ ⵏ ⵉⵎⵓⵙⵍⵎⵏ ⵓⵔ ⵉⴳⵉ ⵖⴰⵙ ⵜⵉⴼⴰⵍⴽⴰⵢⵉⵏ ⴷ ⵉⵊⴷⴷⵉⴳⵏ, ⴳⵉⵙ ⴰⵡⴷ ⵉⵅⵛⵜⴰⵔ ⴷ ⵉⵙⵏⵏⴰⵏⵏ, ⵢⴰⵀ ⴳⵉⵙ ⵜⵉⵣⵉⵣⵡⴰ ⵢⵓⵔⵓⵏ ⵜⴰⵎⵎⵏⵜ, ⵎⴰⵛⵛ ⴳⵉⵙ ⵉⵣⴰⵏ ⵢⵓⵔⵓⵏ ⵜⵉⵎⵓⴹⴰⵏ. ⵓⵔ ⵉⵥⵉⵍ ⴰⴷ ⵉⵜⵜⴰⵍⵖ ⵢⴰⵏ ⵉⴽⵜⵜⴰⵢⵏ ⵏⵏⵙ, ⴰⵛⴽⵓ ⴽⵓ ⵢⴰⵏ ⴰⵔ ⴳⵉⵙⵏ ⵉⴼⵔⵓⵏ ⵉⴼⴽ ⵉ ⵡⵓⴷⴷⵉⵖ ⵏ ⵜⴰⵜⵓⵜ ⵡⵉⵍⵍⵉ ⵜ ⵉⵣⵣⵉⵡⵉⵣⵏ, ⵉⴳ ⵎⴳⴳⵓ ⵉ ⵡⵉⵍⵍⵉ ⵢⴰⵙ ⵓⵔ ⵉⵎⵎⵉⵎⵏ. ⵣⵓⵏⴷ ⴰⵎⴽⵍⵍⵉ ⵙ ⵥⵕⵕⴰⵏ ⵡⴰⵄⵔⴰⴱⵏ ⵉⴹⴳⴰⵎ ⵏⵏⵙⵏ ⵖⵎⵓⵏ ⵜ ⴰⴽⴽⵯ ⵙ ⵉⴽⵯⵍⴰⵏ ⵏ ⵡⵓⵔⵖ, ⴳⵏ ⵉⵔⴳⴰⵣⵏ ⵏⵏⵙ ⴷ ⵉⵙⴰⵟⵟⵏ ⵙⴽⵔⵏ ⴳⵉⵙⵏ ⵎⵉⴷⴷⵏ ⵓⵔ ⵉⵜⵜⵣⴳⴰⵍⵏ, ⵓⵍⴰ ⴰⵔ ⵟⵟⴰⵕⵏ ⵓⵍⴰ ⴰⵔ ⵜⵏ ⵜⴽⴽⴰⵜ ⵜⴼⵉⴽⵉⵜ, ⵣⵓⵏⴷ ⴰⵢⵙⴰⵔⵏ ⴷ ⵉⵏⴳⵍⵓⵙⵏ ⵎⴰⵛⵛ ⴰⴼⴳⴰⵏ ⵉⴳⴰ ⴱⴷⴷⴰ ⴰⴼⴳⴰⵏ ⵓⵔ ⵉⴳⵉ ⴰⵏⴳⵍⵓⵙ ⵉⵣⴷⴳⵏ ⵓⵔ ⵉⵜⵜⵏⵏⵣⵔⵏ, ⵓⵍⴰ ⵉⴳⴰ ⵉⴱⵍⵉⵙ ⵏⵖ ⴰⵖⵡⵥⵏ, ⴷ ⵜⵎⵓⴽⵔⵉⵙⵜ ⵏⵏⵙ ⴰⵎⴽⵍⵍⵉ ⵉⵏⵏⴰ ⵢⴰⵏ ⵏ ⵓⴼⵉⵍⵓⵙⵓⴼ: " ⴰⴷ ⵓⴽⴰⵏ ⵢⵉⵔⵉ ⴰⴷ ⵉⴳ ⴰⵏⴳⵍⵓⵙ ⴰⵔ ⵉⵜⵜⴳⴳⴰ ⴰⵖⵡⵥⵏ! " ⵎⴰⵙⵉⵏⵉⵙⴰ ⵏⵖ ⵢⵓⴳⵔⵜⵏ ⴳ ⵓⵎⵣⵔⵓⵢ ⵏⵖ ⵏⴽⴽⵯⵏⵉ ⵏ ⵉⵎⴰⵣⵉⵖⵏ, ⵓⵔ ⴷ ⵉⵇⵇⴰⵏ ⴰⴷ ⵜ ⴽⴰ ⵏⵜⵜⴰⵍⵖ ⴰⵔ ⴰⵙ ⵏⴽⴽⴰⵜ ⴰⵍⵍⵓⵏ, ⵏⴳ ⵜ ⴷ ⵓⴳⵯⵔⵔⴰⵎ. ⵉⵇⵇⴰⵏ ⴰⵖ ⴷ ⴰⴷ ⵏⵍⵎⴷ, ⵏⵙⵙⵍⵎⴷ ⵉ ⵜⴰⵔⵡⴰ ⵏⵏⵖ ⴰⴷ ⵓⵔ ⵏⵜⴳⴳⴰ ⵎⵉⴷⴷⵏ ⴷ ⵉⴼⵓⵥⴰⵕⵏ ⵓⵔ ⵉⵍⴽⴽⵎ ⵢⵉⵍⵙ ⵎⴰ ⵉⴼⵔⵓⵏⵏ ⵜⵉⵡⵡⵓⵔⵉⵡⵉⵏ ⵏⵏⵙⵏ, ⴰⵛⴽⵓ ⴳⴰⵏ ⴰⴼⴳⴰⵏ ⵣⵓⵏⴷ ⵡⵉⵢⵢⴰⴹ, ⵜⵉⵎⵎⵓⵣⵖⴰ ⵜⴳⴰ ⴰⵙⵏ ⵖⴰⵙ ⵜⴰⵎⴰⴳⵉⵜ ⵏⵏⵙⵏ ⴷ ⵢⵉⵍⵙ ⵏⵏⵙⵏ ⴷ ⵜⵎⵍⵙⵉⵜ ⵏ ⵜⵓⵙⵙⵏⴰ ⵏⵏⵙⵏ, ⵎⴰⵛⵛ ⵓⵔ ⵜⵏ ⵜⵥⵍⵉ ⴳ ⵜⴼⴼⵓⴳⵏⴰ ⵏⵏⵙⵏ ⵓⵍⴰ ⵜⵙⵙⴰⵜⵓⵢ ⵜⵏ ⴼ ⵉⵥⵓⵕⴰⵏ ⵢⴰⴹⵏ ⵏ ⵓⴼⴳⴰⵏ ⵓⵔ ⵜⵏ ⴷⴰⵔⵏⵖ ⵉⵥⵍⵉ ⵎⴰ ⵓⵔ ⵉⴳⵉⵏ ⵜⴰⵎⴰⵣⵉⵖⵜ ⵍⵍⵉ ⴰⵖ ⴷⵉⵙⵏ ⵉⵙⵎⵓⵏⵏ! ⴰⵎⵓⴷ ⵏ ⵜⴽⵔⴽⴰⵙ ⴳ ⵉⴳⵔ ⵏ ⵓⵎⵣⵔⵓⵢ ⵎⵉⴷⴷⵏ ⴰⴷ ⵉⵙⴽⴰⵔⵏ ⴰⵎⵣⵔⵓⵢ, ⵎⵉⴷⴷⵏ ⴰⵔ ⵙⴽⵔⴽⵉⵙⵏ! ⵜⵉⵔⵎⵜ ⵏ ⵓⵎⵣⵔⵓⵢ ⵉⵍⵎⵎⴰ ⴽⵓ ⵢⴰⵏ ⴰⵔ ⴰⵙ ⵉⵜⵜⴳⴳⴰ ⵜⵉⵙⵏⵜ ⵏ ⵜⴽⵔⴽⴰⵙ, ⵎⵉⴷⴷⵏ ⴰⵔ ⵜⵜⵉⵔⵉⵏ ⵓⵎⵉⵢⵏ, ⵓⴽⴰⵏ ⴽⵓ ⵢⴰⵏ ⴰⵔ ⵉⵙⵙⵍⵙⴰ ⵉ ⵓⵎⵣⵔⵓⵢ ⴽⵔⴰ ⵏ ⵜⵅⵉⴷⵓⵙⵜ ⵏ ⵓⵎⵉⵢⵏ ⴰⴼⴰⴷ ⴰⴷ ⵢⵉⵎⵉⵎ ⵉ ⵎⵉⴷⴷⵏ, ⴷ ⴰⵢⵜ ⵜⵏⴱⴰⴹⵜ! ⴳⵔ ⵓⵎⵣⵔⵓⵢ ⵉⵜⵜⵡⴰⵢⵙⴽⴰⵔⵏ ⴷ ⵓⵎⵣⵔⵓⵢ ⵍⵍⵉ ⵣⵣⵓⴳⵓⵣⵏ ⴳ ⵡⴰⵔⵔⴰⵏⵜ, ⵡⴰⴷ ⵉⵜⵜⵡⴰⵖⵔⴰⵏ ⵍⵎⴷⵏ ⵜ ⵜⴰⵔⵡⴰ, ⴳⵔ ⵡⴰⵏⵏ ⴷ ⵡⴰⴷ ⵉⵍⵍⴰ ⴱⴷⴷⴰ ⵢⴰⵏ ⵏ ⵓⴳⵯⴹⵉ, ⵢⵉⵎⵥⵉ ⵏⵉⵜ ⵏⵖ ⵉⵎⵇⵇⵓⵔ, ⵀⴰ ⵜ ⵉⴳⴰ ⴰⴳⵯⴹⵉ, ⵉⵖ ⵔⴰⴷ ⵜ ⵜⵣⴳⵔⴷ ⵜⵇⵇⴰⵏ ⴽ ⵉⴷ ⵜⵉⵍⴳⴳⵯⵉⵜ! ⴽⵉⴳⴰⵏ ⵏ ⵎⴰ ⵏⵙⵙⵏ ⴼ ⵊⵓⵍⵢⵓⵙ ⵙⵉⵚⴰⵕ, ⵀⴰ ⵏⵏ ⵏⵏⵙⵏ ⵜ ⵣⴳ ⵉⵙ ⵏⵜⵜⴰ ⵏⵉⵜ, ⵓⴽⴰⵏ ⵀⴰⵜⵉ ⴰⵔ ⵢⴰⴽⴽⴰ ⵉ ⵢⵉⵅⴼ ⵏⵏⵙ ⵓⴷⵎ ⵉⴼⵓⵍⴽⵉⵏ, ⵉⵙⵙⴼⴹ ⴳⴰⵔ ⵏⵏⴰ ⵙⴽⵔⵏ ⵎⵉⴷⴷⵏ ⵏⵏⵙ, ⵉⵙⴽⵔ ⴳⵉⵙⵏ ⵉⵚⴰⵟⵟⵏ, ⵉⵙⵙⵉⵎⵖⵓⵔ ⴰⴼⵏⴰ ⵏⵏⵙ, ⴰⵛⴽⵓ ⵓⵔ ⵔⴰⴷ ⵜⵉⵍⵉ ⵜⵔⵏⵏⴰⵡⵜ ⵏⵏⵙ ⴽⵔⴰ ⵏ ⵡⴰⵜⵉⴳ ⵉⵖ ⴰⵔ ⵜⵜⵉⵏⵉⵏ ⵎⵉⴷⴷⵏ ⴰⴼⵏⴰ ⵏⵏⵙ ⵓⵔ ⴰⴽⴽⵯ ⵉⴷⵓⵙ! ⴰⵏⴰⵡ ⴰⴷ ⵏ ⵜⴽⵔⴽⴰⵙ ⴰⵔ ⵜⵏⵜ ⵉⵏⵏ ⵏⵜⵜⴰⴼⴰ ⴰⵡⴷ ⴳ ⵡⴰⵔⵔⴰⵜⵏ ⵏ ⵍⵉⵏⵉⵏ ⴷ ⵙⵜⴰⵍⵉⵏ ⴷ ⵀⵉⵜⵍⵉⵔ ⴷ ⵡⵉⵢⵢⴰⴹ ⴳ ⵓⵏⴳⴰⵍ ⵏ ⵊⵢⵓⵔⵊ ⵓⵔⵡⵉⵍ " 1984 ", ⴰⵔ ⵏⵜⵜⴰⴼⴰ ⵎⴰⵙ ⴷ ⵜⴰⵡⵡⵓⵔⵉ ⵏ ⵙⵎⵉⵜ ⵍⵍⵉ ⴼ ⵉⵜⵜⵙⵓⵜⵓⵍ ⵓⵏⴳⴰⵍ, ⵉⴳⴰ ⵜⵜ ⴰⴷ ⵉⴼⵔⵓⵏ ⵓⵎⵣⵔⵓⵢ ⴰⴷ ⵜ ⵉⵙⵉⴽⵙⵉⵍ ⴽⵓ ⴰⵙⵙ ⴰⴷ ⴷ ⵉⵎⵛⴰⵛⴽ ⴷ ⴰⵢⵍⵍⵉ ⵜⵔⴰ ⵜⵏⴱⴰⴹⵜ, ⵍⵍⵉⵖ ⵉⴽⵛⵎ ⵢⴰⵏ ⵏ ⵓⵎⴷⴷⴰⴽⴽⵯⵍ ⵏⵏⵙⵏ ⴰⴷⵔⴰⵙ ⵏ ⵓⴼⵏⴰ ⵏ ⵜⵎⴰⵣⵉⵔⵜ ⴷ ⵜⵏⴱⴰⴹⵜ ⵏⵏⵙ, ⵢⵉⵍⵉ ⴷⵉⵙ, ⵓⵔ ⵙⵓⵍ ⵉⴳⵉ ⵓ ⵜⴰⴹⴰ ⵏⵏⵙⵏ, ⵢⴰⵍⵙ ⴷⴰⵖ ⵙⵎⵉⵜ ⵉ ⵜⵉⵔⵔⴰ ⵏ ⵓⵎⵣⵔⵓⵢ ⵍⵍⵉ ⵙⵍⵎⴰⴷⵏ ⵉ ⵜⴰⵔⵡⴰ ⵏ ⵜⵎⴰⵣⵉⵔⵜ, ⵉⵊⴷⵔ ⴽⵉⴳⴰⵏ ⵏ ⵜⴷⴳⴳⴰⵔⵉⵏ ⴷ ⵡⴰⵔⵔⴰⵏⵜ, ⵏⵖ ⵜⵏⵜ ⵉⵙⵙ ⵉⴳⵔ ⵉ ⵡⴰⵔⵔⴰⵙ, ⴰⴼⴰⴷ ⴰⴷ ⴷⴰⵖ ⵉⵙⴽⵔ ⵣⴳ ⵓⵎⴷⴷⴰⴽⴽⵯⵍ ⴰⴼⵏⴰ. ⵓⵔ ⵉⵙⵙⵓⴳⵜ ⵓⵔⵡⵉⵍⵍ ⴳ ⵎⴰ ⴰⴷ, ⴰⵛⴽⵓ ⵏⵥⵕⴰ ⴷⴰⵔⵏⵖ ⵏⵉⵜ ⵎⴰⵎⴽ ⵙ ⴽⵜⵓⵔⵏ ⵉⵍⵎⵎⵓⴷⵏ ⵏ ⵓⵎⵣⵔⵓⵢ ⵙ ⵜⴽⵔⴽⴰⵙ, ⴷ ⵡⴰⵎⵓⴷ ⵏ ⵉⴱⴰⴹⴰⵏ, ⴽⴽⵙ ⴽⵔⴰ, ⵜⵔⵏⵓⴷ ⴽⵔⴰ, ⵜⵙⴼⴹⴷ ⴽⵔⴰ, ⵜⵙⵜⵜⵓⴷ ⵉ ⵎⵉⴷⴷⵏ ⴽⵔⴰ, ⵜⵙⵙⴽⵯⵜⵉⴷ ⴰⵙⵏ ⴽⵔⴰ ⵎⵇⵇⴰⵔ ⵉⵎⵥⵥⵉⵢ ⴱⴰⵀⵔⴰ. ⴰⵙⵍⵎⴷ ⵏ ⵓⵎⵣⵔⵓⵢ ⴳ ⵜⵓⵎⵔⵜ ⵏⵏⵖ ⵉⴳⴰ ⵜⴰⵢⵔⵣⴰ ⵏ ⵜⵉⵍⵍⴰⵙ ⴷ ⵜⵉⴼⴰⵡⵜ, ⵜⵉⴽⵔⴽⴰⵙ ⴷ ⵜⵉⴷⵜ, ⴰⴽⵯⵜⵜⴰⵢ ⴷ ⵜⴰⵜⵓⵜ. ⵍⵍⴰⵏ ⵉⵣⵎⴰⵣ ⵍⵍⵉ ⴷ ⵉⵇⵇⴰⵏ ⵓⵏⵍⵎⴰⴷ ⴰⴷ ⵜⵏ ⵉⵜⵜⵓ ⵣⵓⵏⴷ " ⵉⴱⵔⵖⵡⴰⵟⵏ ", ⵉⴳⵔ ⵜⵏ ⵉ ⵜⵉⵍⵍⴰⵙ ⴰⵛⴽⵓ ⴰⵔ ⵣⵣⵉⵡⵉⵣⵏ ⵜⴰⵢⴷⵢⵓⵍⵓⵊⵉⵜ ⵏ ⵉⴼⴰⵙⵙⵏ ⵉⴱⴰⴹⵏ ⴳ ⵜⵎⴰⵣⵉⵔⵜ, ⵍⵍⴰⵏ ⵓⵎⵉⵢⵏ ⵍⵍⵉ ⵙ ⴷ ⵉⵇⵇⴰⵏ ⴰⴷ ⵜⵏ ⵏⵍⵍⵎ ⵏⵙⵙⵍⵙ ⵜⵏ ⵉ ⵉⵍⵎⵎⵓⴷⵏ ⵣⵓⵏⴷ " ⴹⴹⴰⵀⵉⵔ ⵍⴱⴰⵔⴱⴰⵔⵉ " ⴰⴼⴰⴷ ⴰⴷ ⵏⵣⴷⵉ ⵜⴰⵎⴰⵣⵉⵖⵜ ⴷ ⵉⵎⴰⵣⵉⵖⵏ ⴷ ⵉⵔⵓⵎⵉⵢⵏ ⴷ ⵓⴱⵟⵟⵓ ⵏ ⵜⵎⴰⵣⵉⵔⵜ, ⵏⵔⴰⵔ ⵜⵉⴼⴰⵡⵜ ⵙ ⴰⵢⵜ ⴼⴰⵙ ⴷ ⵎⴰⴷ ⵜⵏ ⵉⴹⴼⴰⵕⵏ ⵉⵙ ⴷ ⵏⵜⵜⵏⵉ ⴰ ⵉⴳⴰⵏ ⵉⵙⴰⵟⵟⵏ, ⵜⵉⵍⵉ ⴳⵉⵙⵏ ⵜⴰⵢⵔⵉ ⵏ ⵜⵎⴰⵣⵉⵔⵜ ⴷ ⴽⵉⴳⴰⵏ ⵢⴰⴹⵏ! ⵉⵍⵎⵎⵓⴷⵏ ⵏ ⵓⵎⵣⵔⵓⵢ ⴰⵔ ⵜⵜⵡⴰⵙⵔⴰⵙⵏ ⴰⴷ ⵙⴱⴷⴷⵏ ⵉⵖⵔⴱⴰⵏ ⵏ ⵜⵎⴽⵯⵜⵉⵜ ⵙ ⴰⵎⴽⵍⵍⵉ ⵔⴰⵏ ⴰⵢⵜ ⵜⴰⵢⴷⵢⵓⵍⵓⵊⵉⵜ ⵍⵍⵉ ⵉⵟⵟⴼⵏ ⵜⴰⵎⴰⵣⵉⵔⵜ, ⴰⴳⵯⵏⵙ ⵏ ⵢⵉⵅⴼ ⵏ ⵓⵏⵍⵎⴰⴷ ⵍⵍⴰⵏ ⵉⴳⵉⴷⴰⵔ ⵍⵍⵉ ⵔⴰⴷ ⵉⵇⵇⵉⵎ ⵉ ⵜⵉⵍⵍⴰⵙ, ⵉⵍⵉⵏⵜ ⵜⵉⵍⵍⵉ ⵔⴰⴷ ⵉⴽⵍⵓⵍⵓ ⵙ ⵉⵥⵏⵥⴰⵕⵏ. ⴰⵖⵡⵥⵏ ⵏ ⴼⵔⴰⵏⴽⵏⵙⵜⵉⵏ ⵎⴰⵏⵉ ⴷ ⵉⴽⴽⴰ ⵙ ⵜⵎⵉⵣⴰⵔ ⵏ ⵉⵎⵓⵙⵍⵎⵏ? ⵎⴰⴷ ⵜ ⵢⵓⵔⵓⵏ? ⵏⵥⴹⴰⵕ ⴰⴷ ⵏⵉⵏⵉ ⴰⵎⴽⵍⵍⵉ ⵏⵎⵢⴰⵔ ⴰⵔ ⵏⵙⵙⴼⵍⵉⴷ ⴷⴰⵔ ⵡⴰⵄⵔⴰⴱⵏ ⵉⵙ ⴷ ⵓⴷⴰⵢⵏ ⴰⴷ ⵜ ⵉⴷ ⵢⵉⵡⵉⵏ, ⴷ ⵎⴰⵔⵉⴽⴰⵏ ⴰⴷ ⵜ ⵉⵙⴽⵔⵏ, ⴰⵎⴽⵍⵍⵉ ⵏⵏⴰⵏ ⵉⵙ ⴷ ⵉⵙⴷⴷⵉⵇⵇⵉⵙⵏ ⵏ ⵢⴰⵏ ⴷ ⵎⵔⴰⵡ ⵛⵓⵜⴰⵏⴱⵉⵔ ⵍⵍⴰⵏ ⵓⴷⴰⵢⵏ ⴷⴼⴼⵉⵔ ⵏⵏⵙⵏ, ⴰⵛⴽⵓ ⵎⵢⴰⵔⵏ ⴰⴷ ⴱⴷⴷⴰ ⵙⵙⴽⴰⵏⵏ ⵙ ⵓⴹⴰⴹ ⵡⵉⵢⵢⴰⴹ, ⵓⴷⴰⵢⵏ ⴷ ⵉⵕⵓⵎⵢⵏ ⴰⴷ ⴷ ⵜⴽⴽⴰⵏⵜ ⵜⴰⴳⴰⵜⵉⵏ ⵏⵏⵙⵏ, ⵏⵜⵜⵏⵉ ⴳⴰⵏ ⴱⴷⴷⴰ ⵜⵉⴼⴰⵙⴽⵉⵡⵉⵏ ⵉ ⵡⵉⵢⵢⴰⴹ, ⴰⵔ ⴱⴷⴷⴰ ⴰⵍⵍⴰⵏ, ⵎⴰⵛⵛ ⵉⵇⵇⴰⵏ ⴰⴷ ⵉⵙⵙⵏ ⵓⴼⴰⵔⵏⵓ ⵏ ⵉⵎⵓⵙⵍⵎⵏ ⴰⴽⴽⵯ ⵉⵙ ⴷ ⵜⴰⴽⴰⵜ ⵏⵏⵙ ⵜⴽⴽⴰ ⴷ ⵉⵎⵉ ⵏⵏⵙ, ⴷ ⵉⵙ ⴷ ⵉⴼⴼⵖ ⴷ ⵣⴳ ⵓⴷⵉⵙ ⵏ ⵜⴷⵢⵓⵍⵓⵊⵉⵜ ⵜⴰⵄⵔⴰⴱⵜ ⵉⵙⵍⴰⵎⵉⵜ, ⵀⴰ ⵏⵏ ⵉⵍⵎⵎⴰ " ⴱⵏ ⵍⴰⴷⵏ " ⵓⵔ ⴷ ⵉⴽⴽⵉ ⵎⴰⵔⵉⴽⴰⵏ ⵓⵍⴰ ⵓⴷⴰⵢⵏ, ⵓⵍⴰ ⵉⵕⵓⵎⵉⵢⵏ, ⵉⴳⴰ ⵜⴰⵢⴰⴼⵓⵜ ⵏ ⵜⵓⵙⵙⵏⴰ ⵏ ⵉⵎⵓⵙⵍⵎⵏ, ⵉⴳ ⴰⵔⵔⴰⵡ ⵏ ⵜⵉⴼⵍⴰⵙ ⵏⵏⵙⵏ, ⴰⵏⴰⵡ ⵏ ⵓⵙⵍⵎⴷ ⴳ ⵜⵎⵉⵣⴰⵔ ⵏⵏⵖ, ⴷ ⵜⵖⴰⵔⴰⵙⵉⵏ, ⵏ ⵓⵙⵡⵉⵏⴳⵎ ⵏⵏⵖ ⴰⵖ ⵉⵙⵓⵙⵓⴷ, ⵉⵚⴹⵕ ⴳⵉⵙⵏⵜ ⴼ ⵜⴳⵍⴰⵢ ⵏⵏⵙ, ⵉⴳⴰ ⵣⵓⵏⴷ ⴰⵖⵥⵏ ⵏ ⴼⵔⴰⵏⴽⵏⵙⵜⵉⵏ ⴳ ⵓⵏⴳⴰⵍ ⵍⵍⵉ ⵜⵓⵔⴰ ⵎⴰⵔⵉⵢ ⵛⵉⵍⵍⵉⵢ ⴰⵙⴳⴳⵯⴰⵙ ⵏ 1816, ⵉⵏⵉ ⵣⵓⵏⴷ ⵜⴰⵖⵥⵏⵜ ⵉⵜⴻⵜⵜⵏ ⵜⴰⵔⵡⴰ ⵏⵏⵙ ⴳ ⵜⵎⵉⵏⵉⵏ ⴷ ⵉⵎⴰⵏⴷⵉⵡⵉⵏ ⵏ ⵉⵎⴰⵣⵉⵖⵏ. " ⴱⵏ ⵍⴰⴷⵏ " ⵉⵍⵎⵎⴰ ⵉⴳⴰ ⵓⴷⵎ ⵢⴰⴹⵏ ⵏ ⴽⵉⴳⴰⵏ ⵏ ⵉⵎⵓⵙⵍⵎⵏ, ⵓⴷⵎ ⵡⴰⵔ ⵍⵎⵙⴽ, ⵡⴰⵔ ⴰⵖⵏⴱⵓⵔ, ⵡⴰⵔ ⵉⵖⵎⴰⵏ. ⵜⵓⴳⴷⵜ ⵏ ⵉⵎⵓⵙⵍⵎⵏ ⴰⵙⵙ ⴰⴷ - ⴰⵔ ⵜⵜⵉⵏⵉⵖ ⵎⴰ ⴰⴷ ⵙ ⵜⴳⵓⴹⵉ ⵉⵇⵇⴰⵣⵏ ⴳ ⵡⵓⵍ - ⴰⵔ ⵙⵎⵓⵇⵇⵓⵍⵏ ⴳ " ⴱⵏ ⵍⴰⴷⵏ " ⴰⵚⴰⴹ, ⵍⵍⵉ ⴰⵙⵏ ⴷ ⵉⵔⵓⵔⵏ ⴰⵎⴰⵏ ⵉ ⵡⵓⴷⵎ! ⵜⴰⵎⵜⵜⵉ ⵏⵏⴰ ⵉⵥⵕⵕⴰⵏ ⵡⵉⴷ ⵉⵏⵇⵇⴰⵏ ⵜⵉⵏⵖⵉ ⵜⴰⴱⵓⴽⴰⴹⵜ, ⴰⵔ ⵇⵇⵔⵓⵙⵏ ⵉ ⵓⴼⴳⴰⵏ ⵣⵓⵏⴷ ⵉⵣⴰⵎⵎⴰⵔⵏ, ⵓⴽⴰⵏ ⴳⵉⵏ ⵜⵏ ⵙⵓⵍ ⴷ ⵉⵚⴰⵟⵟⵏ, ⵙⴽⵔⵏ ⴳⵉⵙⵏ ⵉⵏⵎⵖⵓⵔⵏ ⵍⵍⵉ ⵜⵜⴰⵍⵖⵏ, ⴰⵔ ⴰⵙⵏ ⵙⵎⵓⵔⵉⴳⵏ, ⵀⴰ ⵏⵏ ⵜⴰⵎⵜⵜⵉ ⵢⵓⵎⵥⵏ ⴰⵖⴰⵔⴰⵙ ⵏ ⵓⵔⵡⴰⵙⵙ ⴰ ⴰⵏⵏ, ⵓⵔ ⵔⴰⴷ ⵜⴼⴽ ⵢⴰⵜ ⵉ ⵢⵉⵅⴼ ⵏⵏⵙ, ⵓⵍⴰ ⵜⴰⵔⵡⴰ ⵏⵏⵙ, ⵓⵍⴰ ⵜⴼⴽⴰ ⵉ ⵜⴼⴼⵓⴳⵏⴰ ⴷ ⵜⵖⵔⵎⴰ ⵏ ⵓⴼⴳⴰⵏ. ⵜⴰⵎⵓⴽⵔⵉⵙⵜ ⵏ ⵡⴰⵄⵔⴰⴱⵏ ⴰⵙⵙ ⴰ, ⵜⴳⴰ ⵜⵉⵏ ⵓⵙⵡⵉⵏⴳⵎ ⴷ ⵜⴰⵢⴷⵢⵓⵍⵓⵊⵉⵜ, ⵇⵇⵏⵏ ⵉⵏⵏ ⵉⵅⴼⴰⵡⵏ ⵏⵏⵙⵏ ⴳ ⵓⴳⴰⴷⵉⵔ ⵏ ⵜⵏⵜⵜⵉⵜ ⵏⵏⵙⵏ, ⴰⵔ ⴷ ⵥⵕⵕⴰⵏ ⴰⵎⴰⴹⴰⵍ ⵣⴳ ⵓⵙⴰⵜⵎ ⴷ ⵡⴰⵔⴰⵖ ⵏ " ⵓⵙⵡⵉⵏⴳⵎ ⵏ ⴷⴷⵉⵏ " ⴷ ⵜⵏⵣⵍⵍⴰⵜ ⵏ " ⵜⵉⵄⵓⵔⵔⴱⴰ ", ⴰⵔ ⵜⵖⴰⵍⵏ ⵉⵍⵎⵎⴰ ⵉⵙ ⴷ ⵏⵜⵜⵏⵉ ⴽⴰ ⴰⵖ ⵜⵜ ⵉⵡⵉⵏ ⵡⵉⵢⵢⴰⴹ, ⵎⵎⵓⵍⵍⵉⵏ ⵜⵏ ⵓⴷⴰⵢⵏ ⴷ ⵉⵕⵓⵎⵉⵢⵏ, ⵜⵉⵎⵉⵣⴰⵔ ⴰⴽⴽⵯ ⴷ ⵉⴳⴷⵓⴷⵏ ⵢⴰⴹⵏ ⵍⵍⴰⵏ ⴷ ⵓⴷⴰⵢⵏ ⴷ ⵎⴰⵔⵉⴽⴰⵏ ⴰⴼⴰⴷ ⴰⴷ ⵏⵇⵇⴰⵏ ⴰⵄⵕⴰⴱⵏ, ⴰⵔ ⴰⵙⵏ ⵇⵇⴰⵣⵏ ⴰⴳⵯⴹⵉ! ⵉⴹⴰⵏ ⵓⵔ ⴰⵔ ⵜⵜⴰⵖⵏ ⵍⵉⵖ ⵉⵏⵏⴰ ⵙⴱⵉⵏⵓⵣⴰ ⵉⴹⴰⵏ ⵓⵔ ⴰⵔ ⵜⵜⴰⵖⵏ, ⵓⵔ ⴷ ⵉⵙ ⴰⵔ ⵉⵜⵜⵓⵔⴰⵔ ⵙ ⵡⴰⵡⴰⵍ, ⵏⵖⴷ ⵉⵙ ⴰⵔ ⵉⵜⵜⵉⵏⵉ ⵎⴰ ⵓⵔ ⵉⵜⵜⴰⴽⵯⵣ ⵢⴰⵏ, ⵉⵙ ⵉⵔⴰ ⴰⴷ ⵢⵉⵏⵉ ⵀⴰ ⵏⵏ ⴰⵡⴰⵍ ⵓⵔ ⵉⴳⵉ ⵜⴰⵖⴰⵡⵙⴰ, ⵉⵙⵎ ⵏ ⵡⴰⵢⴷⵉ ⵓⵔ ⵉⴳⵉ ⴰⵢⴷⵉ ⵍⵍⵉ ⵉⵜⵜⴰⵖⵏ, ⴰⵛⴽⵓ ⵜⴰⴳⵓⵔⵉ ⵓⵔ ⴷ ⵉⵙ ⵜⵓⵙⵉ ⵜⴰⵖⴰⵡⵙⴰ. ⴳⵔ ⴰⵖ ⴷ ⵜⵖⴰⵡⵙⵉⵡⵉⵏ ⵉⵍⵍⴰ ⵡⴰⴷⴷⴰⵍ ⵏ ⵜⴳⵔⵉⵡⵉⵏ! " ⴰⵢⵍⵍⵉ ⵙⵙⵏⵖ ⴰⵎⴽⵍⵍⵉ ⵉⵏⵏⴰ ⴱⴰⵔⴰⵢⵏ ⵖ ⵉⵍⵙ ⵉⵏⵓ, ⵓⵔ ⴷ ⵜⴰⴼⵉⵔⴰⵙⵜ ⴰⴽⴽⵯ ⵍⵍⵉ ⵓⵔ ⵉⴳⴰⵏ ⵜⴰⴷⴷⴰⴳⵜ ⵉⵏⵓ ⵓⵍⴰ ⵜⴳⴰ ⴽⵔⴰ ⵏ ⵜⴼⵉⵔⴰⵙⵜ, ⴰⵎⵎⴰⴽ ⵏ ⵜⴳⵓⵔⵉ ⵏ " ⵜⴼⵉⵔⴰⵙⵜ ". ⵎⵔⴰ ⴷ ⵉⵙ ⵉⵍⵍⴰ ⵡⴰⵎⵎⴰⴽ ⴳ ⵜⵖⴰⵡⵙⴰ, ⵜⴰⵍⵉ ⵔⴰⴷ ⵜⴽⴹⵓⴷ ⴰⴹⵓ ⵏ ⵡⴰⵎⵎⴰⴽ ⵏ ⵓⴽⵯⴼⴰⵢ, ⵜⵎⵎⴹⵉⴷ ⵜ. ⵉⵙ ⴰⵔ ⴰⵖ ⵜⵜⴽⴽⴰⵏⵜ ⵜⴳⵓⵔⵉⵡⵉⵏ ⴳⵔ ⴰⵖ ⴷ ⵜⵖⴰⵡⵙⵉⵡⵉⵏ, ⴰⵔ ⴰⴽⴽⵯ ⴰⵖ ⵣⵣⵉⴳⵣⵓⵍⵏⵜ ⵜⵉⵍⴰⵡⵜ ⴽⵔⴰ ⵏ ⵜⴽⴽⴰⵍ! ⴰⵙⵡⵉⵏⴳⵎ ⴰⵇⴱⵓⵕ ⵍⵍⵉ ⵏⴽⴽⵓⵙⴰ ⴷⴰⵔ ⴰⵢⵜ ⵣⵉⴽ, ⵉⵖⴰⵍ ⵉⵙ ⴷ ⵜⵓⵜⵍⴰⵢⵜ ⵜⴳⴰ ⵏⵉⵜ ⵜⵉⵙⵉⵜ ⵏ ⵓⵎⴰⴹⴰⵍ ⴰⵔ ⵜⵎⵎⴰⵍ ⵜⵉⵖⴰⵡⵙⵉⵡⵉⵏ, ⴰⵏⴰⵡ ⴰⴷ ⵏ ⵓⵙⵡⵉⵏⴳⵎ ⴰⵔ ⵢⴰⴽⴽⴰ ⵉ ⵡⴰⵡⴰⵍ ⵜⵉⵥⵉⴹⴰⵕ ⵓⵔ ⵉⴳⵉⵏ ⵜⵉⵏⵙ, ⴰⵔ ⵜⵜⴰⵏⵏⴰⵢⵏ ⵡⵉⵍⵍⵉ ⵉⵖⴰⵍⵏ ⵎⴰ ⴰⴷ, ⵉⵙ ⴷ ⴰⴷ ⴽⴰ ⵜⴱⴷⵔⴷ ⵜⴰⵖⴰⵡⵙⴰ ⵙ ⴷ ⵜⴻⵜⵜⵔⵙ ⵎⵏⵉⴷ ⵏⵏⴽ, ⵎⴰ ⴰⵏⵏ ⴰⴼ ⵍⵍⴰⵏ ⵉⵙⵎⴰⵡⵏ ⵓⵔ ⴰⵔ ⵜⵏ ⴰⴷⴷⵔⵏ ⵉⵎⴰⵣⵉⵖⵏ ⵏ ⵙⵓⵙ ⵣⵓⵏⴷ ⵍⵊⵏⵓⵏ ⴰⵛⴽⵓ ⴰⵔ ⴳⵉⵙⵏ ⵜⵜⵉⴽⵚⵓⴹⵏ ⴰⴷ ⵜⵏ ⴱⴷⵔⵏ, ⴰⴷ ⴷ ⴼⵍⵍⴰⵙⵏ ⵓⵔ ⵉⵍⵉⵏ, ⴰⵔ ⴰⵙⵏ ⴰⵇⵇⵔⴰⵏ ⵙ ⵡⵉⴷ ⵜⵏⵜⵍ ⵜⵉⵙⵏⵜ, ⴰⵔ ⴷⴷⴰⵍⵏ ⵉⵙⵎⴰⵡⵏ ⵍⵍⵉ ⵜⵏ ⵉⵙⵙⵉⵡⵉⴷⵏ ⵙ ⵡⵉⵢⵢⴰⴹ ⵓⵔ ⵉⵙⵙⵉⵡⵉⴷⵏ, ⵓⵔ ⴰⵔ ⵜⵜⵉⵏⵉⵏ ⴳ ⵢⵉⴹ " ⵜⴰⵙⵙⵎⵉ ", ⴰⵔ ⵜⵜ ⴰⴷⴷⵔⵏ ⵙ ⵎⵎⵉ ⵉⴼⴰⵍⴰⵏ, ⵏⵖ ⵉⵍⴳⵯⵎⴰⴹⵏ ⴷ ⵉⴼⴰⵖⵔⵏ ⴰⵔ ⵜⵜⵉⵏⵉⵏ ⵉⵖ ⵜⵏ ⴱⴷⵔⵏ: " ⵏⴱⴷⵔ ⵏⵏ ⵉⴳⵍⴷⴰⵏ ⴳ ⵉⵎⴰⵡⵏ ⵏ ⵜⴳⵯⵎⵎⴰ ⵏⵏⵙⵏ ". ⴰⵡⴰⵍ ⵓⵔ ⴰⵔ ⵉⵜⵜⵔⴰⵔ ⵙ ⵜⵖⴰⵡⵙⵉⵡⵉⵏ, ⵓⵔ ⴰⵔ ⵉⵎⵎⴰⵍ ⴽⵔⴰ ⵉⵍⵍⴰⵏ ⴱⵕⵕⴰ ⵏ ⵓⵙⵡⵉⵏⴳⵎ, ⵉⴳⴰ ⴰⵥⵟⵟⴰ ⵏ ⵜⵎⵉⵜⴰⵔ ⵉⵜⵜⴰⵡⵉⵏ ⵙ ⵜⵎⵉⴹⵕⴰⵏⵉⵏ ⴳ ⵜⵡⵏⴳⵉⵎⵜ ⵏ ⵓⴼⴳⴰⵏ, ⴰⵔ ⵜⴻⵜⵜⴰⵡⵉ ⵙ ⵓⵙⵡⵉⵏⴳⵎ ⵏ ⵓⴳⵯⵏⵙ ⵏⵏⵖ, ⵓⵔ ⴷ ⴱⵕⵕⴰ ⵏⵏⵙ, ⵎⴰ ⴰⵏⵏ ⴰⴼ ⵏⵥⴹⴰⵕ ⴰⴷ ⵏⵙⴰⵡⵍ ⵙ ⵢⵉⵍⵙ ⴼ ⵜⵎⵉⴹⵕⴰⵏⵉⵏ ⵏⵏⴰ ⴰⴽⴽⵯ ⵓⵔ ⵉⵍⵍⵉⵏ ⴳ ⵜⵉⵍⴰⵡⵜ, ⵣⵓⵏⴷ ⵜⴰⵖⵥⵏⵜ, ⵜⴰⴳⵯⵎⴰⵔⵜ ⵏ ⵉⵙⵎⴹⴰⵍ, ⵜⴰⵎⵥⴰ ⵎⴰ ⴰⵏⵏ ⴰⴼ ⵜⴳⴰ ⵜⵓⵜⵍⴰⵢⵜ ⴰⵙⵉⵔⵡ ⵍⵍⵉ ⵖ ⴷ ⵉⵜⵜⵍⴰⵍ ⵓⴼⵔⴰⴽ ⵓⵍⴰ ⴰⵙⵡⵉⵏⴳⵎ, ⵉⴳ ⵢⵉⵍⵙ ⵓⵍ ⵏ ⵜⵓⵙⵙⵏⴰ ⵏ ⴽⵔⴰ ⵏ ⵓⴳⴷⵓⴷ, ⴰⵔ ⵙⵉⵙ ⵉⵜⵜⵉⵏⵉ, ⵜⵉⵏⵉ ⵙⵉⵙ, ⵉⴷⴷⵔ ⵙⵉⵙ ⵜⵓⴷⵔⵜ ⵏⵏⵙ, ⵉⴳ ⵙⵉⵙ ⴰⴼⴳⴰⵏ ⵉⵙⴽⵔ ⵙⵉⵙ ⴳ ⵜⵖⴰⵡⵙⵉⵡⵉⵏ ⴷ ⵉⵙⴽⴽⵉⵏⵏ ⵜⵉⵎⵉⴹⵕⴰⵏⵉⵏ ⵏⵏⴰ ⵙ ⵉⵜⵜⴰⴽⵯⵣ ⵎⴰⴷ ⴰⵙ ⵉⵙⵙⵓⵜⵍⵏ ⵜⴳ ⵉⵍⵎⵎⴰ ⴽⵔⴰⵢⴳⴰⵏ ⵜⵓⵜⵍⴰⵢⵜ ⴰⵎⵏⵥⴰⵡ ⵉⵥⵉⵍⵏ, ⵉⴳ ⵓⴼⴳⴰⵏ ⵉⵜⵜⵍⵎⴰⴷⵏ ⴰⵍⵙⵉⵡⵏ ⵣⵓⵏ ⴽⵔⵉⵙⵜⵓⴼ ⴽⵓⵍⵓⵎⴱ, ⴰⴽⵓⴷ ⵏⵏⴰ ⵉⵍⵎⴷ ⴽⵔⴰ ⵏ ⵢⵉⵍⵙ ⵢⴰⴹⵏ ⵉⴳ ⵣⵓⵏⴷ ⵉⵖ ⵢⵓⴼⴰ ⴰⵎⵏⵥⴰⵡ ⵢⴰⴹⵏ, ⵉⵙⵙⵉⵎⵖⵓⵔ ⵙ ⴰⵎⴽⴰⵏⵏ ⵉⵏⵏⵢ ⵏ ⵜⵉⵟⵟ ⵏⵏⵙ ⴷ ⵉⴷⵉⵔ ⵏ ⵉⵙⵡⵉⵏⴳⵉⵎⵏ ⵏⵏⵙ, ⴷ ⵓⵎⵔⴷⵓⵍ ⵍⵍⵉⵖ ⵔⴰⴷ ⵉⴽⵙⵙⴰ ⵓⵍⵍⵉ ⵏ ⵜⵓⵙⵙⵏⴰ ⴰⴷ ⴼⴼⵔⴷⵏⵜ ⴰⵔⵓⵏⵜ ⴰⵍⵙⵏⵜ ⴰⵔⵓⵏⵜ..! ⴰⵣⵔⴼ ⵏⵖ ⵎⴰ ⵎⵉ ⵉⵥⴹⴰⵕ ⵉⵖⵉⵍ ⵏⵏⴽ? ⵢⴰⵏ ⵏ ⵓⵎⵓⵙⵏⴰⵡ ⵏ ⵉⴳⵓⵏⴰⵏ ( ⵍⵢⵓⵏⴰⵏ ), ⵙⴻⵙⵜⵏ ⵜ ⵉⵏⵍⵎⴰⴷⵏ ⵏⵏⵙ, ⵉⵏⵉⵏ ⴰⵙ: " ⵉⵖ ⵜⴳⵉⴷ ⴰⴳⵍⵍⵉⴷ ⵎⴰⵎⴽ ⵙ ⵔⴰⴷ ⵜⵏⴱⴹⴷ ⵎⵉⴷⴷⵏ? " ⵉⵔⴰⵔ ⴰⵙⵏ: " ⵓⵔ ⴰⴷ ⴱⴰⴹⵖ! " ⴷⴷⵀⵛⵔⵏ, ⵉⵏⵉⵏ ⴰⵙ: " ⵎⴰ ⵔⴰⴷ ⵣⴰ ⵉⵏⴱⴹ? " ⵉⵔⴰⵔ ⴰⵙⵏ: " ⴰⵣⵔⴼ! " ⵎⴰ ⴰⴷ ⵉⵣⵔⵉ ⴷⴰⵔ ⵍⵢⵓⵏⴰⵏ ⵜⵉⵎⵔⴰⵡⵉⵏ ⵏ ⵜⴰⵙⵓⵜⵉⵏ ⴰ ⴰⴷ, ⵣⴳ ⴰⴽⵓⴷ ⵙⵙⵏⵏ ⵢⴰⴷ ⵉⵙ ⴷ ⴰⵍⴳⴰⵎⵎⵓ ⵏ ⵜⵏⴱⴰⴹⵜ ⵉⵇⵇⵏ ⴰⴷ ⵢⵉⵍⵉ ⴳ ⵓⴼⵓⵙ ⵏ ⵓⵣⵔⴼ, ⵏⵖ ⴰⴷ ⴳⵉⵙ ⵉⴱⴰⴹ ⵓⵣⵔⴼ. ⴷ ⵜⵏⴱⴰⴹⵜ ⵓⵔ ⵉⴽⵯⵏⴰⵏ ⵉ ⵓⵣⴰⴳⵍⵓ ⵏ ⵓⵣⵔⴼ ⴰⵔ ⵜⵜⴳⴳⴰ ⴰⵣⴳⵔ ⵉⴹⵓⵥⵏ, ⵉⵜⵜⴰⴹⵕⵏ ⴰⵢⵏⵏⴰ ⵉⵍⵍⴰⵏ ⵎⵏⵉⴷ ⵏⵏⵙ, ⵜⴰⵣⴳⵣⵓⵜ ⵓⵍⴰ ⵜⵓⴳ ⵓⵍⴰ ⵉⵔⵓⴽⵓⵜⵏ ⵓⵍⴰ ⵜⴰⵔⵡⴰ! ⵜⴰⵎⴰⵣⵉⵔⵜ ⵉⵍⵍⴰⵏ ⴳ ⵓⴼⵓⵙ ⵏ ⵉⴷⵉⴽⵜⴰⵜⵓⵔⵏ, ⵓⵔ ⵉⵖⵉ ⴽⵔⴰ ⵏ ⵓⵣⵔⴼ, ⵜⵔⴰ ⴰⵔⵡⴰⵙⵙ, ⴰⵛⴽⵓ ⵉⴷⵉⴽⵜⴰⵜⵓⵔⵏ ⴰⵔ ⵜⵜⵖⴰⵍⵏ ⵉⵙ ⴷ ⵏⵜⵜⵏⵉ ⵏⵉⵜ ⴰⴷ ⵉⴳⴰⵏ ⴰⵣⵔⴼ, ⴰⵔ ⵜ ⵙⴽⴰⵔⵏ, ⴽⴽⵙⵏ ⵜ, ⴰⴹⴰⵕⵏ ⵜ ⴰⴽⵓⴷ ⵏⵏⴰ ⵔⴰⵏ, ⵙⴽⵔⵏ ⵡⴰⵢⵢⴰⴹ, ⴰⵣⵔⴼ ⴰⵔ ⵉⵜⵜⴳⴳⴰ ⵖⴰⵙ ⵉⵏⵖⵍⴰⵏ ⵎⴰ ⵙ ⵟⵟⴰⵍⵏ ⵉ ⵉⵎⵥⵍⴰⴹ, ⴷ ⵜⴰⵔⵡⴰ ⵏ ⵓⵣⴷⴷⴰⵔ ⵖ ⵓⴳⴷⵓⴷ, ⴰⵔ ⵉⵍⵎⵎⴰ ⵉⵜⵜⴱⴷⴷⴰⴷ ⵓⵣⵔⴼ ⵏⵏⴽ ⴼ ⵢⴰⵜ ⵏ ⵜⵖⴰⵡⵙⴰ ⵖ ⵜⵎⴰⵣⵉⵔⵜ: " ⵉⵙ ⵜⵍⵍⴰ ⵍⴰⵍⵍⴰⴽ ⵖ ⵍⵎⵄⵔⵓⴼ! " ⵉⵙ ⴷⴰⵔⴽ ⵉⴷⵔⵉⵎⵏ! ⵉⵙ ⵏⵏ ⵜⵍⵍⵉⵜ ⵙ " ⴰⵢⵜ ⵡⴰⵡⴰⵍ "! ⵉⵙ ⴷⴰⵔⴽ ⴽⵔⴰ ⵏ ⵜⵙⴽⴰⵍⴰ ⵉⴷⵓⵙⵏ ⵎⴰ ⵙ ⵜⴻⵜⵜⴰⵍⵉⴷ! ⵉⵙ ⵍⵍⴰⵏ ⵉⵖⴰⵍⵍⵏ ⴷ ⵉⵖⵡⵕⴰⴹ ⵎⴰ ⴼ ⵜⵙⵙⵓⵔⴷ! ⵜⴰⵎⵓⴽⵔⵉⵙⵜ ⵢⴰⴹⵏ ⵉⵣⴷⵉⵏ ⴷ ⵓⵣⵔⴼ ⵖ ⵜⵎⴰⵣⵉⵔⵜ ⵏⵏⵖ ⵜⴳⴰ ⵜⵉⵏ ⵓⴳⴷⵓⴷ ⵙ ⵢⵉⵅⴼ ⵏⵏⵙ, ⴷ ⵓⵙⴳⵎⵉ: ⵎⵉⴷⴷⵏ ⴰⵔ ⴽⵙⵙⴰⵏ ⵓⴷⵎ ⵉ ⵓⵣⵔⴼ ⵉⵖ ⴽⵚⵓⴹⵏ, ⴰⵔ ⵜⵥⵕⵕⴰⴷ ⴽⵉⴳⴰⵏ ⵏ ⵉⴷ ⴱⴰⴱ ⵏ " ⵜⵉⵎⵓⴱⵉⵍⵉⵏ " ⴰⵔ ⵣⵡⴰⵔ ⵙⵎⵓⵇⵇⵓⵍⵏ ⵉⵙ ⵉⵍⵍⴰ ⵓⴱⵓⵍⵉⵙ ⴳⵔ ⵉⵖⴰⵔⴰⵙⵏ, ⵉⵖ ⵉⵍⵍⴰ ⵀⴰ ⵏⵏ ⴰⵔ ⵜⴱⴷⴷⴰⴷⵏ ⴰⵔ ⴷ ⵜⵔⵖ ⵜⵉⴼⴰⵡⵜ ⵜⴰⵣⴳⵣⴰⵡⵜ, ⵉⵖ ⵓⵔ ⵉⵍⵍⵉ, ⵣⵔⵉⵏ ⵖ ⵓⵥⴳⴳⵯⴰⵖ! ⵎⴰⵅⵅ? ⴰⵛⴽⵓ ⴰⵣⵔⴽⴽⵉ ⵏ ⵓⵣⵔⴼ ⵓⵔ ⴷⴰⵔⵏⵖ ⵉⴳⵉ ⵜⴰⵖⴰⵡⵙⴰ ⵍⵍⵉ ⵙ ⵏⴻⵏⵥⴰ, ⵜⴽⴽ ⴷ ⴰⴳⵯⵏⵙ ⵏⵏⵖ, ⵉⵙ ⴽⴰ ⵏⴽⵚⵓⴹ ⴰⴷ ⴰⵖ ⵢⴰⵎⵥ ⵓⴱⵓⵍⵉⵙ! ⴰⵔ ⴷ ⵏⵙⵙⵏⴽⴰⵔ ⵜⴰⵔⵡⴰ ⴼ ⵜⴽⵚⵚⴰⴹ ⵓⵔ ⴷ ⴼ ⵓⵣⵔⴽⴽⵉ, ⵜⴰⴳⴰⵔⴰ ⴰⵔ ⵏⵎⴳⴳⵔ ⵜⴰⵡⴷⴰ, ⴷ ⵜⴰⵢⵔⵙⵉⵡⵉⵏ ⵏ ⵓⴳⵯⵏⵙ, ⴰⵔ ⴷ ⵜⵜⴰⵢⵡⵓⵍⵏⵜ ⵙ ⵓⴼⵍⵍⴰ, ⴳⵏⵜ ⵉⵖⵡⵥⵏⴰⵏ! ⴰⴹⵕⵉⵚ, ⵉⵎⵉ ⵉⵍⵍⵓⵥⵏ ⴰⵔ ⵉⵜⵜⵢⵓⵏⵏⴰ ⴼ ⵜⵖⵔⵎⴰ ⵏ ⵉⵄⵔⴰⴱⵏ ⵉⵙ ⵜⴳⴰ ⵜⴰⵖⵔⵎⴰ ⵏ ⵓⴹⵕⵉⵚ, ⴰⴹⵕⵉⵚ ⴳⵉⵙ ⵉⴳⴰ ⴰⵎⵎⴰⵙ ⵎⵉ ⵜⴻⵜⵜⵙⵓⵜⵓⵍ ⵜⵓⵙⵙⵏⴰ, ⴰⵙⵡⵉⵏⴳⵎ ⵉⵜⵜⵡⴰⴽⵔⴰⴼ ⵙⵉⵙ, ⴰⵛⴽⵓ ⵡⴰⵏⵏⴰ ⵔⴰⴷ ⵉⵙⵡⵉⵏⴳⵉⵎ, ⵉⴳⵍⵉ ⵜ ⵉⴷ ⵉⴼⵔⵉⴳ ⵏ ⵓⴹⵕⵉⵚ, ⴰⴷ ⵓⵔ ⵉⴼⴼⵖ ⵉⵡⵜⵜⴰ ⵏⵏⵙ, ⴷ ⵓⵎⵓⴽⵔⵉⵙ ⵎⵇⵇⵓⵕⵏ ⴳ ⵡⵉⵍⵍⵉ ⵢⴰⵇⵇⵔⴰⵏ ⴰⴹⵕⵉⵚ ⴰⵔ ⴳⵉⵙ ⵙⴽⴰⵔⵏ ⵣⵓⵏⴷ ⵉⴼⵔⵉ ⵉⵍⵍⴰⵙⵏ, ⵉⵇⵇⵏⵏ, ⵓⵔ ⵜ ⵕⵥⵎⵏ ⵉ ⵜⵖⵔⵉ ⵜⴰⵎⴰⵢⵏⵓⵜ, ⴷ ⵉⵥⵕⵉ ⴰⵜⵔⴰⵔ ⴰⴼⴰⴷ ⴰⴷ ⵉⴳ ⵡⵉⵏ ⵏ ⵓⵣⵎⵣ ⴰⴷ, ⴰⵔ ⵜ ⵓⴽⴰⵏ ⵙⵓⵍ ⴰⵇⵇⵔⴰⵏ ⴰⴽⵯⵣⵏⵜ ⴰⵎⴽⵍⵍⵉ ⵙ ⵜ ⵖⵔⴰⵏ ⵉⵎⵣⵡⵓⵔⴰ ⵏⵏⵙⵏ ⵜⴰⵙⵓⵜⵉⵏ ⴼ ⵜⴰⵙⵓⵜⵉⵏ ⴰ ⴰⴷ. ⴰⴹⵕⵉⵚ ⴰⵎⴽⵍⵍⵉ ⵉⵏⵏⴰ ⵢⴰⵏ ⵏ ⵓⵙⵡⵡⴰⵏⴳⴰⵎ ⵏ ⵉⵕⴰⵏ ⵓⵔ ⵉⴳⵉ ⴰⴷⵉⵙ ⵉⵊⵊⴰⵡⵏⵏ, ⴰⴷ ⵉⴳⴰ ⴷ ⵉⵎⵉ ⵉⵍⵍⵓⵥⵏ, ⵉⵙⵖⴰⵡⵙ ⵙ ⵎⴰⴷ ⴰⵙ ⵢⴰⴽⴽⴰⵏ ⴰⵎⵎⴰⴽⵏ ⵢⴰⴹⵏ, ⵉⴼⵔⵏ ⵜ ⵙ ⵜⵉⵟⵟ ⵏ ⵜⴰⵙⵓⵜ ⵏⵏⵖ. ⴷ ⴰⴷ ⵓⵔ ⵏⵜⵜⵓ ⴰⵎⴽⵍⵍⵉ ⵉⵏⵏⴰ ⴰⴷⵓⵏⵉⵙ ⵉⵙ ⴷ ⴰⴹⵕⵉⵚ ⴰⵎⴽⵏⵏⴰ ⵙ ⴽⴰ ⵉⵎⵇⵇⵓⵕ ⵀⴰ ⵏⵏ ⴰⵔ ⵉⵜⵜⵉⵥⵉⵢ ⵉⵖ ⵉⵣⵔⵉ ⴳ ⵓⵙⵡⵉⵏⴳⵎ ⵉⵎⵥⵥⵉⵏ ⵉⴽⵕⵕⵓⵥⵏ. ⵉⵣⵡⴰⵔ ⵢⴰⴷⵍⵍⵉ ⵄⵍⵉ ⴱⵏ ⴰⴱⵉⵟⴰⵍⵉⴱ ⵉⵙ ⵉⵏⵏⴰ: " ⵍⵇⵓⵔⴰⵏ ⴳⵔ ⵜⴼⵍⵡⵉⵏ ⵏ ⵡⴰⵔⵔⴰⵜⵏ, ⵓⵔ ⴰⵔ ⵉⵙⴰⵡⴰⵍ, ⵎⵉⴷⴷⵏ ⴰⴷ ⵙⵉⵙ ⵉⵙⴰⵡⴰⵍⵏ. " ⴳ ⵓⵣⵎⵣ ⴰⴷ, ⴰⵎⵎⴰⴽ ⵓⵔ ⵏⵏ ⵙⵓⵍ ⵉⵍⵍⵉ ⴳ ⵓⴳⵯⵏⵙ ⵏ ⵓⴹⵕⵉⵚ ⵣⵓⵏⴷ ⴰⵎⵓⴷ ⴳ ⵉⴹⵕⴼⴰⵏ, ⵣⵓⵏⴷ ⵜⵉⵥⵏⵉⵏⵜ ⴳ ⵓⴳⵯⵏⵙ ⵏ ⵜⴳⵎⵎⵓⵜ ⴰⵔ ⵜⴰⵇⵇⵔⴰⵜ ⴰⴷ ⵜⵜ ⵜⵍⴽⵎⵜ, ⵏⵖⴷ ⴰⴼⵓⵍⵍⵓⵙ ⴳ ⵓⵏⵖⵔ ⵏⵏⵙ, ⵉⵎⵖⵔⵉ ⴰⴷ ⵉⵜⵜⴰⵔⵓⵏ ⴰⵎⵎⴰⴽ, ⵏⵜⵜⴰ ⴰⴷ ⵜ ⵉⵏⵏ ⵉⴽⴽⵔⵣⵏ ⴳ ⵉⴳⵔ ⵏ ⵓⴹⵕⵉⵚ. ⵜⵉⵖⵔⵉ ⵓⵔ ⵙⵓⵍ ⵜⴳⵉ ⵖⴰⵙ ⵜⴰⵖⵍⵖⴰⵍⵜ ⵏ ⵓⴹⵕⵉⵚ, ⵏⵖⴷ ⵜⵉⵙⵉⵜ ⴰⵔ ⵏⵏ ⴳⵉⵙ ⵜⵙⵓⵔⵏ ⵡⴰⵎⵎⴰⴽⵏ ⵍⵍⵉ ⵙ ⵉⵔⴰ ⴱⴰⴱ ⵏ ⵓⴹⵕⵉⵚ ⴰⴷ ⵜⵏ ⵉⵙⵙⵍⴽⵎ. ⵓⵀⵓ, ⴰⴹⵕⵉⵚ ⵉⴳⴰ ⴰⵙⴰⵢⵙ ⵏ ⵜⵎⵉⵜⴰⵔ ⴷ ⵉⵎⵏⵉⵔⵏ, ⴽⵓ ⵜⵉⵖⵔⵉ ⴳⵉⵙ ⴰⵔ ⵜⴻⵜⵜⴰⵔⵓ ⴰⵎⵎⴰⴽⵏ ⵢⴰⴹⵏ, ⴷ ⴽⵓ ⵜⵉⵖⵔⵉ ⴰⵔ ⵜⴻⵜⵜⵎⵎⵥⵍⵉ ⴷ ⵜⵉⵢⵢⴰⴹ. ⵉⵍⵍⴰ ⵢⴰⵏ ⵏ ⵡⴰⵏⴰⵡ ⵏ ⵜⵖⵔⵉ ⵏⵜⵜⴰ ⵉⴳⴰ ⵜⵉⵖⵔⵉ ⵜⴰⴷⵢⵓⵍⵓⵊⵉⵜ ⴷⴰ ⵉⵙⵉⴳⴳⵉⵍⵏ ⴰⵏⵏ ⵢⴰⴼ ⴳ ⵓⴹⵕⵉⵚ ⴰⵢⵍⵍⵉ ⵉⵔⴰ, ⵏⵖ ⵜ ⵢⵓⴹⵕ ⵣⵓⵏⴷ ⴰⵔⴽⵜⵓ ⴰⴷ ⴳⵉⵙ ⵉⵙⴽⵔ ⴰⵎⴽⵍⵍⵉ ⵜ ⵉⵙⵙⵓⴼⵖⵏ. ⴰⵏⴰⵡ ⴰⴷ ⵉⴳⴰ ⵜⴰⴳⴰⵜ ⴼ ⵉⵎⵓⵙⵍⵎⵏ, ⴰⵔ ⵉⵙⴽⴰⵔ ⴳ ⵓⴹⵕⵉⵚ ⴰⵢⵢⵉⵙ ⵏ ⵟⵕⵡⴰⴹ ⴷⴰ ⵙ ⵉⵣⵣⵔⴰⵢ ⴰⵙⵡⵉⵏⴳⵎ ⵏⵏⴰ ⵜ ⵉⵙⵙⵓⵙⵎⵏ, ⵉⵙⵙⵍⵙ ⴰⵙ ⵜⵉⵎⵍⵙⵉⵜ ⵜⴰⴳⵯⵔⵔⴰⵎⵜ, ⴰⵔ ⵙⵉⵙ ⵉⵊⴷⴷⵔ ⵎⴰ ⵜ ⵉⵏⵏ ⵉⵏⴰⵍⵏ ⵓⵔ ⵜⴰ ⵉⵊⴷⵔ ⵎⴰⴷ ⴷⵉⵙ ⵓⵔ ⵉⵎⵛⵓⵛⴽⵉⵏ ⴳ ⵉⵏⵏⵢ ⵏⵏⵙ. ⵉⵎⵓⵙⵍⵎⵏ ⵓⵔ ⴰⵔ ⵙⵓⵍ ⵙⵉⴳⴳⵉⵍⵏ ⵜⵉⴷⵜ, ⵓⵍⴰ ⵜⴰⴹⴼⵉ ⵏⵏⵙ, ⴰⵛⴽⵓ ⵜⵉⴷⵜ ⴷⴰⵔⵙⵏ ⵜⵍⵍⴰ ⴳ ⵓⴹⵕⵉⵚ, ⵜⵉⴳⵓⵔⵉⵡⵉⵏ ⵏⵏⵙ ⴳⴰⵏⵜ ⵜⵉⵙⵔⴰⴼⵉⵏ ⵏ ⵜⵓⵙⵙⵏⴰ, ⵖⴰⵍⵏ ⵉⵙ ⴷ ⵡⴰⵏⵏⴰ ⵉⵔⴰⵏ ⴰ ⵉⵙⵉⴳⴳⵉⵍ ⵢⵓⴼ ⴰ ⵉⵙⵉⴳⴳⵉⵍ ⴳ ⵓⴹⵕⵉⵚ, ⵉⵔⴰ ⵏ ⴳⵉⵙ ⵢⴰⴼ ⴰⵢⵏⵏⴰ ⴽⴰ ⵉⵔⴰ ⵏ ⵜⵓⵙⵙⵏⴰ ⴷⴰ ⵉⵍⴽⵎ ⵓⴼⴳⴰⵏ ⵓⵍⴰ ⵜⴰⵍⵍⵉ ⵓⵔ ⵜⴰ ⵉⵍⴽⵎ! ⵜⴰⴽⴰⵜ ⵜⴰⴳⵯⵔⵔⴰⵎⵜ ⵢⵓⵔⴰ ⵔⵓⴳⵉⵙ ⴷⵉⴱⵔⴰⵢ ⵢⴰⵏ ⵏ ⵡⴰⵔⵔⴰ ⵉⴷⵔⴰⵏ ⴼ ⵜⵎⵓⴽⵔⵉⵙⵜ ⵏ ⴷⴷⵉⵏ, ⵉⵙⵙⵏⵜⴰ ⴳⵉⵙ ⵣⴳ ⵢⴰⵏ ⵏ ⵡⴰⵡⴰⵍ ⵏ ⴼⵉⵔⵏⵓⵏⵜ: " ⵓⵔ ⵉⵍⵍⵉ ⵓⴳⴷⵓⴷ ⵡⴰⵔ ⴷⴷⵉⵏ, ⴷ ⴷⴷⵉⵏ ⵉⵙⵓⵍ ⵏⵉⵜ ⵙⵓⵍ, ⵉⴳⴳⵓⵔⴰ ⴷ ⵉ ⵜⴳⵔⴰⵡⵍⵉⵡⵉⵏ ⵏ ⵜⵓⵙⵙⵏⴰ ⴷ ⴼⵍⵍⴰⵙ ⵉⵣⵔⵉⵏ, ⴷ ⴷⴷⵉⵏ ⵎⵔⴰ ⴷ ⵉⵙ ⵉⴳⴰ ⴰⵥⵟⵟⴰ ⵏ ⵜⵎⵉⴹⵕⴰⵏⵉⵏ, ⵜⴰⵍⵉ ⵉⴳⴰ ⵉⵔⵓⴳⴳⵯ ⵉⵙⵎⴰⵔ, ⵢⴰⴼⵓⴹ ⴰⵎⴽⵍⵍⵉ ⴰⴼⵓⴹⵏ ⵉⵙⵡⵉⵏⴳⵉⵎⵏ ⵉⵔⵛⴰⵏ ⴷ ⵜⵓⵙⵙⵏⴰ ⵓⵔ ⵉⵙⴷⴰⵏ ⴼ ⵜⵉⵔⵙⴰⵍ ⵉⴷⵓⵙⵏ ⵏ ⵜⵉⴷⵜ. ⴷⴷⵉⵏ ⵉⵖ ⴳⵉⵙ ⵜⵥⵥⵉⵜ ⵣⴳ ⵜⴰⴳⴳⵓⵔⵜ, ⵉⴽⵛⵎ ⴰⴽ ⴷ ⵣⴳ ⵉⵙⴽⵙⴰⵍ, ⴷⴷⵉⵏ ⵉⵍⵎⵎⴰ ⵓⵔ ⵉⴳⵉ ⵓⵃⵢⵓⵎ ( ⴰⵙⴷⵓⵀⴷⵓ ) ⵏ ⵉⴳⴷⵓⴷⵏ ⴰⵎⴽⵍⵍⵉ ⵉⵏⵏⴰ ⵎⴰⵔⴽⵙ, ⴰ ⵉⴳⴰ ⴷ ⵍⴼⵉⵜⴰⵎⵉⵏ ⵏ ⵡⵉⴷ ⵓⵔ ⵉⵥⴹⴰⵕⵏ ⵉ ⵢⴰⵜ, ⴰⵔ ⴷ ⴱⴷⴷⴰ ⵉⵜⵜⵓⵔⵔⵉ ⵉⴷⵓⵙ ⵜⵉⵣⵉ ⵏⵏⴰ ⵏⵏⴰⵏ ⵎⵉⴷⴷⵏ ⵉⵙ ⵜ ⵉⵏⵏ ⵎⴹⵍⵏ. ⵎⴰ ⴰⵏⵏ ⴰⴼ ⵉⵏⵏⴰ ⴷⵉⴱⵔⴰⵢ: " ⴰⴽⵓⵛ ⵓⵔ ⵉⵎⵎⵓⵜ, ⵏⵓⵙⵉ ⵜ ⵓⴽⴰⵏ ⵙⵓⵍ ⴼ ⵜⴰⴷⴰⵡⵜ ⵏⵏⵙ ". ⴰⵙⵡⵉⵏⴳⵎ ⵏ ⴷⴷⵉⵏ ⵉⴳⴰ ⵜⴰⴹⴼⵉ ⵉⴳ ⵜⴰⵕⵥⴳⵉ, ⴰⵔ ⵏⵏ ⵉⵜⵜⴰⵡⴽ ⴰⴼⴳⴰⵏ ⵏⵖ ⵜ ⵉⵙⵙⵔⵡⵍ, ⴰⵔ ⵉⵙⵎⵓⵏ ⴰⵔ ⵢⴰⵟⵟⵓ, ⵣⵓⵏⴷ ⵜⵉⵎⵙⵉ ⵏⵖ ⵜⴰⴽⴰⵜ ⴰⵔ ⵜⵙⵎⵔⵖⴰ ⴰⵔ ⵜⵊⴷⴷⵔ, ⴰⵔ ⵜⵙⵙⵔⵖⴰ ⴰⵔ ⵜⴽⴽⵎⴹ, ⵜⴰⴽⴰⵜ ⵔⴰⴷ ⵙⵉⵙ ⵜⵙⵙⵏⵓⵜ ⵜⵉⵔⵎⵜ ⵉⵖ ⵜⵜ ⵜⵙⵙⵏⴼⴷⴷ ⵙ ⵉⵎⵉⴽ ⵜⴹⵓⴼⴷ ⵜⵜ ⴰⴷ ⴱⴰⵀⵔⴰ ⵓⵔ ⵜⴼⴷⵓⴷⴷⵔ, ⵎⴰⵛⵛ ⵜⵥⴹⴰⵕⴷ ⴰⴷ ⴰⵙ ⵜⵙⵎⴷⴷ ⵜⵉⵙⵏⴼⴰⴷ, ⵜⵔⵏⵓⴷ ⴰⵙ ⴰⵙⵔⵖⵓ ⴷ ⵉⴽⵛⵛⵓⴹⵏ ⴰⵔ ⴷ ⵜⴳ ⴰⵖⴰⴷ ⴷⴰ ⵙⵓⵍ ⵓⵔ ⵜⵥⴹⴰⵕⴷ ⴰⴷ ⵜ ⵉⴷ ⵜⴳⵍⵉⴷ, ⵜⵊⴷⵔ ⵉⵍⵎⵎⴰ ⴰⵢⵏⵏⴰ ⴷⴰ ⵜⴻⵜⵜⵎⵎⴰⴳⴳⴰⵔ ⴳ ⵓⴱⵔⵉⴷ ⵏⵏⵙ, ⴷⴷⵉⵏ ⵉⵍⵎⵎⴰ ⵉⴳⴰ ⵜⴰⴽⴰⵜ ⴰⵏⵏ ⵜⴰⴳⵯⵔⵔⴰⵎⵜ, ⵣⵓⵏⴷ ⴰⵊⵏⵡⵉ ⵔⴰⴷ ⵙⵉⵙ ⵜⴱⴱⵉⴷ ⵜⵉⵖⴰⵡⵙⵉⵡⵉⵏ ⴳ ⵓⵏⵡⴰⵍ ⵏⵖ ⵙⵉⵙ ⵜⵏⵖⵉⴷ ⴰⴼⴳⴰⵏ ⵜⵉⵔⵔⴰ ⵜⵉⵏ ⵉⴳⵏⵣⵉ! ⵉⵍⵍⴰ ⵢⴰⵏ ⵏ ⵓⵎⵉⵢ ⴷⴰⵔ " ⵉⵀⵏⴷⵉⵢⵏ ⵏ ⵎⴰⵔⵉⴽⴰⵏ " ⴰⵔ ⵉⵜⵜⵉⵏⵉ ⵎⴰⵙ ⴷ ⵢⴰⵏ ⵏ ⵢⵉⵙⵎⴳ ⵢⵓⵣⵏ ⵜ ⴱⴰⴱ ⵏⵏⵙ ⴰⴷ ⵉⵙⵙⵍⴽⵎ ⵢⴰⵜ ⵏ ⵜⵙⵙⴽⴰⵔⵜ ⵏ ⵉⴽⵓⵕⵕⴰⵏ ⵏ ⵜⴰⵣⴰⵔⵜ, ⵉⴳ ⴳⵉⵙ ⵢⴰⵜ ⵏ ⵜⴱⵔⴰⵜ, ⴳ ⵓⴱⵔⵉⴷ ⵉⵛⵛⴰ ⵉⵙⵎⴳ ⵜⵓⴳⴷⵜ ⵏ ⵉⴽⵓⵕⵕⴰⵏ, ⵉⴹⴼⵕ ⵜⴰⵡⴰⴷⴰ ⵏⵏⵙ, ⵍⵍⵉⵖ ⵉⵖⵔⴰ ⵓⵔⴳⴰⵣ ⵍⵍⵉ ⵎⵉ ⵉⵙⵙⵍⴽⵎ ⵜⴰⵙⵙⴽⴰⵔⵜ ⵜⴰⴱⵔⴰⵜ, ⵓⵔ ⵏⵏ ⵢⵓⴼⵉ ⵓⵏⵛⴽ ⵍⵍⵉ ⴳⵉⵙ ⵉⵜⵜⵢⴰⵔⴰⵏ ⵏ ⵉⴽⵓⵕⵕⴰⵏ, ⵉⵍⵓⵃ ⵜⵓⵍⵎⴰⵙ ⴼ ⵉⵙⵎⴳ ⵉⵙ ⵉⵛⵛⴰ ⵉⴽⵓⵕⵕⴰⵏ, ⵉⵙⵎⴳ ⵏⵜⵜⴰⵏ ⵢⴰⴳⵯⵉ ⴰⴷ ⵉⵙⵙⵉⴽⵣ ⵉⵙ ⵢⵓⴽⵔ, ⴰⵔ ⵉⵍⵎⵎⴰ ⵉⵔⴳⴳⵎ ⵜⴰⵏⴼⵓⵍⵜ, ⵉⵙ ⴰⵔ ⵜⵙⴽⵉⵔⴽⵉⵙ, ⵎⴰ ⵙ ⵓⵔ ⵜⵖⵡⵥⴰⵏ ⵜⵓⴳⴳⴰ ⵏⵏⵙ. ⵢⴰⵜ ⵏ ⵜⴽⴽⵍⵜ ⵢⵓⵣⵏ ⵜ ⴷⴰⵖ ⴱⴰⴱ ⵏⵏⵙ, ⴷⴰⵔ ⵓⵔⴳⴰⵣ ⴰⵏⵏ ⵏⵉⵜ, ⵉⴼⴽ ⴰⵙ ⴷⴰⵖ ⵜⴰⵙⵙⴽⴰⵔⵜ ⴳⵉⵙ ⵉⴽⵓⵕⵕⴰⵏ ⴷ ⵜⴱⵔⴰⵜ ⵉⵎⵎⴰⵍⵏ ⵎⵏⵛⴽ ⴰⴷ ⴳⴰⵏ, ⵉⵛⵛ ⵏⵉⵜ ⴷⴰⵖ ⵜⵓⴳⴷⵜ ⵏ ⵓⵙⴽⵜⵓⵔ ⵏ ⵜⴰⵙⵙⴽⴰⵔⵜ, ⵎⴰⵛⵛ ⵓⵔ ⵜⴰ ⵏⵏ ⵉⴳⵉ ⴰⴼⵓⵙ ⵙ ⵉⴽⵓⵕⵕⴰⵏ, ⵉⵃⴹⴰ ⵏⵏ ⵣⵡⴰⵔ ⵜⴰⴱⵔⴰⵜ ⴷⴷⴰⵡ ⵢⴰⵏ ⵏ ⵓⵙⵓⵍⵉⵍ ⴰⴷ ⵜ ⵓⵔ ⵜⵥⵕ ⵜⴳ ⴼⵍⵍⴰⵙ ⵜⵉⵏⵉⴳⵉⵜ! ⵉⵖⴰⵍ ⵉⵙ ⴷ ⵉⵖ ⵜ ⵓⵔ ⵜⴰⵏⵏⵉ, ⵓⵔ ⵔⴰⴷ ⵜⵉⵥⴹⵉⵕ ⴰⴷ ⴼⵍⵍⴰⵙ ⵜⴼⴽ ⵜⵓⴳⴳⴰ. ⵍⵍⵉⵖ ⴷⴰⵖ ⵉⵍⴽⵎ ⵉⴼⴽ ⵜⴰⵙⵙⴽⴰⵔⵜ ⵉ ⵓⵔⴳⴰⵣ, ⵉⵖⵔ ⴷⴰⵖ ⵜⴰⵏⴼⵓⵍⵜ ⵢⵉⵙⵙⴰⵏ ⵉⵙ ⵉⵛⵛⴰ ⵓⴳⴳⴰⵔ ⵏ ⵓⵣⴳⵏ ⵏ ⵉⴽⵓⵕⵕⴰⵏ, ⵎⴰⵛⵛ ⵜⴰⵡⴰⵍⵜ ⴰⴷ ⵉⵙⵎⴳ ⵉⵙ ⴽⴰ ⵙⵓⵍ ⵉⵕⵥⵎ ⵉⵎⵉ, ⴹⵕⵏⵜ ⴰⵙ ⵙⴰⵜ ⴰⵎⴰⵏ, ⵉⵏⴽⵔ ⴰⵔ ⵉⵜⵜⴱⵏⴷⴰⵇ ⵉ ⵜⵉⵔⵔⴰ ⵏ ⵜⴱⵔⴰⵜ ⴰⵔⴰ ⵙⵏⵜ ⵉⴽⵏⵏⵓ! ⵏⴽⴽⵯⵏⵉ ⵉⵎⴰⵣⵉⵖⵏ, ⵜⵉⵣⵉ ⵍⵍⵉ ⵏⵜⵜⵓ ⵜⵉⵔⵔⴰ, ⵏⵣⵣⵓⴳⵣ ⴰⵜⵉⴳ ⵏ ⵢⵉⵍⵙ ⵏⵏⵖ, ⵏⴰⵙⵉ ⵜⵉⵏ ⵏ ⵡⵉⵢⵢⴰⴹ ⴰⴷ ⵏⵖⴰⵍ ⵉⵙ ⴷ ⵜⵉⵔⵔⴰ ⴳⴰⵏⵜ ⴽⵔⴰ ⴷ ⵉⴽⴽⴰⵏ ⵉⴳⵏⵏⴰ ⴷⴰⵔ ⵓⴳⵍⵍⵉⴷ ⵉⵎⵇⵇⵓⵕⵏ, ⵣⴷⵉⵏⵜ ⴷ ⵜⵓⵙⵙⵏⴰ ⵜⴰⴳⵯⵔⵔⴰⵎⵜ, ⴳⴰⵏⵜ ⵜⵉⵔⵔⴰ ⵏ ⵕⴱⴱⵉ, ⵕⴱⴱⵉ ⴰⴷ ⴼⵍⵍⴰⵖ ⵢⵓⵔⴰⵏ ⵉⵍⵎⵎⴰ ⴰⴷ ⵏⵉⵎⵥⵉⵢ ⵎⵏⵉⴷ ⵏ ⵡⵉⵢⵢⴰⴹ, ⵉⵜⵜⵢⴰⵔⴰ ⴼ ⵢⵉⴳⵏⵣⵉ ⵏⵏⵖ, ⵉⴳ ⵉⵍⵙ ⵏⵏⵖ ⵡⵉⵏ ⵡⴰⵡⴰⵍ, ⵎⴰⵛⵛ ⴰⴷ ⵓⵔ ⵉⴳ ⵡⵉⵏ ⵜⵉⵔⵔⴰ, ⵜⵉⵔⵔⴰ ⴳⴰⵏⵜ ⵜⵉⵏ ⵟⵟⵍⴱⴰ, ⵡⵉⵍⵍⵉ ⵉⴳⵯⵎⵎⵔⵏ ⵜⵉⵖⴰⵡⵙⵉⵡⵉⵏ ⵏ ⵢⵉⴳⵏⵏⴰ ⵢⴰⵜⵜⵓⵢⵏ, ⵜⵉⵔⵔⴰ ⴷ ⴰⵔⵜⵓⵎ, ⵓⵔ ⵙⵓⵍ ⴳⴰⵏⵜ ⵖⴰⵙ ⵉⵙⴽⴽⵉⵍⵏ, ⴷⵡⵍⵏⵜ ⴷ ⵉⴳⵯⵔⵔⴰⵎⵏ, " ⵉⴼⵉⵜⵉⵛⵏ " ⴷ ⵉⵃⵊⴷⵔⵓⵔⵏ ⴷ ⵉⵎⴽⴽⵓⵔⴰⵔⵏ ⵏ ⵡⵉⵍⵍⵉ ⵉⵜⵜⵏⵢⵉⵍⴽⵉⵎⵏ ⴷ ⵡⵉⴷⴰ ⵜⵏⵜⵍ ⵜⵉⵙⵏⵜ! ⵓⵔ ⴷ ⵡⴰⵏⵏⴰ ⴽⴰ ⵙⵓⵍ ⵉⵍⴽⵎⵏ ⵉⵔⴰ ⴷ ⵉⵜⵜⴰⵔⴰ, ⵜⵉⵔⵔⴰ ⴳⴰⵏⵜ ⵙⵓⵍ ⵜⵉⵏ ⵏ ⵜⵓⵎⵎⴰⵥⵜ ⵏ ⵎⵉⴷⴷⵏ ⵍⵍⵉ ⵏⵏ ⵉⵍⵍⴰⵏ ⵙ ⵜⵏⴱⴰⴹⵜ ⵙ ⵓⴷⵎ ⵏⵏⵙ ⴰⵙⵔⵜⴰⵏ, ⵏⵖ ⵙ ⵜⵎⵍⵙⵉⵜ ⵏⵏⵙ ⵏ ⴷⴷⵉⵏ. ⵡⵉⵢⵢⴰⴹ, ⵉⴷ ⵡⴰⵛⵛ ⵣⵓⵏⴷ ⵉⵙⵎⴳ ⴰⵀⵉⵏⴷⵉ ⴰⴷ ⴽⵏⵏⵓⵏ, ⴰⵔ ⵜⵜⴱⵏⴷⴰⵇⵏ ⴰⴷ ⵙⴰⵔ ⵓⵔ ⴰⴽⵯⵣⵏ ⵢⴰⵜ! ⵓⵛⵛⵏ ⴷ ⵢⵉⵏⵙⵉ: ⴰⵙⵡⵉⵏⴳⵎ ⴷ ⵜⵙⵔⵜⵉⵜ ⴳ ⵓⵎⵉⵢⵏ ⵏ ⵉⵎⴰⵣⵉⵖⵏ, ⵉⵏⵙⵉ ⴷ ⵡⵓⵛⵛⵏ ⴳⴰⵏ ⵜⵉⵎⵉⵜⴰⵔ ⵏ ⵜⵉⵍⵍⴰⵢ ⴷ ⵜⵉⴷⴷⴰⵙ ⵏ ⵜⴰⵢⵟⵟ ⴷ ⵓⵙⵡⵉⵏⴳⵎ ⵉⴼⵔⵙⵏ ⴷ ⵉⵏⵏⵢ ⵉⵎⵙⴰⴷⵏ ⵉⵏⵙⵉ ⴰⵔ ⴱⴷⴷⴰ ⵉⵜⵜⵎⵓⵏ ⴷ ⵓⵙⵎⵓⵏ ⵏⵏⵙ ⵓⵛⵛⵏ; ⵎⴰⵛⵛ ⵜⴰⵎⵓⵏⵜ ⵏⵏⵙⵏ ⵓⵔ ⵊⵊⵓⵏ ⵜⴳⵉ ⵜⵉⵏ ⵜⵉⴷⴷⵓⴽⴽⵯⵍⴰ, ⴷ ⵜⴰⵢⵔⵉ, ⵓⵔ ⵜⵣⴷⴳ, ⵜⵣⴷⵉ ⴱⴷⴷⴰ ⴷ ⵜⵎⵓⵜⵜⴰⵍ, ⵓⵛⵛⵏ ⵉⵔⴰ ⴱⴷⴷⴰ ⴰⴷ ⵉⵛⵛ ⵜⴰⵖⴰⵎⵜ ⵏ ⵢⵉⵏⵙⵉ, ⴰⵔ ⴱⴷⴷⴰ ⵉⵙⵉⴳⴳⵉⵍ ⴰ ⵜⴳ ⵜⴰⵙⵖⴰⵔⵜ ⵏⵏⵙ ⵜⴰⴷ ⵢⵓⴳⵔⵏ ⵜⵉⵏ ⵡⵉⵢⵢⴰⴹ, ⴰⵔ ⴱⴷⴷⴰ ⵉⵜⵜⵍⵍⵉ ⵙ ⵜⵉⵏⵙ, ⴰⵎⴽⵏⵏⴰ ⵜⴳⴰ ⵜⵖⴰⵔⴰⵙⵜ, ⵓⵛⵛⵏ ⵓⵔ ⵉⵖⵔⵉ " ⴰⴳⵍⴷⵓⵏ " ⵏ ⵎⴰⴽⵉⵢⴰⴼⵍ, ⵎⴰⵛⵛ ⵉⵙⴽⴽⵉⵔⵏ ⵏⵏⵙ ⴳⴰⵏ ⵡⵉⵏ ⵏ " ⵜⵎⴽⵢⴰⴼⵉⵍⵉⵢⵜ ", ⴰⵔ ⵉⵙⴽⴰⵔ ⴰⵢⵏⵏⴰ ⵎⵉ ⵢⵓⴼⴰ ⴰⴷ ⵉⵍⴽⵎ ⵜⴰⵖⴰⵡⵙⴰ ⵏⵏⵙ, ⵓⵔ ⵜ ⵉⵙⵙⵉⵃⵍ ⵎⴰⵎⵏⴽ ⵙ ⵔⴰⴷ ⵉⵍⴽⵎ, ⵉⵙⵙⵉⵃⵍ ⵜ ⴱⴰⵀⵔⴰ ⵎⴰⵏⵉ ⵔⴰⴷ ⵉⵍⴽⵎ! ⵔⴰⴷ ⵉⵖⵔⵙ ⵉ ⴳⵯⵎⴰⵙ, ⵉⵏⵖ ⵜ, ⵉⵣⵣⵏⵣ ⴳⵉⵙ ⵉⵙⵖ ⴳⵉⵙ, ⵢⵓⵜ ⵙⵉⵙ ⵡⵉⵢⵢⴰⴹ, ⵔⴰⴷ ⵉⵙⴽⵔⴽⵙ, ⵉⵙⴽⵔ ⴰⴽ ⵉⵙⵍⵎⴰⵏ ⴳ ⵜⵏⵣⵔⵓⴼⵜ, ⵉⵙⵙⵓⴼⵖ ⴷ ⵜⴰⵡⴽⴽⴰ ⵖ ⵜⵉⵙⵏⵜ, ⵉⵙⴽⵔ ⴰⴽ ⵖ ⵓⵖⵍⴰⵍ ⵜⵉⴳⵎⵎⵉ, ⵉⴳ ⵏⵏ ⵜⴰⵙⴽⴰⵍⴰ ⵙ ⵢⵉⴳⵏⵏⴰ, ⵎⴰⵛⵛ ⵙ ⵡⴰⵡⴰⵍ ⵉⵎⵎⵉⵎⵏ, ⴷ ⵜⴰⵎⵎⵏⵜ ⵏ ⵢⵉⵍⵙ, ⴷ ⵜⵉⵍⵍⴰⵢ ⵏ ⵉⵙⵡⵉⵏⴳⵉⵎⵏ! ⵎⴰⵛⵛ ⵓⵔ ⵊⵊⵓⵏ ⵉⵥⴹⴰⵕ ⴰⴷ ⵉⵔⵏⵓ ( ⵉⵏⵏⵔⵓ ) ⵉⵏⵙⵉ, ⵉⴳⴰ ⴱⴷⴷⴰ ⵜⴰⴹⵚⴰ ⵏⵏⵙ, ⴰⵔ ⵜ ⴱⴷⴷⴰ ⵉⵙⵎⴽⵏⵉⵡⵉⴹ ⵢⵉⵏⵙⵉ ⴳ ⵓⴱⵍⵓⵥ ⴷ ⵡⴰⵍⵓⴹ ⵏ ⵉⵙⴽⴽⵉⵔⵏ ⵏⵏⵙ! ⵉⵏⵙⵉ ⵉⴳⴰ ⴱⴰⴱ ⵏ ⵜⵓⵙⵙⵏⴰ, ⵜⵉⵍⵍⴰⵢ ⵏⵏⵙ, ⴷ ⵜⵉⴼⵔⵙⵉ ⵏ ⵓⵙⵡⵉⵏⴳⵎ ⵏⵏⵙ, ⴳⴰⵏⵜ ⵉⵎⴰⵙⵙⵏ ⵎⴰⵙ ⵉⵍⴽⴽⵎ ⵜⵉⴷⵜ, ⵓⵛⵛⵏ ⵉⴳⴰ ⴰⵔⴳⴰⵣ ⵏ ⵜⵙⵔⵜⵉⵜ, ⵓⵔ ⵜ ⴱⴰⵀⵔⴰ ⵜⵙⵙⵉⵃⵍ ⵜⵓⵙⵙⵏⴰ ⵓⵍⴰ ⴰⴼⴳⴰⵏ ⵓⵍⴰ ⵜⵉⴷⵜ, ⵉⵙⵙⵉⵃⵍ ⵜ ⵡⴰⵡⴰⵍ ⵍⵍⵉ ⵔⴰⴷ ⵉⵜⵜⴰⵔⵓ ⵜⵉⵏⵢⴰⴼⵉⵏ, ⴷ ⵜⵢⴰⴼⵓⵜ ⴰⵔ ⵉⵎⴳⴳⵔ ⵉⵎⵏⴷⵉ ⵏⵏⵙ ⴷ ⵡⴰⵙⵙ ⵏⵏⵙ! ⵜⴰⴳⵍⴰⵢⵜ ⵏ ⵜⵏⵜⵜⵉⵜ ⵜⴰⵎⴰⴳⵉⵜ ⵏⵖ ⵜⴰⵏⵜⵜⵉⵜ, ⵜⵜⵢⴰⵙⴰⵢ ⴷ ⴳ ⵜⵎⴰⵣⵉⵖⵜ ⵣⴳ ⵉⴳⴰ ⵏⵖ ⵉⵎⵙ. ⴰⵔ ⵏⵜⵜⵉⵏⵉ: ⴳⵉⵖ ⴰⵎⴰⵣⵉⵖ, ⵎⴰ ⵜⵎⵙⵉⴷ? ⵎⴰ ⵜⴳⵉⵜⴷ? ⵉⵎⵙ ⴰⴷ ⴷ ⵜⴽⴽⴰ ⵜⴳⵓⵔⵉ ⵏ " ⵜⵓⵎⴰⵙⵜ ". ⵜⴰⵏⵜⵜⵉⵜ ⵣⴳ " ⵏⵜⵜⴰ ", ⵉⵍⵍⴰ ⴰⵡⴷ " ⵉⵏⵜⴰ ": ⵉⵍⴰ ⵉⵥⵓⵕⴰⵏ, ⵢⵓⵎⵥ ⴳ ⵡⴰⴽⴰⵍ ⵏⴽⴽⵉ ⵏⵏⵉⵖ ⴰⴷ ⵏⵜⵜⵉⵏⵉ " ⵜⴰⵏⵜⵜⵉⵜ ", ⵜⵓⴼ ⵜⴰⵎⴰⴳⵉⵜ ⴰⵛⴽⵓ ⴰⵥⵓⵕ ⵏⵏⵙ " ⵉⴳⴰ ", ⴷⴰⵔⵙ ⴰⵎⵎⴰⴽ ⵢⴰⴹⵏ ⵏ " ⵙⴽⵔ ". ⵏⴳⴰ ⵉⵎⴰⵣⵉⵖⵏ ⵙ ⵜⵓⵙⵙⵏⴰ ⵏⵏⵖ ⴷ ⵡⴰⵡⴰⵍ ⵏⵏⵖ, ⵜⴳ ⵜⵎⴰⵣⵉⵖⵜ ⵓⴷⵎ ⴷ ⵜⵖⴰⵔⴰⵙⵜ ⵏ ⵜⵓⵣⴷⵖⵜ ⵏⵏⵖ ⴳ ⵓⵎⴰⴹⴰⵍ ⴰⴷ, " ⵏⵜⵜⴰⵜ ⴰ ⵉⵥⵓⵍⵏ ⵜⵉⵟⵟ ⵏⵏⵖ ⴰⵙⵙ ⵍⵍⵉⵖ ⵏⵍⵓⵍ " ⵙ ⵜⴳⵓⵔⵉ ⵏ ⵓⵅⴰⵜⴰⵔ ⵄⵍⵉ ⵚⵉⴷⵇⵉ ⴰⵣⴰⵢⴽⵓ, ⵎⴰⵛⵛ ⵜⵉⵏⵜⵜⵉⵜ ⵏⵏⵖ ⵀⴰ ⵏⵏ ⵓⵔ ⵜⴳⵉ ⵜⴰⴳⵍⴰⵢⵜ ⵉⵇⵇⵏⵏ, ⵓⵔ ⵜⴳⵉ ⴰⵙⵓⵍⵉⵍ ⵉⵇⵇⵓⵕⵏ ⴳ ⵓⵔ ⵜⵍⵍⵉ ⵜⵓⴷⵔⵜ, ⵓⵔ ⵜⴳⵉ ⵜⴰⴱⵓⵇⵇⴰⵍⵜ ⵉⵔⴳⵍⵏ, ⴰⵛⴽⵓ ⵉⵖ ⵜⵇⵇⵏ ⴰⵔ ⵜⵜⵎⵜⴰⵜ, ⵓⵔ ⴰⵔ ⵜⴼⵔⵓⵊⵊⵓ, ⵉⵙ ⴰⵔ ⵜⴻⵜⵜⵉⵙⵍⵉⵡ, ⵜⵍⵍⵓⵜⵜⵎ, ⵜⵇⵇⴰⵕ, ⵣⵡⵓⵏ ⴳⵉⵙ ⵡⴰⵎⴰⵏ ⵏ ⵜⵓⴷⵔⵜ ⵜⵉⵏⵜⵜⵉⵜ ⵏⵏⵖ ⴰⴷ ⵓⵔ ⵜⴳ ⴰⴼⴳⴰⵏ ⵉⵖⵏⵏⵙⵏ ⵉⴽⵚⵓⴹⵏ ⵡⵉⵢⵢⴰⴹ ⴰⵔ ⵜ ⵙⵙⵉⵡⵉⴷⵏ ⵉⵊⴰⵡⵡⴰⵏ ⵏⵏⴰ ⴷ ⵉⵚⵓⴹⵏ, ⴰⵛⴽⵓ ⴰⵏⴰⵡ ⴰⵏⵏ ⴰⵔ ⵉⵥⵍⵍⵉ, ⵉⴽⵔⴼ ⵓⵍ ⵏⵏⵙ ⵙ ⵜⴽⵚⵚⴰⴹ ⵢⵉⵔⵉ ⴰⴷ ⴽⴰ ⵉⵎⵎⴰⵖ ⴷ ⵡⵉⵢⵢⴰⴹ, ⴰⵔ ⵉⵙⴽⴰⵔ ⴳ ⵜⵏⵜⵜⵉⵜ ⵏⵏⵙ ⴰⴳⴰⴷⵉⵔ ⵎⵉ ⵙⵙⵓⵜⵍⵏ ⴰⵟⵟⴰⵚ ⵏ ⵡⴰⴹⴰⴼⵏ, ⵎⵓⵜⵔⵏ ⵎⴰⴷ ⴷ ⵉⴽⴽⴰⵏ ⴰⴱⵔⵉⴷ, ⵖⴰⵍⵏ ⵉⵙ ⴷ ⴰⴽⴽⵯ ⵓⵙⵉⵏ ⵎⵉⴷⴷⵏ ⵉⴳⵍⵣⴰⵎ ⴰⴷ ⵜ ⵔⴷⵍⵏ, ⴰⵔ ⵜⵜⵓⵏ ⵉⵙ ⴷ ⵉⵙ ⵏⵉⵜ ⵉⴷⵔⴰⵔⴰ ⴳ ⵓⴳⵯⵏⵙ, ⵉⵙ ⴰⵔ ⵉⵙⵜⵜⵖ ⵉⵎⵉⴽⴽ ⵙ ⵉⵎⵉⴽⴽ, ⴰⵔ ⵉⵜⵜⵔⵛⵓ ⵙ ⵉⵖⴰⵙⴰⵏ ⴰⵔ ⴷ ⴼⵍⵍⴰⵙⵏ ⵉⴹⵕ! ⵜⵉⵏⵜⵜⵉⵜ ⵉⵖⴰⵍⵏ ⵉⵙ ⵜⵙⵎⴷ, ⵢⵓⴷⵓ ⵜⵜ ⵢⵉⵅⴼ ⵏⵏⵙ ⵓⵔ ⵜⵍⴽⵎ ⴼ ⵜⵓⵙⵙⵏⴰ ⴷ ⵜⵖⵔⵎⵉⵡⵉⵏ ⵢⴰⴹⵏ, ⵉⵙ ⴰⵔ ⴽⴰ ⵜⵇⵇⴰⵣ ⵜⵉⵎⴹⵍⵜ ⵏⵏⵙ, ⵉⵙ ⴰⵔ ⵜⵜⴰⵔⵓ ⴰⵙⵉⵡⴷ ⴷ ⵜⵎⵥⵥⴰⵥⴰⵕⵜ, ⴰⵛⴽⵓ ⵜⵉⵏⵜⵜⵉⵜ ⵢⵓⴹⵏⵏ ⴰ ⴰⵏⵏ, ⵜⴰⵍⵓⴼⴼⵉⵜ ⵏ ⵓⵍⵓⵙⵙ ⵉⵜⵜⵓⴼⴼⵏ ⵉⵔⴰⵏ ⴰⴷ ⵉⵅⵙⵉ ⵙ ⵢⵉⵅⴼ ⵏ ⵜⴰⵙⵙⵎⵉ! ⵜⵉⵏⵜⵜⵉⵜ ⵏⵏⴽ ⵉⵇⵇⴰⵏ ⴷ ⴰⴷ ⴰⴽ ⵜⵙⵙⵍⵎⴷ ⴰⴷ ⵣⵡⴰⵔ ⵜⴳⴷ ⴰⴼⴳⴰⵏ, ⵜⴰⵡⵙⴷ ⵙ ⵜⵎⵉⵜⴰⵔ ⵏ ⵜⵓⵙⵙⵏⴰ ⵏⵏⴽ ⴷ ⵢⵉⵍⵙ ⵏⵏⴽ ⴰⴷ ⵜⵚⴽⵓⴷ ⵜⵉⴳⵎⵎⵉ ⵏ ⵓⴼⴳⴰⵏ. ⵜⴰⴷⵢⵓⵍⵓⵊⵉⵜ ⵜⴰⵄⵔⴰⴱ-ⵙⵍⴰⵎⵉⵜ ⵜⵙⵙⵎⵢⴰⵔ ⴰⵖ ⴰⴷ ⵣⵡⴰⵔ ⵏⴳ ⴰⵄⵔⴰⴱⵏ ⵍⵍⵉ ⵓⵔ ⵏⴳⵉ, ⴰⴼⴰⴷ ⴰⴷ ⵏⴳ ⵉⴼⴳⴰⵏⵏ ⵉⵖ ⵏⵔⴰ, ⵏⵖⴷ ⴰⴷ ⵜⵏ ⴰⴽⴽⵯ ⵓⵔ ⵏⴳ! ⴰⵏⴰⵡ ⵏ ⵓⵙⵎⵎⴰⵇⵇⵍ ⵍⵍⵉ ⵙ ⵜⵜⴰⵏⵏⴰⵢⵏ ⵡⴰⵄⵔⴰⴱⵏ ⵉⵅⴼⴰⵡⵏ ⵏⵏⵙⵏ, ⴰⵔ ⴰⵙⵏ ⴷ ⵉⵜⵜⴰⵡⵉ ⴰⴷ ⵎⵏⴰⵎⴰⵔⵏ ⴷ ⴰⵢⵜ ⵓⵎⴰⴹⴰⵍ ⴰⴽⴽⵯ, ⴳⵏ ⵜⴰⵔⵡⴰ ⴰⴽⴽⵯ ⵏ ⵓⴼⴳⴰⵏ ⴷ ⵓⴼⵏⴰ ⵏⵏⵙⵏ, ⴽⵛⵎⵏ ⴰⵙⴰⵢⵙ ⵏ ⵉⵎⵏⵖⵉ ⴷ ⵡⴰⵏⵏⴰ ⵓⵔ ⵉⴳⵉⵏ ⵏⵜⵜⵏⵉ, ⴰⵛⴽⵓ ⴳⴳⴰⵎⵎⵉⵏ ⴰⴷ ⴰⵡⵙⵏ ⴳ ⵜⴰⵢⵔⵣⴰ ⵏ ⵜⵓⵙⵙⵏⴰ ⴷ ⵜⵉⵡⵉⵣⵉ ⵏ ⵜⵖⵔⵎⴰ ⵏ ⵓⴼⴳⴰⵏ, ⴰⵔ ⵜⵏ ⴷ ⵉⴽⴽⴰⵜ ⵓⵖⵔⴰⴱ ⵏ ⵓⵣⴽⴽⴰ, ⵎⵎⴰⵖⵏ ⴷ ⵡⴰⴹⵓ ⵏ ⵓⵙⵡⵉⵏⴳⵎ ⴰⵜⵔⴰⵔ ⴷ ⵉⵣⵔⴼⴰⵏ ⵏ ⵓⴼⴳⴰⵏ ⴷ ⵜⴷⵉⵎⵓⴽⵔⴰⵙⵉⵜ, ⴽⵚⵓⴹⵏ ⵙ ⵜⴼⵔⴰⵙ ⵏ ⵡⵓⴷⵎ ⵏⵏⵙⵏ ⴰⴷ ⵜⵏⵜ ⵉⵚⵚⴼⴹ ⵓⵏⵥⴰⵕ ⵏ ⵜⵉⵏⴰⵢⵜ! ⵉⵔⵉⵏ ⵜⵉⵏⴰⵢⵜ " ⵎⵓⴷⵉⵔⵏⵉⵜⵉⴽ " ⴰⴷ ⴰⵙⵏ ⵜⴼⴽ ⵉⵎⴰⵙⵙⵏ ⵉⵜⵉⴽⵏⵓⵍⵓⵊⵉⵢⵏ ⵎⴰⵛⵛ ⵓⵔ ⵔⵉⵏ ⴰⴷⴰⵙⵉⵍ ⵏⵏⵙ, ⵜⵉⵔⵙⴰⵍ ⵍⵍⵉ ⴼ ⵜⵉⴷⴷ: ⴰⵙⵡⵉⵏⴳⵎ ⵉⵙⵙⵉⵎⵖⵓⵔⵏ ⴰⴼⴳⴰⵏ, ⵉⴼⴽ ⴰⵜⵉⴳ ⵉ ⵓⵏⵍⵍⵉ ⵏⵏⵙ ⵍⵍⵉ ⵙ ⵉⵍⴽⴽⵎ ⵜⵓⵙⵙⵏⴰ! ⴰⵢⵜ ⴱⵏ ⵍⵍⴰⴷⵏ ⴰⵙⵙ ⴰ ⴰⵔ ⵜⵜⵏⵢⵉⵍⴽⵉⵎⵏ ⵙ ( ⴰⵏⵜⵉⵔⵏⵉⵜ " ⴷ " ⵍⴱⵓⵔⵜⴰⴱⵍ ", ⴰⵔ ⵜⵜⵙⵓⴷⵓⵏ ⴼ ⴰⵢⵍⵍⵉ ⵃⵔⴰ ⵜⵓⵔⵓ " ⵜⵉⴽⵏⵓⵍⵓⵊⵉ ", ⵙⴽⵔⵏ ⴳⵉⵙ ⵉⵎⴰⵙⵙⵏ ⵍⵍⵉ ⵙ ⴽⴽⴰⵜⵏ ⵉⵙⵡⵉⵏⴳⵉⵎⵏ ⵍⵍⵉ ⵜ ⵢⵓⵔⵓⵏ, ⴷ ⵉⴷ ⴱⴰⴱ ⵏⵏⵙ, ⵓⴽⴰⵏ " ⵜⵜⵉⴽⵏⵓⵍⵓⵊⵉ " ⵉⵖ ⴷⵉⵙ ⵜⵔⵡⵉⴷ ⴰⵏⵓⴼⵍ ⵏ ⵔⴰⴷ ⵜⵙⵙⵏⵓⴷ ⵜⴰⴳⵯⵍⵍⴰ ⵏ " ⵜⵜⵉⵔⵓⵔⵉⵣⵎ "! ⵜⴰⵖⵔⵔⴰⴱⵓⵜ ⵏ ⵜⵉⵏⴰⵢⵜ ⴷ ⵓⵎⴰⴹⴰⵍ ⴰⵜⵔⴰⵔ ⵀⴰⵜⵉ ⴳⴰⵏ ⴰⴽⴽⵯ ⵎⵉⴷⴷⵏ ⵉⵎⵏⴰⵢⵏ ⵏⵏⵙ, ⵙⵙⵓⴷⴰⵏ ⵜⵜ ⴰⴽⴽⵯ ⴰⵎⴽⵍⵍⵉ ⵉⵏⵏⴰ ⵜⵓⵔⴰⵢⵏ, ⵡⵉⵍⵍⵉ ⵉⵔⴰⵏ ⵓⵍⴰ ⵡⵉⵍⵍⵉ ⵢⵓⴳⵉⵏ, ⵉⵙ ⴽⴰ ⵉⵍⵍⴰ ⵎⴰⴷ ⵜⵜ ⵉⴳⵍⵉⵏ, ⵉⵍⵍⴰ ⵎⴰ ⵉⴽⴽⴰⵜⵏ ⵙ ⵜⵉⴳⵯⵍⴰ, ⵉⵍⵍⴰ ⵎⴰ ⵉⵟⵟⴰⵙⵏ ⵓⵔ ⵉⵙⵙⵉⵏ ⵎⴰⵏⵉ ⵜⵍⴽⵎ, ⵢⵉⵍⵉ ⵎⴰⴷ ⵏⵉⵜ ⵉⴷⵓⵢⵏ ⵎⴰⵛⵛ ⵓⵍ ⵏⵏⵙ ⵉⵜⵜⵡⴰⴽⵔⴰⴼ ⵙ ⵓⵎⴰⵔⴳ ⵏ ⵎⴰ ⵉⵣⵔⵉⵏ! ⵡⴰⵢⵢⴰⴹ ⵍⵍⵉ ⵜⵙⵎⵓⵇⵇⵓⵍⵜ ⵙ ⴳⴰⵔ ⵜⵉⵟⵟ ⵀⴰ ⵏⵏ ⵓⵔ ⵉⴳⵉ ⴰⴼⵏⴰ, ⵙⵉⴳⴳⵍ ⵙⵉⵙ ⵀⴰⵜⵉ ⵔⴰⴷ ⵜ ⵉⵏⵏ ⵜⴰⴼⴷ ⴳ ⵓⴳⵯⵏⵙ ⵏⵏⴽ, ⴰⵛⴽⵓ ⵓⵔ ⵔⴰⴷ ⵜⵉⵍⵉⴷ ⵜⵙⵢⴰⴼⴰⵜ ⵙ ⵜⵏⵜⵜⵉⵜ ⵏⵏⴽ ⵎⵔⴰ ⴷ ⵉⵙ ⵓⵔ ⵉⵍⵍⵉ, ⵉⴳⴰ ⵜⵉⵙⵉⵜ ⵏⵏⴽ ⴰⵔ ⴳⵉⵙ ⵜⵥⵕⵕⴰⴷ ⵉⵅⴼ ⵏⵏⴽ, ⴽⵔⴰⵢⴳⴰⵏ " ⵏⴽⴽ " ⵀⴰ ⵏⵏ ⵉⵍⵍⴰ ⴳⵉⵙ " ⵏⵜⵜⴰ " ⴷ " ⴽⵉⵢⵢⵉ " ⴳ ⵡⴰⵙⴰ ⵏⵏⵙ, ⵉⵖ ⴰⵔ ⵜⵙⵎⵓⵇⵇⵓⵍⴷ ⴳ ⵜⵏⵜⵜⵉⵜ ⵏⵏⴽ ⵖⴰⵙ ⵉⵙ ⵓⵔ ⵜⴳⵉⴷ ⵡⴰⵢⵢⴰⴹ ⵓⵔ ⵔⴰⴷ ⴰⵙ ⵜⴼⴽⴷ ⵢⴰⵜ, ⵓⵍⴰ ⵜⴼⴽⵉⴷ ⵜⵜ ⵉ ⵡⴰⵢⵢⴰⴹ. ⴳⵉⵖ ⵣⵡⴰⵔ ⴰⴼⴳⴰⵏ ⴼⴰⴷ ⴰⴷ ⴳⵖ ⴰⵎⴰⵣⵉⵖ, ⵜⵉⵎⵎⵓⵣⵖⴰ ⵉⵏⵓ ⵔⵉⵖ ⴳⵉⵙ ⴰⴷ ⵜⵕⵥⵎ ⵓⵍ ⵏⵏⵙ ⵉ ⴽⵔⴰⵢⴳⴰⵏ ⴰⴼⴳⴰⵏ, ⵎⴰⵛⵛ ⵔⵉⵖ ⴰⴷ ⵉⵢⵉ ⵉⴽⵙ ⵓⴼⴳⴰⵢⴰⴹⵏ ⵉ ⵡⵓⴷⵎ ⵉⵏⵓ, ⵉⴳ ⴰⵜⵉⴳ ⵉ ⵜⵓⵙⵙⵏⴰ ⵉⵏⵓ, ⵉⴼⴽ ⴰⴷⴷⵓⵔ ⵉ ⵡⴰⵡⴰⵍ ⵉⵏⵓ, ⵓⵔ ⵔⵉⵖ ⵎⴰⴷ ⵉⵢⵉ ⵉⵙⵙⵎⵥⵉⵢⵏ ⴰⵛⴽⵓ ⴰⵔ ⴳⵉⴳⵉ ⵉⵙⵙⵎⵥⵉ ⴰⴼⴳⴰⵏ ⴰⴽⴽⵯ, ⵉⵙⵙⵎⵥⵉ ⵙ ⴰⵎⴽⴰⵏⵏ ⵉⵛⴼ ⵏⵏⵙ! ⵜⴰⵙⵍⵉⵜ ⵏ ⵓⵏⵥⴰⵕ ⵓⵔⵜⵉ ⵉⵖ ⴳⵉⵙ ⵎⵏⵏⴰⵡ ⵡⴰⵏⴰⵡⵏ ⵏ ⵉⵊⴷⴷⵉⴳⵏ, ⵎⵏⵏⴰⵡ ⵉⴽⵯⵍⴰⵏ, ⵉⵙ ⵓⵔ ⵢⵓⴼ ⵓⵔⵜⵉ ⵏⵏⴰ ⵖ ⵉⵍⵍⴰ ⵢⴰⵏ ⵏ ⵡⴰⵏⴰⵡ? ⵜⵉⵖⴰⵡⵙⵉⵡⵉⵏ ⵉⵖ ⵎⵎⵥⵍⵉⵏⵜ ⵉⴳⵓⵜⵏ ⵉⵡⵙⵏⴰⵏ ⵏⵏⵙⵏⵜ ⴰⵔ ⵜⵜⴰⵡⵉⵏⵜ ⵜⵉⵟⵟ ⵓⴳⴳⴰⵔ, ⵓⵔ ⴰⵔ ⴳⵉⵙⵏⵜ ⵉⵕⵎⵎⵉ ⵉⵥⵕⵉ, ⵜⴰⵙⵍⵉⵜ ⵏ ⵓⵏⵥⴰⵕ ⵎⵔⴰ ⴷ ⵉⵙ ⵓⵔ ⵜⵍⵙⵉ ⵙⴰ ⵉⴽⵯⵍⴰⵏ, ⵜⴳ ⵜⵉⴼⴼⵉⵍⵍⴰ ⵜⴰⴽⵕⴽⴰⴹⵜ ⵉⵙ ⵔⴰⴷ ⴼⵍⵍⴰⵙ ⵉⵔⵉⵔⵏ ⵉⴷ ⴱⴰⴱ ⵏ ⵓⵎⴰⵔⴳ ⴷ ⵓⵥⴰⵡⴰⵏ, ⴷ ⵉⵎⴷⵢⴰⵣⵏ?! ⵓⵔ ⵉⴳⵉ ⴰⵙⵔⴳⵎ, ⵓⵍⴰ ⴳⴰⵔ, ⴰⴷ ⵉⴳⵓⵜⵏ ⵉⵙⵡⵉⵏⴳⵉⵎⵏ, ⵓⵍⴰ ⵉⵎⵏⴰⴷⵏ, ⵓⵍⴰ ⵜⵉⵖⴰⵔⴰⵙⵉⵏ ⵍⵍⵉ ⵙ ⵜⵜⴰⵏⴰⵢⵏ ⵎⵉⴷⴷⵏ ⵜⵓⴷⵔⵜ ⴰⵛⴽⵓ ⵜⵓⴳⴷⵜ ⴷ ⵓⵎⵙⴰⵢ ⵉⵙ ⴰⵔ ⴽⴰ ⵉⵜⵜⴳⴳⴰ ⵜⵉⵙⵏⵜ ⵉ ⵓⵎⴰⴹⴰⵍ ⴰⴷ ⵍⵍⵉⵖ ⵏⴷⴷⵔ, ⵡⴰⵏⵏ ⵉⵔⴰⵏ ⴰⴷ ⴰⴽⴽⵯ ⵎⵎⵔⵡⴰⵙⵏ ⵎⵉⴷⴷⵏ ⵓⵍⴰ ⵜⵉⵖⴰⵡⵉⵙⵉⵏ ⵉⵙ ⵉⵔⴰ ⴰⴷ ⵜⴳ ⵜⵓⴷⵔⵜ ⵏⵏⵖ ⵜⴰⵏⵣⵔⵓⴼⵜ, ⴳⵏ ⵉⵙⵡⵉⵏⴳⵉⵎⵏ ⵜⴰⵇⵇⴰⵢⵉⵏ ⵏ ⵓⵎⵍⴰⵍ ⵓⵔ ⵉⵜⵜⴰⵔⵓⵏ, ⴳⵏ ⵓⵙⵙⴰⵏ ⵣⵓⵏⴷ ⴰⵎⵓⴷ ⵏ ⵜⵍⵉⵏⵜⵉⵜ! ⴰⵎⵣⴰⵔⴰⵢ ⴷ ⵓⵎⵙⴰⵢ ⴷ ⵜⵓⴳⴷⵜ ⵖ ⵉⵙⵡⵉⵏⴳⵉⵎⵏ ⴷ ⵡⴰⵏⴰⵡⵏ ⵏ ⵉⵥⵕⵉ ⵉ ⵜⵓⴷⵔⵜ ⴷ ⵜⵓⵙⵙⵏⴰ.. ⴰⴷ ⵉⴳⴰⵏ ⴰⵎⴰⵣⵉⵔ ⵍⵍⵉ ⵉⵙⵍⵓⵍⵍⵓⵙⵏ ⵜⴰⵢⴰⴼⵓⵜ ⴷ ⵉⵎⵏⴷⵉ ⴷ ⵜⵖⵔⵎⴰ ⵏ ⵓⴼⴳⴰⵏ! ⵡⴰⵏⵏ ⵉⵏⵇⵇⴰⵏ ⴰⵎⵙⴰⵢ ⵉⵙ ⴰⵔ ⴽⴰ ⵉⴽⵔⵔⵣ ⵖ ⵜⵉⵙⵏⵜ, ⴰⵔ ⵉⵜⵜⵓⵔⴰⵔ ⵜⵉⴷⴷⴰⵙ ⵙ ⵉⴳⵍⴳⵉⵣⵏ. ⵎⴰ ⴷ ⵣⴰ ⵢⵉⵡⵉⵏ ⴽⵔⴰ ⵏ ⵎⵉⴷⴷⵏ ⴰⵔ ⵜⵜⵉⵏⵉⵏ ⵉⵇⵇⴰⵏ ⴷ ⴰⴷ ⵜⵉⵍⵉ ⵢⴰⵜ ⵏ ⵜⵓⵜⵍⴰⵢⵜ ⵖ ⵜⵎⴰⵣⵉⵔⵜ ⴰⵛⴽⵓ ⵏⵜⵜⴰ ⴰⵔ ⴰⴷ ⴰⵖ ⵉⵙⵎⵓⵏ, ⵉⵙ ⵓⵔ ⵢⵓⴼ ⴰⴷ ⵏⴳ ⵖ ⵉⵍⵙⴰⵡⵏ ⵏⵏⵖ ⵣⵓⵏⴷ ⵉⵊⴷⴷⵉⴳⵏ, ⵀⴰ ⵉⵥⴳⴳⵯⴰⵖⵏ, ⵀⴰ ⵉⵡⵔⴰⵖⵏ, ⵀⴰ ⵓⵎⵍⵉⵍⵏ, ⵀⴰ ⵉⴽⵕⴽⴰⴹⵏ, ⵓⵔ ⴳⵉⵏ ⵢⴰⵏ ⵎⴰⵛⵛ ⵎⴰⵇⵇⴰⵔⵏ ⴰⴽⴽⵯ ⵖ ⵢⵉⴳⵔ, ⴰⵔ ⴰⴽⴽⴰⵏ ⵓⴷⵎ ⵉⵙⵎⵔⵖⴰⵏ ⵉ ⵡⵓⵔⵜⵉ ⵏⵏⵙⵏ, ⵉⵙ ⴷ ⵓⵔ ⴷ ⵜⴰⵎⴰⵣⵉⵔⵜ ⵍⵍⵉ ⴷ ⵏⵣⴷⵉ ⴰⵔ ⴰⴷ ⴰⵖ ⵉⵙⵎⵓⵏ? ⵉⵙ ⴷ ⵓⵔ ⴷ ⴰⵙⵢⴰⴼⴰ ⵏ ⴽⵓ ⵢⴰⵏ ⵙ ⵜⴷⵉⵎⵓⴽⵔⴰⵙⵉⵜ ⴷ ⵉⵣⵔⴼⴰⵏ ⵏ ⵓⴼⴳⴰⵏ ⴰⵔ ⴰⴷ ⴰⵖ ⵉⴳ ⴷ ⵢⴰⵏ? ⵉⵙ ⵓⵔ ⴰⵔ ⵏⵥⵕⵕⴰ ⵙⵉⵏ ⵏ ⵡⴰⵢⵜⵎⴰⵜⵏ ⵙⵙⴰⵔⵏ ⵉⵍⵙ, ⴷⵔⵓⵏ ⵢⴰⵜ ⵏ ⵜⵉⴱⴱⵉⵜ ⵏ ⵎⴰⵜⵙⵏ, ⵎⴰⵛⵛ ⴰⵔ ⵜⵜⵎⴰⵖⵏ, ⵎⵎⵏⵖⴰⵏ ⵎⵇⵇⴰⵕ ⴳⴰⵏ ⴰⴽⵏⵉⵡⵉⵏ, ⵉⵖ ⵉⵛⵛⴰ ⵢⴰⵏ ⴳⵉⵙⵏ ⵉⵣⵔⴼⴰⵏ ⵏ ⵡⴰⵢⵢⴰⴹ?! ⵉⵍⵍⴰ ⴼⵍⵍⴰⵖ ⴰⴷ ⵏⵍⵎⴷ ⴰⴷ ⵏⵎⵓⵏ ⴼ ⵜⴰⵢⵔⵉ ⵏ ⵜⵎⵓⵔⵜ ⵏⵏⵖ, ⵉⵙⴽⵔ ⴽⵓ ⵢⴰⵏ ⴳⵉⴳⵏⵖ ⵓⴷⵎ ⵉ ⵡⴰⵢⵢⴰⴹ, ⵢⵉⵔⵉ ⵜ ⵙ ⴰⵎⴽⵍⵍⵉ ⵉⴳⴰ, ⵉⵥⵕ ⴳⵉⵙ " ⵏⵏⴽ " ⵏⵏⵙ ⵢⴰⴹⵏ, ⵉⴳ ⵜ ⵣⵓⵏⴷ ⵓⴷⵎ ⵢⴰⴹⵏ ⵏ ⵓⴷⵔⵉⵎ ⵏⵖ ⴰⵇⴰⵕⵉⴹ, ⴰⵔ ⵜ ⵉⵜⵜⵙⵎⴰⴷ, ⵉⴼⴽ ⴰⵙ ⴰⵜⵉⴳ ⵏⵏⵙ, ⵀⴰ ⵏⵏ ⵜⴰⵎⵓⵏⵜ ⴰⵔ ⵜⴻⵜⵜⴼⴰⵍⴽⴰⵢ ⵉⵖ ⵜⴱⴷⴷ ⴼ ⵓⵎⵣⵔⵓⵢ ⴷ ⵜⵓⵙⵙⵏⴰ ⵏ ⴽⵓ ⵢⴰⵏ ⵙ ⵓⵣⵔⴼ ⵏ ⵡⵉⵢⵢⴰⴹ, ⴰⵔ ⵜⵜⴰⵔⵓ ⵜⴰⵢⵔⵉ ⵍⵍⵉ ⵉⵙⵙⴷⵓⵙⵏ ⵜⴰⵎⵓⵏⵜ, ⵉⵙ ⵓⵔ ⵉⵏⵏⵉ ⵢⴰⵏ ⵖ ⵉⵏⵣⴰⵏ ⵏ ⵉⴼⵔⵉⵇⵢⴰ: " ⵀⴰ ⵏⵏ ⴰⴷⴷⴰⴳⵏ ⴰⵔ ⵜⵜⵎⴰⵖⵏ ⵖ ⵜⴰⴳⴰⵏⵜ ⵙ ⵉⴼⴰⵜⵜⵡⴰⵏ, ⵎⴰⵛⵛ ⴰⵔ ⵜⵜⵎⵙⵓⴷⵓⵎⵏ ⵙ ⵉⵥⵓⵕⴰⵏ! ⴳⵔ ⵉⵙⴽⵔⴰⴼ ⵏ ⵓⵣⵣⴰⵍ ⴷ ⵡⵉⵏ ⵏ ⵉⵙⵡⵉⵏⴳⵉⵎⵏ ⴽⵔⴼ ⵙ ⵜⵎⴰⵣⵉⵖⵜ: ⴰⵙⵙ ⵉⴹⴰⵕⵕⵏ ⵏⵖ ⵉⴼⴰⵙⵙⵏ ⵏ ⴽⵔⴰ ⵙ ⵓⵙⴽⵔⴼ, ⵉⵣⵉⴽⵔ ⵏⵖ ⵓⵣⵣⴰⵍ ⵉⵖ ⵜⴽⵔⴼⴷ ⴰⴼⴳⴰⵏ, ⴰⵔ ⴰⵙ ⵜⵜⴽⴽⵉⵙⴷ ⵜⵉⵍⴻⵍⵍⵉ ⵏⵏⵙ ⵢⵓⵖⴰⵍ ⴷ ⴰⵏⴽⵔⵓⴼ, ⴰⵎⴰⵖⵓⵏ ⴰⵔ ⵉⵜⵜⴳⴳⴰ ⵉⵙⵎⴳ ⵎⴰⵛⵛ ⴰⴼⴳⴰⵏ ⵉⵜⵜⵡⴰⴽⵔⴰⴼⵏ ⴰⵔ ⵉⵜⵜⵎⴰⵖ ⴰⴷ ⵉⴼⵙⵉ ⵉⵙⴽⵔⴰⴼ, ⴰⵔ ⴷ ⵉⵜⵜⵓ ⵉⵙ ⵉⵜⵜⵡⴰⴽⵔⴰⴼ, ⵓⵔ ⴰⵔ ⵙⵓⵍ ⵉⵥⵕⵕⴰ ⵉⵙⴽⵔⴰⴼ, ⵏⵖⴷ ⴰⵔ ⵜⵏ ⵉⵥⵕⵕⴰ ⵎⴰⵛⵛ ⴳⴰⵏ ⴷⴰⵔⵙ ⴽⵔⴰ ⵍⵍⵉ ⵢⵓⴽⵍⴰⵍ, ⵏⵖⴷ ⴽⵔⴰ ⵍⵍⵉ ⵙ ⵉⵖⴰⵍ ⵉⵙ ⵏⵉⵜ ⵉⴳⴰ ⴰⵜⵉⴳ ⵏⵏⵙ ⴰⴳⵣⵣⵓⵎ ⴳⵉⵙ; ⴰⴼⵍⵍⴰ ⵏ ⵡⴰⵡⴰⵍ ⵉⵎⵢⴰⵔ ⵜⵏ, ⵜⴰⵎⵢⵓⵔⵜ ⵜⴳⴰ ⴰⵙⴽⵔⴼ, ⴰⵔ ⴰⵖ ⵜⴻⵜⵜⴽⴽⵙ ⴰⴷ ⵏⵙⵎⵓⵔⴳ ⵙ ⵜⵓⴷⵔⵜ, ⵏⵙⵢⴰⴼⴰ ⵜⵓⵎⵔⵜ ⵍⵍⵉ ⵢⴰⵖ ⵜⴰⴽⴽⴰ ⵉⵖ ⵏⴳⵏ ⵜⴰⵎⴰ ⵏ ⵉⵍⵍ, ⴼ ⵜⴰⵖⴰⵔⵜ ⵜⵉⴽⴽⵍⵉⵜ ⵉⵣⵡⴰⵔⵏ, ⴰⵔ ⵏⵙⵙⴼⵍⵉⴷ ⵉ ⵓⵙⴷⵉⴷⴷⵉ ⵏ ⵜⴰⵢⵓⵖⵉⵏ, ⵎⴰⵛⵛ ⴽⵔⴰ ⵙ ⴰⵔ ⵣⵔⴰⵢⵏ ⵓⵙⵙⴰⵏ, ⴰⵔ ⵏⵜⵜⴻⵜⵜⵓ ⵉⵙ ⴰⵔ ⴰⴽⴽⵯ ⵙⴷⵉⴷⴷⵉⵢⵏⵜ ⵜⴹⴹⴰⵏⴳⵉⵡⵉⵏ ⵏⵎⵢⴰⵔ, ⵎⴰ ⴰⵏⵏ ⵉⵔⵡⴰⵙ ⴰⴼ ⵜⵜⵉⵏⵉⵏ ⵉⴼⵍⵙⴰⴼⵏ ⵉⵙ ⴷ ⵜⵉⴷⴷⵀⵛⵔⵜ ⴰⴷ ⵢⴰⴽⴽⴰⵏ ⴰⵙⵇⵙⵉ, ⴷ ⵜⵓⵙⵙⵏⴰ, ⴷ ⵓⵙⵏⴼⵍⵓⵍ ⵜⴰⵎⵢⵓⵔⵜ ⴰⵔ ⵜⵏⵇⵇⴰ ⴰⵙⵡⵉⵏⴳⵎ, ⵜⴳⴰ ⴰⵙⴽⵔⴼ ⵉⵍⵍⴰ ⴼ ⵓⴼⴳⴰⵏ ⴰⴷ ⵉⵥⵕⵕⴰ ⵜⵉⵖⴰⵡⵙⵉⵡⵉⵏ, ⴳⵏⵜ ⴷⴰⵔⵙ ⵣⵓⵏⴷ ⵉⵖ ⵊⵊⵓⵏ ⵜⵏⵜ ⵓⵔ ⵉⵥⵕⵉ, ⴰⴷ ⵉⴷⵀⵛⵔ ⴰⴼⴰⴷ ⴰⴷ ⵉⵊⵓⵊⴳ ⵓⵙⵡⵉⵏⴳⵎ ⵏⵏⵙ ⵉⴼⴽ ⵜⴰⵢⴰⴼⵓⵜ ⴽⵔⴰ ⵏ ⵢⵉⵙⵎⴳ ⵉⵎⵢⴰⵔ ⵉⵙⴽⵔⴰⴼ ⵏ ⵜⵙⵙⵓⵎⴳⴰ ⵜⵉⵎⵔⴰⵡⵉⵏ ⵏ ⵉⵙⴳⴳⵯⴰⵙⵏ, ⵉⴼⵙⵉ ⴰⵙ ⴱⴰⴱ ⵏⵏⵙ ⴰⵙⴽⵔⴼ, ⵉⵙⵙⴷⵔⴼⵉ ⵜ, ⵎⴰⵛⵛ ⵉⵙⵎⴳ ⵉⵕⵥⵎ ⴷ ⴰⵍⵍⵏ ⵏⵏⵙ ⵢⴰⴼ ⴷ ⵜⵉⴷⵔⴼⵉⵜ ⴳⵔ ⵉⴼⴰⵙⵙⵏ ⵓⵔ ⵜⵜ ⵉⵎⵢⴰⵔ, ⵓⵔ ⵉⵙⵙⵉⵏ ⵎⴰ ⵔⴰⴷ ⵙⵉⵙ ⵉⵙⴽⴰⵔ, ⵢⴰⵡⵍ ⵉⵍⵎⵎⴰ ⴰⵔ ⵉⵜⵜⵃⵓⵛ, ⴰⵔ ⵉⵜⵜⵔⴽⴰⵣ, ⴰⵢⵍⵍⵉⵖ ⵉⴹⵕ ⵉⵎⵎⵜ! ⵍⵍⴰⵏⵜ ⴰⴽⴽⵯ ⵜⵎⵉⵣⴰⵔ ⵢⵓⵎⵥⵏ ⵜⵉⵍⴻⵍⵍⵉ ⵏⵏⵙⵏⵜ ⵎⴰⵛⵛ ⵉⴷ ⴱⴰⴱ ⵏⵏⵙⵏⵜ ⵓⵔ ⴰⵙ ⵙⵙⵏⵏ, ⴰⵡⵉⵏ ⴰⵢⴷⴰ ⵓⵍⴰ ⴰⵔⵔⴰⵡ ⵓⵍⴰ ⴰⴽⴰⵍ ⵙ ⵓⵔⵡⴰⵙⵙ. ⵜⵉⵍⴻⵍⵍⵉ ⵏ ⵓⵙⵡⵉⵏⴳⵎ ⵓⵍⴰ ⴰⵙⴽⴽⵉⵔ ⵓⵍⴰ ⵜⵉⵔⵔⴰ, ⵜⴳⴰ ⴰⵙⴳⵎⵉ, ⴰⴼⴰⴷ ⴰⴷ ⴼⵍⵍⴰⵙ ⵏⴻⵏⴽⵔ, ⵏⵙⵙⵏⴽⵔ ⴷ ⴼⵍⵍⴰⵙ ⵜⴰⵔⵡⴰ ⵏⵏⵖ, ⵏⴽⵔⵣ ⴰⵎⵓⴷ ⵏⵏⵙ ⵙ ⵉⴼⴰⵙⵙⵏ ⵏⵏⵖ ⴳ ⵉⴳⵔⴰⵏ ⵏ ⵜⵓⴷⵔⵜ ⴷ ⵜⵓⵙⵙⵏⴰ ⴷ ⵓⵙⵍⵎⴷ ⵏⵏⵖ. ⴽⵔⴰ ⵏ ⵓⴳⵍⵍⵉⴷ ⵢⵓⴳⴳⴰ ⴷ ⴽⵔⴰ ⵏ ⵜⴽⴽⵍⵜ ⵣⴳ ⵓⴼⵍⵍⴰ ⵏ ⵉⴱⵔⴳⵎⵎⵉ ⵏⵏⵙ, ⵢⴰⵏⵏⵉ ⴳ ⵜⵙⵓⴽⵜ ⵢⴰⵏ ⵓⵔⴳⴰⵣ ⵉⵣⵔⵉ, ⵢⴰⵣⵏ ⵉⵙⵎⴳⴰⵏ ⵏⵏⵙ ⴰⵡⵉⵏ ⴰⵙ ⵜ ⵉⴷ ⴰⴷ ⵉⴽⵔⴼ, ⵉⵇⵇⵏ ⵜ ⵉⵏⵏ ⴳ ⵢⴰⵜ ⵏ ⵜⵍⵖⵏⵙⵜ, ⴰⵔ ⵉⵙⵎⵓⵎⵎⵓⵢ, ⴰⵔ ⵢⴰⵍⵍⴰ ⴰⵛⴽⵓ ⵓⵔ ⵉⵙⴽⵔ ⵎⴰ ⴼ ⵉⵜⵜⵢⵉⵎⵉⵥ, ⵎⴰⵛⵛ ⴰⵔ ⵣⵣⵔⴰⵢⵏ ⵓⵙⵙⴰⵏ, ⵙ ⵉⵙⴳⴳⵯⴰⵙ ⴰⵔ ⴷ ⵉⵍⵎⵎⴰ ⵉⵜⵜⵉⵎⵢⵓⵔ ⴰⴽⵔⵔⴰⴼ. ⵢⴰⵜ ⵏ ⵜⵡⴰⵍⴰ ⵉⵣⵔⵉ ⵓⴳⵍⵍⵉⴷ ⵉⴽⵯⵜⵉ ⵜ ⵉⴷ, ⵢⵉⵏⵉ ⵉ ⵉⵙⵎⴳⴰⵏ ⵏⵏⵙ ⴰⴷ ⴰⵙ ⵕⵥⵎⵏ. ⵍⵍⵉⵖ ⴰⵙ ⴼⵙⵙⵉⵏ ⵉⵙⴽⵔⴰⴼ ⴰⵔ ⴷⴰⵖ ⵉⵙⵖⵓⵢⵢⵓ, ⵓⵔ ⵉⵔⵉ ⴰⴷ ⵉⴼⴼⵖ ⴰⵛⴽⵓ ⵉⵎⵢⴰⵔ, ⵢⴰⴼ ⵜⴰⴹⴼⵉ ⵏⵏⵙ ⴳ ⵉⵙⴽⵔⴰⴼ. ⵎⴰⵛⵛ ⵓⵔ ⴷ ⵉⵙⴽⵔⴰⴼ ⵏ ⵓⵣⵣⴰⵍ ⴰⵔ ⵜⵏ ⵜⵜⴰⵏⵏⴰⵢ ⵜⵉⵟⵟ, ⵉⵙⵢⴰⴼⴰ ⵡⵓⵍ ⵓⵍⴰ ⵉⵅⵙⴰⵏ ⵜⴰⵥⴰⵢⵜ ⵏⵏⵙⵏ. ⴰⴷ ⵉⴳⴰⵏ ⵜⴰⴳⴰⵜ ⴷ ⵉⵖ ⵉⵜⵜⵡⴰⴽⵔⴰⴼ ⵢⴰⵏ ⵙ ⵉⵙⴽⵔⴰⴼ ⵏ ⵉⵙⵡⵉⵏⴳⵉⵎⵏ; ⴰⵏⴰⵡ ⴰⴷ ⵏ ⵓⵙⴽⵔⴼ ⵓⵔ ⴰⵙ ⵉⴼⴼⵔⴽ ⴱⴰⴱ ⵏⵏⵙ, ⴰⵔ ⵉⵜⵜⴳⴳⴰ ⵉⵙⵎⴳ ⵓⵔ ⵉⵙⵙⵉⵏ, ⴰⵛⴽⵓ ⴰⵙⴽⵔⴼ ⵏⵏⵙ ⵉⵍⵍⴰ ⵏⵏ ⵙ ⵓⴳⵯⵏⵙ, ⵉⵜⵜⵢⴰⵙⴰⵙ ⵙ ⵎⴰ ⴷ ⵓⵔ ⵉⵥⵕⵕⴰ, ⴰⵔ ⵉⵜⵜⴳⴳⴰ ⵉⵎⵉⵙⵙ, ⵓⵔ ⴰⵔ ⵙⵓⵍ ⵉⵜⵜⴳⴳⴰ ⵉⵅⴼ ⵏⵏⵙ. ⴰⵔ ⵉⵜⵜⴼⴼⵖ ⵣⴳ ⵢⵉⵍⵎ ⵏⵏⵙ, ⴰⵔ ⵜ ⴳⵍⴰⵢⵏ ⵡⵉⵢⵢⴰⴹ ⵙ ⴰⵎⴽⵏⵏⴰ ⵔⴰⵏ, ⴰⵛⴽⵓ ⴳⵯⵏⴰⵏ ⵜ ⴳ ⵡⴰⵡⵍⴽ ⵏ ⵜⴷⵢⵓⵍⵓⵊⵉⵜ ⵏⵏⵙⵏ, ⴰⵔ ⵏⵉⵜ ⵉⵜⵜⵖⴰⵍ ⵉⵙ ⵉⴳⴰ ⵉⵍⴻⵍⵍⵉ, ⵡⵉⵏ ⵏ ⵢⵉⵅⴼ ⵏⵏⵙ, ⴷ ⵉⵙ ⵉⴳⴰ ⵜⴰⵡⵔⵉⵢⵜ ⵏ ⵜⵓⴷⵔⵜ ⵏⵏⵙ ⴳ ⵓⴼⵓⵙ ⵏⵏⵙ, ⵉⵙ ⵉⵥⴹⴰⵕ ⴰⴷ ⵉⵙⵜⵉ ⴰⵔⵉⴷ ⵏⵏⵙ, ⵉⵙ ⵉⴳⴰ ⴱⴰⴱ ⵏ ⵉⵙⵡⵉⵏⴳⵉⵎⵏ ⵏⵏⵙ ⴷ ⵉⵙⵜⴰⵢⵏ ⵏⵏⵙ, ⵏⵜⵜⴰ ⵙ ⵜⵉⴷⵜ ⵀⴰ ⵏⵏ ⴰⵥⵟⵟⴰ ⵉⵥⴹⴰⵏ ⵙ ⵜⵉⵍⵎⵉ ⵏ ⵜⴷⵢⵓⵍⵓⵊⵉⵜ ⵏ ⵡⵉⵢⵢⴰⴹ ⴽⴰ ⴰⴷ ⵉⴳⴰ. ⵜⴰⴷⵢⵓⵍⵓⵊⵉⵜ ⵏⵜⵜⴰⵜ ⵜⴳⴰ ⵣⵓⵏⴷ ⵜⵓⵣⵍⵉⵏ ⵉⵜⵜⴱⵉⵏ ⵓⵔ ⴷ ⴰⵣⵣⴰⵔ ⵏ ⵓⴼⵍⵍⴰ ⵏ ⵢⵉⵅⴼ, ⵓⵀⵓ ⴰⵔ ⵜⴱⴱⵉ ⵉⵙⵡⵉⵏⴳⵉⵎⵏ ⵏ ⵓⴳⵯⵏⵙ ⵏ ⵢⵉⵅⴼ. ⵣⵓⵏⴷ ⵢⴰⵏ ⵏ ⵉⵎⵉⴽⵔ ⵏ ⵜⵎⵉⵟⵓⵍⵓⵊⵉⵜ ⵏ ⵉⴳⵓⵏⴰⵏ ⴷⴰⵔⵙ ⵙⵉⵏ ⵏ ⵉⵙⵢⴰⵏ ⵢⴰⵏ ⵏ ⵉⴳⵣⵣⵓⵍⵏ ⴷ ⵢⴰⵏ ⵏ ⵉⵖⵣⵣⵉⴼⵏ, ⵡⴰⵏⵏ ⵎⵉ ⵉⵎⴷⵉ ⴳ ⵓⵔⵉⴷ, ⵢⴰⵎⵥ ⵜ ⵉⴽⵔⴼ ⵜ ⴷ ⵜⵉⵙⵙⵉ, ⵉⵖ ⴼⵍⵍⴰⵙ ⵉⴳⵣⵣⵓⵍ ⵉⵙⵙⵖⵔⵔⴷ ⵜ, ⵢⴰⵡⴽ ⴰⵙ ⵉⴹⴰⵕⵕⵏ ⴷ ⵉⴼⴰⵙⵙⵏ, ⵉⵖ ⴼⵍⵍⴰⵙ ⵉⴳⵣⵣⵓⵍ, ⵉⴱⴱⵉ ⴰⵙ ⵉⵅⴼⴰⵡⵏ ⵏ ⵉⴹⴰⵕⵕⵏ ⴷ ⵉⴼⴰⵙⵙⵏ ⴰⵔ ⵜ ⵉⵙⵙⵉⴳⵣⵓⵍ ⵉⵙⴽⵔ ⴳⵉⵙ ⴰⴽⵯⵔⵜⴰⵃ ⵎⵇⵇⴰⵔ ⵜ ⵓⵔ ⵉⴳⵉ! ⵉⵣⵉ ⴳ ⵉⵙⴰⵙⴰⵏ ⵏ ⵡⴰⵎⵎⴰⴽⵏ ⵜⵉⵔⴱⴰⵜⵉⵏ ⵉⵖ ⴽⴽⵙⵏⵜ ⵎⴰⴷ ⵍⵙⴰⵏⵜ ⵉⴳⴳⵉ ⵏ ⵜⴰⵖⴰⵔⵜ, ⴰⵔ ⵛⵓⵛⴼⵏⵜ ⴳ ⵡⴰⵎⴰⵏ ⵏ ⵉⵍⵍ ⵉⵙⴽⴰⵔⵏ ⵜⵉⴳⵍⴳⴰⴹ ⵉ ⵢⵉⵍⵎ ⵏⵏⵙⵏⵜ, ⵓⵔ ⴰⵔ ⵣⵣⵉⵡⵉⵣⵏⵜ ⵢⴰⵏ, ⵓⵍⴰ ⵔⴰⴷ ⵉⴳ ⵢⴰⵏ ⵜⴰⵖⵓⵢⵢⵉⵜ ⴰⵛⴽⵓ ⵓⵔ ⵍⵙⴰⵏⵜ ⵢⴰⵜ, ⴳⵏⵜ ⵎⴰ ⵉⵔⵡⴰⵙⵏ ⵃⵕⴹⵉⴹ ⴷ ⴰⵎⵔ " ⵍⴱⵓⵍⵉⵙ ⵏ ⵉⵙⵡⵉⵏⴳⵉⵎⵏ ⴷ ⵜⵍⴻⵍⵍⵉⵢⵉⵏ " ⵉⵍⵙⵙⴰⵏ ⴰⵎⴰⵔ! ⵎⴰⵛⵛ ⵉⵖ ⴷ ⵎⵓⵏⵏⵜ ⴷ ⵡⴰⵙⵓⴽ ⵙ ⵃⵕⴹⵉⴹ ⴷ ⵍⵎⴰⵢⵢⵓ ⵏ ⵜⴰⵖⴰⵔⵜ, ⵔⴰⴷ ⵜⵏⴽⵔ ⵜⵎⵏⵜⴽⴽⴰⵢⵜ ⴳ ⵎⴷⴷⵏ. ⵔⴰⴷ ⵜⵥⵕⴷ ⵜⴰⵎⵏⵚⴰⴳⵜ, ⵣⵓⵏⴷ ⵏⵉⵜ ⵜⴰⵡⵏⴳⴰⵛⵜ ⵏ ⵉⴳⵯⵍⵉⴼⵏ: ⵀⴰ ⵉⵖⵓⵢⵢⴰⵏ, ⵀⴰ ⵜⵉⵔⴳⴳⴰⵎ, ⵀⴰ ⵜⴰⵇⵇⵓⵕⵜ, ⵀⴰ ⴳⴰⵔ ⴰⵡⴰⵍ, ⵉⵏⵉ ⵏⵉⵜ ⴰⵥⵕⵓ! ⴰⵜⵉⴳⵏ ⵉⵍⵎⵎⴰ ⴰⵔ ⵜⵜⵏⴼⴰⵍⵏ ⵣⴳ ⵜⵙⴳⴰ ⴰⵔ ⵜⴰⵢⵢⴰⴹ, ⵣⴳ ⵉⴷⴰ ⴰⵔ ⵡⴰⵢⵢⴰⴹ, ⵉⵍⵍⴰ ⵎⴰ ⵔⴰⴷ ⴷⴰⵔⴽ ⵉⵣⵔⵉ ⴳ ⵓⴷⵖⴰⵔ ⴰⴷ, ⵓⵔ ⴰⴽ ⵉⵣⵔⵉ ⴳ ⵡⴰⵏⵏ, ⵉⵍⵍⴰ ⵎⴰ ⵜⵎⵢⴰⵔⴷ, ⵉⵍⵍⴰ ⵎⴰ ⴷ ⵓⵔ ⵜⵎⵢⴰⵔⴷ, ⴰⵜⵉⴳⵏ ⵉⵍⵎⵎⴰ, ⴰⴼⴳⴰⵏ ⴽⴰ ⴰⴷ ⵜⵏ ⵉⵙⴽⴰⵔⵏ, ⴰⵔ ⵜⵏ ⵉⵙⵙⵏⴼⴰⵍ ⵓⵣⵎⵣ, ⵏⵖ ⵜⵏ ⵉⵙⵙⵏⴼⵍ ⵓⴷⵖⴰⵔ, ⵓⵔ ⴱⴷⴷⴰ ⵣⴳⵉⵏ, ⴰⵢⵍⵍⵉ ⵉⴳⴰⵏ " ⴳⴰⵔ " ⵢⴰⵜ ⵏ ⵜⵉⵣⵉ ⵉⵥⴹⴰⵕ ⴰⴷ ⵉⴳ " ⴰⴼⵓⵍⴽⵉ " ⵢⴰⵜ ⵏ ⵜⵉⵣⵉ ⵢⴰⴹⵏ! ⴰⵢⵍⵍⵉ ⵉⴼⵓⵍⴽⵉⵏ ⴷⴰⵔ ⵢⴰⵜ ⵏ ⵜⵎⴰⵣⵉⵔⵜ ⵓⵔ ⴷ ⵉⵇⵇⴰⵏ ⴰⴷ ⵉⴼⴰⵍⴽⵉ ⴷⴰⵔ ⵜⵉⵢⵢⴰⴹ! ⵉⵖ ⵜⴼⴽⵉⴷ ⴰⵊⴷⴷⵉⴳ ⵉ ⵓⵖⵢⵓⵍ ⵉⵛⵛ ⵜ, ⵎⴰⵛⵛ ⵉⵖ ⵜ ⵜⴼⴽⵉⴷ ⵉ ⵓⴼⴳⴰⵏ ⵉⵙⵙⵏ ⵙ ⵡⴰⵜⵉⴳ ⵏⵏⵙ ⵍⵍⵉ ⴰⵙ ⵉⴼⴽⴰ ⵏⵜⵜⴰ ⵏⵉⵜ! ⴰⴼⴳⴰⵏ ⴽⴰ ⴰⴷ ⵢⴰⴽⴽⴰⵏ ⴰⵎⵎⴰⴽⵏ ⴷ ⵡⴰⵜⵉⴳⵏ ⵉ ⵜⵖⴰⵡⵙⵉⵡⵉⵏ, ⵉⴳⴰ ⴰⴱⵖⴰⵢⵏⵓⵣ ⴰⵔ ⵉⵥⵟⵟⴰ ⵉⵙⴰⵙⴰⵏ ⵏ ⵡⴰⵎⵎⴰⴽⵏ, ⴰⵔ ⵙⵉⵙⵏ ⵉⵜⵜⵢⵉⵎⵉⵥ ⵏⵜⵜⴰ ⵏⵉⵜ ⵣⵓⵏⴷ ⵉⵣⵉ, ⵉⵜⵜⵓ ⵉⵙ ⴷ ⵏⵜⵜⴰ ⴽⴰ ⴰⴷ ⵜⵏ ⵢⵓⵙⵙⵏ ⴼ ⵢⵉⵅⴼ ⵏⵏⵙ. ⵓⵔ ⵉⵥⴹⴰⵕ ⵓⴼⴳⴰⵏ ⴰⴷ ⵉⵣⴷⵖ ⵖ ⵓⵎⴰⴹⴰⵍ ⵓⵔ ⵉⵍⵙⵉ ⵜⵉⵙⵉⵙⵉⵜ ⵏ ⵡⴰⵎⵎⴰⴽⵏ! ⵓⵔ ⵉⵥⴹⴰⵕ ⴰⴷ ⵉⴷⴷⵔ ⵎⵉⵏ ⴰⵜⵉⴳⵏ, ⴰⵛⴽⵓ ⵔⴰⴷ ⵉⴳ ⵖⴰⵙ ⴰⵎⵓⴷⵔ ⵣⵓⵏⴷ ⵡⵉⵢⵢⴰⴹ! ⵎⴰⵛⵛ ⴰⵎⵎⴰⴽⵏ ⵉⵍⵍⴰ ⴳⵉⵙⵏ, ⵢⵉⵍⵉ ⴳⵉⵙⵏ! ⵍⵍⴰⵏ ⵡⴰⵎⵎⴰⴽⵏ ⵉⵜⵜⴰⵔⵓⵏ ⵜⴰⵡⴰⴷⴰ ⴷ ⵜⵎⵜⵜⴰⵏⵜ, ⵉⵍⵉⵏ ⵡⵉⴷ ⵉⵜⵜⴰⵔⵓⵏ ⵜⴰⵢⵔⵉ ⴷ ⵓⵎⵙⵙⴰⵔⵓⴼ. ⵍⵍⴰⵏ ⵡⵉⴷ ⵉⵜⵜⴰⵔⵓⵏ ⵉⵎⵏⵖⵉ ⴷ ⵜⵉⵎⴰⵖ, ⵉⵍⵉⵏ ⵡⵉⴷ ⵉⵜⵜⴰⵔⵓⵏ ⵜⴰⴳⵯⵎⴰⵜ, ⵜⵉⵎⵍⵍⵉ ⵏ ⵜⵉⵙⵡⵉⵏ! ⵍⵍⴰⵏ ⵡⵉⴷ ⵉⵖⵎⵎⴰⵏ ⵜⵓⴷⵔⵜ ⵙ ⵜⵣⴳⵣⵓⵜ, ⵉⵍⵉⵏ ⵡⵉⴷ ⴰⵙ ⵉⵙⵙⵍⵙⴰⵏ ⵉⵖⴷ! ⵍⵍⴰⵏ ⵡⵉⴷ ⵉⵙⵉⴼⵙⵓⵙⵏ ⵓⵙⵙⴰⵏ, ⵉⵍⵉⵏ ⵡⵉⴷ ⴰⴽ ⵉⵙⴽⴰⵔⵏ ⵖ ⵉⵊⵊⵉⴳⵏ ⵜⵉⵔⴳⵉⵏ! ⵉⵖ ⴷ ⵉⵇⵇⴰⵏ ⴰⴷ ⵢⵉⵍⵉ ⵢⴰⵏ ⵏ ⵡⴰⵜⵉⴳ ⵉⵣⴳⴰⵏ, ⵉⴳ ⵜ ⵓⴼⴳⴰⵏ, ⴰⴷ ⵉⴽⴽ ⴼ ⴽⵔⴰⵢⴳⴰⵜ ⴰⵜⵉⴳ, ⴰⴷ ⵉⴳ ⴰⵜⵉⴳ ⵙ ⵢⵉⵅⴼ ⵏⵏⵙ, ⴰⴷ ⵓⵔ ⵉⴳ ⵉⵎⵉⵙⵙ ⴰⵎⴽⵍⵍⵉ ⵏⵎⵢⴰⵔ ⴰⴷ ⵜ ⴳⵉⵙ ⵏⵙⴽⴰⵔ ⴳ ⵜⵎⵉⵣⴰⵔ ⵏⵏⵖ, ⴰⴷ ⵉⴳ ⴰⵎⵔⵏⵓ ⵏ ⵓⵙⴳⵎⵉ ⴷ ⵓⵙⵙⵎⵖⵔ ⵏ ⵜⵎⵉⵣⴰⵔ! ⴰⴷ ⵉⴳ ⴰⵢⵍⵍⵉ ⵙ ⵏⵔⴰ ⴰⴷ ⵜ ⵏⵍⴽⵎ, ⵓⵔ ⴷ ⴰⴱⵔⵉⴷ ⵍⵍⵉ ⵏⵜⵜⴽⴽⴰ ⵙ ⵓⴹⴰⵕ ⴰⴷ ⵏⵍⴽⵎ ⴽⵔⴰ ⵢⴰⴹⵏ! ⵉⵇⵇⴰⵏ ⴷ ⴽⵓ ⵢⴰⵏ ⴰⴷ ⵢⵉⵙⵙⴰⵏ ⴰⵜⵉⴳ ⵏⵏⵙ, ⵉⵙⵢⴰⴼⴰ ⵙⵉⵙ, ⵢⵉⵙⵙⴰⵏ ⵙ ⵡⵉⵏ ⵏ ⵡⵉⵢⵢⴰⴹ, ⵉⵏⵥⵓ ⵙ ⵢⴰⵜ ⵏ ⵜⵖⴰⵡⵙⴰ: ⵀⴰ ⵏⵏ ⵉⵖ ⵜⵣⵣⵉⴳⵯⵣⵜ ⴰⵜⵉⴳ ⵏ ⵓⴼⴳⴰⵏ ⵢⴰⴹⵏ, ⵀⴰ ⵏⵏ ⵡⵉⵏⴽ ⵏⵉⵜ ⴰⴷ ⵜⵣⵣⵓⴳⵓⵣⴷ, ⴷ ⵉⵖ ⵜⵓⵍⵍⴷ ⴰⵜⵉⴳ ⵉ ⵡⵉⵢⵢⴰⴹ, ⵀⴰⵜ ⵜⵓⵍⵍⴷ ⵏⵉⵜ ⴰⵜⵉⴳ ⵉ ⵢⵉⵅⴼ ⵏⵏⴽ! ⴰⴼⴳⴰⵏ ⴷⴰⵔⵏⵖ ⵉⴳⴰ ⵏⵉⵜ ⵙⵓⵍ ⵣⵓⵏⴷ ⵢⴰⵜ ⵏ ⵜⵖⴰⵡⵙⴰ ⴳⵔ ⵜⵖⴰⵡⵙⵉⵡⵉⵏ, ⵉⴳⴰ ⵏⵉⵜ ⵙⵓⵍ ⴰⵢⴷⴰ ⵏ ⵉⵏⴱⴰⴹⵏ ⵏⵏⵖ, ⴰⵖⵔⴼ ⵉⴳⴰ ⵏⵉⵜ ⵙⵓⵍ ⴰⴳⵯⵣⴷⵉⴽⵙⴰⵏ ⴰⵢⵜ ⵜⵏⴱⴰⴹⵜ! ⵓⵔ ⵜⴰ ⵊⵊⵓⵏ ⵉⵥⴹⴰⵕ ⴰⴷ ⵉⴳ ⵡⵉⵏ ⵏ ⵢⵉⵅⴼ ⵏⵏⵙ, ⵉⴷⵓⵙ ⴰⵙ! ⴰⴼⴳⴰⵏ ⴰⵖⴰⵏⵉⵎ ⴰⴼⴳⴰⵏ ⵓⵔ ⵉⴷⵓⵙ, ⵉⴳⴰ ⴰⵖⴰⵏⵉⵎ ⴰⵎⴽⵍⵍⵉ ⵉⵏⵏⴰ ⵢⴰⵏ ⵓⵙⵡⵡⴰⵏⴳⴰⵎ, ⵎⴰⵛⵛ ⵉⴳⴰ ⴰⵖⴰⵏⵉⵎ ⵉⵙⵡⵉⵏⴳⵉⵎⵏ, ⴰⵔ ⵜ ⵉⵙⵎⵓⵙⵙⵓ ⵓⵣⵓⵣⵡⵓ, ⴰⵔ ⵜ ⵉⵙⵏⴷⵓⴷⵉ ⵡⴰⴹⵓ, ⵉⵍⴽⵎ ⴼ ⴰⵢⵜⵎⴰⵙ ⵎⴰ ⴼ ⵉⵜⵜⵙⴷⵓ, ⵜⵉⵡⵉⵣⵉ ⵏ ⵎⵉⴷⴷⵏ ⵢⴰⴹⵏ ⴷ ⵓⵙⵡⵉⵏⴳⵎ ⵏⵏⵙⵏ ⴰⵙ ⵉⵜⵜⵉⵥⴹⵉⵕ ⴰⴷ ⵉⴷⵓⵙ. ⴰⵔ ⵜⵜⵉⵏⵉⵏ ⵉⵎⴰⵣⵉⵖⵏ: " ⵢⴰⵏ ⵏ ⵡⴰⵙⵙ ⴰⴷ ⵉⴽⴽⴰ ⵓⵏⵣⴳⵓⵎ ⵖ ⵓⵖⴰⵏⵉⵎ ⵉⵙⵙⵓⴳⵜ ⵉⴷ ", ⵎⴰⵛⵛ ⴰⴼⴳⴰⵏ / ⴰⵖⴰⵏⵉⵎ ⵉⵥⴹⴰⵕ ⴰⴷ ⵉⴽⵜⵓⵔ ⴰⵢⵍⵍⵉ ⴳⵉⵙ ⵢⵓⴳⴰⵏ ⵙ ⵜⵡⵡⵓⵔⵉ ⴷ ⵓⵙⵡⵉⵏⴳⵎ, ⴷ ⵜⴰⵢⵔⵉ ⵏ ⴳⵯⵎⴰⵙ ⴰⴼⴳⴰⵏ. ⵀⴰ ⴷⴰⵖ ⵢⴰⵏ ⵏ ⵓⵎⵉⵢ ⵏ " ⵉⴳⵓⵏⴰⵏ " ⴰⵔ ⵉⵜⵜⵉⵏⵉ: " ⵉⵣⴳⵔ ⵓⵏⵣⴳⵓⵎ ⵢⴰⵜ ⵏ ⵜⴽⴽⵍⵜ ⵢⴰⵏ ⵏ ⵡⴰⵙⵉⴼ, ⵉⵣⵍⵎ ⵏⵏ ⵖ ⵎⴰⵏⵉ ⵏⵏ ⵢⴰⴳⴳⵓⴳⵏ ⵢⴰⵜ ⵏ ⵜⴳⵣⵣⵓⵎⵜ ⵏ ⵡⴰⴽⴰⵍ, ⴰⵔ ⵉⵙⵡⵉⵏⴳⵉⵎ ⵎⴰ ⵔⴰⴷ ⵙⵉⵙ ⵉⵙⴽⵔ, ⵉⵏⵎⵉⴳⴳⵉⵔ ⴷ ⵊⵓⴱⵉⵜⵔ ⵉⵙⵙⵓⵜⵔ ⴰⵙ ⴰⴷ ⴰⵙ ⵉⴳ ⵉⵎⴰⵏ, ⵉⴳ ⴰⵙ ⵜ! ⵍⵍⵉⵖ ⵉⵔⴰ ⵓⵏⵣⴳⵓⵎ ⴰⴷ ⴰⵙ ⵉⴳ ⵉⵙⵎ ⵏⵏⵙ, ⵉⵏⴹⵕ ⴷ ⵊⵓⴱⵉⵜⵔ ⴰⵔ ⵉⵙⵖⵓⵢⵢⵓ ⵢⵉⵏⵉ ⴰⵙ ⵏⴽⴽⵉ ⴰⵔ ⴰⴷ ⴰⵙ ⵉⴳ ⵉⵙⵎ ⵉⵏⵓ! ⴰⵔ ⵜⵜⵥⵉⵏ, ⴰⵢⵍⵍⵉⵖ ⴷ ⵉⵏⴽⵔ ⵡⴰⴽⴰⵍ ⴷⵖ ⵏⵜⵜⴰ ⵢⵉⵏⵉ ⴰⵙⵏ: ⵉⵙⵎ ⵉⵏⵓ ⴰⵔ ⴰⴷ ⵢⵉⵍⵉ ⴰⵛⴽⵓ ⵏⴽⴽ ⴰⴷ ⴰⵙ ⵉⴼⴽⴰⵏ ⵢⴰⵏ ⵏ ⵓⴳⵣⵣⵓⵎ ⵣⴳ ⵉ! ⴰⵔ ⵜⵜⵥⵉⵏ ⴰⵢⵍⵍⵉⵖ ⵎⵚⵉⵕⵉⴹⵏ ⴷⴰⵔ ⵙⴰⵜⵓⵔⵏ, ⵉⴼⵔⵓ ⴰⵙⵏ ⵜⴰⵎⵓⴽⵔⵉⵙⵜ, ⵉⴱⴹⵓ ⴳⵔ ⴰⵙⵏ ⵢⵉⵏⵉ, ⵍⵍⵉⵖ ⴰⵙ ⵜⴼⴽⵉⵜ ⵉⵎⴰⵏ ⴰ ⵊⵓⴱⵉⵜⵔ, ⵀⴰ ⵏⵏ ⵔⴰⴷ ⴰⴽ ⵜ ⵉⵔⴰⵔ ⵉⵖ ⵉⵎⵎⵓⵜ, ⵍⵍⵉⵖ ⴰⵙ ⵜⴼⴽⵉⵜ ⵜⴰⵖⵙⵙⴰ ⵏⵏⵙ ⴰ ⴰⴽⴰⵍ ⵀⴰ ⵏⵏ ⵔⴰⴷ ⴰⴽ ⵜⵜ ⵉⵔⴰⵔ, ⵍⵍⵉⵖ ⴷ ⴽⵉⵢⵢⵉ ⴰ ⴰⵏⵣⴳⵓⵎ ⴰⴷ ⵜ ⵢⵓⴼⴰⵏ ⵖ ⵉⵣⵡⴰⵔ, ⵀⴰ ⵏⵏ ⵔⴰⴷ ⵜ ⵜⴳⴷ ⵖ ⴷⴷⴰⵡ ⵏ ⵓⴼⵓⵙ ⵏⵏⴽ, ⵔⴰⴷ ⵜ ⵜⴰⵎⵥⴷ ⴽⵔⴰ ⵉⴽⴽⴰ ⵖ ⵜⵓⴷⵔⵜ! " ⵓⵎⵉⵢ ⴰⴷ ⴰⵔ ⵏⵏ ⵉⵙⵎⵓⵇⵇⵓⵍ ⴰⴼⴳⴰⵏ ⵣⴳ ⵜⵛⵏⴱⵉⵜ ⵏ ⵓⵏⵣⴳⵓⵎ ⵍⵍⵉ ⴳⵉⵙ ⵉⵣⴷⴰⵖⵏ, ⵎⴰ ⴰⵏⵏ ⴰ ⴼ ⵓⵔ ⵔⴰⴷ ⵜ ⵢⵉⵙⵙⴰⵏ, ⴰⵛⴽⵓ, ⵉⵖ ⴰⴽⴽⵯ ⵉⵔⵡⴰⵙ ⵓⴼⴳⴰⵏ ⴰⵖⴰⵏⵉⵎ, ⵀⴰ ⵏⵏ ⵓⵔ ⵜⵥⴹⴰⵕⴷ ⴰⴷ ⵜ ⵜⵙⵙⴽⵛⵎⴷ ⵉ ⵓⵖⴰⵏⵉⵎ ⵏⵏⴽ ⵍⵍⵉ ⵜⵙⵔⵎⴷ, ⵜⵇⵇⵏⴷ ⵜ ⵉⵏⵏ ⴳⵉⵙ, ⴰⵎⴽⵍⵍⵉ ⵙⴽⴰⵔⵏ ⴰⵢⵜ ⵣⵉⴽ ⵉ ⵡⴰⵔⵔⴰⵜⵏ ⵉⵖ ⵔⴰⴷ ⵜⵏ ⵃⴹⵓⵏ!! ⴰⴼⴳⴰⵏ ⵉⴳⴰ ⵜⴰⴳⴰⵏⵉⵏ ⵖ ⵓⴳⵯⵏⵙ, ⵉⴳⴰ ⵉⵙⴰⴼⴼⵏ, ⵉⵖ ⵜⵔⵉⴷ ⴰⴷ ⵜ ⵜⵉⵙⵙⴰⵏⴷ, ⵢⵓⴼ ⴰⴷ ⵜ ⵉⵏⵏ ⵓⵔ ⵜⴰⵏⵏⴰⵢⴷ ⵣⴳ ⵢⴰⵜ ⵏ ⵜⵖⵎⵔⵜ, ⵥⵕ ⵜ ⵣⴳ ⵎⵏⵏⴰⵡⵜ ⵏ ⵜⵖⵎⵔⵉⵏ, ⴰⵡⵔ ⵉⵎⵉⵍ ⵜⵉⵙⵙⴰⵏⴷ ⴳⵉⵙ ⵉⵎⵉⴽⴽ!! ⵖⴰⵙ ⵉⵎⵉⴽⴽ, ⴰⵛⴽⵓ ⵓⵔ ⵜ ⵙⴰⵔ ⵜⵙⵙⵏⴷ ⴰⴽⴽⵯ ⵏⵏⵙ, ⴷ ⵀⴰ ⵏⵏ ⵓⵔ ⵉⵍⵍⵉ ⵓⴼⴳⴰⵏ ⴰⴷ ⵉⵍⵍⴰⵏ ⴷ ⵉⴼⴳⴰⵏⵏ, ⴽⵓ ⵢⴰⵏ ⵉⵥⵍⵉ, ⴽⵓ ⵢⴰⵏ ⵉⵍⴰ ⵎⴰⴷ ⵜ ⵉⵣⴷⵉⵏ ⴷ ⵡⵉⵢⵢⴰⴹ, ⵢⵉⵍⵉ ⵎⴰⴷ ⵜ ⴷⵉⵙⵏ ⵉⵙⵎⵎⵏⴳⵉⵔⵉⵏ. ⴰⴼⴳⴰⵏ ⵣⵓⵏⴷ ⵉⵍⵡ ⵍⵍⵉ ⵓⵎⵥⵏ ⴽⵔⴰ ⵏ ⵉⴱⵓⴽⴰⴹⵏ, ⵓⵔ ⵙⵙⵏⵏ ⵎⴰ ⵉⴳⴰ. ⵡⴰⵍⵍⵉ ⴰⵙ ⵉⵙⵙⵍⴼⵏ ⵖ ⵜⴰⴷⴰⵡⵜ ⵉⵖⴰⵍ ⵉⵙ ⴷ ⴽⵔⴰ ⵏ ⵜⴰⴽⵯⵉⵢⵜ ⵏⵖ ⵜⴰⴷⵓⵣⵜ; ⵡⴰⵍⵍⵉ ⵜ ⵉⵙⵍⵉⵏ ⵖ ⵉⴹⴰⵕⵕⵏ, ⵉⵖⴰⵍ ⵉⵙ ⴷ ⴰⴳⵊⴹⴰ ⵏ ⵜⴰⴷⴷⴰⴳⵜ; ⵡⴰⵍⵍⵉ ⴰⵙ ⵉⴳⴳⵔⵏ ⵖ ⵓⵖⵏⵣⵓⵔ, ⵉⵖⴰⵍ ⵉⵙ ⴷ ⴰⵇⴰⴷⵓⵙ; ⵡⴰⵍⵍⵉ ⴰⵙ ⵉⵙⵙⵍⴼⵏ ⵖ ⵉⵎⵣⴳⴰⵏ ⵉⵖⴰⵍ ⵉⵙ ⴷ ⴽⵔⴰ ⵏ ⵉⴱⵉⵍⵍⵓ ⵏ ⵢⵉⵍⵎ! ⴽⵓ ⵢⴰⵏ ⴷ ⵎⴰⵎⵏⴽ ⵙ ⵉⵥⵕⴰ ⴰⴼⴳⴰⵏ, ⵉⵥⵕ ⵙⵉⵙ ⵜⵉⴷⵜ, ⴽⵓ ⵢⴰⵏ ⵉⵖⴰⵍ ⵉⵙ ⵜⵜ ⵢⵓⴼⴰ, ⵎⴰⵛⵛ ⴽⵓ ⵢⴰⵏ ⵓⵔ ⵜⵜ ⵉⵙⵙⵏ, ⵉⵔⵡⴰⵙ ⴰⴽⴽⵯ ⵉⵍⵡ ⵎⴰ ⴰⵏⵏ ⵎⴰⵛⵛ ⵓⵔ ⵜ ⵉⴳⵉ!! ⵣⴳ ⵢⴰⵏ ⵖ ⵉⴹⵓⵕⴰⵚ ⴰⵔ ⵢⴰⵏ ⵖ ⴰⵢⵜⵎⴰ! ⵢⴰⵏ ⵖ ⵉⵏⵣⴰⵏ ⵏ ⴽⵔⴰ ⵏ ⵜⵎⴰⵣⵉⵔⵜ ⴰⵔ ⵉⵜⵜⵉⵏⵉ: " ⵥⵕⵉⵖ ⵜ ⵉⵏⵏ ⵖ ⵜⵓⴳⴳⵓⴳⵜ, ⵉⵔⵡⴰⵙ ⴽⵔⴰ ⵖ ⵉⴹⵓⵕⴰⵚ, ⵢⴰⵥ ⵉⵢⵉ ⴷ ⵉⵎⵉⴽⴽ, ⵉⴳ ⴰⴼⴳⴰⵏ, ⵉⵍⴽⵎ ⵉⵢⵉ ⴷ ⴰⴽⵯⵣⵖ ⵜ, ⵉⴳⴰ ⴳⵯⵎⴰ! ⴰⴼⴳⴰⵏ ⵢⴰⴹⵏ ⴽⵔⴰ ⵙ ⴰⵔ ⵏⵏ ⴳⵉⵙ ⵜⵉⵜⵜⵉⵢⵜ, ⵜⴰⴳⴳⵓⴳⵜ ⴼⵍⵍⴰⵙ ⴰⵔ ⴳⵉⵙ ⵜⵙⴽⴰⵔⴷ ⴰⵖⵡⵥⵏ ⴰⵛⴽⵓ ⵓⵔ ⵜ ⵜⵙⵙⵏⴷ, ⵓⵔ ⵜ ⵜⵎⵢⴰⵔⴷ, ⴰⴼⴰⴷ ⴰⴷ ⵜⵙⵙⵏⴷ ⵡⴰⵢⵢⴰⴹ, ⵉⵍⵍⴰ ⴼⵍⵍⴰⴽ ⴰⴷ ⵜ ⵉⵏⵏ ⵜⴰⵥⴷ, ⵜⵏⵏⵓⵕⵥⵎⵜ ⴰⵙ ⵜⵉⴳⴳⵓⵔⴰ ⵏ ⵡⵓⵍ ⵏⵏⴽ, ⵀⴰⵜ ⵜⵓⴳⴷⵜ ⵏ ⵉⵡⵏⵏⴰⵏ ⵏⵏⵖ ⴼ ⵡⵉⵢⵢⴰⴹ ⵓⵔ ⴰⵔ ⵜⵜⵉⵖⵡⵥⵉⵏⵏ, ⴰⵔ ⵜⵜⴳⴳⴰⵏ ⵉⵎⵏⴰⴷⵏ ⵉⴼⵔⵖⵏ, ⴰⵛⴽⵓ ⵓⵔ ⴼⵍⵍⴰⵙⵏ ⵏⵙⵙⵏ ⵢⴰⵜ! ⴳⴰⵔ ⵉⵥⵕⵉ ⵍⵍⵉ ⴷⴰⵔⵏⵖ ⵉⵜⵜⵉⵍⵉⵏ ⴼ ⵡⵉⵢⵢⴰⴹ, ⴰⵖ ⴷ ⵉⵜⵜⵍⴰⵍ ⴰⵢⵍⵍⵉ ⵎⵉ ⵜⵜⵉⵏⵉⵏ " ⴰⵏⴽⴽ-ⴰⵎⵎⴰⵙ " ⵏⵖ, ⵉⵍⴰⵍ ⴷ ⴳⵉⵙ ⵓⵍⴰ, ⴰⵛⴽⵓ ⴰⴼⴳⴰⵏ ⴰⵔ ⵉⵜⵜⵖⴰⵍ ⵉⵙ ⵉⴳⴰ ⴰⵎⵎⴰⵙ, ⵢⵉⵍⵉ ⵖ ⵜⵓⵥⵥⵓⵎⵜ, ⵡⵉⵢⵢⴰⴹ ⴰⴷ ⴰⵙ ⵜⵜⵙⵓⵜⵓⵍⵏ ⴰⵎⴽⵍⵍⵉ ⵉⵜⵜⵙⵓⵜⵓⵍ ⵡⴰⴽⴰⵍ ⴷ ⵡⴰⵢⵢⵓⵔ ⴷ ⵉⴽⴰⵍⵏ ⵢⴰⴹⵏ ⵉ ⵜⴰⴼⵓⴽⵜ! ⴰⵔ ⵉⵥⵕⵕⴰ ⵉⵙ ⴷ ⵜⵓⵙⵙⵏⴰ ⵏⵏⵙ, ⴰⵎⴽⵍⵍⵉ ⵉⵎⵢⴰⵔ, ⴷ ⴰⵎⴽⵍⵍⵉ ⵙ ⵉⵙⴰⵡⴰⵍ ⴷ ⴰⵎⴽⵍⵍⵉ ⵙ ⴰⵔ ⵉⵛⵜⵜⴰ ⴷ ⵎⴰ ⵉⵛⵜⵜⴰ ⴷ ⴰⵎⴽⵍⵍⵉ ⵙ ⵉⵍⵙⵙⴰ, ⴷ ⴰⵎⴽⵍⵍⵉ ⵙ ⵉⵜⵜⵔⴽⴰⵣ, ⴰⵔ ⵙⵉⵙ ⵉⵜⵜⵉⵔⵉⵔ ⴰ ⵉⴳⴰⵏ ⵜⵓⵙⵙⵏⴰ ⵢⵓⵖⴷⵏ, ⵜⵉⵏ ⵏ ⵡⵉⵢⵢⴰⴹ ⵜⴼⵔⵖ! ⵉⵖ ⵉⵍⵍⴰ ⵎⴰ ⵎⵉ ⵜⵏⵏⵉⴷ ⵉⴼⵔⴰⵏⵙⵉⵙⵏ ⴰⵔ ⵛⵜⵜⴰⵏ ⵜⵉⴳⴰⵍⵉⴹⵉⵏ ⵏ ⵓⴳⵔⵓ, ⵉⵎⵎⵓⴽⵜⵓ, ⴰⵔ ⵉⵙⵙⵓⴼⵓⵙ, ⴳⵏ ⴷⴰⵔⵙ ⵉⴼⵔⴰⵏⵙⵉⵙⵏ ⴳⴰⵔ ⵎⵉⴷⴷⵏ, ⴰⵔ ⵛⵜⵜⴰⵏ ⴳⴰⵔ ⵜⵉⵔⴰⵎ! ⵎⴰⵛⵛ ⵉⵜⵜⵓ ⵎⴰ ⵔⴰⴷ ⴼⵍⵍⴰⵙ ⵉⵏⵉⵏ ⵡⵉⵢⵢⴰⴹ ⵉⵖ ⵜ ⵥⵕⴰⵏ ⴰⵔ ⵉⵛⵜⵜⴰ ⵉⵊⵖⵍⴰⵍⵏ! ⵎⵉⴷⴷⵏ ⵓⵔ ⴰⵔ ⵜⵜⵉⵔⵉⵏ ⴰⵢⵍⵍⵉ ⵓⵔ ⵎⵢⴰⵔⵏ! ⵉⴳⵓⵏⴰⵏ ⴰⵔ ⵜⵜⵉⵏⵉⵏ ⵉ ⵡⵉⵢⵢⴰⴹ ⵖ ⵉⴳⴷⵓⴷⵏ ⵣⵓⵏⴷ ⵉⵎⴰⵣⵉⵖⵏ " ⴱⴰⵕⴱⴰⵕⵓⵚ ", ⴰⵛⴽⵓ ⵓⵔ ⵜⵏ ⵔⵡⴰⵙⵏ ⵖ ⵢⵉⵍⵙ ⴷ ⵜⵎⵢⵓⵔⵉⵏ ⴰⵎⴽⵍⵍⵉ ⵜⵜⵉⵏⵉⵏ ⵡⴰⵄⵔⴰⴱⵏ ⵉ ⵡⵉⴷ ⵓⵔ ⵉⵙⴰⵡⴰⵍⵏ ⵜⴰⵄⵔⴰⴱⵜ " ⵍⵄⴰⵊⴰⵎ ", ⵉⵏⵉⵏ ⵉⵎⴰⵣⵉⵖⵏ " ⵉⴳⵏⴰⵡⵏ " ⵉ ⵡⵉⵍⵍⵉ ⵎⵉ ⵓⵔ ⵜⵜⴰⴽⵯⵣⵏ ⴰⵡⴰⵍ ⵏⵏⵙⵏ ⴰⵛⴽⵓ ⴰⵔ ⵜⵜⴰⵏⵏⴰⵢⵏ ⵉⵙ ⴰⵔ ⴽⴰ ⵙⵉⴳⵏⵉⵡⵉⵏ! ⵉⵏⵏⴰ ⴼⵉⴽⵜⵓⵔ ⵀⵉⴳⵓ: " ⵉⵖ ⵏⴻⵏⵏⴰ ⵀⴰⵜ ⵉⵎⵥⵥⵉ, ⵀⴰ ⵏⵏ ⵉⵙ ⵏⵖⴰⵍ ⵉⵙ ⵏⵎⵇⵇⵓⵕ " " ⵜⴰⵏⴽⴽⵉⵎⴰⵙⵜ " ⴰⵔ ⵜⵜ ⵉⴷ ⵉⵜⵜⴰⵡⵉ ⵡⴰⵏⴰⵡ ⵏ ⵢⵉⵥⵕⵉ ⵍⵍⵉ ⵙ ⴰⵔ ⵜⵙⵎⵓⵇⵇⵓⵍⴷ ⵡⴰⵢⵢⴰⴹ, ⴰⵛⴽⵓ ⵜⵙⵙⴰⴳⴳⵓⴳⴷ ⵏ ⴼⵍⵍⴰⵙ ⵉⵅⴼ ⵏⵏⴽ, ⵓⵔ ⵜⵎⵎⴰⵖⴷ ⴰⴷ ⵜ ⵜⴰⴽⵯⵣⴷ ⴰⵎⴽⵍⵍⵉ ⵉⴳⴰ, ⵓⵔ ⴷ ⵉⵙ ⵜⵏⵢⴰⴽⵛⴰⵎⴷ! ⴰⵔ ⵜⵜ ⵉⴷ ⵉⵜⵜⴰⵡⵉ ⵉⵙⵉⵙⵉ ⵍⵍⵉ ⵜⵥⴹⵉⴷ ⴳ ⵓⴳⵯⵏⵙ ⵏ ⵜⵉⵟⵟ ⵏⵏⴽ, ⴰⵛⴽⵓ ⵓⵔ ⵜ ⵜⵥⵕⵉⴷ ⵖ ⵡⵓⴷⵎ ⵏⵏⵙ, ⵉⵙ ⵜ ⵜⵥⵕⵉⴷ ⴰⵎⴽⵍⵍⵉ ⵜⵔⵉⴷ, ⵙ ⴰⵎⴽⵍⵍⵉ ⵜⴳⵉⴷ ⴽⵉⵢⵢⵉ! ⵜⵥⵕⵉⴷ ⵜ ⵉⵏⵏ ⵣⴳ ⵉⵙⴰⵙⴰⵏ ⵏ ⵡⴰⵍⵍⵏ ⵏⵏⴽ! ⵣⴳ ⵜⴰⵙⴷⵎⵓⵜ ⵏⵏⴽ! ⵣⴳ ⴰⵢⵍⵍⵉ ⵜⵙⵢⴰⴼⴰⴷ, ⵣⴳ ⴰⵢⵍⵍⵉ ⵎⵉ ⵜⴼⵔⵉⴷ. ⵀⴰ ⵢⴰⵏ ⵏ ⵓⵎⵉⵢ ⴰⵛⵉⵏⵡⵉ ⴼ ⵢⴰⵏ ⵏ ⵓⵏⵣⴷⴰⵎ ⴰⵔ ⵉⵎⵎⴰⵍ ⵎⴰⵎⵏⴽ ⵙ ⵉⵜⵜⵏⴼⴰⵍ ⵓⵙⵎⵎⴰⵇⵇⵍ ⵏⵏⴽ ⵉ ⵡⵉⵢⵢⴰⴹ ⵉⵖ ⵏⴼⵍⵏⵜ ⵜⵓⴼⵔⴰⵢⵉⵏ ⵏⵏⴽ, ⴷ ⵎⴰⵎⵏⴽ ⵙ ⴰⴽ ⵜⵙⴽⴰⵔ ⵜⵙⴷⵎⵓⵜ ⵏⵏⴽ ⵡⴰⵢⵢⴰⴹ ⴰⵢⵍⵍⵉ ⵓⵔ ⵉⴳⵉ! " ⵢⴰⵏ ⵏ ⵓⵔⴳⴰⵣ ⵓⵔ ⵢⵓⴼⵉ ⵜⴰⴳⵍⵣⵉⵎⵜ ⵏⵏⵙ, ⵉⵙⴽⵔ ⴰⵙ ⵢⵉⵅⴼ ⵏⵏⵙ ⵉⵙ ⴷ ⵉⵡⵉⵙ ⵏ ⵡⴰⴷⵊⴰⵔ ⵏⵏⵙ ⴰⴷ ⵜⵜ ⵢⵓⵙⵉⵏ, ⵉⴷⴷⵓ ⵉⵍⵎⵎⴰ ⵉⴹⵓⴼ ⵜ ⴰⵔ ⵉⵜⵜⵉⵏⵉ ⴷ ⵢⵉⵅⴼ ⵏⵏⵙ: ⴰⵡⴰⵍ ⵏⵏⵙ ⵡⵉⵏ ⵏ ⵢⵉⵎⵉⴽⵔ ⵏ ⵜⴳⵍⵣⵉⵎⵜ! ⵓⴷⵎ ⵏⵏⵙ ⵡⵉⵏ ⵏ ⵢⵉⵎⵉⴽⵔ ⵏ ⵜⴳⵍⵣⵉⵎⵜ! ⵜⵓⵎⵎⵏⴷⴰ ⵏⵏⵙ ⵜⵉⵏ ⵏ ⵢⵉⵎⵉⴽⵔ ⵏ ⵜⴳⵍⵣⵉⵎⵜ! ⵜⴰⵡⴰⴷⴰ ⵏⵏⵙ ⵜⵉⵏ ⵏ ⵢⵉⵎⵉⴽⵔ ⵏ ⵜⴳⵍⵣⵉⵎⵜ! ⵓⵔ ⴳⵉⵙ! ⵏⵜⵜⴰ ⴰ ⵢⵓⴽⵔⵏ ⵜⴰⴳⵍⵣⵉⵎⵜ! ⵢⴰⵜ ⵏ ⵜⴽⴽⵍⵜ ⴰⵔ ⵉⵙⴳⵔⵉⵡⵉⵍ ⴰⴽⴰⵍ ⵢⴰⴼ ⵏⵏ ⴳⵉⵙ ⵜⴰⴳⵍⵣⵉⵎⵜ ⵍⵍⵉ ⵉⵙⵉⴳⴳⵉⵍ! ⵏⴰⴼⴰⵥⵏ ⵍⵍⵉⵖ ⴷⴰⵖ ⵉⵥⵕⴰ ⵉⵡⵉⵙ ⵏ ⵡⴰⴷⵊⴰⵔ ⵏⵏⵙ ⵓⵔ ⵙⵓⵍ ⵉⴳⵉ ⵡⵓⴷⵎ ⵏⵏⵙ ⴷ ⵜⵡⴰⴷⴰ ⵏⵏⵙ ⴷ ⵡⴰⵡⴰⵍ ⵏⵏⵙ ⵡⵉⵏ ⵉⵎⵉⴽⵔ ⵏ ⵜⴳⵍⵣⵉⵎⵜ! " ⴰⵏⵣⴷⴰⵎ ⵖ ⵓⵎⵣⵡⴰⵔⵓ ⵉⵥⵕⴰ ⵏⵏ ⵖ ⵡⴰⴷⵊⴰⵔ ⴰⵢⵍⵍⵉ ⴳⵉⵙ ⵉⵔⴰ, ⴷ ⴰⵢⵍⵍⵉ ⵙ ⵉⵙⵢⴰⴼⴰ, ⴷ ⴰⵢⵍⵍⵉ ⵖ ⵉⵙⵡⵉⵏⴳⵉⵎ, ⴷ ⴰⵢⵍⵍⵉ ⴰⵙ ⵉⴳⴰⵏ ⴰⵏⵣⴳⵓⵎ, ⴰⵢⵍⵍⵉ ⵖ ⵜⵜ ⵢⵉⵡⵉ ⵓⵔ ⴷ ⴰⵎⴽⵍⵍⵉ ⵏⵉⵜ ⵉⴳⴰ! ⵓⵔ ⴷ ⵉⵙ ⵜ ⵉⵥⵕⴰ! ⵉⵙ ⵜ ⵉⴷⵎⴰ! ⵉⵙ ⵜ ⵉⵙⴽⵔ ⵖ ⵜⵙⴷⵎⵓⵜ ⵏⵏⵙ! ⵉⵙ ⴰⵙ ⵉⴳⵯⵏⴰ ⵢⴰⵜ ⵏ ⵜⵎⵍⵙⵉⵜ ⵙ ⵓⵙⵇⵇⵓⵍ ⵏⵏⵙ ⵏⵜⵜⴰ, ⵉⵙⵙⵍⵙ ⴰⵙ ⵜⵜ ⵎⵇⵇⴰⵕ ⴷⵉⵙ ⵓⵔ ⵜⵎⵛⵓⵛⴽⵉ ⵖ ⵜⵖⵣⵉ ⵓⵍⴰ ⵜⵓⵔⵔⵓⵜ! ⵜⵓⴳⴷⵜ ⵉⵍⵎⵎⴰ ⵏ ⵉⵣⴳⴰⵍⵏ ⴷ ⵜⵎⵓⴽⵔⵉⵙⵉⵏ ⵍⵍⵉ ⵉⵜⵜⵉⵍⵉⵏ ⵖ ⵉⵏⵢⵉⵍⴽⵉⵎⵏ ⵏⵏⵖ ⴷ ⵡⵉⵢⵢⴰⴹ, ⴰⵔ ⴷ ⵜⵜⴽⴽⴰⵏⵜ ⵎⴰⵎⵏⴽ ⵙ ⴰⵔ ⵜⵏ ⵏⵥⵕⵕⴰ! ⴷ ⵉⵥⵕⵉ ⴷⴰⵖ ⵉⴳⴰ ⴰⵏⴰⵡⵏ, ⵉⵍⵍⴰ ⵡⴰⵍⵍⵉ ⵏⵏ ⵉⵜⵜⴰⵏⵏⴰⵢⵏ ⵜⵓⴳⴳⵓⴳⵜ, ⵢⵉⵍⵉ ⵡⴰⵍⵍⵉ ⵏⵏ ⵓⵔ ⵉⵣⵔⴰⵢⵏ ⵉⵅⴼ ⵏ ⵜⵏⵣⵔⵜ! ⵉⵍⵍⴰ ⵡⴰⴷ ⵉⵙⵖⴰⵔⵏ ⵜⵉⵖⴰⵡⵙⵉⵡⵉⵏ, ⵢⵉⵍⵉ ⵡⴰⴷ ⴰⵙⵏⵜ ⵢⴰⴽⴽⴰⵏ ⵜⵓⴷⵔⵜ! ⵢⵉⵍⵉ ⵡⴰⴷ ⵉⵙⵙⵉⴽⵕⵓⵥⵏ, ⵢⵉⵍⵉ ⵡⴰⴷ ⵉⵙⵎⵓⴷⵏ ⵜⵓⵔⵔⵓⵜ ⵉ ⵜⵖⴰⵡⵙⵉⵡⵉⵏ ⵉⵙⵅⴰⵜⵔ ⵜⵏⵜ! ⵉⵣⵔⵉ ⵢⴰⵏ ⵏ ⵡⴰⵣⵣⴰⵏ ⴼ ⵢⴰⵏ ⵏ ⵓⵏⵙⵔⴰⵎ ⵉⵙⵎⵓⵇⵇⵓⵍⵏ ⴳ ⵢⴰⵏ ⵏ ⵓⵙⵓⵍⵉⵍ ⵉⵙⵇⵙⴰ ⵜ: " ⵎⴰ ⴷ ⵜⵜⴰⵏⵏⴰⵢⴷ ⵖ ⵓⵙⵓⵍⵉⵍ ⴰⵏⵏ? ", ⵉⵔⴰⵔ ⴰⵙ ⵓⵏⵙⵔⴰⵎ: " ⴽⴽ ⵏⵏ ⵢⴰⵏ ⵏ ⵢⵉⵎⴰⵍⴰⵙⵙ ⵜⵓⵔⵔⵉⴷ ⴷ ⴰ ⵜⵥⵕⴷ! ". ⵍⵍⵉⵖ ⴷ ⵢⵓⵔⵔⵉ ⵡⴰⵣⵣⴰⵏ ⵢⴰⴼ ⴷ ⴰⵙⵓⵍⵉⵍ ⵉⵙⴽⵔ ⴳⵉⵙ ⵓⵏⵙⵔⴰⵎ ⵢⴰⵏ ⵏ ⵡⴰⵢⵢⵉⵙ ⵉⵥⵉⵍⵏ, ⴹⵕⵏⵜ ⴰⵙ ⵙⴰⵜ ⴰⵎⴰⵏ, ⵉⴷⴷⵀⵛⵔ, ⵢⴰⵡⵍ ⴰⵔ ⴰⵙ ⵉⵜⵜⵙⵓⵜⵓⵍ ⴰⵍⵍⵉⵖ ⵉⵙⵇⵙⴰ ⴰⵏⵙⵔⴰⵎ: " ⵎⴰ ⴷ ⴰⴽ ⵉⵏⵏⴰⵏ ⵀⴰⵜ ⵉⵃⴹⴰ ⵏⵏ ⵢⴰⴷⵍⵍⵉ ⵡⴰⵢⵢⵉⵙ ⴰⴷ ⵖ ⵓⵙⵓⵍⵉⵍ? " ⴰⵣⵣⴰⵏ ⵉⴳⴰ ⵙⵓⵍ ⴰⵣⵣⴰⵏ, ⵎⴰⵛⵛ ⴰⵏⴰⵡ ⴰⴷ ⵏⵏⵙ ⵏ ⵓⵙⵎⵎⴰⵇⵇⵍ, ⴷⴰ ⵉⵥⵕⵕⴰⵏ ⵖ ⵓⵙⵓⵍⵉⵍ ⴰⵙⵓⵍⵉⵍ ⵀⵍⵍⵉ, ⵓⵔ ⴳⵉⵙ ⵉⵥⵕⵉ ⵉⵙ ⵢⵓⴼⴰ ⴰⴷ ⵉⴳ ⴽⵔⴰ ⵢⴰⴹⵏ ⵢⵓⴼⵏ ⴰⵙⵓⵍⵉⵍ, ⵀⴰ ⵏⵏ ⴰⵔ ⵉⵙⵙⵉⴳⵣⵓⵍ ⵜⵉⵖⴰⵡⵙⵉⵡⵉⵏ ⵓⵍⴰ ⵏⵜⵜⴰ ⵎⵇⵇⴰⵕ ⵜⵏⵜ ⵏⵉⵜ ⵉⵥⵕⴰ ⴰⵎⴽⵍⵍⵉ ⴳⴰⵏⵜ, ⴰⵛⴽⵓ ⵓⵔ ⴰⵔ ⵉⵥⵕⵕⴰ ⵎⴰ ⵎⵉ ⵥⴹⴰⵕⵏⵜ, ⵓⵔ ⴰⵔ ⵏⵏ ⵉⵙⵎⵓⵇⵇⵓⵍ ⵜⵓⴳⴳⵓⴳⵜ, ⵓⵔ ⵏⵏ ⵉⵣⵔⵉ ⵉⵍⵎⵎⴰ ⵉⵅⴼ ⵏ ⵜⵏⵣⵔⵜ ⵏⵏⵙ! ⵥⵕ ⵉⵍⵎⵎⴰ ⴰⴼⴳⴰⵏ ⵙ ⵜⵉⴷⵜ ⵏⵏⵙ, ⵜⵉⵙⵙⴰⵏⵜ ⵉⵙ ⵉⴳⴰ ⵜⴰⵎⴳⵏⴰ ⵍⵍⵉ ⵉⵥⴹⴰⵕⵏ ⴰⴷ ⵉⴳ ⵎⴰ ⵢⵓⴼⵏ ⴰⵢⵍⵍⵉ ⵉⴳⴰ, ⴰⵛⴽⵓ ⵀⴰⵜ ⵏⵜⵜⴰ ⵉⴳⴰ ⵉⵎⴰⴷⴷⵏ, ⵓⴽⴰⵏ ⴰⵎⵓⴷ ⵉⵖ ⵏⵉⵜ ⵓⵔ ⵉⴳⵉ ⵜⴰⵢⴷⵔⵉⵏ, ⵀⴰ ⵏⵏ ⵉⴳⴰ ⵉⴼⵙⴰⵏ ⵏⵏⵙⵏⵜ, ⵡⴰ ⵏⵏ ⵜ ⵉⴽⵔⵣⵏ ⵔⴰⴷ ⴰⵙ ⵢⴰⵔⵓ ⵜⵉⵎⴰⴹ ⵏ ⵜⵣⵍⴼⵉⵏ! ⵢⴰⵀ! ⴰⴼⴳⴰⵏ ⵢⵓⵙⵉ ⵖ ⵓⴳⵯⵏⵙ ⵏⵏⵙ ⵎⴰ ⵓⵔ ⵉⴷⵔⵓⵙⵏ ⵏ ⵜⵏⵣⵎⴰⵔⵉⵏ, ⴷ ⵜⵥⵉⴹⴰⵕ ⵉⴳⴳⵓⵜⵏ, ⵓⵔ ⴼⵍⵍⴰⵙ ⵉⴳⵉ ⴰⵡⵣⵖⵉ ⴰⴷ ⵉⵙⵙⵏⴼⵍ ⵜⵓⴷⵔⵜ ⵏⵏⵙ, ⵉⵙⵙⵏⴼⵍ ⵜⵉⴼⴰⴷⵉⵡⵉⵏ ⵏⵏⵙ, ⴰⵛⴽⵓ ⵓⵔ ⵉⴳⵉ ⴰⵖⵔⴷⴰ ⵍⵍⵉ ⵔⴰⴷ ⵉⵇⵇⵉⵎ ⵉⴳⴰ ⴰⵖⵔⴷⴰ, ⵔⴰⴷ ⵜ ⴱⴷⴷⴰ ⵜⵜⴰⵎⵥⵏ ⵎⵉⴷⴷⵏ ⵙ ⵜⵎⴷⴰⵢⵜ, ⵔⴰⴷ ⵜ ⴱⴷⴷⴰ ⵉⵛⵜⵜⴰ ⵓⵎⵓⵛⵛ, ⵓⵔ ⴰⵔ ⵉⵜⵜⵍⵎⴰⴷ ⵖ ⵎⴰ ⵉⵣⵔⵉⵏ, ⵓⵍⴰ ⵢⵓⴼⴰ ⴰⴷ ⵉⵙⵙⵏⴼⵍ ⵜⵉⴼⴰⴷⵉⵡⵉⵏ ⵏ ⵜⵓⴷⵔⵜ ⵏⵏⵙ, ⴰⵛⴽⵓ ⴰⵢⵍⵍⵉ ⵉⴳⴰ ⵉⴳⴰ ⵜ! ⴰⴼⴳⴰⵏ ⵏⵜⵜⴰ ⴰⵔ ⴱⴷⴷⴰ ⵉⵜⵜⴳⴳⴰ, ⵓⵔ ⵉⴳⵉ ⵜⴰⴳⵯⵔⵙⴰ ⵍⵍⵉ ⵉⵙⴽⵔ ⵓⵎⵣⵉⵍ ⵉ ⵜⵢⵔⵣⴰ, ⵔⴰⴷ ⵜⵖⴰⵎⴰ ⵜⴳⵯⵔⵙⴰ ⴰⵔ ⵉⵖ ⵜⵜ ⵜⵓⵜ ⵜⴰⵏⵉⴳⵜ! ⴰⴼⴳⴰⵏ ⵉⵖ ⵏⵉⵜ ⵉⵖⴰⵍ ⵉⵙ ⵉⴳⴰ, ⵀⴰ ⵏⵏ ⵓⵔ ⵜⴰ ⵊⵊⵉⵏ ⵉⴳⴰ, ⵔⴰⴷ ⵏⵉⵜ ⵙⵓⵍ ⵉⴳ, ⵔⴰⴷ ⴱⴷⴷⴰ ⵉⵜⵜⴳⴳⴰ, ⵉⵕⵥⵎ ⴱⴷⴷⴰ ⴼ ⵉⵎⴰⵍ! ⵓⵔ ⵉⴳⵉ ⴰⵎⴰⵏ ⵉⴳⵍⴰⴳⴰⵍⵏ ⵉⴳⵓⴼⵙⴰⵏ, ⴰ ⵉⴳⴰ ⴷ ⵡⴰⵙⵉⴼ, ⴰⵎⴰⵏ ⵏⵏⵙ ⵉⵙ ⴽⴰ ⴷⴷⴰ ⵏⴳⵉⵏ!! ⵓⴼⵓⴷ ⴷ ⴼⴰⴷ ⵉⵍⵍⴰ ⵢⴰⵏ ⵏ ⵡⴰⵡⴰⵍ ⵉⴷⴷⵔⵏ ⵙⵙⴼⵍⴷⵖ ⴰⵙ ⵖ ⵉⵃⴰⵃⴰⵏ ⴰⵔ ⵉⵜⵜⵉⵏⵉ: " ⵓⴼⵓⴷ ⵓⵔ ⵉⴽⴽⵙ ⴼⴰⴷ ". ⵓⴼⵓⴷ, ⵣⴳ ⵉⴼⴼⴷ ⵏⵖ ⵉⵙⵙⵓⴼⴷ: ⵉⵕⴹⵍ ⴷ ⵜⴰⵖⴰⵡⵙⴰ ( ⵓⵔ ⴷ ⵉⴷⵔⵉⵎⵏ ) ⴷⴰⵔ ⴽⵔⴰ ⵏ ⵢⴰⵏ ⵢⴰⴹⵏ ⵣⵓⵏⴷ ⴰⴼⵛⴽⵓ, ⴰⴷⵍⵉⵙ, ⵜⵉⵎⵍⵙⵉⵜ ⵜⴰⴳⵓⵔⵉ ⴰⴷ ⴰⵔ ⵜⴻⵜⵜⵓⵢⵏⵏⴰ ⴷⴰⵔ ⵉⵙⵓⵙⵉⵏ ⵓⵍⴰ ⵉⵎⵓⵀⴰⵖ ( ⵜⵡⴰⵔⴳ ) ⵏ ⵜⵏⵣⵔⵓⴼⵜ. ⴼⴰⴷ, ⵉⴳⴰ ⵉⵔⵉⴼⵉ, ⴰⵖⵊⵊⴰⵊ ⵏ ⵡⴰⵎⴰⵏ, ⵜⴰⵢⵔⵉ ⵏ ⵜⵉⵙⵙⵉ ⵉⵖ ⵉⵣⵡⴰ ⵉⵎⵉ, ⵜⵖⵓⴼ ⵜⴼⴽⴽⴰ ⵏ ⵓⴼⴳⴰⵏ ⵉⵔⴰ ⵡⴰⵡⴰⵍ ⴰⴷ ⵉⴷⴷⵔⵏ ⴰⴷ ⵢⵉⵏⵉ: ⵜⴰⵖⴰⵡⵙⴰ ⵓⵔ ⵉⴳⵉⵏ ⵜⵉⵏⴽ ⵓⵔ ⵙⴰⵔ ⴳⵉⵙ ⵜⵓⴼⵉⴷ ⵉⵅⴼ ⵏⵏⴽ ⴰⵛⴽⵓ ⵜⴳⴰ ⵜⵉⵏ ⵏ ⵡⵉⵢⵢⴰⴹ. ⵎⴰⵅⵅ ⵓⵔ ⴷⴰⵖ ⵏⵏⴰⵏ: ⵡⴰⵏⵏ ⵉⵍⵙⴰⵏ ⵜⵉⵎⵍⵙⵉⵜ ⵏ ⵡⵉⵢⵢⴰⴹ ⵉⴳⴰ ⵏⵉⵜ ⴰⵃⵕⴹⵉⴹ! " ⵜⵉⴹⴹⴰ ⵏ ⵉⵖⴰⵍⵏ ⵉⴱⴷⵔ ⴰⵔⵉⵚⵟⵓ ( ⴰⵎⴽⵍⵍⵉ ⴷ ⵢⵉⵡⵉ ⴱⵉⵔⵜⵔⴰⵏⴷⵔⵓⵙⵍ ) ⵓⵅⵙⴰⵏ ⵏ ⵜⵓⵜⵎⵉⵏ, ⵢⵉⵏⵉ ⵎⴰⵙ ⴷⵔⵓⵙⵏ ⴼ ⵡⵉⵏ ⵉⵡⵜⵎⴰⵏ. ⴰⵔⵉⵚⵟⵓ ⵎⵇⵇⴰⵔ ⵢⵉⵡⵍ ⵙⵏⴰⵜ ⵏ ⵜⵎⵖⴰⵔⵉⵏ, ⵓⵔ ⵊⵊⵉⵏ ⵢⵓⴳⴳⴰ ⵉⵎⴰⵡⵏ ⵏⵏⵙⵏⵜ, ⴰⴷ ⵉⵚⵉⴹⵏ ⵓⵅⵙⴰⵏ ⵏⵏⵙⵏⵜ, ⵉⵥⵕ ⵉⵙ ⵏⵉⵜ ⵉⵖⵡⵥⴰⵏ ⵎⴰ ⴰⴷ ⵍⵍⵉ ⵉⵖⴰⵍ! ⴰⵏⴰⵡ ⴰⴷ ⵏ ⵉⵙⵡⵉⵏⴳⵉⵎⵏ ⵉⵙⴽⴽⵔⴽⵙⵏ ⵍⵍⵉ ⵉⵜⵜⴰⵙⵉ ⵓⴼⴳⴰⵏ ⵉⴳ ⵜ ⴷ ⵜⵉⴷⵜ ⵉⵇⵇⵓⵕⵏ ⵍⵍⵉ ⵓⵔ ⵔⴰⴷ ⵙⴰⵔ ⴰⴽ ⵜⵉⵎⵣⵣⵉⵔⵔⵉⵜ ⵏ ⵓⴼⵔⴰⵏ, ⴷ ⵓⵙⵡⵉⵏⴳⵎ, ⴰⵏⴰⵡ ⴰⴷ ⵉⴳⴳⵓⵜ, ⵉⴳⵓⵜⵏ ⵉⴷ ⴱⴰⴱ ⵏⵏⵙ, ⵡⵉⵍⵍⵉⵏ ⵉⵖⵔⴰⵏ, ⵓⵍⴰ ⵡⵉⵍⵍⵉ ⵓⵔ ⵉⵖⵔⴰⵏ, ⵉⴷ ⴱⵓ ⴷⴷⵉⴱⵍⵓⵎⴰⵜ, ⵓⵍⴰ ⵉⴷ ⵡⴰⵔ ⵏⵏⵙⵏ. ⵎⴰ ⵔⴰ ⴷ ⵉⵏⵉⵏ ⴼ ⵡⵉⵍⵍⵉ ⵉⵏⴳⴹⵏ ⵖ ⵜⵎⴷⵡⵉⵏ ⵏ ⵜⵏⵏⵓⵖⵣⴰ ⵍⵍⵉⵖ ⴷ ⴰⵔⵉⵚⵟⵓ ⴰⴼⵍⵙⴰⴼ ⵙ ⵢⵉⵅⴼ ⵏⵏⵙ, ⵓⵔ ⴰⴽⴽⵯ ⵊⵊⵉⵏ ⵉⵙⵡⵉⵏⴳⵎ ⵉⵙ ⵏⵉⵜ ⵉⵖⵡⵥⴰⵏ ⵎⴰⴷ ⵉⵏⵏⴰ, ⵏⵖⴷ ⵓⵔ ⵉⵖⵡⵥⴰⵏ?! ⵎⵉⴷⴷⵏ ⵉⵍⵍⴰ ⵎⴰ ⵖⴰⵔ ⴽⴰ ⵙⴰⵡⴰⵍⵏ, ⴰⵔ ⵜⵜⵉⵏⵉⵏ ⵎⴰⴷ ⵉⵍⵍⴰⵏ ⵓⵍⴰ ⵎⴰ ⴷ ⵓⵔ ⵉⵍⵍⵉⵏ, ⵜⵉⴽⵔⴽⴰⵙ ⵓⵍⴰ ⵉⴱⴰⴹⴰⵏ, ⵎⴰⵛⵛ ⵓⵔ ⵙⵙⵉⵏⵏ, ⴰⵛⴽⵓ ⵓⵔ ⴰⵔ ⴼⵔⵓⵏⵏ ⴰⵡⴰⵍ, ⵉⵏⵙⴰⵢⵏ ⴰⵔ ⵙⵙⵉⵎⵢⵓⵔⵏ ⵉ ⵓⴼⴳⴰⵏ ⴰⴷ ⴳⵉⵙ ⵙⴰⵡⴰⵍⵏ, ⴰⵔ ⵜ ⵜⵜⴳⴳⴰⵏ ⴷ ⵓⵙⴰⵔⵓ ⵍⵍⵉⵖ ⵣⵔⴰⵢⵏ ⴰⴷ ⵍⴽⵎⵏ ⵡⵉⵢⵢⴰⴹ ⵖ ⵓⵣⵎⵣ ⵏⵏⵙ, ⵏⵖ ⴳⵉⵙ ⵣⵔⵉⵏ ⵙ ⵡⴰⵔⵔⴰⵡ ⵏⵏⵙ ⴷ ⵜⴰⵙⵓⵜⵉⵏ ⵢⴰⴹⵏ, ⴰⵔ ⵜⵜⴽⴽⵓⵙⵓⵏ ⵎⵉⴷⴷⵏ ⵖ ⵡⵉⵢⵢⴰⴹ ⴰⵢⴷⴰ, ⴷ ⵉⴷⵔⵉⵎⵏ, ⵉⴳⵔⴰⵏ ⵎⴰⵛⵛ ⴰⵔ ⴳⵉⵙⵏ ⵜⴽⴽⵓⵙⵓⵏ ⵓⵍⴰ ⵉⵙⵡⵉⵏⴳⵉⵎⵏ ⵉⴼⵔⵖⵏ ⴷ ⵉⵏⵖⵍⴰⵏ ⴷ ⵜⴽⵔⴽⴰⵙ ⵎⵎⵔⴽⵙⵏⵉⵏ! ⵎⴰⵅⵅ ⵓⵔ ⴰⵖ ⵜⵜⵉⵏⵉⵏ ⵖⴰⵙ ⵓⵎⴷⵢⴰ ⵉⵙ ⴷ ⵉⵙⵎⴳ ⵍⵍⵉ ⵎⵉ ⵉⵙⴳⴳⴰⵏ ⵢⵉⵍⵎ ⵏⵏⵙ ⵢⵓⴳⵔ ⵓⵎⵍⵉⵍ ⵖ ⵉⵖⵣⴷⵉⵙⵏ, ⴰⵛⴽⵓ ⵉⵍⴰ ⴳⵉⵙⵏ ⵜⵥⴰ! ⴰⵏⴰⵡ ⴰⴷ ⵏ ⵓⵙⵡⵉⵏⴳⵎ ⴰⵔ ⵉⵥⵍⴰⵢ ⴳⵔ ⵜⴰⵔⵡⴰ ⵏ ⵓⴼⴳⴰⵏ, ⴰⵔ ⵉⴽⴽⵔⵣ ⵜⴰⵎⵥⵥⴰⵥⴰⵕⵜ ⵉⵙⵙⵓ ⵜ ⵉⵙⴱⵓⵖⵍⵓ ⵜ, ⵉⵙⵙⵉⴷⵔ ⵜⵉⴽⵔⴽⴰⵙ! ⴰⵏⴰⵡ ⴰⴷ ⵏ ⵉⵙⵡⵉⵏⴳⵉⵎⵏ ⵉⵍⵍⴰⵙⵏ ⴰⵔ ⵜⵜⴳⴳⴰⵏ ⵣⵓⵏⴷ ⴰⴽⴹⵕⵓⵕ ⴷ ⵉⵖⴷ ⵍⵍⵉ ⵉⵟⵟⴰⵕⵏ ⴼ ⵜⴰⵢⵟⵟⵉ, ⵙⴽⵔⵏ ⴰⵙ ⵜⵓⴳⴷⵜ ⴷ ⵉⵎⴷⵍⴰ ⴷⵍⵏ ⵉⴳⵏⵏⴰ ⵏⵏⵙ ⵉⵎⵇⵇⵓⵕⵏ, ⵙⵙⵅⵙⵉⵏ ⵉⵥⵏⵥⴰⵕⵏ ⵏ ⵜⴰⴼⵓⴽⵜ ⵏⵏⵙ ⵉⵏⵖⵍⴰⵏ ⴰⴷ, ⵓⵎⵉⵢⵏ ⴰⴷ, ⴳⴰⵏ ⵙ ⵡⴰⵡⴰⵍ ⵢⴰⴹⵏ ⵣⵓⵏⴷ ⵜⵉⴹⴹⴰ ⵉⵙⴽⴰⵔⵏ ⵉⵔⴽⴽⵉⵥⵏ ⵖ ⵡⴰⵎⴰⵏ ⵉⵣⴷⴷⵉⴳⵏ ⵏ ⵓⵙⵡⵉⵏⴳⵎ, ⴽⴽⵙⵏ ⵜ ⵉ ⵎⵉⴷⴷⵏ ⵉⴼⴼⵓⴷⵏ ⴰⴷ ⴳⵉⵙⵏ ⵙⵓⵏ ⵏⵖⵏ ⵉⵔⵉⴼⵉ ⵏ ⵜⵓⵙⵙⵏⴰ, ⴷ ⵉⵖ ⴳⵉⵙⵏ ⵙⵡⴰⵏ ⴰⵔ ⵜⵜⴰⵡⵉⵏ ⴰⵟⵟⴰⵏ ⴷ ⵉⵎⵉⴽⵕⵓⴱⵏ ⴷ ⵉⵅⵛⵜⵓⵔⵏ ⴷⴰ ⴰⵙⵏ ⵉⵙⵙⵔⴽⵓⴽⵓⵏ ⵉⵅⴼ! ⵉⵏⵏⴰ ⴱⴰⵙⴽⴰⵍ: " ⵥⴹⴰⵕⵖ ⴰⴷ ⴷⵎⵓⵖ ⴰⴼⴳⴰⵏ ⵡⴰⵔ ⵉⴼⴰⵙⵙⵏ, ⵡⴰⵔ ⵉⴹⴰⵕⵕⵏ, ⵡⴰⵔ ⴰⵍⵅⴼ, ⵎⴰⵛⵛ ⵓⵔ ⵥⴹⴰⵕⵖ ⴰⴷ ⴷⵎⵓⵖ ⴰⴼⴳⴰⵏ ⵡⴰⵔ ⴰⵙⵡⵉⵏⴳⵎ, ⴰⵛⴽⵓ ⵉⵔⴰ ⴰⴷ ⵉⴳ ⴰⴽⵓⴷ ⴰⵏⵏ ⵣⵓⵏⴷ ⴽⵔⴰ ⵏ ⵓⵥⵕⵓ, ⵎⴰⵛⵛ ⵡⴰⵏⵏⴰ ⵉⵜⵜⴰⵙⵉⵏ ⴰⵡⴰⵍ ⵓⵔ ⴰⵔ ⵜ ⵉⴼⵔⵓⵏ, ⵓⵔ ⴰⵔ ⴳⵉⵙ ⵉⵙⵡⵉⵏⴳⵉⵎ ⵀⴰ ⵏⵏ ⵉⴳⴰ ⵏⵉⵜ ⴰⵥⵕⵓ ⵓⵔ ⵉⵙⵙⵉⵏ, ⵉⵙ ⵢⴰⴷⵍⵍⵉ ⵓⵔ ⵏⵏⴰⵏ ⵉⵎⴰⵣⵉⵖⵏ: " ⵉⵣⵡⴰⵔ ⴷ ⵙⵡⴰⵏⴳⵎ ⵙⴰⵡⵍ! " ⵉⵇⵇⵏ ⵉⵍⵎⵎⴰ ⴰⴷ ⵉⴽⴽⵙ ⴽⵓ ⵢⴰⵏ ⵉⵅⴼ ⵏⵏⵙ ⴰⵔ ⵜ ⵉⵣⵔⵔⵓ ⵣⴳ ⵜⵍⴽⵉⵏ ⵏ ⴳⴰⵔ ⵉⵙⵡⵉⵏⴳⵉⵎⵏ, ⵜⵉⵍⴽⵉⵏ ⵏ ⵓⴳⵯⵏⵙ ⵏ ⵢⵉⵅⴼ, ⵜⵉⵍⴽⵉⵏ ⴷ ⵉⵜⵜⵍⴰⵍⵏ ⴳ ⵉⵔⴽⴰⵏ ⴷ ⵓⵍⵍⵓⵙ ⵏ ⵜⵓⵙⵙⵏⴰ. ⵣⴳ ⵓⵣⵡⴰⴳ ⴰⵔ ⵡⴰⵢⵢⴰⴹ ⵡⴰⵏⵏⴰ ⵜⵙⵜⵏⴷ ⴼ ⵜⵎⴰⵣⵉⵔⵜ, ⴰⴷ ⴰⴽ ⴼⵍⵍⴰⵙ ⵉⵙⴰⵡⵍ ⵢⵉⵏⵉ ⴰⵢⵍⵍⵉ ⵉⵜⵜⴰⵏⵏⴰⵢ, ⵉⵔⴰ ⴰⴷ ⴼⵍⵍⴰⴽ ⵉⴹⵕ ⵣⵓⵏⴷ ⵜⵉⴳⵏⴰⵡ ⵏ ⵓⵔ ⵜⵜⴰⵎⴷ, ⵉⵏⴳⵉ ⴷ ⵙ ⵉⵣⵉⵍⵍⵉⴹ ⵏ ⵡⴰⵡⴰⵍ: ⵜⴰⵎⴰⵣⵉⵔⵜ ⵏⵏⵖ ⵓⵔ ⴳⵉⵙ ⵜⴰⴷⵉⵎⵓⴽⵔⴰⵙⵉⵜ, ⵓⵔ ⴳⵉⵙ ⵉⵣⵔⴼⴰⵏ ⵏ ⵓⴼⴳⴰⵏ, ⵜⴳⴳⵓⵜ ⴳⵉⵙ ⵜⵓⴽⴽⵕⴹⴰ ⵏ ⵡⴰⵢⴷⴰ ⵏ ⵎⵉⴷⴷⵏ, ⵍⵍⴰⵏ ⴳⵉⵙ ⵓⴷⵎⴰⵡⵏ ⴳ ⴽⵔⴰⵢⴳⴰⵏ ⴰⵙⴰⵢⵙ, ⵓⵔ ⴳⵉⵙ ⵜⴰⵡⵡⵓⵔⵉ ⵉ ⵜⴰⵔⵡⴰ ⵏⵏⵙ, ⵓⵔ ⴳⵉⵙ ⵉⵍⵉ ⵓⴼⴳⴰⵏ ⴰⵜⵉⴳ, ⵜⴰⵏⴱⴰⴹⵜ ⵏⵏⵙ ⵓⵔ ⵜⵜ ⵜⵉⵡⵉ ⴳ ⵜⵎⴰⵣⵉⵔⵜ, ⴽⵓ ⵢⴰⵏ ⴳ ⵉⵎⵖⵔⵉⴱⵉⵢⵏ ⴰⵔ ⵉⵙⵉⴳⴳⵉⵍ ⴰ ⵉⵍⴽⵎ ⵜⴰⵖⴰⵡⵙⴰ ⵏⵏⵙ, ⵢⵉⵔⵉ ⴰⵔⵡⴰⵙⵙ ⵉ ⵡⵉⵢⵢⴰⴹ ⵔⵏⵓ ⵉ ⵎⴰ ⴰⴷ ⴽⵉⴳⴰⵏ ⵢⴰⴹⵏ ⵏ ⵉⵡⵏⵏⴰⵏ ⴰⴼⵍⵍⴰ ⵏ ⵡⴰⵡⴰⵍ ⵉⴷⵔⵓⵙ ⵎⴰ ⵔⴰⴷ ⴰⴽ ⵢⵉⵏⵉ ⴰⴼⵓⵍⴽⵉ ⴳ ⵜⵎⴰⵣⵉⵔⵜ, ⴽⵓ ⵢⴰⵏ ⴰⵔ ⵜⵜ ⵉⵥⵕⵕⴰ ⵜⵍⵍⴰⵙ ⵜⵙⴳⴳⴰⵏ, ⴷ ⵜⵓⴳⴷⵜ ⵏ ⵡⴰⵡⴰⵍ ⴰⵏⵏ ⵉⵖⵡⵥⴰⵏ, ⵉⴳⴰ ⴰⵢⵍⵍⵉ ⵏⵉⵜ ⵉⵍⵍⴰⵏ, ⵎⴰⵛⵛ ⵓⵔ ⴷ ⵎⴰ ⴰⵏⵏ ⴰ ⵉⴳⴰⵏ ⵜⴰⵎⵓⴽⵔⵉⵙⵜ, ⴰⴷ ⵉⴳⴰⵏ ⵜⴰⴳⴰⵜ ⴷ ⵎⴰⵏⵉ ⵉⵜⵜⴰⵡⵉ ⵡⴰⵏⴰⵡ ⴰⴷ ⵏ ⵡⴰⵡⴰⵍ ⴷⴰ ⵉⵥⵕⵕⴰⵏ ⴳ ⵢⵉⴹ ⵖⴰⵔ ⵜⵉⵍⵍⴰⵙ ⵉⵜⵜⵓ ⵉⵜⵔⴰⵏ ⵉⵣⴱⵓⴱⵏ ⵉⵣⵓⵣⵣⵔⵏ ⵉⵎⵉⴽ ⵏ ⵡⴰⵙⵉⴷ ⵉⴼⵙⵙⵓⵙⵏ, ⴷ ⵓⵙⵎⵔⵖⴰ ⴰⵥⵕⴼⴰⵏ ⵉⵙ ⵓⵔ ⵢⵓⴼ ⴰⴷ ⵜⴰⵡⵙⴷ ⴰⴷ ⵜⵚⴽⵓⴷ ⵜⴰⵎⴰⵣⵉⵔⵜ ⵏⵏⴽ ⵓⵍⴰ ⴰⵔ ⴽⴰ ⵜⵙⵎⵓⵎⵎⵉⴷ? ⵉⵙ ⵓⵔ ⵢⵓⴼ ⴰⴷ ⵜⵙⵙⵔⵖⴷ ⵢⴰⵜ ⵏ ⵜⵙⴰⴼⵓⵜ ⵓⵍⴰ ⴰⵔ ⴽⴰ ⵜⵔⴳⴳⴰⵎⴷ ⵜⵉⵍⵍⴰⵙ? ⵉⵙ ⵓⵔ ⵢⵓⴼ ⴰⴷ ⵜⵎⵎⴰⵖⴷ ⴰⴷ ⵜⵙⵏⴼⵍⴷ ⴰⵢⵏⵏⴰ ⵎⵉ ⵜⵓⴼⵉⴷ ⵓⵍⴰ ⴰⵔ ⴽⴰ ⵜⵙⵓⵙⵙⵓⵔⴷ ⵉⵖⴷ? ⵀⴰⵜⵉ ⵜⵉⴷⵜ ⵏⵖ ⵜⵉⵍⴰⵡⵜ ⵜⴳⴰ ⵣⵓⵏⴷ ⴰⵙⴳⵔⵙ ⵓⵔ ⵔⴰⴷ ⵉⴱⴷⴷ ⵙⵍⴰⵖ ⵏⵜⵜⴰⵏ, ⵉⵇⵇⴰⵏ ⴷ ⴰⵏⵏ ⵣⵡⴰⵔ ⴳⵉⵙ ⵜⴳⵜ ⴽⵔⴰ ⴳ ⵓⴳⵯⵏⵙ, ⵎⴰⵅⵅ ⵣⴰ ⴰⵏⵏ ⵓⵔ ⵏⴳ ⴳ ⵜⵉⵍⴰⵡⵜ ⵏⵏⵖ ⴽⵔⴰ ⵍⵍⵉ ⵙ ⵏⵥⴹⴰⵕ ⴰⴷ ⵜⵜ ⵙⵉⵙ ⵏⵙⴱⵉⴷⴷ ⴰⴱⴷⴷⴰⴷ ⵉⴷⵓⵙⵏ, ⵏⵣⵣⵡⵓ ⵉⵎⵟⵟⴰⵡⵏ, ⵏⵙⴱⴷⴷ ⴰⵏⴳⵉ ⵏ ⵉⵙⵎⵓⵎⵎⵓⵢⵏ, ⵏⴽⵯⵜⵉ ⴷ ⵉⵙ ⴷ ⴰⵍⵎⴰⵏⵢⴰ ⵜⴼⴼⵖ ⴷ ⵣⴳ ⵙⵉⵏ ⵉⵎⵏⵖⴰⵏ ⵉⵅⴰⵜⴰⵔⵏ ⵜⵔⴷⵍ, ⵜⵅⵔⵓⵔⴰ, ⵜⵉⵔⵡⵉⵙ ⴰⵅⵔⵜⴰⴼⴼⵓ, ⵎⴰⵛⵛ ⵉⴷ ⴱⴰⴱ ⵏⵏⵙ ⵓⵔ ⴳⵉⵡⵔⵏ ⴰⵔ ⴰⵍⵍⴰⵏ ⴰⵔ ⵜⴳⵊⴷⴰⵔⵏ ⵣⵓⵏⴷ ⴽⵔⴰ ⴳ ⵜⵓⵜⵎⵉⵏ, ⵓⵀⵓ ⵉⵙ ⵏⴽⵔⵏ ⴱⵉⴽⴽⵙⵏ ⵜⵓⴳⴳⴰⵙ ⵏⵏⵙⵏ ⴰⵔ ⴷⴰⵖ ⵚⴽⴽⵓⵏ ⵜⴰⵎⴰⵣⵉⵔⵜ ⵏⵏⵙⵏ, ⵙⴱⴷⴷⵏ ⵉⴳⵉⴷⴰⵔ ⵉⵔⴷⵍⵏ, ⵥⵥⵓⵏ ⵉⴳⵔⴰⵏ ⵉⵇⵇⵓⵕⵏ, ⵜⵊⵓⵊⴳ ⴷⴰⵖ ⵜⵎⴰⵣⵉⵔⵜ, ⵜⵍⴰⵍ ⴷ ⵣⴳ ⵢⵉⵖⴷ ⵣⵓⵏⴷ ⴰⴳⴹⵉⴹ ⵏ ⴼⵉⵏⵉⴽⵙ ⴳ ⵓⵎⵉⵢ. ⴰⵏⴰⵡ ⵏ ⵉⵙⵡⵉⵏⴳⵉⵎⵏ ⵉⵍⵍⴰⵙⵏ ⵢⵓⴳⵉⵏ ⵜⵉⵍⴰⵡⵜ, ⴰⵔ ⴳⵉⵙ ⵉⵜⵜⵔⵡⴰⵍ, ⴰⵔ ⵜ ⴽⴰ ⵉⵔⴳⴳⵎ, ⵀⴰ ⵏⵏ ⴰⵔ ⵉⵜⵜⴰⵔⵓ ⴰⵡⴷ ⵏⵜⵜⴰ ⵜⵉⵍⵍⴰⵙ, ⴰⵔ ⵉⵜⵜⴰⵡⵉ ⴱⴰⴱ ⵏⵏⵙ ⵙ ⵓⵣⵡⴰⴳ, ⵓⴽⴰⵏ ⴰⵣⵡⴰⴳ ⵉⴳⴰ ⵎⵏⵏⴰⵡ ⵡⴰⵏⴰⵡⵏ ⴳ ⵜⵎⴰⵣⵉⵔⵜ ⵏⵏⵖ: - ⵉⵍⵍⴰ ⵓⵣⵡⴰⴳ ⵉⵜⵜⴰⵡⵉⵏ ⵣⴳ ⵜⵎⴰⵣⵉⵔⵜ ⵙ ⵜⴰⵢⵢⴰⴹ, ⴰⵔ ⵉⵜⵜⴰⴳⵯⵉ ⵓⴼⴳⴰⵏ ⴰⴷ ⵙⵓⵍ ⵉⴷⴷⵔ ⴳ ⵜⵎⵓⵔⵜ ⵏⵏⵙ, ⴰⵔ ⵉⵙⴽⴰⵔ ⴰⵢⵏⵏⴰ ⵎⵉ ⵢⵓⴼⴰ ⴰⴷ ⵉⴼⴼⵖ ⴷⴰⵔⵙⵏ ⵎⵇⵇⴰⵕ ⵔⴰⴷ ⵜ ⴽⴰ ⵉⵙⵓ ⵢⵉⵍⵍ, ⵛⵛⵉⵏⵜ ⵉⵙⵍⵎⴰⵏ. ⴰⵔ ⵉⵜⵜⵖⴰⵍ ⵉⵙ ⴷ ⴰⵏⵏ ⴽⴰ ⵉⵣⴳⵔ ⵙ ⵓⴳⵯⵎⵎⴰⴹ ⴰⵏⵏ ⵢⴰⴹⵏ ⵏ ⵉⵍⵍ, ⵔⴰⴷ ⵏⵏ ⵢⴰⴼ ⴰⵎⴰⴳⵍⴰⵍ ⴷ ⵓⵔⵜⴰⵏ ⵏ ⵢⵉⴳⴳⵉ ⵏ ⵡⴰⴽⴰⵍ ⴰⵎⴽⵍⵍⵉ ⵙ ⵜⵏ ⵉⵙⵙⵏ ⴳ ⵓⵎⵉⵢⵏ, ⵔⴰⴷ ⵏⵏ ⵢⴰⴼ ⵜⴰⵏⵉⵔⵜ ⵜⴳ ⴰⵙ ⵜⵉⵡⴰ ⵜⴳⵔ ⴰⵙ ⵉⵖⴰⵍⵍⵏ ⵜⴰⵡⵉⵜ ⵙ ⵜⵉⵙⵙⵉ ⵏⵏⵙ - ⵉⵍⵍⴰ ⵓⵣⵡⴰⴳ ⵉⵜⵜⴰⵡⵉⵏ ⵣⴳ ⵜⵓⴷⵔⵜ ⵍⵍⵉ ⵢⵓⴳⵉ ⵓⴼⴳⴰⵏ ⵏⵏⵖ ⵙⵙⵓⴳⵉⵏ ⴰⵙ ⵜⵜ, ⵙ ⵍⵉⵅⵔⵜ ⵍⵍⵉ ⵙ ⵉⵖⴰⵍ ⴷⵖ ⵏⵜⵜⴰⵏ ⵉⵙ ⵔⴰⵏ ⴳⵉⵙ ⵢⴰⴼ ⴰⵢⵍⵍⵉ ⵓⵔ ⵢⵓⴼⵉ ⴳ ⵡⴰⴽⴰⵍ ⴰⴷ ⵉⵍⵍⵙⵏ ⵉⴽⵜⵓⵔⵏ ⵙ ⵉⵔⴽⴰⵏ ⵏ ⵉⵎⴰⵏ. ⴰⵏⴰⵡ ⴰⵏⵏ ⴰⵔ ⵉⵙⴱⴰⵇⵇⵉ ⵉⵅⴼ ⵏⵏⵙ, ⵉⵙⴷⴷⵉⵇⵇⵙ ⴷⵉⵙ ⵉⴳⴰⵛⵓⵔⵏ ⵏ ⵎⵉⴷⴷⵏ ⵓⵔ ⵉⵙⴽⵔⵏ ⵢⴰⵜ ⵙ ⵉⵙⵎ ⵏ ⵍⵉⵍⴰⵎ, ⴷⴷⴰⵡ ⵜⴰⵔⴰⵣⴰⵍ ⵏ ⴷⴷⵉⵏ ⴷ " ⵍⵊⵉⵀⴰⴷ " ⴷ ⵜⵓⴳⴷⵜ ⵏ ⵡⴰⵡⴰⵍ ⵉⴳⴰⵏ ⵜⴰⵍⵎⵉⵏⵉⵏ ⵉⵙⴱⴰⵇⵇⴰⵢⵏ ⴰⵙⵡⵉⵏⴳⵎ ⵓⵔ ⵜⴰ ⵙⴱⴰⵇⵇⵉⵏⵜ ⴰⴽⴰⵍ ⴷ ⵓⴼⴳⴰⵏ ⴰⵏⴰⵡ ⴰⴷ ⵓⵔ ⴰⵔ " ⵉⵊⴷⴷⵔ " ⵙ ⵓⵔⵓⴱⴱⴰ, ⵉ ⵙⴰⵔ ⵉⵊⴷⴷⵔ ⵉⵅⴼ ⵏⵏⵙ. - ⵉⵍⵍⴰ ⵓⵣⵡⴰⴳ ⵡⵉⵙⵙ ⴽⵕⴰⴹ ⵉⵜⵜⴰⵡⵉⵏ ⵢⴰⵏ ⵣⴳ ⵜⵉⴷⵜ ⵏ ⴽⵓ ⴰⵙⵙ ⴷ ⵜⵓⴷⵔⵜ ⵏ ⵡⴰⴽⴰⵍ ⴷ ⴰⵢⵜⵎⴰⵙ ⵜⴰⵔⵡⴰ ⵏ ⵉⵎⵥⵍⴰⴹ, ⴰⵔ ⴰⵎⴰⴹⴰⵍ ⴰⵏⵏ ⵏ ⵓⴼⵍⵍⴰ ⵏ ⵜⴰⴳⵓⵜ, ⴰⵎⴰⴹⴰⵍ ⵏ ⵡⴰⴳⴳⵓ, ⴷ ⵜⵓⴷⵔⵜ ⵏ ⵓⴷⵓⵀⴷⵓ, ⴷ ⵜⵏⴰⴽⴰ ⵏ ⵓⵎⴷⵍⵓ, ⵡⴰⵍⵍⵉ ⴳ ⴰⵔ ⴷ ⵉⵥⵕⵕⴰ ⵎⵉⴷⴷⵏ ⵔⵡⴰⵙⵏ ⴰⵙ ⵜⵓⴹⴼⵉⵏ, ⵎⵇⵇⴰⵕ ⵏⵉⵜ ⵍⵍⴰⵏ ⵉⴹⴰⵕⵕⵏ ⵏⵏⵙ ⴳ ⵡⴰⴽⴰⵍ, ⴰⵍⵅⴼ ⵏⵏⵙ ⴰⵔ ⵏⵏ ⵉⵜⵜⵉⵍⵉ ⴳ ⵉⴳⵏⵏⴰ, ⴰⵛⴽⵓ ⵢⴰⵢⵍ ⵙ ⵜⴽⵔⴽⴰⵙ ⵏⵏⵙ, ⵢⴰⴳⴳⵓⴳⵏ ⴼ ⵜⴰⵍⵍⴰⵖⵜ ⵏ ⵡⴰⴽⴰⵍ ⴷ ⵓⴱⵍⵓⵥ ⵏ ⵜⵉⴷⵜ, ⴰⵏⴰⵡ ⴰⴷ ⵓⵔ ⴰⵔ ⵉⵜⵜⵙⵓⴷⵓ ⵜⴰⵏⴰⵡⵜ, ⵉⵙ ⴰⵔ ⵉⵜⵜⴳⴳⴰ ⴰⵎⵏⴰⵢ ⵏ ⵍⵃⵛⵉⵛ ⴷ ⵍⵎⴰⵔⵉⵅⵡⴰⵏⴰ ⴷ ⵡⴰⵏⴰⵡⵏ ⵢⴰⴹⵏ ⵏ ⵜⵓⴳⴰ ⴷ ⵜⴰⴽⴽⴰ ⵏⵖ ⵜⴰⵏⵖⴷⴰ ⵉⵙⴷⵓⵀⴷⵓⵏ. ⴰⵔ ⵉⵊⴷⴷⵔ ⵉⵅⴼ ⵏⵏⵙ ⵣⵓⵏⴷ ⵡⵉⴷ ⵉⵣⵡⴰⵔⵏ, ⵎⴰⵛⵛ ⵉⵎⵉⴽⴽ ⵙ ⵉⵎⵉⴽⴽ! ⵜⴰⵎⵙⵉⵔⴷⵜ ⵏ ⵚⵓⵇⵕⴰⵟ ⵍⵍⴰⵏ ⵎⵉⴷⴷⵏ ⵎⵇⵇⴰⵔ ⴷⴷⵔⵏ, ⵎⵎⵓⵜⵏ, ⵉⵍⵉⵏ ⵎⵎⵓⵜⵏ ⵎⴰⵛⵛ ⴷⴷⵔⵏ ⵚⵓⵇⵕⴰⵟ ⵉⴽⵛⵎ ⵖ ⵡⴰⵏⴰⵡ ⴰⴷ ⵉⴳⴳⵓⵔⴰⵏ: ⵉⵎⵎⵓⵜ ⵜⴰⵙⵓⵜⵉⵏ ⴰ ⴰⴷ, ⵎⴰⵛⵛ ⵉⵙⵓⵍ ⵏⵉⵜ ⵉⴳⴰ ⴰⵙⵍⵎⴰⴷ ⴰⵎⵣⵡⴰⵔⵓ ⵏ ⵡⵉⵍⵍⵉ ⵉⵙⵉⴳⴳⵉⵍⵏ ⵜⵉⴷⵜ, ⴰⵔ ⴰⵖ ⵏⵉⵜ ⵙⵓⵍ ⵉⵜⵜⵉⵏⵉ, ⴰⵔ ⴰⵖ ⵓⴽⴰⵏ ⵙⵓⵍ ⵉⵏⵜⵜⵓ ⴰⴷ ⵏⵜⵜⵍⵎⴰⴷ ⵖ ⵉⵙⵡⵉⵏⴳⵉⵎⵏ ⵏⵏⵙ ⵓⵍⴰ ⵜⵓⴷⵔⵜ ⵏⵏⵙ. ⵏⵜⵜⴰ ⴰⴷ ⴰⵖ ⵉⵏⵏⴰⵏ " ⵙⵙⵏ ⵣⵡⴰⵔ ⵉⵅⴼ ⵏⵏⴽ ⵙ ⵢⵉⵅⴼ ⵏⵏⴽ ", ⵢⴰⵀ, ⵜⵓⵙⵙⵏⴰ ⵏ ⵢⵉⵅⴼ ⵏⵏⴽ ⴰⴷ ⵉⴳⴰⵏ ⴰⵥⵓⵕ ⵏ ⵜⵓⵙⵙⵏⴰ, ⴷ ⵡⴰⵙⴰ ⵏ ⵜⵎⵓⵙⵙⵏⵉ. ⵚⵓⵇⵕⴰⵟ ⵉⵣⵣⵔⵉ ⵜⵓⴷⵔⵜ ⵏⵏⵙ ⴰⵔ ⵉⵙⵙⵍⵎⴰⴷ, ⴰⵔ ⵉⵜⵜⵍⵎⴰⴷ, ⵢⵉⵏⵉ ⴰⵖ ⵜⴰⴳⴰⵔⴰ: " ⴰⴷ ⴰⴽⴽⵯ ⵙⵙⵏⵖ, ⵉⵙ ⵓⵔ ⵙⵙⵏⵖ ⴰⵎⵢⴰ ", ⴰⵛⴽⵓ ⴱⴰⴱ ⵏ ⵓⵙⵡⵉⵏⴳⵎ ⵉⵙⵎⵔⵖⴰⵏ, ⴽⵔⴰ ⵉⵙⵉⴳⴳⵉⵍ ⵜⵓⵙⵙⵏⴰ, ⵙ ⴰⵔ ⵉⵙⵙⴻⵙⵜⴰⵏ, ⴰⵔ ⴰⵙ ⵜⵜⴳⴳⴰⵏⵜ ⵜⵖⴰⵡⵙⵉⵡⵉⵏ ⵜⵉⵏⵥⵥⵕⴰ ⵉⵍⵍⴰⵙⵏ ⵍⵍⵉ ⵙⵉⵙ ⵉⵇⵇⵍⵏ ⴰⴷ ⵜⵏⵜ ⵉⴼⵔⵓ ⵜⴰⵎⴽⵔⵔⴰ ⵏ ⵚⵓⵇⵕⴰⵟ, ⴰⵔ ⵜⵜ ⵏⴰⵇⵇⵔⴰ ⵖ ⵓⵙⵡⵉⵏⴳⵎ ⵏⵏⵙ, ⵎⴰⵛⵛ ⴰⵔ ⵜ ⴷⴰⵖ ⵏⵜⵜⴰⴽⵯⵣ ⵖ ⵜⵓⴷⵔⵜ ⵏⵏⵙ, ⴷ ⵜⴰⵙⴰ ⵍⵍⵉ ⵙ ⵉⵥⵥⵉⴹⵕ ⵉ ⵡⵉⵍⵍⵉ ⵜ ⵉⵏⵖⴰⵏ, ⵎⴰⵅⵅ ⴰⴷ ⵓⵔ ⵉⵔⵡⵍ ⵉ ⵜⵎⵜⵜⴰⵏⵜ ⵎⵇⵇⴰⵕ ⴰⵙ ⵙⴽⵔⵏ ⵉⵏⵍⵎⴰⴷⵏ ⵏⵏⵙ ⵎⴰⵎⵏⴽ ⵙ ⵉⵜⵜⵔⵡⴰⵍ? ⵎⴰⵅⵅ ⵍⵍⵉⵖ ⵉⵥⵕⴰ ⴷ ⵢⵉⵅⴼ ⵏⵏⵙ ⵉⵙ ⴰⵙ ⵢⵓⴼ ⴰⴷ ⵉⵙⵓ ⴰⵛⵜⵛⵉ ⵍⵍⵉ ⴰⵙ ⴼⴽⴰⵏ, ⵓⵔ ⵉⴽⵚⵓⴹ ⵓⵍⴰ ⵜⵔⴳⴰⴳⵉ ⴰⵙ ⵜⴰⵙⴰ? ⵍⵍⵉⵖ ⵓⵔ ⵜⴰ ⵉⵎⵎⵓⵜ ⵉⵏⵏⴰ ⵉ ⵉⵏⵣⵣⵓⵔⴼⴰ: " ⵥⵕⴰⵜ ⴰ ⴰⵢⵜ ⴰⵜⵉⵏⴰ ⵎⴰ ⵔⴰⴷ ⴼⵍⵍⴰⵡⵏ ⵉⵜⵜⵓⵢⵏⵏⴰ ⵍⵍⵉⵖ ⴳⵉⵡⵏ ⵓⵔ ⵍⵍⵉ ⵉⵎⵉⴽ ⵏ ⵜⵥⵥⵉⴹⵕⴰ, ⵔⴰⴷ ⴽⵯⵏ ⵜⵜⵔⴳⴰⵎⵏ ⵡⵉⵍⵍⵉ ⵉⴽⴽⴰⵜⵏ ⴼⴰⴷ ⵍⵍⵙⵏ ⵓⴷⵎ ⵏ ⵢⵉⵖⵔⵎ ⵏⵏⵓⵏ, ⴰⵛⴽⵓ ⵜⵏⵖⴰⵎ ⵚⵓⵇⵕⴰⵟ ⴰⵎⵓⵙⵏⴰⵡ ⵔⴰⴷ ⵉⵏⵉⵏ ⵉⵙ ⴳⵉⵖ ⴰⵎⵓⵙⵏⴰⵡ, ⵎⵇⵇⴰⵕ ⵜ ⵓⵔ ⴳⵉⵖ, ⵎⵔⴰ ⴷ ⵉⵙ ⵜⵙⴰⴳⵯⵎⵎ ⵉⵎⵉⴽ ⵔⴰⴷ ⵜⴰⵙ ⵜⵎⵜⵜⴰⵏⵜ ⵙ ⵢⵉⵅⴼ ⵏⵏⵙ, ⵜⵥⵕⴰⵎ ⵓⴽⴰⵏ ⵎⵏⵛⴽ ⴰⴷ ⵣⵣⵔⵉⵖ ⵏ ⵉⵙⴳⴳⵯⴰⵙⵏ, ⵓⵙⵙⵔⵖ, ⵓⵔ ⵢⴰⴳⵓⵔ ⵢⴰⵜ ⴰⴷ ⵎⵎⵜⵖ ". ⵚⵓⵇⵕⴰⵟ ⵓⵔ ⴰⵔ ⵉⵙⵉⵎⵉⵎ ⴰⵡⴰⵍ, ⵓⵔ ⴰⵙ ⵉⵜⵜⴳⴳⴰ ⵜⵉⵙⵏⵜ ⴰⴼⴰⴷ ⵜⵉⵍⵡⵉⵖ ⵜⴰⵙⴰ ⵏ ⵉⵏⵣⵣⵓⵔⴼⴰ ⵍⵍⵉ ⴰⵙ ⵉⵔⴰⵏ ⴰⴷ ⵉⵎⵎⵜ, ⵔⴰⵏ ⵜ ⴰⴷ ⴰⵙ ⵙⴽⵔⵏ ⵜⴰⵎⵙⵉⵔⴷⵜ, ⴰⴷ ⵜ ⵙⵙⵍⵎⴷⵏ, ⵎⴰⵛⵛ ⵏⵜⵜⴰ ⴰⴷ ⵜⵏ ⵉⵙⵙⵍⵎⴰⴷⵏ, ⵔⴰⵏ ⴰⴷ ⵉⴳ ⵉⵏⵉⵔⴷⵉ ⴳⵏ ⴼⵍⵍⴰ ⵉⵏⵣⵣⵓⵔⴼⴰ, ⵉⵏⴱⴹⴰ, ⵎⴰⵛⵛ ⵉⵥⴹⴰⵕ ⴰⴷ ⵜⵏ ⵉⵔⴰⵔ ⵏⵜⵜⵏⵉ ⴰⴷ ⴳⵏ ⵉⵏⵉⵔⴷⴰⵏ ⵉⵅⴼⴰⵡⵏ ⵏⵏⵙⵏ. ⵉⵏⵏⴰ ⴰⵙⵏ: " ⵖⵉⵍⴰⴷ ⵔⴰⴷ ⴼⴼⵖⵖ, ⴰⴷ ⵉⵢⵉ ⵜⵏⵖⵎ, ⵎⴰⵛⵛ ⴽⵯⵏⵏⵉ ⵔⴰⴷ ⵜⵖⴰⵎⴰⵎ ⵖ ⵡⴰⵍⵍⵏ ⵏ ⵜⵉⴷⵜ ⵜⴳⴰⵎ ⴳⴰⵔ ⴰⵎⵓⴷ, ⵉⵏⴱⴽⴰⴹⵏ ". ⵓⴼⵓⵙ ⵓⵔ ⵉⵔⴳⴰⴳⵉⵏ ⵓⵍⴰ ⵜⴽⴽⴰ ⵜ ⵜⵓⵡⴷⴰ, ⴰⵙ ⵉⵙⵡⴰ ⵚⵓⵇⵕⴰⵟ ⴰⵛⵜⵛⵉ, ⵉⴷⴷⵔ ⵉ ⵉⵙⵡⵉⵏⴳⵉⵎⵏ ⵏⵏⵙ, ⵉⵎⵎⵜ ⴼ ⵉⵙⵡⵉⵏⴳⵉⵎⵏ ⵏⵏ, ⵓⵔ ⵉⵣⵣⵏⵣⵉ, ⵓⵔ ⵢⵓⴷⵔ ⵉ ⵢⵉⵅⴼ, ⴳⵔ ⵙⵉⵏ ⵉⵖⴰⵔⴰⵙⵏ, ⴰⵖⴰⵔⴰⵙ ⵏ ⴰⴷ ⵢⴰⵔⵉ ⵜⵓⴷⵔⵜ ⵏⵏⵙ, ⵉⵊⵊⵏⵊⵎ ⵉⵅⴼ ⵏⵏⵙ, ⴷ ⵓⵖⴰⵔⴰⵙ ⵏ ⴰⴷ ⵢⵉⵏⵉ ⵜⵉⴷⵜ. ⵉⵙⵜⵉ ⴰⴷ ⵉⵎⵎⵜ ⴰⵛⴽⵓ ⵉⵥⵕⴰ ⴳⵉⵙ ⴰⴱⵔⵉⴷ ⵍⵍⵉ ⵢⵓⴼⵏ ⵉⵖ ⵜ ⵉⴽⴽⴰ, ⵜⵓⴷⵔⵜ ⵍⵍⵉⵖ ⵉⵔⴰ ⴰⴷ ⵉⴼⵙⵙⴰ, ⵉⴳⴳⴰⵎⵎⵉ ⴰⴷ ⵢⵉⵏⵉ ⵜⵉⴷⵜ. ⵉⴼⵙⵙⵉ ⴷ ⵡⴰⵡⴰⵍ ⵉⵏⵏⴰ ⵊⴱⵔⴰⵏ ⵅⴰⵍⵉⵍ ⵊⴱⵔⴰⵏ: " ⵡⵉⵍⵍⵉ ⵉⵙⴰⵡⴰⵍⵏ ⴰⵔ ⵙⴽⵔⴽⵉⵙⵏ, ⵡⵉⵍⵍⵉ ⵉⴼⵙⵙⴰⵏ ⴽⴰ ⴰⴷ ⵉⵖⵡⵥⴰⵏⵏ ". ⵉⴼⵙⵙⵉ ⵉⴳⴰ ⵜⴰⵖⵡⵥⵏⵉ, ⴰⵡⴰⵍ ⵉⴳⴰ ⵜⵉⴽⵔⴽⴰⵙ. ⴰⵡⴰⵍ ⴰⴷ ⵉⵍⵎⵎⴰ ⵍⵍⵉ ⵉⵏⵏⴰ ⵊⴱⵔⴰⵏ ⵉⵙⴽⵔⴽⵙ, ⴰⵛⴽⵓ ⵉⴳⴰ ⴰⵡⴰⵍ ⵉⵇⵇⵏ ⵜ ⵉⴷ ⵉⵍⵎⵎⴰ ⴰⴷ ⴰⴽⴽⵯ ⵓⵔ ⵢⵉⵏⵉ ⵢⴰⵜ ⵉⵖ ⵉⵔⴰ ⴰⴷ ⵢⵉⵖⵡⵥⵉⵏ, ⴷ ⵢⴰⵜ ⴰⵔ ⵙⵏⴰⵜ, ⵉⴼⵙⵙⵉ ⵉⴳⴰ ⵏⵉⵜ ⴰⵡⴰⵍ ⵓⵔ ⵉⵜⵜⵢⵓⵏⵏⴰⵏ, ⵉⴳⴰ ⵣⵓⵏⴷ ⵉⵍⵙ ⵏ ⵜⵎⵍⵍⵉ, ⵜⵉⵎⵍⵍⵉ ⵓⵍⴰ ⵉⴼⵙⵙⵉ ⴳⴰⵏ ⵜⴰⵎⴰⵜⴰⵔⵜ ⵍⵍⵉ ⵙ ⵉⵥⴹⴰⵕ ⵢⴰⵏ ⴰⴷ ⴳⵉⵙ ⵉⴳⵯⵎⵉ ⴽⵉⴳⴰⵏ ⵏ ⵜⵖⴰⵡⵙⵉⵡⵉⵏ ⴷ " ⵡⴰⵡⴰⵍ ", ⵢⴰⴽⵯⵣ ⴳⵉⵙ ⵓⵅⴷⴰⴷ ⵏ ⵡⴰⵎⵎⴰⴽⵏ. ⵢⴰⵀ, ⵜⵎⵍⴰ ⴰⵖ ⵜⴱⵙⵉⴽⵓⵍⵓⵊⵉⵜ, ⵉⵙ ⴷ ⵉⴼⵙⵙⵉ ⵏ ⵢⴰⵏ ⵢⵓⵙⵉ ⵜⴰⴳⴳⵯⴰⵜ ⵏ ⵡⴰⵡⴰⵍ ⵍⵍⵉ ⵓⵔ ⵉⵏⵏⵉ, ⵏⵖ ⵓⵔ ⵢⵓⴼⵉ ⴰⴷ ⵜⵏ ⵢⵉⵏⵉ, ⵏⵖⴷ ⵉⴳⵯⵍ ⴰⴷ ⵜⵏ ⵢⵉⵏⵉ, ⵏⵖ ⵓⵔ ⵉⵍⵉ ⵓⴷⵎ ⵎⴰⵙ ⵜⵏ ⵉⵜⵜⵉⵏⵉ, ⵏⵖ ⵉⴽⵚⵓⴹ ⴰⴷ ⵜⵏ ⵢⵉⵏⵉ. ⵉⵖ ⵓⵔ ⵜⵙⴰⵡⵍⴷ ⵔⴰⴷ ⵙⴰⵡⵍⵏ ⵡⵉⵢⵢⴰⴹ ⵖ ⵓⴷⵖⴰⵔ ⵏⵏⴽ, ⵥⵕⴰⵜ ⵉⵎⴰⵣⵉⵖⵏ, ⵓⵔ ⴰⵔ ⵙⴰⵡⴰⵍⵏ ⵖ ⵓⵎⵣⵔⵓⵢ, ⴰⵔ ⵜⵜⵉⵏⵉⵏ " ⵜⴰⵙⵙⵓⵙⵎⵉ, ⵜⵉⵥⵍⵉⵜ ⵏ ⵉⵎⵉ ", ⴰⵊⵊⵉⵏ ⵡⵉⵢⵢⴰⴹ ⴰⵔ ⵙⴰⵡⴰⵍⵏ, ⴰⵔ ⵙⴰⵇⵇⵓⵔⵏ ⵎⵇⵇⴰⵔ ⵓⵔ ⵙⴽⵉⵔⵏ ⵢⴰⵜ. ⴰⵛⴽⵓ ⵉⵎⴰⵣⵉⵖⵏ ⵖⴰⵍⵏ ⵉⵙ " ⵡⴰⵏⵏⴰ ⵉⵙⴽⴰⵔⵏ ⵓⵔ ⴰⵔ ⵉⵜⵜⵉⵏⵉ, ⵡⴰⵏⵏⴰ ⵉⵜⵜⵉⵏⵉⵏ ⵓⵔ ⴰⵔ ⵉⵙⴽⴰⵔ ", ⴰⵔ ⵉⵍⵎⵎⴰ ⵙⴽⴰⵔⵏ ⵓⵔ ⴰⵔ ⵙⴰⵡⴰⵍⵏ, ⵓⵔ ⴰⵔ ⵜⵏ ⵢⴰⴷⴷⵔ ⵢⴰⵏ, ⴰⵍⵍⵉⵖ ⵉⵎⵉⴽ ⴰⴷ ⵜⵏ ⵉⵜⵜⵓ ⵡⴰⵡⴰⵍ, ⵏⵖⴷ ⵉⵙ ⵜⵏ ⵏⵉⵜ ⵉⵜⵜⵓ! ⵉⵎⴰⵣⵉⵖⵏ ⴷ ⵜⵓⵜⵎⵉⵏ ⴷ ⵜⵉⴽⵏⵉⵜ! ⵎⴰⵅⵅ ⴰⵔ ⵏⵥⵕⵕⴰ ⴽⵔⴰ ⵏ ⵜⵎⵖⴰⵔⵉⵏ, ⴰⵔ ⵜⵜⴳⴳⴰⵏⵜ ⴰⴼⵏⴰ ⵏ ⵉⵣⵔⴼⴰⵏ ⵏⵏⵙⵏⵜ, ⴰⵔ ⵜⵜⵉⵏⵉⵏⵜ ⵏⴽⴽⵯⵏⵜⵉ ⵏⴳⴰ ⵖⴰⵙ ⵜⵓⵜⵎⵉⵏ ⵓⵔ ⵏⴳⵉ ⵜⵉⵏⴳⴳⵯⴰ ⵏ ⵉⵔⴳⴰⵣⵏ! ⴰⵛⴽⵓ ⵜⵜⵡⴰⴽⵔⴰⴼⵏⵜ ⵖ ⵓⴳⵯⵏⵙ..! ⵏⵥⴰⵏⵜ ⵉⵙ ⵎⵥⵥⵉⵏⵜ ⵎⵏⵉⴷ ⵏ ⵓⵔⴳⴰⵣ, ⵓⵔ ⵙⴰⵔ ⵥⴹⴰⵕⵏⵜ ⴰⴷ ⴷⵉⵙ ⴳⵉⴷⴷⵉⵏⵜ! ⵎⴰⵅⵅ ⵍⵍⵉⵖ ⵉⵎⴰⵣⵉⵖⵏ ⵙ ⵉⵅⴼⴰⵡⵏ ⵏⵏⵙⵏ ⴰⴷ ⵉⴽⴽⴰⵜⵏ ⴼ ⵜⵄⵓⵔⵔⴱⴰ, ⴳⵏ ⴰⴼⵏⴰ ⵏ ⵢⵉⵍⵙ ⵏⵏⵙⵏ ⴷ ⵜⵓⵙⵙⵏⴰ ⵏⵏⵙⵏ, ⴳⵏ ⵉⵏⵍⵎⴰⴷⵏ ⵉⵎⵚⴰⴹ ⵏ ⵜⴷⵢⵓⵍⵓⵊⵉⵜ ⵜⴰⵄⵔⴰⴱⵜ?! ⵓⵙⵉⵏ ⵉⴳⵍⵣⴰⵎ ⴰⵔ ⵔⴷⴷⵍⵏ ⵉⵅⴼⴰⵡⵏ ⵏⵏⵙⵏ. ⵓⵔ ⵜⵙⵙⵉⵏⵎ, ⵎⴰⵅⵅ? ⴰⵛⴽⵓ ⵜⵜⵡⴰⴽⵔⴰⴼⵏ, ⵜⵢⴰⵙⵏ ⵖ ⵓⴳⵯⵏⵙ! ⵏⵥⴰⵏ ⵉⵙ ⵓⵔ ⴳⴰⵏ ⵢⴰⵜ ⵉⵖ ⵓⵔ ⴼⵙⵉⵏ ⵖ ⵜⵄⵔⴰⴱⵜ! ⴰⴱⵔⴰⵀⴰⵎ ⵍⵉⵏⴽⵓⵍⵏ ⵍⵍⵉⵖ ⵉⵏⵏⴰ: " ⵏⴽⵔⴰⵜ, ⴱⴷⴷⴰⵜ, ⵀⴰ ⵏⵏ ⵓⵔ ⴰⵔ ⵜⵏ ⵜⵜⴰⵏⵏⴰⵢⵎ ⵓⴳⵔⵏ ⴽⵯⵏ ⴰⵛⴽⵓ ⵜⴽⵯⵏⴰⵎ ⴰⵙⵏ ", ⵉⵡⴰⵜⵙ ⵙ ⵡⴰⵡⴰⵍ ⴰⴷ ⵉⵙⵎⴳⴰⵏ ⵏ ⵎⴰⵔⵉⴽⴰⵏ, ⵎⴰⵛⵛ ⵉⵥⴹⴰⵕ ⴰⴷ ⵙⵉⵙ ⵏⵡⴰⵜⵙ ⵏⴽⴽⵯⵏⵉ ⵜⵓⵜⵎⵉⵏ ⵍⵍⵉ ⵉⵙⵙⵎⵥⵉⵏ ⵉⵅⴼⴰⵡⵏ ⵏⵏⵙⵏⵜ ⵎⵏⵉⴷ ⵏ ⵉⵔⴳⴰⵣⵏ ⴷ ⵉⵎⴰⵣⵉⵖⵏ ⵍⵍⵉ ⵉⵜⵜⴱⵏⴷⴰⵇⵏ ⴽⵓ ⴰⵙⵙ ⵉ ⵉⴷⴽⴽⵓⵔⵏ ⵏ ⵜⴷⵢⵓⵍⵓⵊⵉⵜ ⵜⴰⵄⵔⴰⴱⵜ! ⵜⴰⴳⵓⵔⵉ " ⴽⵔⴼ " ⵉⵖ ⵜⵙⴳⵔⴰⵡⵍⴷ ⵉⵙⴽⴽⵉⵍⵏ ⵏⵏⵙ ⴰⵔ ⵜⴰⴽⴽⴰ " ⴼⵔⴽ " ⵉⵙⴽⵔⴰⴼ ⵏ ⵉⵙⵡⵉⵏⴳⵉⵎⵏ ⵉⵖ ⴰⵙⵏ ⵜⴼⵔⴽⴷ, ⵓⵔ ⴰⵔ ⴽ ⵙⵓⵍ ⴽⴽⵔⴼⵏ!!! ⴰⴱⵔⵉⴷ ⵏ ⵜⵉⴼⴰⵡⵜ ⵉⵍⵍⴰ ⵢⴰⵏ ⵏ ⵡⴰⵏⴰⵡ ⵏ ⵓⵙⵡⵉⵏⴳⵎ, ⵉⵏⵉ ⵡⵉⵏ ⵏ ⵜⴷⵢⵓⵍⵓⵊⵉⵜ, ⴰⵔ ⵢⴰⵟⵟⵓ ⵜⵉⵖⴰⵡⵙⵉⵡⵉⵏ ⴼ ⵙⵏⴰⵜ ⵜⵎⵏⴰⴹⵉⵏ, ⵙⵏⴰⵜ ⵜⵙⴳⵉⵡⵉⵏ, ⵜⵉⵏ ⵏ ⵜⵉⴼⴰⵡⵜ, ⴷ ⵜⵉⵏ ⵏ ⵜⵉⵍⵍⴰⵙ, ⴰⵔ ⵉⵙⵎⵓⵇⵇⵓⵍ ⴳ ⵡⵉⵢⵢⴰⴹ ⵙⵉⵏ ⵉⴷⵉⵙⴰⵏ, ⵡⵉⵍⵍⵉ ⴷⵉⵙ ⵉⵍⵍⴰⵏ, ⴳⴰⵏ ⵓⵎⵍⵉⵍⵏ ⵣⴳ ⵉⴷⵉⵙ ⵏ ⵜⵉⴼⴰⵡⵜ, ⵡⵉⵍⵍⵉ ⴷⵉⵙ ⵓⵔ ⵉⵍⵍⵉⵏ ⴳⴰⵏ ⵉⴱⵔⴽⴰⵏⵏ, ⵣⴳ ⵉⴷⵉⵙ ⵏ ⵜⵉⵍⵍⴰⵙ, ⵡⴰⵏⵏⴰ ⴷⵉⵙ ⵉⵎⵛⵓⵛⴽⴰⵏ ⵉⴳⴰ ⴰⵎⴷⴷⴰⴽⴽⵯⵍ, ⵡⴰⵏⵏ ⴷⵉⵙ ⵉⵎⵣⴰⵔⴰⵢⵏ ⴳ ⵉⵎⵏⴰⴹⵏ ⵏⵏⵙ, ⵀⴰ ⵏⵏ ⵉⴳⴰ ⴰⴼⵏⴰ! ⴱⴰⴱ ⵏ ⵡⴰⵏⴰⵡ ⴰⴷ ⵏ ⵓⵙⵡⵉⵏⴳⵎ ⴰⵔ ⵉⵙⴽⴰⵔ ⵣⴳ ⵢⵉⵅⴼ ⵏⵏⵙ ⵙ ⴰⵎⴽⵍⵍⵉ ⵉⴳⴰ, ⴷ ⴰⵎⴽⵍⵍⵉ ⵉⵙⵎⵓⵇⵇⵓⵍ, ⴰⵙⵇⵇⵓⵍ ⵍⵍⵉ ⵙ ⵉⵙⵖⴰⵍ ⵡⵉⵢⵢⴰⴹ, ⵏⵜⵜⴰ ⵉⴼⵓⵍⴽⵉ, ⵡⵉⵢⵢⴰⴹ ⴰ ⵉⴼⴼⵖⵏ ⴰⵖⴰⵔⴰⵙ, ⵏⵜⵜⴰ ⴰ ⵉⵖⵡⵥⴰⵏ, ⵡⵉⵢⵢⴰⴹ ⴰⵔ ⵙⴽⵉⵔⴽⵉⵙⵏ, ⵡⵉⵢⵢⴰⴹ ⵉⵍⵎⵎⴰ ⵛⵓⵛⴽⴰⵏ ⵉⵅⴼⴰⵡⵏ ⵏⵏⵙⵏ, ⵢⵉⵡⵉ ⵜⵏ ⵓⴱⵔⵉⴷ ⵏ ⵓⵔⵡⴰⵙ, ⵔⴰⵏ ⵜⵉⵍⵍⴰⵙ, ⵉⵇⵇⵏ ⵜⵏ ⵉⴷ ⴰⴷ ⴷ ⴰⴹⵓⵏ ⵙ ⵓⴱⵔⵉⴷ ⵏ ⵜⵉⴼⴰⵡⵜ! ⵓⵔ ⴰⵔ ⵉⵜⵜⵉⵥⴹⵉⵕ ⴰⴷ ⵉⵙⵡⴰⵏⴳⵎ ⴽⵔⴰ ⵏ ⵜⵡⴰⵍⵜ, ⵉⵙ ⵡⴰⵏⵏ ⵢⴰⴹⵏ, ⴷⴰⵔⵙ ⵜⵉⴷⵜ ⵏⵏⵙ, ⴷ ⵉⵙ ⵜⵉⴷⵜ ⵓⵔ ⴱⴷⴷⴰ ⵜⴳⵉ ⵢⴰⵜ, ⴷ ⵉⵙ ⴽⵓ ⵢⴰⵏ ⵉⵥⴹⴰⵕ ⴰⴷ ⵉⴹⴼⵕ ⴰⴱⵔⵉⴷ ⵏⵏⴰ ⵉⵔⴰ, ⴷ ⵡⴰⵏⵏⴰ ⵙ ⵉⵥⵕⴰ ⵉⵙ ⵜ ⵉⵙⵙⵓⴼⵖ, ⵎⴰⵛⵛ ⴰⴷ ⵉⵙⴽⵔ ⵙ ⵓⴷⵎ ⵉ ⵡⵉⵢⵢⴰⴹ, ⵉⵙⵙⵏ ⴰⵙⵏ ⵙ ⵉⵣⵔⴼⴰⵏ ⵏⵏⵙⵏ ⴳ ⵜⵓⴷⵔⵜ, ⴷ ⵜⵍⴻⵍⵍⵉ ⵏ ⵓⵙⵡⵉⵏⴳⵎ! ⴰⵏⴰⵡ ⴰⴷ ⵏ ⵜⴷⵢⵓⵍⵓⵊⵉⵜ ⵉⴱⴷⴷⵏ ⴼ ⵜⵢⵓⴳⴰ ⵏ " ⵏⴽⴽⵉ ⵜⵉⴼⴰⵡⵜ " ⵖ ⵓⵎⵏⵉⴷ ⵏ " ⴽⵉⵢⵢⵉ ⵜⵉⵍⵍⴰⵙ ", ⴰⵔ ⵉⵙⵖⴰⵔ ⵉⵙⵡⵉⵏⴳⵉⵎⵏ, ⵉⵙⵙⴽⵔⵎ ⵜⵏ, ⵉⴳ ⵜⵏ ⴷ ⵓⴷⴼⵍ, ⴰⵔ ⵉⵙⴽⴰⵔ ⵣⴳ ⵜⵉⵥⵕⵉ ⵏⵏⵙ ⴰⴼⵣⴰ ⵏ ⵎⴰⵍⵅⴼ ⵏⵏⵙ, ⵉⴽⵛⵎ ⵉⵍⵎⵎⴰ ⵓⴼⴳⴰⵏ ⵙ ⵓⴳⵔⵉⵙ ⵏ ⵉⵙⵡⵉⵏⴳⵉⵎⵏ ⵉⵇⵇⵓⵕⵏ ⵉⵚⵎⵎⵉⴹⵏ, ⵉⵙⴽⵔ ⵜⵓⵔⵜⵉⵜ ⵏ ⵉⴳⵏⵡⴰⵏ ⵖ ⵓⴳⵯⵏⵙ ⵏ ⵢⵉⵅⴼ ⵏⵏⵙ, ⵉⵇⵇⵏ ⴷ ⴼⵍⵍⴰⵙ ⵙ ⵉⴳⵓⴷⵉⵢⵏ ⵏ ⵉⴼⵔⵉⴳ ⵏ " ⴷⵓⴳⵎⴰⵜⵉⵣⵎ "! ⵜⵉⵍⴰⵡⵜ ⵜⴽⵔⵙ ⵓⴳⴳⴰⵔ ⵏ ⵎⴰ ⵉⵖⴰⵍ, ⵡⴰⵏⵏⴰ ⵢⴰⵟⵟⴰⵏ ⵜⵉⵖⴰⵡⵙⵉⵉⵏ ⴼ ⵙⵉⵏ ⵉⴳⵯⵎⵎⴰⴹⵏ, ⴰⵔ ⵉⵙⴽⴰⵔ ⵖ ⵜⵓⴷⵔⵜ ⴰⵛⵡⴰⵔⵉ ⴱⵓ ⵙⵏⴰⵜ ⵜⵎⵏⴰⴹⵉⵏ, ⵜⵉⵏ ⵏ ⵓⴼⵓⵍⴽⵉ ⴷ ⵜⵉⵏ ⵓⵥⵓⴹ ⴷ ⴳⴰⵔ, ⵉⵙⴽⵔ ⵣⴳ ⵉⵖⴰⵔⴰⵙⵏ ⵏⵏⵙ ⵙⵉⵏ, ⵡⵉⵏ ⵏ ⵜⵉⴷⵜ ⴷ ⵜⵉⴼⴰⵡⵜ, ⵉ ⵡⴰⵏⵏⴰ ⵜ ⵉⴹⴼⵕⵏ, ⴷ ⵡⵉⵏ ⵏ ⵜⴽⵔⴽⴰⵙ ⴷ ⴳⴰⵔ ⵉ ⵡⴰⵏⵏⴰ ⵓⵔ ⵉⵎⵓⵏⵏ ⴷ ⵓⴽⴰⴱⴰⵕ ⵏⵏⵙ, ⵓⵔ ⵉⴽⵛⵎ ⴰⵀⵓⵜⵜⵉⵍ ⵏⵏⵙ, ⵉⴼⴼⵖ ⴰⵙ ⴰⴼⵓⵙ! ⵢⵓⵔⴰ ⵢⴰⵏ ⵓⵎⴰⵔⴰ: " ⵉⴷⴷⴰ ⴳⴰⵔ ⴷ ⵓⴼⵓⵍⴽⵉ ⵙ ⵜⴰⵖⴰⵔⵜ ⴰⴷ ⵛⵓⵛⴼⵏ ⵖ ⵡⴰⵎⴰⵏ, ⴽⴽⵙⵏ ⵎⴰⴷ ⵍⵙⴰⵏ, ⵍⵍⵉⵖ ⴷ ⵉⴼⴼⵖ ⴳⴰⵔ, ⵉⵜⵜⵓ ⵉⵍⵙ ⵜⵉⵎⵍⵙⵉⵜ ⵏ ⵓⴼⵓⵍⴽⵉ ⵉⴷⴷⵓ, ⴹⴰⵕⴰⵜ ⵏⵏⵙ ⵉⴼⴼⵖ ⴷ ⵓⴼⵓⵍⴽⵉ ⵓⵔ ⴷ ⵢⵓⴼⵉ ⵜⵉⵎⵍⵙⵉⵜ ⵏⵏⵙ, ⵉⵍⵙ ⵜⵉⵏ ⴳⴰⵔ ⵍⵍⵉ ⴷ ⵢⵓⴼⴰ, ⴰⴷ ⵓⵔ ⵉⵖⴰⵎⴰ ⵃⵕⴹⵉⴹ, ⵣⴳ ⴰⴽⵓⴷ ⴰⵏⵏ ⴰⵔ ⵥⵕⵕⴰⵏ ⵎⵉⴷⴷⵏ ⴰⴼⵓⵍⴽⵉ ⵖⴰⵍⵏ ⵉⵙ ⴷ ⴳⴰⵔ, ⵥⵕⵏ ⴳⴰⵔ ⵖⴰⵍⵏ ⵉⵙ ⴷ ⴰⴼⵓⵍⴽⵉ! ⵉⵡⵉⵖ ⴷ ⵜⴰⵍⵍⴰⵙⵜ ⴰⴼⴰⴷ ⴰⴷ ⵉⵏⵉⵖ ⵉⵙ ⴷ ⵓⵔ ⴱⴷⴷⴰ ⴳⵉⵏⵜ ⵜⵖⴰⵡⵙⵉⵡⵉⵏ ⵣⵓⵏ ⵜⵉⵢⴳⵉⵡⵉⵏ ⵏ ⵉⴷⵓⴽⴰⵏ, ⵙⵏⴰⵜ ⵙⵏⴰⵜ, ⵉⵖⴷ ⵓⵔ ⵎⵛⵓⵛⴽⵉⵏⵜ ⵎⵎⴰⵖⵏⵜ! ⵎⵎⵓⴽⵔⵏⵜ ⵜⵡⵏⴳⵉⵎⵉⵏ ⵓⵍⴰ ⵉⵙⴽⴽⵉⵏⵏ! ⵉⵖ ⵜⵏⵜ ⵉⵏⵏ ⵜⴼⴼⵉⴷ ⵙ ⵉⵏⵉⴼⵉⴼ ⵏ ⵓⵏⵍⵍⵉ ⵏⵏⴽ ⵖ ⵙⵏⴰⵜ ⵜⴰⵕⵕⴹⵓⵎⵉⵏ ⵜⵓⵎⵍⵉⵍⵜ ⴷ ⵜⵙⴳⴳⴰⵏⵜ, ⵉⵙ ⵜⵏⵜ ⴽⴰ ⵜⴽⵔⴼⴷ, ⵜⵏⵖⴷ ⵜⵏⵜ! ⵜⴰⴳⴰⵔⴰ ⵢⴰⵜ ⵏ ⵜⵎⴷⵢⴰⵣⵜ! ⵀⴰ ⴷ ⴰⵙⴰⴳⵓⵔ ⵏ ⵓⴼⴳⴰⵏ ⵉⵎⵟⵟⴰⵡⵏ ⵏⵏⵙ ⴷ ⵜⴰⴽⴽⴰ ⵏⵏⵙ ⵀⴰ ⴷ ⴰⴳⴳⴰⵙ ⵡⴰⵍⵍⵉ ⵖ ⵉⴷⴷⵔ ⴷ ⵓⴷⵎ ⵏⵏⵙ ⵖ ⵜⴰⵎⴰ ⵏⵏⵙ ⵀⴰ ⵜⴰⵎⴷⴰⵢⵜ ⵍⵍⵉ ⵙ ⵉⴳⵯⵎⵔ ⴰⵢⵍⴰⵍ ⵏ ⵜⵉⵔⵔⴰ ⵏⵏⵙ ⴷ ⵜⵉⵔⴳⵉⵏ ⵍⵍⵉ ⵙ ⵉⵊⴷⵔ ⵉⵅⵙⴰⵏ ⵏ ⵜⴰⵍⵍⴰ ⵏⵏⵙ ⵀⴰ ⴷ ⴰⵏⵣⴳⵓⵎ ⵍⵍⵉ ⴷ ⵉⵎⴳⵔ ⵉⵙⵔⵓⵜ ⵜ ⵖ ⵜⴰⴼⴼⴰ ⵏⵏⵙ ⵀⴰ ⴷ ⴰⵃⵃ ⵏⵏⵙ ⵉⵖ ⵉⵏⴷⵔ ⵢⴰⴷⵔ ⴰⵙ ⵖ ⵜⴰⵙⴰ ⵏⵏⵙ ⵢⴰⵜ ⵏ ⵜⵎⵇⵇⵉⵜ ⵏ ⵜⴰⵢⵔⵉ ⵜⴹⵕ ⵜⴰⴷⴷⵓⵎ ⵖ ⵜⴰⵍⴰ ⵏⵏⵙ ⵀⴰ ⴷ ⴰⴱⵔⵉⴷ ⵍⵍⵉ ⵖ ⵉⵎⵣⵔ ⵉⵎⴹⵍ ⵜⴰⵎⵎⴰⵔⴰ ⵏⵏⵙ! ⴰⴼⴳⴰⵏ ⵎⵇⵇⴰⵔ ⵉⵣⴷⵔ ⵢⵓⵍⵍ ⵜⵓⴷⵔⵜ ⴰⵔ ⴰⴼⴰ ⵏⵏⵙ! ⴰⴳⴰⴷⵉⵔ ⴰⵙⵙ ⵏ 22 / 11 / 2005